Datasets:

haohaa

/

shan-news-taifreedom_com

like 0

2024-05-18T11:37:57

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%80%9c%e1%80%af/

မၢၵ်ႇတႅၵ်ႇသႂ်ႇမိုဝ်းလုၵ်ႈဢွၼ်ႇ တီႈသီႇသႅင်ႇ

လုၵ်ႈဢွၼ်ႇၵဵပ်းလဵၼ်ႈမၢၵ်ႇ ဢၼ်ဢမ်ႇပႆႇတႅၵ်ႇ တီႈၼႂ်းပွၵ်ႉသီႇရိ ဝဵင်းသီႇသႅင်ႇသေ မၢၵ်ႇၵိုင်ႉၵၢင်ႉမၢၵ်ႇတႅၵ်ႇလႄႈ မီးၵူၼ်းမၢတ်ႇၸဵပ်း 3 ၵေႃႉ ဝႃႈၼႆ။ မိူဝ်ႈဝၼ်းထီႉ 16 May 2024 (လိူၼ်ႁူၵ်းမႂ်ႇ 9 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 08:00 မူင်းပၢႆ ၵူၼ်းမိူင်း 3 ၵေႃႉ ၸိူဝ်းပၢႆႈၽေးပၢင်တိုၵ်းၼႂ်းဝဵင်းသီႇသႅင်ႇသေ ၶိုၼ်းပွၵ်ႈၵႂႃႇၸႂ်းႁိူၼ်းၼၼ်ႉ လုၵ်ႈဢွၼ်ႇၸၢႆးၵေႃႉၼိုင်ႈသမ်ႉ ၵႂႃႇၵဵပ်းလဵၼ်ႈၺႃးမၢၵ်ႇ ဢၼ်ဢမ်ႇပႆႇတႅၵ်ႇၼၼ်ႉလႄႈ ဢဝ်ၵိုင်ႉၵၢင်တႅၵ်ႇသႂ်ႇမိုဝ်း လႆႈတၢင်းၸဵပ်းမၢတ်ႇႁၢဝ်ႈႁႅင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈဢွၼ်ႇ ၵေႃႉၺႃးမၢၵ်ႇတႅၵ်ႇသႂ်ႇၼၼ်ႉ ၸိုဝ်ႈႁွင်ႉ ၶုၼ်ႇယၢၼ်ႇပၢႆႇၸူဝ်း ဢႃႇယု 13 ပီႊ မၢၵ်ႇတႅၵ်ႇၺႃးမိုဝ်းၽၢႆႇၶႂႃပုတ်းၵႂႃႇ 3 ၼိဝ်ႉ၊ ပၢႆမိုဝ်းၽၢႆႇသၢႆႉၵေႃႈသိၵ်ႇႁႅင်းဝႆႉ ၸွမ်းၶႃသမ်ႉတိူဝ်ႉၺႃး ၸၢၵ်ႇမၢၵ်ႇၵမ်ႈၽွင်ႈ၊ တေႃႇဢေးၶျူဝ်ႇ ၵေႃႉပဵၼ်မႄႈမၼ်းသမ်ႉ တိူဝ်ႉၺႃး ၸၢၵ်ႇမၢၵ်ႇတီႈမိၼ်ႇႁူ၊ ဢူႈထဝ်ႈမၼ်းသမ်ႉ တိူဝ်ႉၺႃးတီႈၼႃႈၽၢၵ်ႈဢိတ်းဢီႈ ၼႆယဝ်ႉ။ ယွၼ်ႉၶုၼ်ႇယၢၼ်ႇပၢႆႇၸူဝ်း လႆႈတၢင်းၸဵပ်းမၢတ်ႇႁၢဝ်ႈႁႅင်းလႄႈ ၵူၼ်းမိူင်းၼႂ်းပိုၼ်ႉတီႈ လႆႈဢဝ်တူဝ်မၼ်းၸၢႆး သူင်ႇယူတ်းယႃတူဝ်တီႈ ႁူင်းယႃလူင်ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ၼႆယဝ်ႉ။ မိူဝ်ႈဝၼ်းထီႉ 8 May 2024 ၼၼ်ႉၵေႃႈ ၵူၼ်းမိူင်းယဵပ်ႇၺႃးမၢၵ်ႇ တီႈဝၢၼ်ႈၼွင်ယိၼ်းတူင်ႇ ဢိူင်ႇၼွင်ယိၼ်းတူင်ႇ ၸႄႈဝဵင်းသီႇသႅင်ႇသေ ၶႃၽၢႆႇၶႂႃပုတ်းၶၢတ်ႇၵႂႃႇယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-18T11:31:58

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%9e%e1%81%a2%e1%80%84%e1%80%ba/

ၶၢဝ်းတၢင်းပူႇတိၼ်ႇ သၢင်ႈလွင်ႈႁူမ်ႈမိုဝ်းတႃႇသၢၼ်ၶတ်းဢႃႇၼႃႇဢမေႇရိၵၢၼ်ႇ

မိူဝ်ႈၼႆႉဝၼ်းထီႉ 18 May 2024 (လိူၼ်ႁူၵ်းမႂ်ႇ 11 ၶမ်ႈပီႊတႆး 2118 ၼီႈ) သိုဝ်ႇၶၢဝ်ႇ VOA လၢႆးငၢၼ်းလွင်ႈ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ ဢွၵ်ႇၶၢဝ်းတၢင်းၵႂႃႇမိူင်းၶႄႇ ၼႂ်းၶၢဝ်းတၢင်းသွင်ဝၼ်း ယဝ်ႉတူဝ်ႈ ဝႃႈၼႆ။ ၶႄႇလႄႈရၢတ်ႉသျႃးၼၼ်ႉ လႆႈပၼ်ၵႂၢမ်းမၼ်ႈၵၼ်ဝႃႈ တေႁူမ်ႈမိုဝ်းၵၼ် သၢၼ်ၶတ်းႁႅင်းဢီးတီႈဢမေႇရိၵၢၼ်ႇ ဢၼ်ပႂ်ႉၸွမ်းႁဵတ်းႁၢႆႉ လႄႈ ဢမ်ႇသႂၢင်းၵိၼ်ၵၼ်ၼၼ်ႉ ဝႃႈၼႆ။ ၽၢႆႇတၢင်း ၸွမ်ၸိုင်ႈပူႇတိၼ်ႇၵေႃႈ လၢတ်ႈဝႃႈ ရၢတ်ႉသျႃးတဵမ်ၸႂ် တေႁဵတ်းၵၢၼ်ႁူမ်ႈၵၼ်တင်းၶႄႇ လႄႈ မိူင်းလၢႆလၢႆမိူင်း ဢၼ်ယူႇၼႂ်းၸုမ်း Global South မိူင်းၸိူဝ်းဢၼ်ယင်းတိုၵ်ႉယူႇၼႂ်းၵၢၼ်ပူၵ်းပွင်ဝႆႉၵမ်ႈၼမ်ၼၼ်ႉ လႄႈ ရၢတ်ႉသျႃးၼၼ်ႉၵေႃႈ ၶႂ်ႈႁႂ်ႈလုမ်ႈၾႃႉၼႆႉမီးလၢႆၸဝ်ႈဢႃႇၼႃႇ ဝႃႈၼႆ။ ၽၢႆႇတၢင်း ၸွမ်ၸိုင်ႈ သျီႇ ၵျိၼ်းၽိင်ႇ ၼၼ်ႉၵေႃႈ လၢတ်ႈဝႃႈ မိူင်းၶႄႇ လႄႈ ရၢတ်ႉသျႃးၼၼ်ႉ တေမုင်ႈၼႃႈဢွၼ်ဢဝ် ပိူင်ဢၼ်မီးယူႇၼႂ်းလုမ်ႈၾႃႉၼႆႉ ၵႂႃႇၸွမ်းသဵၼ်ႈတၢင်းဢၼ်ထုၵ်ႇမႅၼ်ႈ ဝႃႈၼႆ။ ၽူႈထတ်းသၢင်ငဝ်းလၢႆးမၢင်ၸိူဝ်းၵေႃႈဝႃႈ ပူႇတိၼ်ႇ လႄႈ သျီႇ ၵျိၼ်းၽိင်ႇၼၼ်ႉ ၶတ်းၸႂ်ၼႄႁႂ်ႈႁၼ် လွင်ႈၸမ်ၸႂ်တင်းသွင်ၼၼ်ႉ ပဵၼ်ဢဵၼ်ႁႅင်းဢၼ်လီ လႄႈ ၽူႈၼမ်းတင်းသွင်ၽၢႆႇၼၼ်ႉ ၶႂ်ႈလၢတ်ႈဝႃႈ ၶဝ်ယင်းတိုၵ်ႉၶတ်းၸႂ်သၢင်ႈ ပၢႆးမၢၵ်ႈမီးလႄႈၵၢၼ်မိူင်း ၼႂ်းလုမ်ႈၾႃႉႁႂ်ႈၽဵင်ႇပဵင်းသေ ဝႆႉလမ်ႇလွင်ႈတေႃႇလၢႆမူႇလၢႆၸုမ်းၼမ်မႃး ဝႃႈၼႆ။ တင်းသွင်ၽၢႆႇၵေႃႈ ယင်းလႆႈသႄႉသွမ်းဢမေႇရိၵၢၼ်ႇ လႄႈ ၸုမ်း NATO ဝႃႈ သၢင်ႈပၼ်လွင်ႈဢၼ်ဢမ်ႇလီ တုမ်ႉတိူဝ်ႉတေႃႇလွင်ႈၵတ်းယဵၼ်လႄႈ လွင်ႈမၼ်ႈၼိမ်သဝ်း ယွၼ်ႉၶႂၢၵ်ႈဢဵၼ်ႁႅင်းသိုၵ်း ၼႂ်းပွတ်းတွၼ်ႈ ဢိၼ်ႇတူဝ်ႇ ပႄႇသိၾိၵ်ႇ ၼၼ်ႉဝႃႈၼႆ။ လွင်ႈႁူပ်ႉထူပ်းၼႂ်းၵႄႈၵၢင် ၽူႈၼမ်း ၶႄႇ လႄႈ ရၢတ်ႉသျႃးၼႆႉ မီးမႃးဝၢႆးသေ ဢမေႇရိၵၢၼ်ႇ ပၼ်ၾၢင်ႉဝႃႈ ၶႄႇတေၸၢင်ႈလႆႈႁပ်ႉၽွၼ်းတုမ်ႉယွၼ်ႈၸွမ်းမႃး ဝၢႆးသေၵမ်ႉၸွႆႈရၢတ်ႉသျႃးမႃးတႃႇသေႇ ၼႂ်းပၢင်တိုၵ်း ရၢတ်ႉသျႃး−ယူႇၶရဵၼ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-18T11:28:09

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%a2%e1%80%99%e1%80%ba%e1%82%87%e1%80%9c%e1%82%86/

ၵူဝ်းရီးယႃးႁွင်ႇ ဢမ်ႇလႆႈသူင်ႇၶိူင်ႈယိပ်းပၼ်ရၢတ်ႉသျႃး ၼင်ႇထုၵ်ႇၵၢဝ်ႇၼႄး

ၶိမ်းယူဝ်းၵျွင်း ၵေႃႉပဵၼ်ၼွင်ႉယိင်း ၽူႈၼမ်းသုင်သုတ်းၵူဝ်းရီးယႃးႁွင်ႇ ဢွၵ်ႇမႃးပၢၵ်ႈပႅတ်ႈ လွင်ႈဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၵၢဝ်ႇၼႄးဝႃႈ ၵူဝ်းရီးယႃးႁွင်ႇ သူင်ႇၶိူင်ႈယိပ်းပၼ်ရၢတ်ႉသျႃးၼၼ်ႉ ဝႃႈၼႆ။ မိူဝ်ႈဝႃးဝၼ်းထီႉ 17 May 2024 (လိူၼ်ႁူၵ်းမႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၶိမ်းယူဝ်းၵျွင်း ၵေႃႉပဵၼ်ၼွင်ႉယိင်း ၶိမ်းၵျွင်းဢိုၼ်း ၽူႈၼမ်းသုင်သုတ်း ၵူဝ်းရီးယႃးႁွင်ႇ လႆႈဢွၵ်ႇမႃးပၢၵ်ႈပႅတ်ႈပွၵ်ႈၼိုင်ႈဝႃႈ ၵူဝ်းရီးယႃးႁွင်ႇ ဢမ်ႇလႅၵ်ႈၶိူင်ႈယိပ်းၸွမ်း ရၢတ်ႉသျႃး လႄႈ လွင်ႈဝႃႈ ၵူဝ်းရီးယႃးႁွင်ႇ တင်း ရၢတ်ႉသျႃး ႁဵတ်းၶေႃႈတူၵ်းလူင်း ၽၢႆႇၶိူင်းယိပ်းၵၼ်ၼၼ်ႉၵေႃႈ မၼ်းပဵၼ်လွင်ႈဢၼ်ၽူႈၶဵၼ် သၢင်ႈၶၢဝ်ႇပွမ်ၶၢဝ်ႇၽၢင်း မၢပ်ႇၼႄးသႂ်ႇ ၵူဝ်းရီးယႃးႁွင်ႇၵူၺ်း ၼႆယဝ်ႉ။ ဢွၼ်တၢင်းၼၼ်ႉၵေႃႈ ၽၢႆႇတၢင်းဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း လႆႈဢွၵ်ႇ မႃးၼႄးၵူဝ်းရီးယႃးႁွင်ႇ သူင်ႇၶိူင်ႈယိပ်းၸွႆႈထႅမ်ပၼ်တီႈရၢတ်ႉသျႃး တႃႇဢဝ်ၵႂႃႇၸႂ်ႉ တိုဝ်းၼႂ်းပၢင်တိုၵ်းယူႇၶရဵၼ်းၼၼ်ႉ ၼႆသေတႃႉ ယူႇတီႈၵူဝ်းရီးယႃးႁွင်ႇ တင်း ရၢတ်ႉသျႃး ၵေႃႈ လႆႈဢွၵ်ႇမႃးပၢၵ်ႈပႅတ်ႈၵႂႃႇယဝ်ႉမိူၼ်ၵၼ် ဝႃႈၼႆ။ ၸိူင်ႉႁိုဝ်ၵေႃႈလီ မိူဝ်ႈၼႂ်းပီႊ 2023 ပူၼ်ႉမႃးၼၼ်ႉ ၵူဝ်းရီးယႃးႁွင်ႇ တင်း ရၢတ်ႉသျႃး ၵေႃႈ လႆႈပိုၼ်ၽၢဝ်ႇတိူဝ်းသၢင်ႈလွင်ႈၸမ်ၸႂ်ၽၢႆႇၵၢၼ်သိုၵ်းၵၼ် ႁႂ်ႈတိူဝ်းၼမ်မႃး လိူဝ်သေၵဝ်ႇ ၼႆယဝ်ႉ။ လွင်ႈၵူဝ်းရီးယႃးႁွင်ႇ မုၼ်းလႅင်းၶိူင်ႈယိပ်းၼၼ်ႉ ဢမ်ႇၸႂ်ႈတႃႇသူင်ႇဢွၵ်ႇ ပဵၼ်တႃႇ ႁႄႉၵင်ႈၽေးၶဵၼ်တီႈ ၵူဝ်းရီးယႃးၸၢၼ်းၵူၺ်းၼႆ ၶိမ်းယူဝ်းၵျွင်း သိုပ်ႇလၢတ်ႈၼင်ႇ ၼႆ။ ယွၼ်ႉပၢင်တိုၵ်းၵူဝ်းရီးယႃး မိူဝ်ႈပီႊ 1950−1953 ၼၼ်ႉ သွင်ၽၢႆႇတူၵ်းလူင်း ၵိုတ်းတိုၵ်းၵၼ်ၵူၺ်း ဢမ်ႇၸႂ်ႈဢဝ်ငမ်းယဵၼ်ၵၼ် လႄႈ ယၢမ်ႈလဵဝ် ၵူဝ်းရီးယႃးႁွင်ႇ တင်း ၵူဝ်းရီးယႃးၸၢၼ်း ယင်းတိုၵ်ႉၶဵင်ႈၶႅင်ၵၼ်ၽၢႆႇတၢင်း Technique ယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-18T11:32:45

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-%e1%80%9c%e1%82%84%e1%82%88-uwsa-%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%84%e1%80%ba%e1%80%b8%e1%80%9e%e1%80%ad/

သိုၵ်း SSPP လႄႈ UWSA ႁူမ်ႈတင်းသိုၵ်းမၢၼ်ႈ ထူဝ်းသိုၵ်းၸူး RCSS သေ သွင်ၽၢႆႇလႆႈပဵၼ်ပၢင်တိုၵ်းၵၼ် တီႈလွၵ်ႉၸွၵ်ႇ

ၼႂ်းၽွင်းယၢမ်းဢၼ် SSPP/SSA လႄႈ RCSS/SSA တိုၵ်ႉၶတ်းၸႂ်ဢုပ်ႇဢူဝ်းၵၼ် ပိူဝ်ႈတႃႇသၢင်ႈလွင်ႈၽွမ်ႉႁူမ်ႈၵၼ်ယူႇၼႆႉ ၽၢႆႇၼိုင်ႈသမ်ႉ ၵူၼ်းသိုၵ်း SSPP လႄႈ သိုၵ်းဝ UWSA ဢၼ်တူင်ႉၼိုင်ပွတ်းလွၵ်ႉၸွၵ်ႇ မိူင်းပဵင်း ဢိၵ်ႇပႃးသိုၵ်းမၢၼ်ႈယိုတ်းမိူင်း ႁူမ်ႈၵၼ်သေ ထူဝ်းသိုၵ်းၸူး တပ်ႉသိုၵ်းၸိုင်ႈတႆး RCSS/SSA ၼႂ်းဢိူင်ႇၵဵင်းၶမ်းလူင် ၸႄႈဝဵင်းလွၵ်ႉၸွၵ်ႇသေ သွင်ၽၢႆႇၸင်ႇလႆႈမီးလွင်ႈပိုတ်းယိုဝ်းၵၼ်ၼႆယဝ်ႉ။ မိူဝ်ႈဝႃးဝၼ်းထီႉ 17 May 2024 (လိူၼ်ႁူၵ်းမႂ်ႇ 10 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 08:25 မူင်းၼၼ်ႉ သိုၵ်း SSPP/SSA လႄႈသိုၵ်းဝ UWSA ႁူမ်ႈပႃးၶွင်ႇသီႇသိုၵ်းမၢၼ်ႈယိုတ်းမိူင်း ထူဝ်းသိုၵ်းၸူးၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉယူႇတီႈၽၢႆႇႁွင်ႇ ဝၢၼ်ႈၼႃးၸၢမ် ဢိူင်ႇၵဵင်းၶမ်းလူင် ၸႄႈဝဵင်းလွၵ်ႉၸွၵ်ႇလႄႈ သွင်ၽၢႆႇၸင်ႇပဵၼ်ပၢင်တိုၵ်းၵၼ် တၢင်းႁိုင် မွၵ်ႈ 20 မိၼိတ်ႉပၢႆ ၼႆယဝ်ႉ။ ယၢမ်းလဵဝ် ၸုမ်းသိုၵ်းဝ UWSA ဢၼ်ၶၢမ်ႈမႃးၽၢႆႇတူၵ်းၶူင်းၼၼ်ႉ တိုၵ်ႉသိုပ်ႇထႅမ်ႁႅင်းသိုၵ်းယူႇလႄႈ ၽၢႆႇတင်းသိုၵ်းမၢၼ်ႈၵေႃႈ ႁူမ်ႈဢဵၼ်ႁႅင်းသိုၵ်းမွၵ်ႈ 350 ၵေႃႉၼႆႉ တိုၵ်ႉသိုပ်ႇသွၵ်ႈတဝ်၊ ထႅမ်ႁႅင်းၸူး တပ်ႉသိုၵ်းၸိုင်ႈတႆး RCSS/SSA ယူႇလႄႈ တေႃႇထိုင်ယၢမ်းလဵဝ် သွင်ၽၢႆႇတိုၵ်ႉမီးလွင်ႈၶဵင်ႈၶႅင်ၵၼ်ဝႆႉ ၼႆယဝ်ႉ။ ပၢင်တိုၵ်းဢၼ်လႆႈပဵၼ်ၵႂႃႇ ၼႂ်းဢိူင်ႇၵဵင်းၶမ်းလူင် မိူဝ်ႈဝႃးၼႆႉ ၵွပ်ႈၽၢႆႇၼိုင်ႈၵုမ်ႇဢဝ်ဢဵၼ်ႁႅင်းသိုၵ်း ၸွမ်းသွၵ်ႈတဝ်ႁႃ RCSS/SSA မႃးႁိုင်ယဝ်ႉလႄႈ ပၢင်တိုၵ်းၸင်ႇလႆႈၵိူတ်ႇၶိုၼ်ႈ ၵဵဝ်ႇလူၺ်ႈလွင်ႈပၢင်တိုၵ်းၼႆႉသေ လွင်ႈလူႉသုမ်းတင်းသွင်ၽၢႆႇတႄႉ ပႆႇလႆႈႁပ်ႉႁူႉၸွမ်းလၢႆးႁူဝ်ယွႆႈမၼ်း ၵွပ်ႈပိူဝ်ႈပၢင်တိုၵ်းဢမ်ႇပေႃးၵႆ ဝၢၼ်ႈၼႃးၸၢမ်လႄႈ ဢမ်ႇၶႂ်ႈႁႂ်ႈၵူၼ်းမိူင်းၼႂ်းပိုၼ်ႉတီႈ ယၢပ်ႇၸႂ်ၸွမ်းၼႆသေ ၽၢႆႇတင်းတပ်ႉသိုၵ်းၸိုင်ႈတႆး RCSS/SSA ပဵၼ်ၽၢႆႇသုတ်ႉဢွၵ်ႇပၢင်တိုၵ်းသေ သဵင်ၵွင်ႈသဵင်မၢၵ်ႇ ၸင်ႇယဵၼ်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-18T11:29:01

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%9d%e1%80%ba%e1%80%b8%e1%81%b8%e1%80%bd%e1%80%84%e1%80%ba%e1%82%87%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%80%a2/

ၵူၼ်းႁဝ်းၸွင်ႇထုၵ်ႇလီဢၢပ်ႇၼမ်ႉၵူႈဝၼ်း

ၸွမ်းလူၺ်ႈ သၽႃႇဝမိူင်းႁဝ်းယၢမ်းလဵဝ် မႆႈႁႅင်းၼႃႇ မၢင်ပိုၼ်ႉတီႈၵေႃႈတေၵတ်းယူႇ ၵူၺ်းပိုၼ်ႉတီႈဢၼ်မႆႈႁႅင်းၼၼ်ႉ တေႁဵတ်းႁႂ်ႈႁဝ်းဢၢပ်ႇၼမ်ႉၼိုင်ႈဝၼ်း သွင်သၢမ်ပွၵ်ႈ၊ ၵူၺ်းမၢင်ပိုၼ်ႉတီႈသမ်ႉ တေၵတ်းႁႅင်းသေ တေႁဵတ်းႁႂ်ႈၵူၼ်းႁဝ်း ဢမ်ႇဢၢပ်ႇၼမ်ႉ ပဵၼ်လွင်ႈဢမ်ႇလၢၵ်ႇလၢႆးသင်။ ပေႃးမႃးတူၺ်းလၢႆလၢႆၸိုင်ႈမိူင်းၼႆ တေထူပ်းႁၼ်ဝႃႈ ၵူၼ်းၼႂ်းမိူင်းဢမေႇရိၵၢၼ်ႇ သၢမ်ပုၼ်ႈသွင်ပုၼ်ႈၼႆႉ ဢၢပ်ႇၼမ်ႉၵူႈဝၼ်း ႁူမ်ႈထိုင်ပႃးၵူၼ်းမိူင်းဢေႃးသတြေးလီးယႃး မွၵ်ႈ 80% ၵေႃႈ ဢၢပ်ႇၼမ်ႉၵူႈဝၼ်းမိူၼ်ၵၼ် ၵူၺ်းၵႃႈ ၵူၼ်းမိူင်းၶေႇ တႃႇၶိုင်ႈၼိုင်ႈၼႆႉ ဢၢပ်ႇၼမ်ႉ ၼိုင်ႈပၢတ်ႈၼႆႉ သွင်ပွၵ်ႈၵူၺ်း ဝႃႈၼႆ။ ယွၼ်ႉၼၼ် လွင်ႈဢမ်ႇဢၢပ်ႇၼမ်ႉၼႆႉ ၵေႃႈဢမ်ႇၸႂ်ႈလွင်ႈလၢၵ်ႇလၢႆးသင်။ လွင်ႈတၢင်းဢၼ်ႁဵတ်းႁႂ်ႈဢၢပ်ႇၼမ်ႉၵူႈဝၼ်း ဢၢႆတူဝ်ဢၢႆႁိူဝ်ႇ မႆႈႁႅင်း ၶႂ်ႈၸိုၼ်ႈသႂ် မိူဝ်တေၼွၼ်း လႄႈမိူဝ်ႈလုၵ်ႉ ပဵၼ်ၵၢၼ်ဢၼ်လူဝ်ႇႁဵတ်းဢၼ်ၼိုင်ႈမိူဝ်ႈၽွင်းယၢမ်းလုၵ်ႉ ဝၢႆးႁဵတ်းသေလွင်ႈလွင်ႈ ႁဵတ်းႁႂ်ႈႁိူဝ်ႇဢွၵ်ႇယဝ်ႉဢၢပ်ႇၼမ်ႉ သင်ဝႃႈႁဝ်းဢမ်ႇမီးႁိူဝ်ႇ ဢၢႆတူဝ်ဢမ်ႇႁႅင်း၊ ဢမ်ႇလႆႈဢွၵ်ႇဢဵၼ်ႁႅင်း၊ ဝူၼ်ႉဝႃႈဢမ်ႇၶႂ်ႈႁပ်ႉလွင်ႈၸိုၼ်ႈသႂ် မိူၼ်ၼင်ႇ ႁဝ်းဢမ်ႇလႆႈႁဵတ်းၵၢၼ်ဢၼ် ႁိူဝ်ႇဢွၵ်ႇ ယူႇႁိူၼ်းသေၼွၼ်းတင်းဝၼ်းတင်းဝၼ်းၵူၺ်း သမ်ႉယူႇတီႈဢၼ်ၵတ်း ၸိူဝ်းၼႆႉပေႃးၼႆၸိုင် ႁဝ်းဢမ်ႇဢၢပ်ႇၼမ်ႉၵူႈဝၼ်းၸွင်ႇလႆႈ ပေႃးဝႃႈၼႆၸိုင် ဢမ်ႇမီးၵၢၼ်ၶူၼ်ႉၶႂႃႉဢၼ်လႂ် ဢၼ်မႃးလၢတ်ႈလႆႈဝႃႈ လွင်ႈဢၼ်ဢမ်ႇဢၢပ်ႇၼမ်ႉ ၵူႈဝၼ်းၼႆႉ တေတုမ်ႉယွၼ်ႈထိုင်တူဝ်ၶိင်း ၼမ်ဢေႇၵႃႈႁိုဝ်၊ ၵူၺ်းလွင်ႈၵႆႉဢၢပ်ႇၼမ်ႉယူႇတႃႇသေႇၼၼ်ႉသမ်ႉ တေၸၢင်ႈသူင်ႇၽွၼ်းတုမ်ႉယွၼ်ႈတေႃႇတူဝ်ၶိင်း မိူၼ်ၼင်ႇ – ၼိူဝ်ႉၼင်ႁႅင်ႈသေ တေၶူမ်း။ ၼိူဝ်ႉၼင်ႁႅင်ႈတႅၵ်ႇ လႄႈတေႁဵတ်းႁႂ်ႈၸိူဝ်ႉမႅင်းပႅတ်ႉထီးရီးယႃး ၶဝ်ႈၵႂႃႇႁဵတ်းႁၢႆႉၽိဝ် ႁဵတ်းႁႂ်ႈၼိူဝ်ႉၼင် တိတ်းၸပ်းၸိူဝ်ႉမႅင်းသေ ပဵၼ်တၢင်းပဵၼ်ၸွမ်းၽိဝ်ၼင် ဢမ်ႇၼၼ် တေၸၢင်ႈႁဵတ်းႁႂ်ႈ ၼိူဝ်ႉၼင်ဢမ်ႇၵႅၼ်ႇၶႅင် တေၸၢင်ႈပဵၼ်လူမ်းၽိတ်းသေမဵဝ်းမဵဝ်းသေ ပဵၼ်ၶူမ်းဢွၵ်ႇတုမ်ႇငၢႆႈ။ လွင်ႈၸႂ်ႉသပျႃႇထူတူဝ် ဢမ်ႇၼၼ် မဵဝ်းဢၼ်ၶႃႈၸိူဝ်ႉမႅင်းပႅတ်ႉထီးရီးယႃး ၼၼ်ႉ တေၵႂႃႇၶႃႈႁႅမ်ၺႃးပႃးၸိူဝ်ႉမႅင်း Microorganism ဢၼ်လီတေႃႇၽိဝ်ၼင်မၢင်ၸိူဝ်းၼၼ်ႉပႃး။ ၽိဝ်ၼင်ၵူၼ်းႁဝ်းၼႆႉ လူဝ်ႇလႆႈၸႂ်ႉ ၸိူဝ်ႉမႅင်း Microorganism ဢၼ်လီ ၸွႆႈႁဵတ်းႁႂ်ႈတူဝ်ၶိင်း တေႃႇသူႈၸွမ်းတၢင်းပဵၼ်မၢင်မဵဝ်းလႆႈ ယွၼ်ႉၼၼ် လွင်ႈၵႆႉၵႆႉဢၢပ်ႇၼမ်ႉၼႆႉ တေၸၢင်ႈႁဵတ်းႁႂ်ႈ ၸိူဝ်ႉမႅင်းဢၼ်ၼၼ်ႉ ႁၢႆၵႂႃႇၸွမ်းမိူၼ်ၵၼ်။ ဢၢပ်ႇၼမ်ႉၸိူင်ႉႁိုဝ် ႁႂ်ႈပေႃးၵိုင်ႇတၢၼ်ႇ လွင်ႈဢၢပ်ႇၼမ်ႉၵူႈဝၼ်းၼႆႉ ၸွင်ႇမၼ်းၶဝ်ႈၸိုဝ်ႈဝႃႈ ၵႆႉဢၢပ်ႇၼမ်ႉၼႃႇႁႃႉ ၼႆၸိုင် ၶေႃႈတွပ်ႇမၼ်းၵေႃႈ ယူႇတီႈဝႃႈ ၼိူဝ်ႉၼင်ႁဝ်းၼၼ်ႉ မီးလွင်ႈဝူၺ်ႇႁင်ႈ ၼမ်ဢေႇၵႃႈႁိုဝ်ၼႆယဝ်ႉ။ ထႅင်ႈလွင်ႈၼိုင်ႈသမ်ႉ သင်ဝႃႈယူႇၼႂ်းမိူင်းထႆး၊ မိူင်းတႆး၊ မိူင်းမၢၼ်ႈ မိူဝ်ႈလဵဝ်မႅၼ်ႈၽွင်းၶၢဝ်းမႆႈသေ မႆႈႁႅင်းၼႃႇ တိုၵ်ႉဢွၵ်ႇၵႂႃႇၼႃႈႁိူၼ်းၵူၺ်းၵေႃႈ ႁိူဝ်ႇပေႃးလႆယဝ်ႉၼႆၸိုင် ဢၼ်ၼႆႉ ပဵၼ်လွင်ႈဢၼ်ထုၵ်ႇလီဢၢပ်ႇၼမ်ႉၵူႈဝၼ်း။ ၵူၺ်းသင်ဝႃႈႁဝ်းဢမ်ႇလႆႈႁဵတ်း ၵၢၼ်ဢၼ်ႁဵတ်းႁႂ်ႈႁိူဝ်ႇဢွၵ်ႇ သမ်ႉယူႇၼႂ်းမိူင်းဢၼ်ၵတ်း ၼႆၸိုင် ဢမ်ႇဢၢပ်ႇၼမ်ႉၵူႈဝၼ်းၵေႃႈလႆႈ ဢၢပ်ႇမိူဝ်ႈၽွင်းယၢမ်းဢၼ်တူဝ်ၸဝ်ႈၵဝ်ႇ မီးဢၢႆတူဝ် ဝူၼ်ႉဝႃႈတူဝ်ႇၵဝ်ႇဢမ်ႇမူတ်းသႂ်ယဝ်ႉၼၼ်ႉၵေႃႈလႆႈ။ လွင်ႈဢၢပ်ႇၼမ်ႉၼိုင်ႈဝၼ်း 1−2 ပွၵ်ႈၼႆႉ ဢမ်ႇလႆႈဝႃႈပဵၼ်လွင်ႈၵႆႉၵႆႉဢၢပ်ႇၼမ်ႉ။ ၵူၺ်းသင်ဝႃႈဢၢပ်ႇၼိုင်ႈဝၼ်း 3−4 ပွၵ်ႈ ပေႃးၼႆၸိုင် လႆႈဝႃႈပဵၼ်လွင်ႈၵႆႉဢၢပ်ႇၼမ်ႉ ၼၼ်ႉယဝ်ႉ။ သင်ဝႃႈဢၢပ်ႇၼမ်ႉၼိုင်ႈဝၼ်း ၼိုင်ႈပွၵ်ႈ ၵူၺ်းၵႃႈ သမ်ႉပဵၼ်ၼမ်ႉဢုၼ်ႇၼႆႉၸိုင် ဢၼ်ၼႆႉၵေႃႈ တေၸၢင်ႈႁဵတ်းႁႂ်ႈ ၽိဝ်ၼင်ႁႅင်ႈလႆႈ။ ၽူႈလူင်ႉလႅၼ်ႇၶဝ်ၼႄႉၼမ်းဝႃႈ သမ်ႉဝႃႈတေဢမ်ႇမီးလွင်ၼႄႉၼမ်း ပဵၼ်တၢင်းၵၢၼ် လွင်ႈဝႃႈထုၵ်ႇလီဢၢပ်ႇၼမ်ႉၼိုင်ႈဝၼ်းလၢႆပွၵ်ႈ ၼႆသေတႃႉ ၵူၺ်းၵႃႈ မီးလွၵ်းလၢႆးႁႄႉၵင်ႈ မိူဝ်ႈဢၢပ်ႇၼမ်ႉ ၼင်ႇႁိုဝ်တေဢမ်ႇယႃႉလူႉၽိဝ်ၼင် မိူၼ်ၼင်ႇတႂ်ႈၼႆႉ။ ဢၢပ်ႇပၼ်ၼမ်ႉ ဢၼ်ဢမ်ႇမႆႈႁႅင်းပူၼ်ႉတီႈ။ ၸႂ်ႉၶၢဝ်းယၢမ်းၸွမ်းလွင်ႈသီတူဝ် 3−4 မိၼိတ်ႉ လႄႈသီပၼ်ၸွမ်းတီႈဢၼ် ဝူၺ်ႇႁင်ႈႁႅင်း တီႈဢၼ်ၵႆႉဢွၵ်ႇဢၢႆမဵၼ် မိူၼ်ၼင်ႇ ၵိင်ႇႁႄႉ၊ ငွၵ်းသွၵ်ႇ၊ လင်၊ တိၼ်၊ ၶေႃး ၸႃႉၵႂႃႇၼႆၸိူဝ်းၼႆႉ။ ဢမ်ႇၸႂ်ႉယုမ်ထူတူဝ် ပဵၼ်ဢၼ်ၸႃးပူၼ်ႉတီႈ။ ဢမ်ႇထုၵ်ႇလီၵႆႉၵႆႉၸႂ်ႉသပျႃႇ ဢမ်ႇၼၼ် ဢၼ်သီတူဝ် မဵဝ်းဢၼ်ၶႃႈၸိူဝ်ႉမႅင်း။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင်မႃးတီႈ − sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-05-17T14:22:55

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%9e%e1%80%84%e1%80%ba%e1%80%9c%e1%82%84%e1%82%88-%e1%81%b6%e1%82%84%e1%82%87%e1%80%9a%e1%80%bd%e1%80%99%e1%80%ba%e1%80%b8%e1%81%b8%e1%80%af%e1%81%bc/

ယွၼ်ႉသင်လႄႈ ၶႄႇယွမ်းၸုၼ်ႉသေၸွႆႈထႅမ်ရၢတ်ႉသျႃး

Chee Meng Tan တႅမ်ႈဝႆႉမိူဝ်ႈ 27 April 2024 ၼၼ်ႉဝႃႈ မိူင်းၶႄႇၼၼ်ႉႁူႉလီဝႃႈ သင်ရၢတ်ႉသျႃးလူမ်ႉၸူမ်တူၵ်းသုမ်းၵႂႃႇ မိူင်းဝၼ်းတူၵ်းၵေႃႈ တေႁူမ်ႈၵၼ်သေ မႃးၸတ်းၵၢၼ်တင်း မိူင်းဢၼ်ၶဝ်မၢႆႁူဝ်ဝႆႉဝႃႈ “ၶႄႇၼၼ်ႉပဵၼ်ၽေးၶဵၼ်ဢၼ်ၸၢင်ႈပူၼ်ႉပႅၼ်လႆႈ” ၼႆၼၼ်ႉယဝ်ႉ။ ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇ လႆႈပၼ်ၾၢင်ႉၶႄႇ မိူဝ်ႈၽွင်းႁဵတ်းပၢင်ၵုမ် ၽွင်းလူင်ၽၢႆႇၼွၵ်ႈမိူင်း ၸုမ်း G7 မိူဝ်ႈဝၼ်းထီႉ 20 April 2024 ၼၼ်ႉ လၢတ်ႈၵၢဝ်ႇၼႄးၶႄႇဝႃႈ ပဵၼ်ၽူႈမီးသုၼ်ႇႁူမ်ႈဢၼ်လမ်ႇလွင်ႈ ၼႂ်းၵၢၼ်ၸွႆႈထႅမ် လွင်ႈၶိူင်ႈၵွင်ႈၵၢင်ႇၵဵဝ်ႇလူၺ်ႈ Technology ပၼ်တီႈရၢတ်ႉသျႃးၵႂႃႇလႄႈ လၢတ်ႈဝႃႈ ၶႄႇၼၼ်ႉသူၼ်းၾႆးမႃးထႅင်ႈ လွင်ႈဝႃႈတေပဵၼ်ၽေးပူၼ်ႉပႅၼ်ဢၼ်ယႂ်ႇလူင် တွၼ်ႈတႃႇလွင်ႈႁူမ်ႇလူမ်ႈ မိူင်းၼႂ်းၵုၼ်ယူးရူပ်ႇ ၼပ်ႉမႃးၸဵမ်မိူဝ်ႈပၢင်တိုၵ်းသိုၵ်းယဵၼ်သုတ်းသဵင်ႈၵႂႃႇၼၼ်ႉ ဝႃႈၼႆ။ ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ Antony Blinken လႄႈ ၽွင်းလူင်ၽၢႆႇၼွၵ်ႈမိူင်းၶႄႇ Wang Yi သိုပ်ႇၼၼ်ႉမႃးလၢႆဝၼ်း ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇ ၵေႃႈ လႆႈဢွၵ်ႇၶၢဝ်းတၢင်းၵႂႃႇတီႈမိူင်းၶႄႇသေ ယင်းလႆႈလၢတ်ႈထိုင် လွင်ႈဢၼ်လႆႈၵၢဝ်ႇၼႄးၶႄႇၼၼ်ႉ ၸႅင်ႈလႅင်းမႃးထႅင်ႈဝႃႈ မိူဝ်ႈၽွင်းဢၼ် ၶႄႇႁဵတ်းၸွမ်းၶေႃႈတုၵ်းယွၼ်းဢမေႇရိၵၢၼ်ႇ လွင်ႈဢမ်ႇၶၢႆၶိူင်ႈၵွင်ႈၵၢင်ႇပၼ် ရၢတ်ႉသျႃး ၽွင်းပဵၼ်ပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ၊ ၵူၺ်းၵႃႈ ၵဵဝ်ႇလူၺ်ႈၶူဝ်းၶွင်ၶိူင်ႈၸႂ်ႉလၢႆလၢႆလွင်ႈ ဢၼ်ၸၢင်ႈဢဝ်ၵႂႃႇၸႂ်ႉတိုဝ်းၽၢႆႇၵၢၼ်သိုၵ်း ၼၼ်ႉ ၶႄႇၵေႃႈ လႆႈၶၢႆပၼ်ရၢတ်ႉသျႃးယႂ်ႇၼမ်မႃးထႅင်ႈ လူၺ်ႈမီး Semiconductor ၊ တရူၼ်း၊ မၢၵ်ႇႁူဝ်လဵၵ်း၊ သိူဝ်ႈႁႄႉမၢၵ်ႇၵွင်ႈ၊ ၶိူင်ႈၸၢၵ်ႈလၢႆလၢႆလွင်ႈ ႁူမ်ႈပႃး ၶိူင်ႈၵပ်းသိုပ်ႇၵပ်းသၢၼ်ၸိူဝ်းၼႆႉ။ မိူၼ်ဝႃႈ ၶႄႇၸွႆႈၽိူမ်ႉထႅမ်ပၼ် ၽၢႆႇၶိူင်ႈၸၢၵ်ႈရၢတ်ႉသျႃးၼၼ်ႉၵေႃႈ ပဵၼ်ဢၼ်ယႃႉလူႉလွင်ႈမၼ်ႈၼိမ်သဝ်း ယူႇၶရဵၼ်းမိူၼ်ၵၼ် ဝႃႈၼႆ။ လႆႈဝႃႈပဵၼ်လွင်ႈၵၢမ်ႇႁၢႆႉတွၼ်ႈတႃႇၶႄႇယူႇ ယွၼ်ႉၽၢႆႇၶႄႇဢၼ်ၵမ်ႉထႅမ်ၼၼ်ႉ တေၸၢင်ႈႁဵတ်းႁႂ်ႈၽၢႆႇတၢင်းၶႄႇ လၢႆလၢႆၽၢႆႇၼၼ်ႉ ထုၵ်ႇဢမေႇရိၵၢၼ်ႇ ပၼ်တၢမ်ႇလႆႈယူႇယဝ်ႉ။ ယွၼ်ႉသင်လႄႈ ၶႄႇသမ်ႉပၼ်လွင်ႈၸွႆႈထႅမ်တီႈရၢတ်ႉသျႃးႁႅင်းၼႃႇၼႆ သမ်ႉဝႃႈၸဝ်ႈၵဝ်ႇၼၼ်ႉတူၵ်းယူႇၼႂ်းငဝ်းလၢႆး ဢၼ်ၸၢင်ႈႁဵတ်းႁႂ်ႈၶႄႇ လႆႈယၢပ်ႇၸႂ်ၵွပ်ႈမၼ်းယူႇၵေႃႈယဝ်ႉ၊ လၢတ်ႈငၢႆႈငၢႆႈၵေႃႈ တွၼ်ႈတႃႇယူႇလွတ်ႈ ၼၼ်ႉယဝ်ႉ။ ၶႄႇၸမ်ပဵၼ်တေလႆႈမီးမိူင်းဢူၺ်းလီ မိူင်းၶႄႇၼၼ်ႉ ဝူၼ်ႉထိုင်လွင်ႈဢၼ်ပဵၼ်တႄႉၼၼ်ႉဝႃႈ သင်ၶဝ်တေယႃႉလူႉပႅတ်ႈ ဢႃႇၼႃႇဢမေႇရိၵၢၼ်ႇႁႂ်ႈလႆႈၼၼ်ႉ ၶဝ်ၵေႃႈတေဢမ်ႇၸၢင်ႈႁဵတ်းလႆႈႁင်းၵူၺ်း၊ လိူဝ်သေၼၼ်ႉ ယင်းလူဝ်ႇရၢတ်ႉသျႃး ဢၼ်မီးလွင်ႈၵႅၼ်ႇၶႅင်ဝႆႉႁႂ်ႈၸွႆႈထႅမ် မိူင်းဢၼ်တိုၵ်ႉမီးဢမေႇရိၵၢၼ်ႇၵုမ်းထိင်းဝႆႉယူႇယဝ်ႉလႄႈ ၶႄႇၼၼ်ႉၵေႃႈ လူဝ်ႇရၢတ်ႉသျႃး တွၼ်ႈတႃႇယူႇလွတ်ႈၵႂႃႇၼႂ်းၶၢဝ်းယၢဝ်း။ ယၢမ်းၼႆႉ ၽၢႆႇတၢင်းမိူင်းဝၼ်းတူၵ်းၵေႃႈ ၶတ်းၸႂ်ၸတ်းၵၢၼ်တင်းရၢတ်ႉသျႃးယူႇ။ သင်ဝႃႈရၢတ်ႉသျႃးၼၼ်ႉတူၵ်းသုမ်းၵႂႃႇ ၶႄႇၵေႃႈတေႁူႉလီယူႇဝႃႈ ၽၢႆႇမိူင်းဝၼ်းတူၵ်းၼၼ်ႉ တေႁူမ်ႈႁႅင်းၵၼ်သေ ၸတ်းၵၢၼ်ပႅတ်ႈ “ၶႄႇဢၼ်ၸၢင်ႈပဵၼ်ၽေးၶဵၼ်မႃးပူၼ်ႉပႅၼ်လႆႈ” ၼၼ်ႉလႄႈ ယွၼ်ႉလွင်ႈၼႆႉသေ ၶႄႇၸင်ႇလႆႈၸွႆႈထႅမ်ရၢတ်ႉသျႃး။ ယၢမ်းလဵဝ်ၵေႃႈ ၽၢႆႇတၢင်းၸွမ်ၸိုင်ႈမိူင်းၶႄႇလႄႈၸွမ်ၸိုင်ႈရၢတ်ႉသျႃး တင်းသွင် ၶတ်းၸႂ်ၼႄႁႂ်ႈပဵၼ်မိူင်းဢူၺ်းလီၵၼ်တိူဝ်းၶိုၼ်ႈမႃး။ တင်းသွင်မိူင်း လႆႈမီးလွင်ႈၸမ်ၸႂ်ၵၼ်တိူဝ်းၶိုၼ်ႈမႃး ဝၢႆးသေလႆႈပိုၼ်ၽၢဝ်ႇ မိူဝ်ႈဝၼ်းထီႉ 4 February 2022 ၼၼ်ႉဝႃႈ လွင်ႈဢူၺ်းလီၼႂ်းၵႄႈၵၢင် ၶႄႇ လႄႈ ရၢတ်ႉသျႃးၼၼ်ႉ “ဢမ်ႇမီးလွင်ႈမၵ်းမၼ်ႈသင်ဝႆႉ” လႄႈ လွင်ႈႁူမ်ႈမိူဝ်းၵၼ်တင်းသွင်ၽၢႆႇၵေႃႈ “ဢမ်ႇမီးၶေႃႈႁၢမ်ႈလွင်ႈၵိတ်ႇၶႂၢင်သင်သေမဵဝ်း” ဝႃႈၼႆ။ ၵူၺ်းၵႃႈၸိူင်ႉႁိုဝ်ၵေႃႈယဝ်ႉ လီလႆႈႁူႉလွင်ႈတႄႉဝႆႉၽွင်ႈယူႇဝႃႈ လွင်ႈၸမ်ၸႂ် ၶႄႇ−ရၢတ်ႉသျႃးၼၼ်ႉ ဢမ်ႇၸႂ်ႈဝႃႈႁၢင်ႈလီၵႂႃႇတႃႇသေႇ၊ ပေႃးမႃးၶူၼ်ႉၶိုၼ်း မိူဝ်ႈလၢႆသိပ်းပီႊပူၼ်ႉမႃးၼၼ်ႉ လွင်ႈပဵၼ်ဢူၺ်းလီ သူဝ်ႇပီႇယႅတ်ႉ လႄႈ ၶႄႇ ၼၼ်ႉၵေႃႈ လႆႈႁူပ်ႉထူပ်းတင်း လွင်ႈၶဵင်ႈၶႅင်ၵၼ်လၢႆပွၵ်ႈလၢႆႈၵမ်းဝႆႉတႄႉတႄႉ။ ဢမ်ႇဝႃႈပၼ်ႁႃလွင်ႈပိူင်ဢုပ်ႉပိူင်ႇၶွမ်ႇမိဝ်ႇၼိတ်ႉ တေႃႇထိုင်ပၼ်ႁႃ ၸွမ်းလႅၼ်လိၼ်တင်းသွင်ၸိုင်ႈမိူင်း ၸိူဝ်းၼႆႉ။ လွင်ႈၸမ်ၸႂ်တင်းသွင်ၽၢႆႇ ၵဵဝ်ႇလူၺ်ႈလွင်ႈပိူင်ဢုပ်ႉပိူင်ႇၶွမ်ႇမိဝ်ႇၼိတ်ႉ တင်းသွင်ၼၼ်ႉ သုၵ်ႉယုင်ႈၵၼ်ဝႆႉသေ လႆႈတႅၵ်ႇၸတ်ႉၵၼ်ၵႂႃႇ မိူဝ်ႈပီႊ 1961 လႄႈ သိုပ်ႇသေၼၼ်ႉ သိုၵ်းၶႄႇ လႄႈ ရၢတ်ႉသျႃးၵေႃႈ လႆႈမီးလွင်ႈတိုၵ်းယိုဝ်းၵၼ်မႃး မိူင်းၶႄႇပွတ်းၸဵင်ႇႁွင်ႇဝၼ်းဢွၵ်ႇလႄႈ ၼႂ်းၸႄႈမိူင်း သျိၼ်းၵျၢင်း ၼၼ်ႉယူႇယဝ်ႉ။ ဢမ်ႇၸႂ်ႈလွင်ႈလၢၵ်ႇလၢႆးသင် တေႃႇထိုင်ယၢမ်းလဵဝ်ၼႆႉ ဢမ်ႇဝႃႈၽၢႆႇလႂ်ၽၢႆႇၼိုင်ႈၵေႃႈ မီးလွင်ႈဢမ်ႇဝႆႉၸႂ်ၵၼ်သိူင်ႇဝႆႉယူႇ။ ၽူႈလူင်ႉလႅၼ်ႇၽၢႆႇၶႄႇၵေႃႈ ယင်းဢွၵ်ႇမႃးမႆႈၸႂ်ဝႃႈ ရၢတ်ႉသျႃးၼၼ်ႉ တေၸၢင်ႈဢဝ်ၽွၼ်းလီၶဝ်ၼၼ်ႉ မႃးပဵၼ်ယႂ်ႇလိူဝ်သေ လွင်ႈၸမ်ၸႂ်တင်းသွင်မိူင်းၵႂႃႇ ၼႆလူးၵွၼ်ႇယဝ်ႉ။ ပိူင်တႅၵ်ႈမၼ်းမိူၼ်ၼင်ႇ သင် ထရမ်ႉ ဢွင်ႇပေႉပၢင်လိူၵ်ႈတင်ႈ ၶိုၼ်ႈပဵၼ်ၸွမ်ၸိုင်ႈဢမေရိၵၢၼ်ႇလႆႈထႅင်ႈပၢၼ်ၼိုင်ႈၸိုင် ဢမေႇရိၵၢၼ်ႇ တေၸၢင်ႈပၼ်လွင်ႈၵမ်ႉထႅမ်တီႈယူႇၶရဵၼ်း ယွမ်းလူင်းၵႂႃႇလႄႈ မႃးမႄးလွင်ႈၸမ်ၸႂ် ဢၼ်မီးတေႃႇရၢတ်ႉသျႃး၊ ၸွမ်းၼင်ႇဢၼ်ဝူၼ်ႉၼႄ ႁႂ်ႈႁၼ်ႁၢင်ႈမႃးၼႂ်းငဝ်းလၢႆးၼင်ႇၼႆၸိုင် ရၢတ်ႉသျႃးၼၼ်ႉၸၢင်ႈတေမီး လွင်ႈၸမ်ၸႂ်တင်းမိူင်းဝၼ်းတူၵ်းလီမႃးလႄႈ တေဝႆႉမိူင်းဝၼ်းတူၵ်းပဵၼ်ယႂ်ႇသေ ၸၢင်ႈပၼ်လွင်ႈၵမ်ႉၸွႆႈၶႄႇ တႃႇတေႃႇသူႈတင်းဢမေႇရိၵၢၼ်ႇ လႆႈတၢၼ်ႇတၢၼ်ႇမၼ်းၵူၺ်း။ သင်ဝူၼ်ႉတူၺ်းၽၢႆႇၸိူင်ႉၼႆမႃးၸိုင် လွင်ႈဢၼ်ၶႄႇဢမ်ႇဝႆႉၸႂ်ရၢတ်ႉသျႃးလႄႈ လွင်ႈမႆႈၸႂ် တွၼ်ႈတႃႇယူႇလွတ်ႈၸဝ်ႈၵဝ်ႇၼၼ်ႉ ၸၢင်ႈပဵၼ်ထၢၼ်ႇၾႆးလုၵ်ႉမႃးၶိုၼ်း။ ၸင်ႇလႆႈ ႁဵတ်းႁႂ်ႈၽူႈတႅၼ်းၸၼ်ႉသုင်ၶွင်ၶႄႇ ဢွၵ်ႇၶၢဝ်းတၢင်းၵႂႃႇ ၵူဝ်းရီးယႃးႁွင်ႇ မိူဝ်ႈၼႂ်းဝၼ်းထီႉ 13 April 2024 ၼၼ်ႉလႄႈ ၽွင်းဢၼ်တင်းသွင်ၽၢႆႇလႆႈဢုပ်ႇဢူဝ်းၵၼ်ၼၼ်ႉ မီးယိူင်းမၢႆ တေသိုပ်ႇသၢင်ႈလွင်ႈၸမ်ၸႂ် ဢၼ်လီတေႃႇၵၼ် တင်းသွင်မိူင်းလႄႈ ႁႂ်ႈမၼ်းတိူဝ်းလီၶိုၼ်ႈမႃးထႅင်ႈၼႆ ယူႇယဝ်ႉ။ လွင်ႈဢၼ်ႁူပ်ႉထူပ်းၵၼ်ပွၵ်ႈၼၼ်ႉၵေႃႈ ႁဵတ်းႁႂ်ႈဝူၼ်ႉမႃးဝႃႈ တေမီးလွင်ႈဢၼ်လၢၵ်ႇလၢႆးဝႆႉယူႇ ယွၼ်ႉပိူဝ်ႈ မၼ်းၵိုင်ႉၵၢင်ႉ မီးၵၢၼ်သၢင်ႈလွင်ႈၸမ်ၸႂ်ၵၼ်ၶိုၼ်ႈမႃး ပိူင်ႈႁူပိူင်ႈတႃဝႆႉယူႇ ၼၼ်ႉယဝ်ႉ။ ၽၢႆႇတၢင်းၵူဝ်းရီးယႃးႁွင်ႇ လႄႈ ရၢတ်ႉသျႃးၼၼ်ႉၵေႃႈ မီးလၢႆးငၢၼ်းလၢႆလၢႆဢၼ်ဢွၵ်ႇမႃးဝႃႈ ရၢတ်ႉသျႃးၼၼ်ႉ ယင်းတိုၵ်ႉၸတ်းႁႃသိုဝ်ႉၶိူင်ႈလၢၵ်ႈၼၢၵ်ႈၵွင်ႈလူင် တီႈၵူဝ်းရီးယႃးႁွင်ႇ တွၼ်ႈတႃႇပဵၼ်ႁႅင်းလွင်ႈၵမ်ႉၸွႆႈ ပၢင်တိုၵ်းၼႂ်းမိူင်းယူႇၶရဵၼ်း၊ လွင်ႈၼႆႉတိုၼ်းတေၸၢင်ႈႁဵတ်းႁႂ်ႈ ရၢတ်ႉသျႃး လႄႈ ၵူဝ်းရီးယႃးႁွင်ႇ တိူဝ်းလွင်ႈၸမ်ၸႂ်ၵၼ်ၶိုၼ်ႈမႃးထႅင်ႈယူႇဢမ်ႇႁၢင်ႉ ၼႆယဝ်ႉ။ လွင်ႈတႄႉၵေႃႈမီးယူႇဝႃႈ ၵူဝ်းရီးယႃးႁွင်ႇၼၼ်ႉၵေႃႈ ၶဝ်ႈႁႃၶႄႇလႄႈရၢတ်ႉသျႃး တွၼ်ႈတႃႇဢဝ်ၽွၼ်းလီသႂ်ႇတူဝ် မိူၼ်ၵၼ်ယူႇယဝ်ႉ။ သမ်ႉဝႃႈပဵၼ်ၸိူင်ႉၼၼ်သေတႃႉ ၽၢႆႇတၢင်းၶႄႇၵေႃႈ ဢမ်ႇပၼ်ႁႂ်ႈသုမ်းဢႃႇၼႃႇ ဢၼ်မီးတေႃႇၵူဝ်းရီးယႃးႁွင်ႇပၼ်တၢင်ႇၽၢႆႇ ဢမ်ႇဝႃႈတေပဵၼ် ဢမေႇရိၵၢၼ်ႇ ဢမ်ႇၼၼ် ရၢတ်ႉသျႃးၵေႃႈယဝ်ႉ ဝႃႈၼႆ။ ၽၢႆႇတၢင်းလွင်ႈမၼ်ႈၼိမ်သဝ်းၶႄႇၼၼ်ႉၵေႃႈ မီးလွင်ႈတေလႆႈၸုၼ်ႉၽွင်ႈ ယွၼ်ႉဝႃႈမၼ်းၵေႃႈယူႇတီႈ လွင်ႈဢၼ်တေလႆႈႁဵတ်းႁႂ်ႈ ၵူဝ်းရီးယႃးႁွင်ႇ ၸွမ်းပိုင်ႈဢိင်ၶႄႇလႆႈမွၵ်ႈႁိုဝ်ၼၼ်ႉယဝ်ႉ။ တႆးလွတ်ႈလႅဝ်း ဢၢင်ႈဢိင်မႃးတီႈ−MGR Online

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-17T13:25:01

https://taifreedom.com/%e1%81%bd%e1%80%bd%e1%80%84%e1%80%ba%e1%80%9a%e1%81%a2%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%80%95%e1%80%b5%e1%81%bc%e1%80%ba%e1%81%be%e1%82%86%e1%80%b8-%e1%80%99/

ၽွင်ယၢမ်းလုၵ်ႉပဵၼ်ၾႆး မႆႈၵူၼ်းမိူင်း 3 ၵေႃႉၼၼ်ႉ လူႉတၢႆၵႂႃႇၵေႃႉၼိုင်ႈ

ၵူၼ်းမိူင်း 3 ၵေႃႉ ဢၼ်ၸွႆႈၵၼ်တမ်ယၢမ်း တီႈၼႂ်းႁိူၼ်းလင်ၼိုင်ႈ ပွၵ်ႉမိင်ႇၵလႃႇ ဝဵင်းဢွင်ႇပၢၼ်းသေ လႆႈပဵၼ်ၽေးၵိုင်ႉၵၢင်ႉ ၽွင်ယၢမ်းလုၵ်ႉမႆႈသႂ်ႇၸိူဝ်းၶဝ်လႄႈ လႆႈယူတ်းယႃတူဝ်ဝႆႉယူႇတီႈ ႁူင်းယႃလူင်ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ၼၼ်ႉ လူႉသဵင်ႈၵႂႃႇၵေႃႉၼိုင်ႈယဝ်ႉဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ လွင်ႈတၢင်းမၼ်းတႄႉပဵၼ်ၸဵမ်မိူဝ်ႈဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉယဝ်ႉ ၸိူဝ်းၶဝ် 3 ၵေႃႉ လႆႈထုၵ်ႇသူင်ႇယူတ်းယႃတူဝ်တီႈ ႁူင်းယႃဝဵင်းဢွင်ႇပၢၼ်းဢွၼ်တၢင်း၊ တီႈႁူင်းယႃ ဢွင်ႇပၢၼ်းသမ်ႉ ၶိူင်ႈမႆႉၶိူင်ႈမိုဝ်းဢမ်ႇၵုမ်ႇထူၼ်ႈလႄႈ ၶိုၼ်းလႆႈသိုပ်ႇသူင်ႇယူတ်းယႃ တူဝ်တီႈ ႁူင်းယႃလူင်ၸဝ်ႈၸၢမ်ႇထုၼ်း ဝၼ်းၼၼ်ႉၵမ်းလဵဝ်၊ ငိၼ်းဝႃႈ မိူဝ်ႈၼႆႉ 17 May 2024 ၵူဝ်ႇလုၼ်ႇဢူး လႆႈလူႉသဵင်ႈၵႂႃႇ မိူဝ်ႈယၢမ်းၵၢင်ၼႂ်ၸဝ်ႉ 01:00 ယဝ်ႉ ဝႃႈၼႆ။ ၼႂ်းၵူၼ်းတမ်ယၢမ်း 3 ၵေႃႉ ဢၼ်လႆႈတၢင်းမၢတ်ႇၸဵပ်းၼၼ်ႉ ၵူဝ်ႇလုၼ်ႇဢူး ဢႃႇယု 24 ပီႊ လႆႈတၢင်းမၢတ်ႇၸဵပ်းႁၢဝ်ႈႁႅင်းတင်းတူဝ် ဝႃႈၼႆ၊ ၵူဝ်ႇလုၼ်ႇဢူးၼႆႉ ပဵၼ်ၵူၼ်းၸႃႇတိ ဝဵင်းၵလေႃး ၼႆယဝ်ႉ။ ၵူၼ်းမိူင်းၸိူဝ်းႁဵတ်းၵၢၼ် ၵဵဝ်ႇၵပ်းၽွင်ယၢမ်းၼၼ်ႉ လႆႈၾၢင်ႉသတိ တႄႉတႄႉဝႃႈဝႃႈ ပေႃးဢမ်ႇမီးၵူၼ်းႁူႉ ၵဵဝ်ႇလူၺ်ႈလွင်ႈယၢမ်းပႂ်ႉတူၺ်းၸွမ်းၼႆ ၸၢင်ႈမီးၽေးလူင် ၽွင်းတမ်ယၢမ်း/ၸၢပ်ႈယၢမ်း လႄႈ ၾႆးၸၢင်ႈလုၵ်ႉမႆႈႁႅင်းသေ မႆႈပႃးႁိူၼ်း ဢမ်ႇၵႃး ၸၢင်ႈထိုင်သၢႆၸႂ်လႆႈလူးၵွၼ်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ']

2024-05-17T13:15:37

https://taifreedom.com/%e1%81%b8%e1%80%9d%e1%80%ba%e1%82%88%e1%80%95%e1%80%b1%e1%82%83%e1%82%88%e1%80%9e%e1%80%ad%e1%80%9c%e1%80%ba%e1%80%91%e1%80%99%e1%80%ba%e1%80%b8%e1%81%b6%e1%80%b0%e1%80%b8%e1%80%9d%e1%82%83%e1%80%b8-3/

ၸဝ်ႈပေႃႈသိလ်ထမ်းၶူးဝႃး ဝုၼ်းၸုမ်ႉ မဵတ်ႉတႃႇ ၵေႃႇတင်ႈၵွင်းမူး တီႈလွႆၵေႃႇမိူင်း

သင်ႇၶၸဝ်ႈ ဢွၼ်ႁူဝ်ၼမ်းၼႃႈ ၽူႈယႂ်ႇၵူၼ်းလူင် လႄႈ တၵ်ႉၵႃႇသတ်ႉထႃး ထႃႇပၼႃႇၼႃႈလိၼ် ၵွင်းမူးဢွင်ႇပေႉဢွင်ႇမၢၼ် ဢၼ်ၸဝ်ႈပေႃႈသိလ်ထမ်းၶူးဝႃး ဝုၼ်းၸုမ်ႉ ပၼ်ၶေႃႈမဵတ်ႉတႃႇ ၵေႃႇတင်ႈတီႈ လွႆၵေႃႇမိူင်း ၼႂ်းၼႃႈလိၼ်သိုၵ်းမၢႆ−1 ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၼၼ်ႉ ဝႃႈၼႆ။ မိူဝ်ႈဝႃးဝၼ်းထီႉ 16 May 2024 (လိူၼ်ႁူၵ်းမႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸဝ်ႈမႁႃႇထွင်းသုၵ်း၊ ၸဝ်ႈၺႃႇၼသီႇရိ (ၸဝ်ႈမၢၼ်ႇတႃဢွၼ်ႇ)၊ ၸဝ်ႈၶူးဝႃးသုၵ်း၊ ၸဝ်ႈပၺ်ႇၺႃႇၼၼ်ႇတ (ထမ်ႈၸဝ်ႈသိူဝ်ၶၢၼ်ႇၾႃႉ)၊ ၸဝ်ႈဝူင်ႉမွမ်ႇဝုၼ်းယိုၼ်း၊ ၸဝ်ႈၸၢင်းပၼ်ႇၸိၵ်ႉတ ႁူမ်ႈလူၺ်ႈ သင်ႇၶၸဝ်ႈ 40 တူၼ် 40 ပႃး ၼႂ်းမိူင်းတႆး လႄႈ မိူင်းထႆး 38 ဝတ်ႉ၊ လႆႈတၢင်တူဝ် ၸဝ်ႈပေႃႈသိလ်ထမ်းၶူးဝႃး ဝုၼ်းၸုမ်ႉသေ ဢွၼ်ႁူဝ် ၼမ်းၼႃႈ ၽူႈယႂ်ႇၵူၼ်းလူင် လႄႈ တၵ်ႉၵႃႇသတ်ႉထႃးတင်းသဵင်ႈ ထႃႇပၼႃႇ လူႇတၢၼ်းၵႅဝ်ႈသႅင်ငိုၼ်းၶမ်း၊ ထၢတ်ႈတေႃႇၽြႃးပဵၼ်ၸဝ်ႈ တီႈပိုၼ်ႉထၢၼ်ငဝ်ႈၶၢမ်ႇ ၵွင်းမူးဢွင်ႇပေႉဢွင်ႇမၢၼ် တီႈလွႆၵေႃႇမိူင်း ၼႂ်းၼႃႈလိၼ်သိုၵ်းမၢႆ−1 ၶွင်ႇသီႇဢဝ် ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၵႂႃႇယူႇ ၼႆယဝ်ႉ။ ၼႂ်းပၢင်ထႃႇပၼႃႇၵွင်းမူးဢွင်ႇပေႉဢွင်ႇမၢၼ်ၼၼ်ႉ လႆႈမီးၽူႈယႂ်ႇၵူၼ်းလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး မိူၼ်ၼင်ႇ− ၸဝ်ႈသိုၵ်းလူင် ၶမ်းၵွၼ်းၸိုၼ်ႈ ၽူႈၵွၼ်းၼႃႈလိၼ်သိုၵ်းမၢႆ−1 ပဵၼ်ပႃး ၵႅမ်ၽူႈပွင် ၵၢၼ်သိုၵ်း တပ်ႉသိုၵ်းၸိုင်ႈတႆး လႄႈ ၸဝ်ႈသိုၵ်း လႅင်းၸိုၼ်ႈ ၵႅၼ်ၽူႈၵွၼ်းၼႃႈ လိၼ်သိုၵ်းမၢႆ−1၊ ၸဝ်ႈသိုၵ်း ၶဵဝ်ၾႃႉ တၢင်တူဝ်တီႈ ငဝ်ႈၸိုင်ႈလွႆတႆးလႅင်း ႁူမ်ႈပႃး ၽူႈယႂ်ႇၵူၼ်းလူင် ဝၢၼ်ႈၵမ်ႉၵေႃႇ၊ လွႆၵေႃႇမိူင်း၊ လွႆၵေႃႇဝၼ်း၊ ဝၢၼ်ႈပဵင်းၾႃႉ၊ ဝၢၼ်ႈထိူတ်ႉထႆး၊ ဝၢၼ်ႈၽႃၶမ်း၊ မႄႈသၢႆ၊ ဝၢၼ်ႈဝဵင်းၵႅဝ်ႈ၊ ၵဵင်းသႅၼ် ဢိၵ်ႇတင်း ပေႃႈမႄႈပီႈၼွင်ႉ တီႈၸမ်တီႈၵႆ ၸဵမ်ၼႂ်းမိူင်းတႆးမိူင်းထႆး ႁူမ်ႈတင်းမူတ်း 400 ပၢႆ ၶဝ်ႈႁူမ်ႈလူႇတၢၼ်းၵႂႃႇၸွမ်း မိူၼ်ၵၼ် ဝႃႈၼႆ။ ၵွင်းမူးဢွင်ႇပေႉဢွင်ႇမၢၼ်ၼႆႉ ယူႇတီႈၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ လႆႈမဵတ်ႉတႃႇ မိူဝ်ႈၼႂ်းဝၼ်းထီႉ 22 February 2024 သေ ႁႂ်ႈၵေႃႇတင်ႈၶိုၼ်ႈတီႈ လွႆၵေႃႇမိူင်း ၼႂ်းၼႃႈလိၼ်သိုၵ်းမၢႆ−1 ၶွင်ႇသီႇဢဝ်ၶိုၼ်ႈၸိုင်ႈတႆး/တပ်ႉသိုၵ်းၸိုင်ႈတႆး ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-17T12:58:19

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e2%88%92%e1%81%b6%e1%82%84%e1%82%87-%e1%80%90%e1%80%ad%e1%80%b0%e1%80%9d%e1%80%ba%e1%80%b8%e1%80%9c%e1%80%bd%e1%80%84/

ရၢတ်ႉသျႃး−ၶႄႇ တိူဝ်းလွင်ႈႁူမ်ႈမိုဝ်းၵၼ်ၵူႈၽၢႆႇၽၢႆႇ

ၸွမ်ၸိုင်ႈရၢတ်ႉသျႃး ပူႇတိၼ်ႇ ဢွၵ်ႇၶၢဝ်းတၢင်းၵႂႃႇမိူင်းၶႄႇ ႁူပ်ႉထူပ်းဢုပ်ႇဢူဝ်း ၸွမ်း ၸွမ်ၸိုင်ႈၶႄႇ သျီႇ ၵျိၼ်းၽိင်ႇ တိူဝ်းလွင်ႈႁူမ်ႈမိုဝ်းၵၼ်ၵူႈၽၢႆႇၵူႈတၢင်း။ မိူဝ်ႈဝၼ်းထီႉ 16 May 2024 (လိူၼ်ႁူၵ်းမႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၸိုင်ႈ ရၢတ်ႉသျႃး ပူႇတိၼ်ႇ ဢွၵ်ႇၶၢဝ်းတၢင်းထိုင်တီႈမိူင်းၶႄႇသေ ႁူပ်ႉထူပ်းဢုပ်ႇဢူဝ်း ၸွမ်း ၸွမ်ၸိုင်ႈၶႄႇ သျီႇ ၵျိၼ်းၽိင်ႇယဝ်ႉ တင်းသွင်ၽၢႆႇၶိုၼ်းဢွၵ်ႇသပ်းၸႅင်ႈၶၢဝ်ႇ ႁူမ်ႈၵၼ် ၵဵဝ်ႇလူၺ်ႈလွင်ႈႁူမ်ႈမိုဝ်းၽၢႆႇၵႅတ်ႇၶႄ တႃႇယုၵ်ႉၸၼ်ႉလွင်ႈမၼ်ႈၼိမ် သဝ်း ၸၼ်ႉပွတ်းတွၼ်ႈ လႄႈ ၸၼ်ႉလုမ်ႈၾႃႉ ႁူမ်ႈထိုင် ၽႅၼ်ၵၢၼ်လွင်ႈႁူမ်ႈမိုဝ်း ၽၢႆႇၵၢၼ်သိုၵ်းထႅင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈၶႄႇ သျီႇ ၵျိၼ်းၽိင်ႇ လႆႈလၢတ်ႈဝႃႈ ၶႄႇ လႄႈ ရၢတ်ႉသျႃး တူၵ်းလူင်းႁၼ်လီၵၼ်လၢႆလၢႆလွင်ႈ ႁူမ်ႈထိုင် ၵၢၼ်ၸႂ်ႉလၢႆး ဢုပ်ႇဢူဝ်း တႃႇၵိုတ်းယိုတ်းပၢင်တိုၵ်းၼႂ်းမိူင်းယူႇၶရဵၼ်း လႄႈ တေတေႃႇသူႈသၢၼ် ၶတ်း မိူင်းဝၼ်းတူၵ်း ဢၼ်ၶတ်းၸႂ် ယႃႉၵဝ်းလွင်ႈၸမ်ၸႂ် ၶႄႇ တင်း ရၢတ်ႉသျႃး ၼၼ်ႉ ဝႃႈၼႆ။ ၽၢႆႇတၢင်းၸွမ်ၸိုင်ႈရၢတ်ႉသျႃး ပူႇတိၼ်ႇၵေႃႈ လႆႈလၢတ်ႈဝႃႈ လွင်ႈႁူမ်ႈမိုဝ်းၼႂ်းၵႄႈ ၵၢင် ၶႄႇ တင်း ရၢတ်ႉသျႃးၼၼ်ႉ မၼ်းလွင်ႈယႂ်ႇၼႂ်းၵၢၼ်ပႂ်ႉပႃးလွင်ႈၵတ်းယဵၼ်ၼိမ် သဝ်း ၼႂ်းၵႄႈၵၢင်မိူင်းတေႃႇမိူင်း လႄႈ ပဵၼ်ၵၢၼ်ၵႅတ်ႇၶႄႁႄႉၵင်ႈ လွင်ႈၽဵင်ႇပဵင်း ထမ်းတြႃး ဢိၵ်ႇတင်း ပိူင်ဢုပ်ႉပိူင်ႇလုမ်ႈၾႃႉသေ ၸိူဝ်းၼႆႉၵေႃႈ မီးယူႇၼႂ်းပၵ်းပိူင် ၵႄႈၵၢင်မိူင်းတေႃႇမိူင်း မိူၼ်ၵၼ် ဝႃႈၼႆ။ ၼွၵ်ႈလိူဝ်သေၼႆႉ ၼႂ်းပၢင်သပ်းၸႅင်ႈၶၢဝ်ႇၼၼ်ႉ ယင်းလႆႈလၢတ်ႈထိုင် လွင်ႈဢၼ် ဢမေႇရိၵၢၼ်ႇ ၶတ်းၸႂ်ပူၼ်ႉပႅၼ် လွင်ႈၽဵင်ႇပဵင်းၼိဝ်းၶလီးယႃး လႄႈ လွင်ႈႁႄႉၵင်ႈ မၢၵ်ႇမိတ်ႉသႆး ဢၼ်ပူၼ်ႉပႅၼ်ၶႄႇ တင်း ရၢတ်ႉသျႃး ၼၼ်ႉ ၼႆယဝ်ႉ။ ၸိူင်ႉႁိုဝ်ၵေႃႈလီ လွင်ႈၸွမ်ၸိုင်ႈရၢတ်ႉသျႃး ပူႇတိၼ်ႇ ဢွၵ်ႇၶၢဝ်းတၢင်းၵႂႃႇ မိူင်းၶႄႇ ပွၵ်ႈၵမ်းၼႆႉ မီးမႃးဢွၼ်တၢင်း ဢမေႇရိၵၢၼ်ႇ တေပိုၼ်ၽၢဝ်ႇပၼ်တၢမ်ႇၶွမ်ႈသ ပိတ်ႈ ၶွမ်ႇပၼီႇၶႄႇ ဢၼ်ၵဵဝ်ႇၶွင်ႈၸွမ်းၽၢႆႇၵၢၼ်သိုၵ်းရၢတ်သျႃးၼၼ်ႉထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-17T11:32:17

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90-3/

မၢၵ်ႇလူင်သိုၵ်းမၢၼ်ႈ တူၵ်းသႂ်ႇႁိူၼ်းၵူၼ်းမိူင်း

ၽွင်းၵူၼ်းမိူင်းလိုဝ်ႈႁိူဝ်ႉလိုဝ်ႈၸႂ် ၼွၼ်းလပ်းယဵၼ်ယူႇၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇ တီႈၼႂ်းဝၢၼ်ႈသၢမ်သိပ်း ဢိူင်ႇၼွင်လူင် ၸႄႈဝဵင်းၼွင်ၶဵဝ်သေ မၢၵ်ႇၵႂႃႇတူၵ်းသႂ်ႇ ၵူၼ်းၼႂ်းၼႃႈႁိူၼ်းလင်ၼိုင်ႈ ၼႆယဝ်ႉ။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 21:00 မူင်း ၸုမ်းသိုၵ်းမၢၼ်ႈ ၸိူဝ်းယူႇဝႆႉတီႈ ႁိမ်းဝၢၼ်ႈလႄႇၵျိၼ်းၵူၺ်ႉ တင်ႈၸႂ်ယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈသၢမ်သိပ်း 2 လုၵ်ႈသေ တႃႇလုၵ်ႈၼိုင်ႈ ၵႂႃႇတူၵ်းသႂ်ႇႁိူၼ်းၵူၼ်းမိူင်းလႄႈ ၵူၼ်းၼႂ်းႁိူၼ်း လႆႈမၢတ်ႇၸဵပ်း 5 ၵေႃႉ ပႃးဝႆႉလုၵ်ႈဢွၼ်ႇၵေႃႉၼိုင်ႈ ဝႃႈၼႆ။ မိူဝ်ႈဝၼ်းထီႉ 10 May 2024 ၼၼ်ႉၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင် ၶဝ်ႈၼႂ်းဝၢၼ်ႈသၢမ်သိပ်း ဢိူင်ႇၼွင်လူင်သေ ၸၢၵ်ႇမၢၵ်ႇတိူဝ်ႉၸပ်းၵူၼ်းဝၢၼ်ႈတၢႆ 2 ၵေႃႉ မၢတ်ႇၸဵပ်း 4 ၵေႃႉ ဝႃႈၼႆ။ ၼႂ်းပိုၼ်ႉတီႈၸႄႈဝဵင်းၼွင်ၶဵဝ်ၼႆႉသမ်ႉ မီးၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် ႁၢဝ်ႈႁႅင်းလႄႈ ၵူၼ်းမိူင်းၼႂ်းပိုၼ်ႉတီႈၸိူဝ်းဢမ်ႇမီးတၢင်းၽိတ်းသင်ၼၼ်ႉသမ်ႉ လႆႈပၢႆႈ/လႆႈတၢႆ ၸွမ်းၼႂ်းၵႄႈၵၢၼ်သိုၵ်း ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-05-16T13:24:04

https://taifreedom.com/%e1%81%be%e1%80%b0%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%81%bd%e1%80%90%e1%80%ba%e1%82%89-2/

ၾူၼ်လူင်လူမ်းလူင် ၽတ်ႉသႂ်ႇႁိူၼ်းၵူၼ်းမိူင်းလူႉၵွႆ

မိူဝ်ႈဝႃးဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) ၾူၼ်လူင်လူမ်းလူင် ၽတ်ႉၶဝ်ႈတီႈဝၢၼ်ႈၵုင်းၺွင်ႇ ဢိူင်ႇလၢႆႈသၢၵ်ႇ ၸႄႈဝဵင်းႁူဝ်ပူင်းသေ မီးႁိူၼ်းၵူၼ်းမိူင်းလူႉၵွႆၵမ်ႈၽွင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၾူၼ်လူင်လူမ်းလူင်ၼႆႉ ပဵၼ်ၵႂႃႇ မိူဝ်ႈယၢမ်းဝၢႆးဝၼ်း 15:00 ပၢႆၼၼ်ႉၶႃႈဢေႃႈ လူမ်းၽတ်ႉဢဝ်မုင်းႁိူၼ်းၵူၼ်းဝၢၼ်ႈ ပိဝ်ၵႂႃႇ 5 လင်ႁိူၼ်း၊ တႃႇႁိူၼ်းၼိုင်ႈသမ်ႉ ၵူၼ်းဝၢၼ်ႈတိုၵ်ႉၼင်ႈၼႂ်းႁိူၼ်းယူႇလႄႈ မႆႉႁိူၼ်းတူၵ်းသႂ်ႇၵွၵ်းႁူဝ်မၼ်းသေ လႆႈတၢင်းမၢတ်ႇၸဵပ်းႁၢဝ်ႈႁႅင်းဝႆႉ ၵူၼ်းဝၢၼ်ႈၶိုၼ်းၸွႆႈၵၼ်ဢဝ်သူင်ႇယူတ်းယႃတူဝ် တီႈႁူင်းယႃဢိူင်ႇမိူင်းပဵင်း လႄႈ လွတ်ႈၽေးလီငၢမ်းယဝ်ႉ ဝႃႈၼႆ။ လွင်ႈမီးၾူၼ်လူင်လူမ်းလူင် ၽတ်ႉၶဝ်ႈတီႈၼႂ်းဝၢၼ်ႈၵုင်းၺွင်ႇ ၸိူင်ႉၼႆၼႆႉ ၵူၼ်းဝၢၼ်ႈတႄႉဝႃႈ မိူဝ်ႈဢွၼ်တၢင်းဢမ်ႇယၢမ်ႈႁူပ်ႉၺႃးသေပွၵ်ႈ ဢမ်ႇယၢမ်ႈလူႉသုမ်းမိူၼ်ၼႆသေပွၵ်ႈ တေလႆႈဝႃႈပွၵ်ႈၼႆႉ ပဵၼ်ပွၵ်ႈဢွၼ်တၢင်းသုတ်းယဝ်ႉ ဝႃႈၼႆ။ ၼႂ်းဝူင်ႈဝၢင်ႈၼႆႉၵူၺ်းၼင်ႇၵဝ်ႇ မၢင်ပိုၼ်ႉတီႈၼႂ်းၸိုင်ႈတႆးပွတ်းၸၢၼ်း ထႅင်ႈလၢႆလၢႆ ၸႄႈဝဵင်းၵေႃႈ လႆႈႁူပ်ႉၺႃးၽေး ၾူၼ်လူင်လူမ်းလူင်မိူၼ်ၵၼ်လႄႈ မၢင်ၸိူဝ်းလႆႈသုမ်းၶူဝ်းၶွင်ယွၼ်ႉမၼ်းၵေႃႈမီးၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၽေးသၽႃႇဝ']

2024-05-16T13:08:34

https://taifreedom.com/%e1%80%95%e1%80%b1%e1%82%83%e1%82%88%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%9c%e1%80%b0%e1%80%9c%e1%81%a2%e1%82%86%e1%80%9c%e1%80%af%e1%81%b5%e1%80%ba%e1%82%88%e1%80%9e%e1%80%ad/

ပေႃႈသိုပ်ႇလူလၢႆလုၵ်ႈသိုပ်ႇယဝ်ႉ ၶႃႈႁႅမ်ၵေႃႉပဵၼ်မေး

ယိင်းသၢဝ်ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်မီးလုၵ်ႈၵိုၵ်းၸွမ်းမႃး ထုၵ်ႇၽူဝ်မႂ်ႇၶႃႈႁႅမ်တၢႆ လႄႈ လုၵ်ႈယိင်း ဢႃႇယု 7 ၶူပ်ႇ ထုၵ်ႇလူလၢႆ။ မိူဝ်ႈဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႆႈႁပ်ႉလွင်ႈပွင်ႇလႅင်းဝႃႈ မီးၵၢၼ်ၶႃႈႁႅမ်ၵၼ်တၢႆ တီႈၼႂ်းယွမ်ႇရိမ်းၶလွင်းဝင်းမႂ်ႇ ၵိဝ်ႇၵုင်းထဵပ်ႉၵရီးထႃး 27 ထပ်းၶျၢင်ႉ သၽၢၼ်းသုင် ဝဵင်းလူင်မိူင်းၵွၵ်ႇ ၸိုင်ႈထႆး ၸင်ႇလႆႈၶဝ်ႈၵႂႃႇၵူတ်ႇထတ်းတူၺ်း ဢွင်ႈတီႈပိူင်ပဵၼ်သေ ထူပ်းႁၼ်တူဝ်တၢႆၼၢင်းယိင်းၵေႃႉၼိုင်ႈ ၸိုဝ်ႈ သၼ်းမႃး မူးႁမ်းမတ်ႇ ဢႃႇယု 37 ပီႊ ပဵၼ်ႁႅင်းၵၢၼ်မိူင်းႁူမ်ႈတုမ် ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵေႃႉပဵၼ်ပီႈၼၢင်း သၼ်းမႃး မူးႁမ်းမတ်ႇ လၢတ်ႈဝႃႈ ၵူၼ်းႁၢႆႉပဵၼ် ဢူဝ်းၶျိတ်ႉႁဵင်း (ႁွင်ႉ) သႃးရိၼ်း ဢႃႇယု 49 ပီႊ ပဵၼ်ၽူဝ်မႂ်ႇၼွင်ႉယိင်း ၶႃႈ ဢၼ်ယူႇၸွမ်းၵၼ်မႃးမီး 5 လိူၼ် လႄႈ ၼွင်ႉယိင်းၶႃႈသမ်ႉမီးလုၵ်ႈဢွၼ်ႇဝႆႉ 7 ၵေႃႉ ပဵၼ် ၸၢႆး 2 ယိင်း 5 ဝႃႈၼႆ။ သိုပ်ႇလၢတ်ႈထႅင်ႈဝႃႈ သႃးရိၼ်း ဢၼ်ၶႃႈႁႅမ်မေးတူဝ်ၵဝ်ႇၼၼ်ႉ ယၢမ်ႈတူၵ်းၶွၵ်ႈ လူၺ်ႈလွင်ႈတၢင်း တေႃႉသူင်ႇယႃႈမဝ်းၵမ် လႄႈ ယၢမ်ႈၶႃႈႁႅမ်ၵူၼ်းတၢႆမႃးသေ ဢမ်ႇမေႃႁႃႁဵတ်းၵၢၼ် ၵူၺ်းပဵၼ်ၼွင်ႉယိင်းၶႃႈႁႃလဵင်ႉ ဢမ်ႇၵႃး မၼ်းယင်းပေႃႉႁႅမ်လုၵ်ႈဢွၼ်ႇယဝ်ႉ လူလၢႆလုၵ်ႈၼွင်ႉယိင်းၶႃႈ ဢၼ်မီးဢႃႇယု 7 ၶူပ်ႇ၊ ဝၢႆးသေၼွင်ႉယိင်းၶႃႈႁူႉယဝ်ႉ ၶိုၼ်းထၢမ်ပႅတ်ႈၵၼ် ၵူၺ်းမၼ်းၸၢႆးဢမ်ႇယွမ်းသေ လၢတ်ႈဝႃႈ ပေႃးပႅတ်ႈၵၼ် တေဢဝ်မိတ်ႈထိူဝ်ၶေႃး ႁႂ်ႈပေႃးတၢႆလႄႈ ၸိူင်းႁူဝ်ၼႆႉ ဢမ်ႇပႆႇသုတ်း ပေႃးသုတ်းၵေႃႈ တေလႆႈမီးၵူၼ်းတၢႆ ၼႆ သိုပ်ႇလၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းပလိၵ်ႈထႆးၶဝ်ၵေႃႈ လမ်းတီႉၺွပ်းလႆႈ ၵူၼ်းႁၢႆႉယဝ်ႉ လႄႈ တေသိုပ်ႇႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီး ၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-16T12:44:20

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8%e1%82%81%e1%81%b5%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%9a%e1%80%b5%e1%81%bc/

ၸုမ်းႁႅင်းႁၵ်ႉႁူမ်ႈယဵၼ် တေၸတ်းႁဵတ်း ပွႆးတုင်းသွမ်းလိပ်းလႄႈ ၽိတ်ႈမွၵ်ႇပီႈၼွင်ႉ မႃးႁူမ်ႈလူႇႁူမ်ႈတၢၼ်းၸွမ်း

ၼင်ႇႁိုဝ်ပေႃးတေပဵၼ်ၵၢၼ်တၢင်းလီၵုသူဝ်ႇၼႃးမုၼ် ၼႂ်းဝၼ်းလိူၼ်ႁူၵ်းမူၼ်း ဢၼ်တေထိုင်ၼႆႉလႄႈသင် ၼင်ႇႁိုဝ်ပေႃးတေပဵၼ် လွင်ႈၸွႆႈထႅမ်လုၵ်ႈဢွၼ်ႇ ၸိူဝ်းမီးလွင်ႈယၢပ်ႇၽိုတ်ႇ ၸွမ်းလႅၼ်လိၼ် ၼၼ်ႉလႄႈသင် ယူႇတီႈမူႇၸုမ်း ႁႅင်းႁၵ်ႉႁူမ်ႈယဵၼ် တေၸတ်းပဵၼ် ပွႆးတုင်းသွမ်းလိပ်း တီႈဝတ်ႉသီမူဝ်ငိုၼ်း ၵဵင်းမႆႇ ၸိုင်ႈထႆး ၼႆသေ ၸင်ႇလႆႈၽိတ်ႈမွၵ်ႇထိုင်ပီႈၼွင်ႉၵူႈမူႇၵူႈၸုမ်း မႃးႁူမ်ႈဢဝ်ၵုသူဝ်ႇၸွမ်း ၼႆယဝ်ႉ။ ပေႃးထိုင်မႃးဝၼ်ထီႉ 22 May 2024 (ဝၼ်းလိူၼ်ႁူၵ်းမူၼ်း ပီႊတႆး 2118 ၼီႈ) ၶၢဝ်းယၢမ်းၵၢင်ၼႂ် 08:00 မူင်း ၸုမ်းႁႅင်းႁၵ်ႉႁူမ်ႈယဵၼ် တေၸတ်းႁဵတ်း ပွႆးတုင်းသွမ်းလိပ်း ဢွင်ႈတီႈ ဝတ်ႉသီမူဝ်ငိုၼ်း ဢိူင်ႇတႃႈသႃႇလႃး ဝဵင်းၵဵင်းမႆႇ ၸႄႈတွၼ်ႈၵဵင်းမႆႇ ၸိုင်ႈထႆး ၼႆသေ ယွၼ်းၽိတ်ႈမွၵ်ႇထိုင်မူႇပီႈၸုမ်းၼွင်ႉ တီႈၸမ်တီႈၵႆ မႃးႁူမ်ႈလူႇႁူမ်ႈတၢၼ်းၸွမ်း ၼႆယဝ်ႉ။ ၵူၼ်းၼႂ်းၸုမ်းႁႅင်းႁူမ်ႈယဵၼ် လၢတ်ႈၼႄဝႃႈ “ယိူင်းဢၢၼ်းတီႈဢၼ်ၸတ်းႁဵတ်း ပွႆးတုင်းသွမ်းလိပ်းၼႆႉ 1. ပုၼ်ႈတႃႇသူင်ႇမႅတ်ႉတႃႇထိုင် ၸဝ်ႈမုၼ်ယႂ်ႇ ၶုၼ်ႁေႃၶမ်းထႆး ပႃးထီႉ 10 ႁႂ်ႈပေႃးယူႇလီၵတ်းယဵၼ် ၼႆႉပိူင်ၼိုင်ႈ၊ 2. ၶူဝ်းလူႇၶူဝ်းတၢၼ်း ဢၼ်တုင်းသွမ်းလႆႈမႃးတင်းမူတ်းၼၼ်ႉ ႁဝ်းၶႃႈတေၶိုၼ်းဢဝ် သူင်ႇၸွႆႈထႅမ်ပၼ် လုၵ်ႈဢွၼ်ႇၼေႃႇတႅၼ်းၶိူဝ်းႁဝ်း ၸွမ်းၸိူဝ်းလႅၼ်လိၼ်၊ 3. ႁႂ်ႈပဵၼ်လွင်ႈၽွမ်ႉႁူမ်ႈ လႄႈလွင်ႈမိုတ်ႈၵိုဝ်းၸမ်ၸႂ် ပီႈၼွင်ႉတႆးႁဝ်းၶႃႈ တိုတ်ႉတၢႆးၸုင်ၸၼ်ၵၼ်ၵႂႃႇ လူၺ်ႈတၢင်းလီ၊ 4. ၵုသူဝ်ႇၵေႃႈႁႂ်ႈလႆႈ လွင်ႈၸွႆႈထႅမ်ၸိူဝ်ႉၸၢတ်ႈၵေႃႈႁႂ်ႈပဵၼ်၊ 5. သင်ဢမ်ႇမီးလွင်ႈၶွင်ႈၶမ် ယိူင်းဢၢၼ်းတေဢၢၼ်းၸတ်းႁဵတ်းၵူႈပီႊပီႊ လၢတ်ႈၼႄၼင်ႇၼႆ။ ၵွပ်ႈပိူဝ်ႈၸိူင်ႉၼၼ်လႄႈ ဢိင်ၼိူဝ်လွင်ႈတၢင်းၸိူဝ်းၼႆႉသေ ၸင်ႇလႆႈၽိတ်ႈမွၵ်ႇပွင်ႇလႅင်း ပီႈၼွင်ႉႁဝ်းၶဝ် တီႈၸမ်တီႈၵႆ မႃးႁူမ်ႈဢဝ်ၵုသူဝ်ႇၸွမ်းၵၼ် ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-16T11:48:57

https://taifreedom.com/%e1%80%9e%e1%80%b1%e1%82%87%e1%80%9c%e1%82%85%e1%81%bc%e1%80%ba%e1%82%87%e1%80%9e%e1%81%b5%e1%80%ae%e1%82%87-%e1%80%9c%e1%82%86%e1%82%88%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9c/

သေႇလႅၼ်ႇသၵီႇ လႆႈၵိုတ်းလိုဝ်ႈဢွၵ်ႇၶၢဝ်းတၢင်းၵႂႃႇၼွၵ်ႈမိူင်း ၽွင်းရၢတ်ႉသျႃးၶဝ်ႈတိုၵ်းႁၢဝ်ႈႁႅင်း

မိူဝ်ႈဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) ၸွမ်ၸိုင်ႈယူႇၶရဵၼ်း ဝူဝ်ႇလူဝ်ႇတီႇမီရ်ႇ သေႇလႅၼ်ႇသၵီႇ ၵိုတ်းလိုဝ်ႈ ၵၢၼ်ဢွၵ်ႇၶၢဝ်းတၢင်းၵႂႃႇၼွၵ်ႈမိူင်းတင်းမူတ်း တွၼ်ႈတႃႇႁပ်ႉမိုဝ်းၸွမ်း တပ်ႉသိုၵ်းရၢတ်ႉသျႃးဢၼ်ၶဝ်ႈတိုၵ်းႁၢဝ်ႈႁႅင်းၼၼ်ႉၼႆယဝ်ႉ။ ၽၢႆႇတၢင်းလူင်ပွင်ၸိုင်ႈယူႇၶရဵၼ်းၵေႃႈလၢတ်ႈဝႃႈ တပ်ႉသိုၵ်းရၢတ်ႉသျႃး လႆႈၶဝ်ႈမႃးထိုင်ၸွမ်းလႅၼ်ဝဵင်း ၼႂ်းပိုၼ်ႉတီႈဢုပ်ႉပိူင်ႇ Kharkiv ယဝ်ႉလႄႈ လႆႈဝႃႈပဵၼ်ဢၼ်ၶဝ်ႈမႃးပူၼ်ႉပႅၼ်ပိုၼ်ႉတီႈလမ်ႇလွင်ႈ ၼပ်ႉမႃးၸဵမ်မိူဝ်ႈ တပ်ႉသိုၵ်းရၢတ်ႉသျႃးၶဝ်ႈတိုၵ်းၼႂ်းဝဵင်း Kharkiv မိူဝ်ႈဝၼ်းထီႉ 10 May 2024 မႃးၼၼ်ႉ ႁဵတ်းႁႂ်ႈယူႇၶရဵၼ်းလႆႈၵိုင်ႉၵၢင်ႉမႄးလႅၵ်ႈလၢႆႈပၢႆးတိုၵ်း တႃႇထိင်းသိမ်းႁႅင်းၵူၼ်းဝႆႉ ဝႃႈၼႆ။ ၽူႈတၢင်လၢတ်ႈၽၢႆႇၵႅတ်ႇၶႄယူႇၶရဵၼ်းၵေႃႈဝႃႈ တပ်ႉသိုၵ်းရၢတ်ႉသျႃးၵမ်ႈၽွင်ႈ ၶဝ်ႈထိုင်လႆႈၼႂ်းဝဵင်း Vovchansk ဢၼ်ယူႇဝႆႉတၢင်းပွတ်းၸဵင်ႇႁွင်ႇဝၼ်းဢွၵ်ႇ ပိုၼ်ႉတီႈဢုပ်ႉပိူင်ႇ Kharkiv လႄႈ ပဵၼ်ဝဵင်းဢၼ်တိတ်းၸပ်းတင်းလႅၼ်လိၼ်ရၢတ်ႉသျႃးသေယဝ်ႉ ၽူႈလူင်ႉလႅၼ်ႇၽၢႆႇၵၢၼ်သိုၵ်းၶဝ်ၵေႃႈ တူၺ်းႁၼ်ဝႃႈ ရၢတ်ႉသျႃးၼၼ်ႉ တေဢၢၼ်းႁုပ်ႈသိမ်းဢဝ်ဝဵင်းၼႆႉ တွၼ်ႈတႃႇသိုပ်ႇမုင်ႈၼႃႈၵႂႃႇထႅင်ႈ ဝႃႈၼႆ။ ထႅင်ႈၽၢႆႇၼိုင်ႈၵေႃႈ ၽၢႆႇတၢင်းၽွင်းတၢင်ၽၢႆႇၼွၵ်ႈမိူင်းဢမေႇရိၵၢၼ်ႇၼၼ်ႉ လႆႈၸႂ်ႉတိုဝ်ႉတၢင်း ဢွၵ်ႇၶၢဝ်းတၢင်းၵႂႃႇယူႇၶရဵၼ်း လူၺ်ႈဢမ်ႇလႆႈမၵ်းမၢႆဝႆႉလူင်ႈၼႃႈသေလႄႈ ပိုၼ်ၽၢဝ်ႇၽႅၼ်ၵၢၼ်ၽိူမ်ႉထႅမ် လွင်ႈၸွႆႈထႅမ်ယူႇၶရဵၼ်းတႃႇ 2,000 လၢၼ်ႉတေႃႇလႃႇၵႂႃႇ မိူဝ်ႈၼႂ်းဝၼ်းထီႉ 15 May 2024 ၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-16T11:44:00

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87-%e1%80%9d%e1%81%a2/

ဢမေႇရိၵၢၼ်ႇ-ၵျႃႇပၢၼ်ႇ ဝၢင်းၽႅၼ်ၶူင်သၢင်ႈ ၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆး Hypersonic

ဢမေႇရိၵၢၼ်ႇ လႄႈ ၵျႃႇပၢၼ်ႇ မီးၽႅၼ်ၵၢၼ်ၶူင်သၢင်ႈ ၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆးဝႆးၽႂ်းလိူဝ်သဵင် Hypersonic ၼႂ်းၶၢဝ်းတၢင်း ပီႊ 2030 သေ တင်းသွင်ၸိုင်ႈမိူင်းၵေႃႈ လႆႈလူင်းလၢႆးမိုဝ်းၵၼ်ၵႂႃႇ ၼႂ်းလိၵ်ႈႁူမ်ႈမၢႆၽိုၼ်ၼိုင်ႈ မိူဝ်ႈဝၼ်းထီႉ 15 May 2024 ၼၼ်ႉယူႇယဝ်ႉ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း ၽႅၼ်ၵၢၼ်ၼၼ်ႉ လႅပ်ႈတေလႆႈၸႂ်ႉငိုၼ်းတိုၼ်းယူႇမွၵ်ႈ 3,000 လၢၼ်ႉတေႃႇလႃႇဢမေႇရိၵၢၼ်ႇ ၼႆယူႇယဝ်ႉ။ ႁွင်ႈၵၢၼ်လူင်ၽၢႆႇၵႅတ်ႇၶႄ ၵျႃႇပၢၼ်ႇၵေႃႈ လႆႈဢွၵ်ႇမႃးလၢတ်ႈဝႃႈ ၼႂ်းၶၢဝ်းတၢင်းလၢႆပီႊပူၼ်ႉမႃးၼႆႉ ၸွမ်းႁိမ်းႁွမ်းၵျႃႇပၢၼ်ႇၼၼ်ႉ၊ ၽၢႆႇ Technology ၵဵဝ်ႇလူၺ်ႈလွင်ႈမၢၵ်ႇမိတ်ႉသႆး ႁူမ်ႈထိုင်ပႃးမၢၵ်ႇမိတ်ႉသႆးဝႆးၽႂ်းလိူဝ်သဵင် Hypersonic ၼႆႉ လႆႈဝႃႈမီးလွင်ႈၶူင်သၢင်ႈတိူဝ်းၶိုၼ်ႈမႃးႁႅင်းၼႃႇ ဝႃႈၼႆ။ သိုပ်ႇလၢတ်ႈထႅင်ႈဝႃႈ ၵဵဝ်ႇၵပ်းလူၺ်ႈၶေႃႈတူၵ်းလူင်းတွၼ်ႈတႃႇ ႁူမ်ႈမိုဝ်းၵၼ်သၢင်ႈ ၶူင်ႉသၢင်ႈဢၼ်ဝႃႈ Glede Phase Interceptor (GPL) တႃႇၽိူမ်ႉထႅမ်လွင်ႈၵႅၼ်ႇၶႅင် ပၼ်ၼမ်ႉၵတ်ႉၼႂ်းၵၢၼ်ႁႄႉၵင်ႈမၢၵ်ႇမိတ်ႉသႆးၼႆႉလႄႈ ပဵၼ်လွင်ႈဢၼ် တေလႆႈႁိပ်ႈၼႅတ်ႈတႄႉတႄႉ ဝႃႈၼႆ။ မၢၵ်ႇမိတ်ႉသႆး Hypersonic ၼႆႉ ပဵၼ်မၢၵ်ႇမိတ်ႉသႆးဝႆးၽႂ်းလိူဝ်သဵင် 5 ပုၼ်ႈလႄႈ မီးသဵၼ်ႈတၢင်းဢၼ်လႅၼ်ႈဢမ်ႇပိူင်တၢႆ ၵွပ်ႈၼၼ် ပဵၼ်ဢၼ်ယၢပ်ႇတႃႇတေႁႄႉၵင်ႈလႆႈသေ ယိုဝ်းမၼ်းတူၵ်းလႆႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-16T11:07:29

https://taifreedom.com/tnla-%e1%80%9a%e1%82%83%e1%82%89%e1%80%95%e1%81%a2%e1%82%86%e1%82%89%e1%81%b6%e1%80%9d%e1%80%ba%e1%82%88%e1%80%9d%e1%80%b5%e1%80%84%e1%80%ba%e1%80%b8-%e1%80%a2%e1%80%9d%e1%80%ba%e1%80%9c%e1%80%ad/

TNLA ယႃႉပၢႆႉၶဝ်ႈဝဵင်း ဢဝ်လိၵ်ႈတႆးလၢႆႈပဵၼ်လိၵ်ႈပလွင်ႈ

ၽၢႆႇဢုပ်ႉပိူင်ႇၸုမ်းသိုၵ်းပလွင်ႈ TNLA ဢၼ်မီးတီႈ မိူင်းယူႉ ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇၼၼ်ႉ ၸီႉသင်ႇယႃႉၵွႆပႅတ်ႈလိၵ်ႈတႆး ဢၼ်မီးတီႈပၢႆႉ တၢင်းၶဝ်ႈဢွၵ်ႇမိူင်းယူႉသေ ၶိုၼ်းမႄးဢဝ်လိၵ်ႈပလွင်ႈ သႂ်ႇတႅၼ်းတၢင် ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈတႄႉဝႃႈ ပၢႆႉတၢင်းၶဝ်ႈဢွၵ်ႇ မိူင်းယူႉ ဢၼ်မီးလိၵ်ႈတႆး ၸွမ်ပိဝ်ၸိုင်ႈတႆး (လိူင် ၶဵဝ် လႅင် မီးဝူင်းလိူၼ်သီၶၢဝ်ယူႇၼႂ်းၵၢင်) လႄႈ ၸွမ်ပိဝ်သႃႇသၼႃႇ မီးၵိုၵ်းၵၼ်ဝႆႉၼၼ်ႉ ထုၵ်ႇၸုမ်းသိုၵ်းပလွင်ႈ TNLA ယႃႉၵွႆ မိူဝ်ႈဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) သေ ၶိုၼ်းမႄးဢဝ် ၸွမ်ပိဝ်ပလွင်ႈ လိၵ်ႈလၢႆးပလွင်ႈ သႂ်ႇတႅၼ်းတၢင်ပႅတ်ႈယဝ်ႉ ဝႃႈၼႆ။ ပၢႆႉၶဝ်ႈဢွၵ်ႇဝၢၼ်ႈ/ဝဵင်း ဢၼ်ယူႇၼႂ်းၼႃႈလိၼ်ၸုမ်းသိုၵ်းပလွင်ႈ TNLA ၵုမ်းၵမ်လႆႈၼၼ်ႉ ၸိူဝ်းပဵၼ် လိၵ်ႈတႆး လိၵ်ႈၶၢင် လိၵ်ႈမၢၼ်ႈ လႄႈ လိၵ်ႈတၢင်ႇၸၢဝ်းၶိူဝ်း တေထုၵ်ႇယႃႉၵွႆပႅတ်ႈသေ တေဢဝ်လိၵ်ႈပလွင်ႈ ၸႂ်ႉတႅၼ်းတၢင်ၵႂႃႇ ၼႆယဝ်ႉ။ ပိုၼ်ႉတီႈဢၼ်ၸုမ်းသိုၵ်း TNLA ၵုမ်းၵမ်လႆႈၼၼ်ႉ ပဵၼ် မိူင်းငေႃႉ၊ မိူင်းလူင်၊ မၢၼ်ႈတူင်ႈ၊ ၼမ်ႉသၼ်ႇ၊ ၵူတ်ႉၶၢႆ၊ ၼမ်ႉၶမ်း လႄႈ ၼမ်ႉတူႈ ဝႃႈၼႆ။ ၼႂ်းထုင်ႉမိူင်းယူႉ ၸႄႈဝဵင်းၵူတ်ႉၶၢႆၼႆႉ မီးၸုမ်းသိုၵ်း TNLA, MNDAA, KIA, လႄႈ ၸုမ်းဢူၺ်းလီမၢင်ၸုမ်း တူင်ႉၼိုင်ၵႂႃႇမႃးဝႆႉယူႇၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-16T10:53:28

https://taifreedom.com/%e1%81%b6%e1%82%84%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%ad%e1%80%af-3/

ၶႄႇ သူင်ႇႁိူဝ်းမိၼ်တိုၵ်း လဵပ်ႈၸမ်ၵုၼ်ထႆႇဝၼ်ႇတင်းၼမ်

ဢွၼ်တၢင်း Lai Qing de တေပၼ်ၶေႃႈၵိၼ်ၵႅၼ်ႇ ၶဝ်ႈႁပ်ႉတၼ်းႁဵင်းပဵၼ် ၸွမ်ၸိုင်ႈ ထႆႇဝၼ်ႇၼၼ်ႉ ၶႄႇလႆႈသူင်ႇႁိူဝ်းမိၼ်တိုၵ်းတင်းၼမ် မိၼ်လဵပ်ႈၸွမ်းၵုၼ်ထႆႇဝၼ်ႇ ဝႃႈၼႆ။ ႁွင်ႈၵၢၼ်လူင်ၽၢႆႇၵႅတ်ႇၶႄထႆႇဝၼ်ႇ ဢွၵ်ႇမႃးလၢတ်ႈဝႃႈ မိူဝ်ႈၼႂ်းဝၼ်းထီႉ 15 May 2024 (လိူၼ်ႁူၵ်းမႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ မီးႁိူဝ်းမိၼ်တိုၵ်းၶႄႇ 45 လမ်း မိၼ်လဵပ်ႈပူၼ်ႉၼႃႈၾႃႉထႆႇဝၼ်ႇ သေဢမ်ႇၵႃး ယင်းမီးႁိူဝ်းထႅင်ႈ 6 လမ်း ပၼ်ႇလဵပ်ႈ ၸွမ်းၵုၼ်ထႆႇဝၼ်ႇထႅင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဢွၼ်တၢင်း 1 ဝူင်ႈ ဢၼ် Lai Qing de ၵေႃႉဢွင်ႇ ပေႉပၢင်လိူၵ်ႈတင်ႈ တေပၼ်ၶေႃႈၵိၼ်ၵႅၼ်ႇ ၶဝ်ႈႁပ်ႉတၼ်းႁဵင်းပဵၼ် ၸွမ်ၸိုင်ႈထႆႇဝၼ်ႇ ၵေႃႉမႂ်ႇသေ ၽၢႆႇတၢင်းၶႄႇတႄႉ တူၺ်းႁၼ်ဝႃႈ ၼႆႉမၼ်းပဵၼ်ၵၢၼ်ပူၼ်ႉပႅၼ် ယွၼ်ႉပိူဝ်ႈ Lai Qing de ၵမ်ႉထႅမ် မိူင်းထႆႇဝၼ်ႇ ပဵၼ်မိူင်းလွတ်ႈလႅဝ်းႁင်းၶေႃး လႄႈ သၢၼ်ၶတ်းၵၼ်တင်း ပိူင်ၵၢၼ်ၶႄႇ လွင်ႈဝႃႈ မိူင်းထႆႇဝၼ်ႇ ပဵၼ်ပွတ်းဢွၼ်ႇတွၼ်ႈၼိုင်ႈၶွင်မိူင်းၶႄႇၵူၺ်း လႄႈ ထုၵ်ႇလီယိပ်းတိုဝ်းပိူင်ၵၢၼ် မိူင်းၶႄႇၸိုင်ႈလဵဝ် ၼၼ်ႉဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 14 May 2024 ၼၼ်ႉၵေႃႈ ၶႄႇလႆႈသူင်ႇႁိူဝ်းမိၼ် တိုၵ်း 23 လမ်း ႁူမ်ႈပႃးတရူၼ်း မိၼ်ပၼ်ႇလဵပ်ႈၸွမ်းၵုၼ်ထႆႇဝၼ်ႇ မိူၼ်ၵၼ်။ ဢွၼ်တၢင်းၼႆႉၵေႃႈ ၽၢႆႇတၢင်းလူင်ပွင်ၸိုင်ႈၶႄႇ လႆႈပၼ်ၾၢင်ႉလၢတ်ႈဝႃႈ Lai Qing de ၵေႃႉတေပၼ်ၶေႃႈၵိၼ်ၵႅၼ်ႇ ၶဝ်ႈႁပ်ႉတၼ်းႁဵင်းၸွမ်ၸိုင်ႈ ၼႂ်းဝၼ်းထီႉ 20 May 2024 ဢၼ်တေမႃးထိုင်ၼႆႉ တေၸၢင်ႈႁဵတ်းႁႂ်ႈမီးပၢင်တိုၵ်း လႄႈ တိူဝ်းလွင်ႈၶဵင်ႈၶႅင် ၼႂ်းၵႄႈၵၢင်ၶႄႇ တင်း ထႆႇဝၼ်ႇ ၼႆယဝ်ႉ။ ၸိူင်ႉႁိုဝ်ၵေႃႈလီ မိူဝ်ႈပူၼ်ႉမႃးၸိူဝ်းၼၼ်ႉ တပ်ႉသိုၵ်းၶႄႇ လႆႈမီးလွင်ႈတူင်ႉၼိုင် ၽၢႆႇၵၢၼ်သိုၵ်း ၸွမ်းႁိမ်းႁွမ်းၵုၼ်ထႆႇဝၼ်ႇမႃးတႃႇသေႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-15T12:53:39

https://taifreedom.com/%e1%80%a2%e1%81%a2%e1%82%86%e1%80%90%e1%80%b0%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%9d%e1%80%ba%e1%82%88-%e1%80%95%e1%80%b5%e1%81%bc%e1%80%ba/

“ဢၢႆတူဝ်ၵူၼ်းထဝ်ႈ” ပဵၼ်မႃးၸိူင်ႉႁိုဝ် လႄႈ လွၵ်းလၢႆးႁႄႉၵင်ႈ

ၵူၼ်းထဝ်ႈဢႃႇယုယႂ်ႇၶဝ်ၼႆႉ တေမီးဢၢႆတူဝ်ၶဝ်ဝႆႉယူႇ၊ တေဝႃႈမဵၼ်ၵေႃႈဢမ်ႇၸႂ်ႈ တေဝႃႈႁွမ်ၼႆၵေႃႈဢမ်ႇၸႂ်ႈ မၼ်းပဵၼ်ၸိူင်ႉႁိုဝ်ဝႆႉၼႆ ၵူၼ်းဢၼ်ၵႆႉယူႇၸွမ်းၵူၼ်းထဝ်ႈၼၼ်ႉ တေႁူႉလီလိူဝ်သေပိူၼ်ႈ။ ယွၼ်ႉၼၼ် ႁဝ်းမႃးလဵပ်ႈႁဵၼ်းတူၺ်းဝႃႈ ဢၢႆတူဝ်ၵူၼ်းထဝ်ႈၼၼ်ႉ ႁဵတ်းႁိုဝ်ပဵၼ်မႃး သင်ဝႃႈႁဝ်းထဝ်ႈမႃး ၼင်ႇႁိုဝ်တေဢမ်ႇမီးဢၢႆတူဝ်ၸိူင်ႉၼၼ် သမ်ႉတေလႆႈႁႄႉၵင် ၸိူင်ႉႁိုဝ်။ ဢၢႆတူဝ်ၵူၼ်းထဝ်ႈ ဢမ်ႇၼၼ် ဢၢႆတူဝ်ၵူၼ်းဢႃႇယုယႂ်ႇ (Aging odor) ဢမ်ႇလႆႈမီးမႃးယွၼ်ႉဝူၺ်ႇႁင်ႈ ၵူၺ်းၵႃႈပဵၼ်ဢၢႆတူဝ်ၵူၼ်းဢၼ်မီး ဢႃႇယု 40 ပီႊ ၶိုၼ်ႈၼိူဝ် ဢၢႆတူဝ်ၼႆႉ တေၵိူတ်ႇပဵၼ်မႃးယွၼ်ႉလူၺ်ႈ တုမ်ႇၶႆမၼ်း လႄႈတုမ်ႇႁိူဝ်ႇ ၸိူဝ်းၼႆႉသေ လႅၵ်ႈလၢႆႈပဵၼ်ၸိူဝ်ႉမႅင်းပႅတ်ႉထီးရီးယႃး ထိုင်တီႈယဵၼ်းပဵၼ် ဢၢႆတူဝ်မႃး ၵူၺ်းၵႃႈဝႃႈ လွင်ႈတုမ်ႇၶႆမၼ်း တုမ်ႇႁိူဝ်ႇ တေလႅၵ်ႈလၢႆႈပဵၼ် ပႅတ်ႉထီးရီးယႃးသေ ႁဵတ်းႁႂ်ႈတူဝ်ၶိင်းမီးဢၢႆၼၼ်ႉ ဢၢႆမၼ်းၼၼ်ႉတေပႅၵ်ႇပိူင်ႈၵၼ်ၵႂႃႇယူႇယဝ်ႉ ။ မိူဝ်ႈၵူၼ်းႁဝ်း ဢႃႇယု 40 ပီႊၶိုၼ်ႈၼိူဝ် လွင်ႈႁဵတ်းၵၢၼ်ၼႂ်းတူဝ်ၶိင်း တေယွမ်းလူင်းၼၼ်ႉယဝ်ႉ။ သၢၼ် Nonenal ၼႆႉသမ်ႉ ပဵၼ်ပိူင်လူင် ဢၼ်ပွႆႇဢၢႆတူဝ်ၵူၼ်းထဝ်ႈဢွၵ်ႇမႃး သင်ဝႃႈဢႃႇယုယႂ်ႇၶိုၼ်ႈမႃးၵႃႈႁိုဝ်ၵေႃႈ တူဝ်ၶိင်းတေၸၢင်ႈမီးဢၢႆတူဝ်ၼႆႉႁႅင်းမႃးလိူဝ်ၵဝ်ႇၼၼ်ႉယဝ်ႉ။ သၢၼ် Nonenal ဢၼ်ပွႆႇဢၢႆတူဝ်ဢွၵ်ႇမႃးၼၼ်ႉ မီးၼမ်ႉၵတ်ႉ ဢမ်ႇၸိူမ်ႈၼႂ်းၼမ်ႉ မိူဝ်ႈၽွင်းယၢမ်းဢၢပ်ႇၼမ်ႉၼၼ်ႉၵေႃႈ တေဢမ်ႇႁဵတ်းႁႂ်ႈ ဢၢႆတူဝ်ၼၼ်ႉႁၢႆၵႂႃႇလႆႈ။ ၶူဝ်းၼုင်ႈ ၵူၼ်းထဝ်ႈ ၵူၼ်းဢၼ်ဢႃႇယုယႂ်ႇၶဝ် ၸႂ်ႉတိုဝ်းၼၼ်ႉၵေႃႈ တေမီးဢၢႆတူဝ်ၶဝ်ၸပ်းဝႆႉၼၼ်ႉယဝ်ႉ။ လွၵ်းလၢႆးႁႄႉၵင်ႈ ၵႆႉၵႆႉၸဵတ်ႉႁိူဝ်ႇ မိူၼ်ၼင်ႇႁူႉၵၼ်ၼၼ်ႉယဝ်ႉဝႃႈ ဢၢႆတူဝ်ၼၼ်ႉ မၼ်းလုၵ်ႉမႃးတီႈ ႁိူဝ်ႇ၊ ၶႆမၼ်း လႄႈ ပႅတ်ႉထီးရီးယႃး။ ယွၼ်ႉၼၼ် သင်ဝႃႈဢမ်ႇၶႂ်ႈမီးဢၢႆတူဝ် မိူဝ်ႈထဝ်ႈ မိူဝ်ႈဢႃႇယုယႂ်ႇမႃးၼၼ်ႉၼႆၸိုင် ထုၵ်ႇလီၵႆႉၵႆႉၸဵတ်ႉပၼ်ႁိူဝ်ႇလႄႈ ႁဵတ်းႁႂ်ႈႁိူဝ်ႇႁဝ်းဢွၵ်ႇဢေႇတီႈသုတ်း ၼင်ႇၵႃႈႁဵတ်းလႆႈ။ ဢွၵ်ႇဢဵၼ်ႁႅင်း တေပႅၵ်ႇပိူင်ႈၵၼ်တင်း ဢၼ်တၢင်းၼိူဝ်ၼႆႉယူႇ ယွၼ်ႉပိူဝ်ႈဝႃႈ လွင်ႈဢွၵ်ႇဢဵၼ်ႁႅင်းၼႆႉ ပဵၼ်လွင်ႈဢၼ်မီးၽွၼ်းလီတေႃႇတူဝ်ၶိင်း ၵူၼ်းႁဝ်း ၵူၺ်းၵႃႈ မၢင်ပွၵ်ႈၵေႃႈ လွင်ႈဢွၵ်ႇဢဵၼ်ႁႅင်း ႁဵတ်းႁႂ်ႈႁိူဝ်ႇဢွၵ်ႇလႄႈ ႁဵတ်းႁႂ်ႈဢၼ်ဢမ်ႇလီဢွၵ်ႇမႃးသေ လူတ်းယွမ်းၸိူဝ်ႉမႅင်းပႅတ်ႉထီးရီးယႃး ဢၼ်ၶေႃႇၸွမ်းၼႂ်းတူဝ်ၶိင်း။ ဢၢပ်ႇၼမ်ႉဢုၼ်ႇ လွင်ႈဢၢပ်ႇၼမ်ႉဢုၼ်ႇၼႆႉ တေၸွႆႈႁဵတ်းႁႂ်ႈ ႁူးၶူၼ်တီႈၼိူဝ်ႉၼင်ႁဝ်း ပိုတ်ႇၵႂၢင်ႈသေ ႁဵတ်းႁႂ်ႈႁိူဝ်ႇ လႄႈ တင်းမဵဝ်းဝူၺ်ႇႁင်ႈၸိူဝ်းၼၼ်ႉ လႆဢွၵ်ႇမႃးၸွမ်းၼမ်ႉ ၼၼ်ႉယဝ်ႉ။ တီႈဢၼ်ထုၵ်ႇလီႁဵတ်းပၼ် လွင်ႈမူတ်းသႂ်ယူႇတႃႇသေႇၼၼ်ႉၵေႃႈ တေပဵၼ်တီႈဢၼ်ႁဵတ်းဢွၵ်ႇၶႆမၼ်း မိူၼ်ၼင်ႇ လင်ႁူ၊ ၶေႃး၊ ၼႃႈဢူၵ်း လႄႈ လင်။ တၢင်းလင်ၵူၼ်းႁဝ်းၼႆႉ ၸိူဝ်ႉမႅင်းပႅတ်ႉထီးရီးယႃး တေၶေႃႇဝႆႉၼမ်လႄႈ ယွၼ်ႉၼၼ် လွင်ႈဢၢပ်ႇၼမ်ႉၼႆႉ တေလႆႈဝႃႈ ပဵၼ်လွၵ်းလၢႆးဢၼ်လီလိူဝ်ပိူၼ်ႈ ၼၼ်ႉယဝ်ႉ။ ဢမ်ႇလုတ်ႇလႅၼ်းယႃႈ လႅၼ်းယႃႈၼႆႉ တေလႆႈဝႃႈပဵၼ် လွင်ႈဢၼ်ၽိူမ်ႉသၢၼ် Antioxidant ၶဝ်ႈၼႂ်းတူဝ်ၶိင်း ပဵၼ်တူဝ်လွင်ႈယႂ်ႇ ဢၼ်ႁဵတ်းႁႂ်ႈလွင်ႈလိူတ်ႈလႆၸိူဝ်းၼၼ်ႉ ႁဵတ်းၵၢၼ်ယွမ်းလူင်း ပၼ်ၽွၼ်းတုမ်ႉယွၼ်ႈ ႁဵတ်ႈႁႂ်ႈလွင်ႈဢမ်ႇလီၼႂ်းတူဝ်ၶိင်းၼမ်ၶိုၼ်ႈမႃး လႄႈၽိူမ်ႉဢၢႆမဵၼ် ၸွမ်းတုမ်ႇၼိူဝ်ႉၼင် ၸိူဝ်းၼႆႉယဝ်ႉ။ လူတ်းယွမ်းလွင်ႈၵိၼ်ၼိူဝ်ႉ လႄႈ မဵဝ်းမီးၶႆမၼ်း ၶႆမၼ်းၼႂ်းၼိူဝ်ႉၼၼ်ႉ တေႁဵတ်းႁႂ်ႈ တုမ်ႇၶႆမၼ်းဢၼ်ဢဝ်ၶႆမၼ်းဢမ်ႇလီၼႂ်းတူဝ်ၶိင်း ဢွၵ်ႇမႃးၼမ်ၶိုၼ်ႈသေ ပဵၼ်လွင်ႈတၢင်းဢၼ်ႁဵတ်းႁႂ်ႈ မီးဢၢႆတူဝ်။ လိူဝ်သေၼၼ်ႉ ၼႄႉၼမ်းႁႂ်ႈ လူတ်းယွမ်းလွင်ႈၵိၼ်မဵဝ်းဢၼ်မီးၶႆမၼ်းသုင်ၵူႈၸိူဝ်းၸိူဝ်း တွၼ်ႈတႃႇ လူတ်းယွမ်းလွင်ႈဢၢႆတူဝ်လႄႈ တွၼ်ႈတႃႇပၢႆးယူႇလီတူဝ်ၶိင်းပႃးၼၼ်ႉယဝ်ႉ။ ဢၢႆတူဝ်ၵူၼ်းထဝ်ႈ ဢမ်ႇၼၼ် ဢၢႆတူဝ်ၵူၼ်းဢႃႇယုယႂ်ႇၼႆႉ ဢမ်ႇၸႂ်ႈဢၢႆဢၼ်တီႈႁိုၼ်းၶူႈၼင် ယွၼ်ႉပိူဝ်ႈဝႃႈ ၵူၼ်းႁဝ်းၵူႈၵေႃႉ သႅၼ်းလႂ်ပၢၼ်ၼၼ်ႉ တေမီးဢၢႆတူဝ်ဝႆႉယူႇယဝ်ႉလႄႈ ၵူၺ်းသင်ဝႃႈဢမ်ႇၶႂ်ႈမီးဢၢႆတူဝ် မိူဝ်ႈၽွင်းဢႃႇယုယႂ်ႇမႃးၼၼ်ႉၼႆၸိုင် ၸၢမ်းဢဝ်လွၵ်းလၢႆးၼင်ႇဢၼ်လၢတ်ႈမႃးပႃႈၼိူဝ်ၼႆႉ တိုဝ်းၵမ်ႁဵတ်းသၢင်ႈတူၺ်းတႃႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း https://www.sanook.com/health/35305/

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-05-15T12:07:37

https://taifreedom.com/%e1%81%b6%e1%82%84%e1%82%87-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0/

ၶႄႇ- ဢမေႇရိၵၢၼ်ႇ ဢုပ်ႇဢူဝ်းၵၼ်လွင်ႈႁူမ်ႇလူမ်ႈၶွင် AI

ၽူႈမီးပုၼ်ႈၽွၼ်း ၽၢႆႇ ၶႄႇ လႄႈ ဢမေႇရိၵၢၼ်ႇ လႆႈဢုပ်ႇဢူဝ်းၵၼ်တီႈ သဝိတ်ႇသိူဝ်ႇလႅၼ်ႇၵႂႃႇ မိူဝ်ႈဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈ လွင်ႈမႆႈၸႂ်ၽၢႆႇႁူမ်ႇလူမ်ႈ AI ဢၼ်ပူၵ်းပွင်ၶိုၼ်ႈမႃးယူႇ ၼႂ်းယၢမ်းလဵဝ်ၼႆႉ ဝႃႈၼႆ။ ၽၢႆႇတၢင်းဢမေႇရိၵၢၼ်ႇလၢတ်ႈဝႃႈ ၽူႈတႅၼ်းတင်းသွင်ၽၢႆႇတေဢုပ်ႇဢူဝ်းၵၼ် တႃႇႁႃသဵၼ်ႈတၢင်းလူတ်းယွမ်း လွင်ႈဢၼ်တေၸၢင်ႈပဵၼ်ၽေးၵဵဝ်ႇလူၺ်ႈ AI ၊ ၶႄႇ လႄႈ ဢမေႇရိၵၢၼ်ႇၼၼ်ႉၵေႃႈ ဢမ်ႇယၢမ်ႈလႆႈမီးတိုဝ်ႉတၢင်း ဢုပ်ႇဢူဝ်းၵၼ်ၵဵဝ်ႇလူၺ်ႈလွင်ႈ AI ၵူၺ်းၵႃႈ ႁဝ်းၵေႃႈယုမ်ႇယမ်ဝႃႈ လွင်ႈဢုပ်ႇဢူဝ်းၵၼ်ၵဵဝ်ႇလွင်ႈ AI ၼႆႉ တေၸွႆႈႁႂ်ႈလုမ်ႈၾႃႉႁဝ်း မီးလွင်ႈလွတ်ႈၽေးမႃးယူႇ ဝႃႈၼႆ။ ၽၢႆႇတၢင်းၶႄႇ လႄႈ ဢမေႇရိၵၢၼ်ႇၼႆႉ လႆႈဝႃႈမီးလွင်ႈၶႄႉၶဵင်ႇၵၼ်ႁႅင်းမႃး တႄႉတႄႉလႄႈ ႁိမ်ၵၼ်တႃႇပဵၼ်မၢႆၼိုင်ႈ ၵဵဝ်ႇလူၺ်ႈလွင်ႈ AI ၼႆယူႇ။ မိူၼ်ၼင်ႇၽၢႆႇတၢင်းၶႄႇၼၼ်ႉၵေႃႈ လႆႈဢဝ် AI မႃးၸႂ်ႉတိုဝ်း ၼႂ်းၵၢၼ် ၽိူမ်ႉထႅမ်ၼမ်ႉၵတ်ႉပၼ်တီႈၵူၼ်းမိူင်း မိူၼ်ၵၼ်တင်းၽၢႆႇၵၢၼ်သိုၵ်းလႄႈ လွင်ႈမၼ်ႈၼိမ်သဝ်းၸိူဝ်ႉၸၢတ်ႈၸိူဝ်းၼႆႉ။ တၢင်းႁၼ်ၶွင်ဢမေႇရိၵၢၼ်ႇၵေႃႈဝႃႈ AI ၶွင်ၶႄႇၼၼ်ႉ တုမ်ႉယွၼ်ႈတေႃႇလွင်ႈမၼ်ႈၼိမ်သဝ်းဢမႇရိၵၢၼ်ႇလႄႈ မိူင်းဢူၺ်းလီပႃး ဝႃႈၼႆ။ ၽူႈမီးပုၼ်ႈၽွၼ်းဢမေႇရိၵၢၼ်ႇၵေႃႉၼိုင်ႈၵေႃႈဝႃႈ ဢမေႇရိၵၢၼ်ႇၵေႃႈ ၶတ်းၸႂ်ႁႂ်ႈလႆႈတူင်ႉၼိုင်ၸွမ်းၶႄႇ တႃႇမၵ်းမၼ်ႈပၼ်ပၵ်းပိူင်ၵဵဝ်ႇလူၺ်ႈလွင်ႈ AI လႄႈ ႁႃပိူင်တႃႇၸၢင်ႈမႄးလႅၵ်ႈလၢႆႈ ၸႂ်ႉတိုဝ်းၸွမ်းၵူႈမိူင်းမိူင်းလႆႈၼၼ်ႉ ဝႃႈၼႆ။ ၽႅၼ်ၵၢၼ်ဢုပ်ႇဢူဝ်းၵၼ်ၵဵဝ်ႇလူၺ်ႈလွင်ႈ AI ၼႂ်းၵႄႈၵၢင် ၶႄႇ လႄႈ ဢမေႇရိၵၢၼ်ႇၼႆႉ ၵိူတ်ႇၶိုၼ်ႈပဵၼ်မႃး ဝၢႆးသေ ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇ ဢွၵ်ႇၶၢဝ်းတၢင်းၵႂႃႇတီႈဝဵင်းလူင်ပိူၺ်ႇၵျိၼ်း တႃႇဢုပ်ႇဢူဝ်းတင်း ၽွင်းလူင်ၽၢႆႇၼွၵ်ႈမိူင်း မိူင်းၶႄႇ မိူဝ်ႈလိူၼ် April 2024 ပူၼ်ႉမႃးၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-15T12:04:22

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%90%e1%80%b1%e1%80%a2/

ၸွမ်ၸိုင်ႈရၢတ်ႉသျႃး တေဢွၵ်ႇၶၢဝ်းတၢင်းသူႇၸႂ်းမိူင်းၶႄႇ

မိူဝ်ႈဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၼွၵ်ႈမိူင်း မိူင်းၶႄႇ ဢွၵ်ႇမႃးပိုတ်ႇလၢတ်ႈၼႄဝႃႈ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ တေဢွၵ်ႇၶၢဝ်းတၢင်းသူႇၸႂ်းမိူင်းၶႄႇ ပဵၼ်တၢင်းၵၢၼ်ၵႂႃႇ ၼႂ်းဝူင်ႈၼႆႉ ၸွမ်းၼင်ႇလႆႈႁပ်ႉလွင်ႈၽိတ်ႈမွၵ်ႇမႃးတီႈ ၸွမ်ၸိုင်ႈမိူင်းၶႄႇ သျီ ၵျိၼ်းၽိင်ႇ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ပူႇတိၼ်ႇတေဢွၵ်ႇၶၢဝ်းတၢင်းမႃးတီႈဝဵင်းလူင် ပိူၺ်ႇၵျိၼ်း ၼႂ်းၶၢဝ်းတၢင်း 2 ဝၼ်း ၼႂ်းဝၼ်းထီႉ 16-17 May သေ ပဵၼ်ၵၢၼ်ဢွၵ်ႇၶၢဝ်းတၢင်းမႃးပွၵ်ႈဢွၼ်တၢင်းသုတ်း ဝၢႆးသေလႆႈႁပ်ႉတၼ်းႁဵင်း ပဵၼ်ၸွမ်ၸိုင်ႈရၢတ်ႉသျႃး ၵႂႃႇထႅင်ႈပၢၼ်ၼိုင်ႈ ဢၼ်လႆႈပဵၼ်ၵႂႃႇပၢၼ်ထီႉ 5 ယဝ်ႉ ၼၼ်ႉၼႆယူႇ။ မိူဝ်ႈၼႂ်းလိူၼ် October 2023 ပူၼ်ႉမႃးၼၼ်ႉၵေႃႈ ၸွမ်ၸိုင်ႈပူႇတိၼ်ႇ ယၢမ်ႈလႆႈဢွၵ်ႇၶၢဝ်းတၢင်းၵႂႃႇမိူင်းၶႄႇမိူၼ်ၵၼ်လႄႈ လႆႈၶဝ်ႈႁူမ်ႈၸွမ်းပၢင်ၵုမ် “သဵၼ်ႈတၢင်းသၢႆမႆ” ပၢႆးမၢၵ်ႈမီးၶႄႇ ၶွင်ၸွမ်ၸိုင်ႈ သျီ ၵျိၼ်းၽိင်ႇ ဢၼ်ပိုတ်ႇႁဵတ်းမႃးၸဵမ်မိူဝ်ႈပီႊ 2013 တႃႇတုမ်ႉယွၼ်ႈထိုင် ၵၢၼ်ၵႃႉၶၢႆလႄႈၵၢၼ်လူင်းတိုၼ်း လူၺ်ႈပူၵ်းပွင်ပၼ်သဵၼ်ႈတၢင်းၶွင်ၶႄႇ ႁႂ်ႈပေႃးၵွင်ႉၵၢႆႇတင်းလၢႆလၢႆၸိုင်ႈမိူင်းလႆႈၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-15T11:33:19

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%81%a2%e1%82%86%e1%82%89%e1%81%b6%e1%80%9d%e1%80%ba%e1%82%88%e1%81%b8%e1%80%b0%e1%81%bc%e1%80%ba%e1%80%9c%e1%81%a2%e1%81%bc%e1%80%ba%e1%82%89/

ၵူၼ်းႁၢႆႉၶဝ်ႈၸူၼ်လၢၼ်ႉၶမ်း တီႈၵဵင်းတုင်

ၵူၼ်းၸူၼ်ပူၵ်ႉၼႃႈပူၵ်ႉတႃ ပႃးၵွင်ႈပွတ်း လႄႈ မိတ်ႈ ၶဝ်ႈၸူၼ်လၢၼ်ႉၶၢႆၶမ်း ဢၼ်မီးတီႈသဵၼ်ႈတၢင်းလွႆမူၺ် ၼႂ်းပွၵ်ႉ 2 ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ၼႆယဝ်ႉ။ မိူဝ်ႈဝႃးဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈၼၼ်ႉ မီးၵူၼ်းၸူၼ် 3 ၵေႃႉ ပႃးၵွင်ႈပွတ်း 2 လဝ်း၊ မိတ်ႈ 1 မၢၵ်ႈသေ ၶဝ်ႈၵႂႃႇၼႂ်းလၢၼ်ႉၶမ်း လႄႈ ဢဝ်ၵွင်ႈငႃၵူၼ်းၼႂ်းလၢၼ်ႉသေ ၸူၼ်ဢဝ်ၶမ်းၵႂႃႇတင်းၼမ် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဝၢႆးသေၶဝ်ၸူၼ်လၢၼ်ႉၶမ်းဢွၵ်ႇၵႂႃႇယဝ်ႉ ယူႇဢမ်ႇတၼ်းႁိုင်သင် ၵူၼ်းၸူၼ် 3 ၵေႃႉၼၼ်ႉ ထုၵ်ႇတီႉၺွပ်းလႆႈ လႄႈ မိူဝ်ႈလဵဝ် မီးဝႆႉတီႈႁူင်းပလိၵ်ႈမၢၼ်ႈ ဝဵင်းၵဵင်းတုင်၊ ယူႇတီႈပလိၵ်ႈမၢၼ်ႈၶဝ်တိုၵ်ႉၸွပ်ႇထၢမ် တူၺ်းလွင်ႈတၢင်းပိူင်ပဵၼ်မၼ်းထႅင်ႈယူႇ ဝႃႈၼႆ။ မိူဝ်ႈဝၼ်းထီႉ 12 May 2024 ၼၼ်ႉၵေႃႈ မီးၵူၼ်းၸူၼ် ၶဝ်ႈၸူၼ်လၢၼ်ႉၶမ်း လုင်းၵျေႃႇတဵင်း+ပႃႈၸၼ်းၺုၼ်ႉ တီႈဝဵင်းသီႇပေႃႉ လႄႈ လႆႈၵႂႃႇၶမ်းတင်းၼမ်သေ ၵူၼ်းၸူၼ်ၵေႃႈပၢႆႈလွတ်ႈဝႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-15T11:08:53

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-29/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉ ၵေႃႉသိုၵ်းၵေႃႉႁၢၼ် RCSS/SSA

ၼင်ႇႁိုဝ်ပေႃးတေပဵၼ် လွင်ႈၵမ်ႉၸွႆႈ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၽၢႆႇၼိုင်ႈတၢင်းၼိုင်ႈၼႆသေ ၽူႈမီးၼမ်ႉၸႂ်လီ ၸွႆႈထႅမ်ပၼ်ၶွင်ၵိၼ်ယႅမ်ႉတင်းၼမ် ဝႃႈၼႆ။ မိူဝ်ႈၼႂ်းဝၼ်းထီ 11 May 2024 (လိူၼ်ႁူၵ်းမႂ်ႇ 4 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ်လီ ဢၼ်ယူႇဝဵင်းတႃႈၶီႈလဵၵ်းၵေႃႉၼိုင်ႈ ၸွႆႈထႅမ်ပၼ်ၶွင်ၵိၼ်ယႅမ်ႉ တီႈၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈတီႈဢုပ်ႉပိူင်ႇတီႈၼိုင်ႈ မိူၼ်ၼင်ႇ− ထူဝ်ႇလိူင် 3 ထူင် (90) ၸွႆႉ၊ ၽၵ်းမီႇလႅင် 3 ထူင် (30) ၸွႆႉ၊ မၢၵ်ႇၶိူဝ်သူမ်ႈ 3 ထူင် (30) ၸွႆႉ၊ ဢႃႇလူး 10 ထူင် (100) ၸွႆႉ၊ ၼမ်ႉမၼ်းၵိၼ် 2 ပုင်း၊ မၢၵ်ႇၽိတ်ႉႁႅင်ႈ (2) ၸွႆႉ၊ ၵိူဝ် 1 ထူင် (30) ၸွႆႉ၊ ၽွင်ဝၢၼ် 1.50 ၸွႆႉ၊ ပႃယမ်း 17.50 ၸွႆႉ ႁူမ်ႈသၢင်ႉငိုၼ်း 18 သႅၼ်ပျႃး သေ ၸွႆႈပၼ်တီႈၵေႃႉသိုၵ်းၵေႃႉႁၢၼ်ၶဝ်ၵႂႃႇ ၼႆယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ မီးၽူႈၼမ်ႉၸႂ် ၼႂ်းဝဵင်းၶူဝ်လမ် ထႅင်ႈ 3 ၵေႃႉ ႁူမ်ႈၵၼ်သေ ၸွႆႈထႅမ်ၽၵ်း မိူၼ်ၼင်ႇ ၽၵ်းၵုမ်ႇသူမ်ႈ 20 ၸွႆႉလႄႈ ၼိူဝ်ႉမူ 5 ၸွႆႉ တူၵ်းမႅၼ်ႈၶၼ်ငိုၼ်း 160,000 (ၼိုင်ႈသႅၼ်ႁူၵ်းမိုၼ်ႇပျႃး) ၼႆသေ ၸွႆႈထႅမ်ႈပၼ် တီႈႁူင်းၽိုၵ်းသွၼ်ၵၢၼ်သိုၵ်း RCSS/SSA ၼႂ်းပိုၼ်ႉတီႈၵုမ်းၵမ်တီႈၼိုင်ႈမိူၼ်ၵၼ် ၼႆယဝ်ႉ။ ယူႇတီႈၽူမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ်တင်းသဵင်ႈၵေႃႈ ငိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ်ၵူႈၵေႃႉၵူႈၵူၼ်း တီႈဢၼ်လႆႈၸွႆႈထႅမ်မႃးၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-15T10:27:35

https://taifreedom.com/%e1%81%bc%e1%80%af%e1%80%99%e1%80%ba%e1%82%87%e1%81%b8%e1%81%a2%e1%82%86%e1%80%b8%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba/

ၼုမ်ႇၸၢႆးႁႅင်းၵၢၼ်ယၢၼ်မိူင်း ဢဝ်မိတ်ႈတႅင်းၵေႃႉပဵၼ်မႄႈတၢႆၶိုၼ်း တီႈၼႂ်းမိူင်းထႆး

သွင်ၵေႃႉမႄႈလုၵ်ႈ လႆႈထဵင်မေႃးၵၼ်သေ ၵေႃႉပဵၼ်လုၵ်ႈၸၢႆး ဢဝ်မိတ်ႈတႅင်းသႂ်ႇ တီႈတွင်ႉၵေႃႉပဵၼ်မႄႈလၢႆလၢႆၵမ်း ထိုင်တီႈလူႉသဵင်ႈတၢႆယဝ်ႉ ဢဝ်ၼမ်ႉမၼ်းႁူတ်း လႄႈၾႆးၸုတ်ႇၽဝ် ၼႆယဝ်ႉ။ မိူဝ်ႈဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႆႈႁပ်ႉလွင်ႈပွင်ႇလႅင်းဝႃႈ မီးလွင်ႈၶႃႈႁႅမ်ၵၼ်တၢႆ တီႈၼႂ်းဝၢၼ်ႈႁူၺ်ႈ မူင်ႈ ဢိူင်ႇထႃႉသၢႆလူတ်ႉ ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇၼႆလႄႈ ၸင်ႇလႆႈ ၶဝ်ႈၵႂႃႇၵူတ်ႇထတ်းဢွင်ႈတီႈပိူင်ပဵၼ်ၼၼ်ႉသေ ထူပ်းႁၼ်တူဝ်တၢႆ ပႃႈမိသၢၼ်း ဢႃႇယု 49 ပီႊ ပဵၼ်ၵူၼ်းမိူင်းႁူမ်ႈတုမ် ဢၼ်ထုၵ်ႇၾႆးမႆႈဢမ်ႇမူတ်းလႄႈ ဢဝ်သၢတ်ႇ ႁူမ်ႇဝႆႉတီႈတၢင်းလင်ႁိူၼ်းၼၼ်ႉ ဝႃႈၼႆ။ ဝၢႆးသေၼၼ်ႉ ၸင်ႇၶိုၼ်းထူပ်းႁၼ် ၼၢႆႇမိၼ်းထူၺ်း ဢႃႇယု 23 ပီႊ ၸွမ်းတူဝ်ၶိင်း ၵေႃႈ မီးႁွႆးၸဵပ်းသေ ၼင်ႈယူႇတီႈၼႂ်းႁွင်ႈၼွၼ်း လႄႈ ၽၢႆႇပလိၵ်ႈထႆး ၸင်ႇလႆႈ တွင်ႈထၢမ်သေ မၼ်းၸၢႆးယွမ်းႁပ်ႉဝႃႈ မိူဝ်ႈဝၼ်းထီႉ 13 May 2024 ယၢမ်းၵၢင်ၼႂ်မွၵ်ႈ 09:00 မူင်း (ၶၢဝ်းယၢမ်းမိူင်းထႆး) ၼၼ်ႉ ပႃႈမိသၢၼ်း ၵေႃႉပဵၼ်မႄႈ လႆႈမႃးယွၼ်း ငိုၼ်းတီႈမၼ်းၸၢႆး ၵူၺ်းမၼ်းၸၢႆးဢမ်ႇမီးသေ ၸင်ႇလႆႈၽိတ်းမေႃးၵႂၢမ်းၼမ်ၵၼ် ဝၢႆးၼၼ်ႉ မၼ်းၸၢႆး ၸင်ႇလႆႈဢဝ်မိတ်ႈတႅင်းသႂ်ႇတီႈတွင်ႉၵေႃႉပဵၼ်မႄႈ ထိုင်တီႈလူႉ သဵင်ႈတၢႆ လႄႈ ၸင်ႇလႆႈၵႂႃႇႁႃသိုဝ်ႉၼမ်ႉမၼ်းမႃး ၽဝ်ၶၢပ်ႈတူဝ်တၢႆ တီႈတၢင်း လင်ႁိူၼ်း ၵူၺ်းၾႆႈဢမ်ႇတၼ်းမႆႈမူတ်းသေ ၸင်ႇလႆႈဢဝ်သၢတ်ႇႁူမ်ႇဝႆႉ ဝႃႈၼႆ။ ၼွၵ်ႈလိူဝ်သေၼႆႉ ၼၢႆႇမိၼ်းထူၺ်း ယင်းဢမ်ႇပဵင်းပေႃးၸႂ်ၼိူဝ်ၵေႃႉပဵၼ်ပီႈဢၢႆႈ ဢႃႇယု 25 ပီႊ ဢၼ်လႆႈမီးတိုဝ်ႉတၢင်းႁဵၼ်းၸၼ်ႉၸွမ် တေႃႇပေႃးလႆႈၸုမ်ႈၶူး၊ ထႅင်ႈၽၢႆႇၼိုင်ႈၵေႃႈ မၼ်းယင်းလၢတ်ႈထႅင်ႈဝႃႈ ပႃႈမိသၢၼ်းၼၼ်ႉ ဢမ်ႇၸႂ်ႈမႄႈတႄႉတႄႉမၼ်းၸၢႆး ဝႃႈၼႆယူႇယဝ်ႉ။ ၸိူင်ႉႁိုဝ်ၵေႃႈလီ ၵေႃႉပဵၼ်ပေႃႈမၼ်းၸၢႆး လုင်းၵျီႇတဵင်းတႄႉဝႃႈ ၼၢႆႇမိၼ်းထူၺ်း ပဵၼ်လုၵ်ႈဢွၵ်ႇမၼ်း လႄႈ ပႃးမိသၢၼ်းတႄႉတႄႉ ဝႃႈၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-14T13:53:23

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၵူၼ်းပၢႆႈၽေးၼႂ်းမိူင်းဢိၼ်းတီးယႃး ၵူဝ်ႇထုၵ်ႇတီႉၺွပ်း သူင်ႇပွၵ်ႈမိူင်းႁူမ်ႈတုမ်

ၵူၼ်းမိူင်းႁူမ်ႈတုမ် ဢၼ်ပၢႆႈၽေးသိုၵ်း ၶဝ်ႈၵႂႃႇၼႂ်းမိူင်းဢိၼ်းတီးယႃး တိုၼ်ႇသၢၼ်ႈ ၵူဝ်ပလိၵ်ႈဢိၼ်းတီးယႃး တီႉၺွပ်းသူင်ႇပွၵ်ႈမိူင်းႁူမ်ႈတုမ်ၶိုၼ်း။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 14 May 2024 (လိူၼ်ႁူၵ်းမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၵူၼ်းမိူင်းႁူမ်ႈတုမ် ဢၼ်ပၢႆႈၽေးသိုၵ်းသေ ၶဝ်ႈၵႂႃႇ ၼႂ်းမိူင်းဢိၼ်းတီးယႃးၼၼ်ႉ မီးလွင်ႈမႆႈၸႂ်ဝႃႈ တေထုၵ်ႇပလိၵ်ႈဢိၼ်းတီးယႃး တီႉၺွပ်းသေ သူင်ႇပွၵ်ႈၶိုၼ်းၼႂ်းမိူင်းႁူမ်ႈတုမ် ဝၢႆးသေမီးလွင်ႈသူင်ႇၵူၼ်းပၢႆႈၽေး ပွၵ်ႈၶိုၼ်းမိူင်းႁူမ်ႈတုမ်ယဝ်ႉပွၵ်ႈၼိုင်ႈၼၼ်ႉ ဝႃႈၼႆ။ ၵူၼ်းပၢႆႈၽေးၼႂ်းဝဵင်းမၼိပူႇရႃႉ မိူင်းဢိၼ်းတီးယႃး လၢတ်ႈတီႈသိုဝ်ႇၶၢဝ်ႇ VOA ဝႃႈ ဝၢႆးသေ မီးလွင်ႈသူင်ႇၵူၼ်းပၢႆႈၽေး ပွၵ်ႈၶိုၼ်းမိူဝ်းမိူင်းႁူမ်ႈတုမ်ယဝ်ႉ ႁဵတ်းႁႂ်ႈၵူၼ်းပၢႆႈၽေးဢၼ်ၵိုတ်းယူႇ ဢွၼ်ၵၼ်ၵူဝ် လႄႈ ၵမ်ႈၽွင်ႈၵေႃႈၶၢႆႉပၢႆႈယဝ်ႉသေ မိူၼ်ၼင်ႇဝႃႈ ၼႂ်းမိူင်းဢိၼ်းတီးယႃးၼႆႉ တေဢမ်ႇမီးလွင်ႈလွတ်ႈၽေးၵႂႃႇထႅင်ႈယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေ မိူဝ်ႈႁူဝ်လိူၼ် May 2024 ၼၼ်ႉ ၽၢႆႇတၢင်းဢိၼ်းတီးယႃး လႆႈပိုၼ်ၽၢဝ်ႇသူင်ႇၵူၼ်းပၢႆႈၽေးၽိတ်းမၢႆမီႈတင်းမူတ်း 77 ၵေႃႉ ပွၵ်ႈၶိုၼ်းမိူင်းႁူမ်ႈတုမ်ယဝ်ႉသေ လၢတ်ႈဝႃႈ ၼႆႉတိုၵ်ႉပဵၼ်ပွၵ်ႈၵမ်းႁႅၵ်ႈၵူၺ်း ၼႆယဝ်ႉ။ မိူဝ်ႈဝၼ်းထီႉ 8 May 2024 ပူၼ်ႉမႃးၼၼ်ႉၵေႃႈ ၽွင်းလူင်ဢိၼ်းတီးယႃး လႆႈတႅမ်ႈ တၢင်ႇၼိူဝ် Online ဝႃႈ ယၢမ်းၽွင်းတေႃႈလဵဝ် တိုၵ်ႉမီးၵၢၼ်ႁၢင်ႈႁႅၼ်းတႃႇသူင်ႇ ၵူၼ်းပၢႆႈၽေး 5,400 ၵေႃႉ ပွၵ်ႈၶိုၼ်းၸိုင်ႈမိူင်းႁူမ်ႈတုမ် ဝႃႈၼႆ။ တႄႇၸဵမ်မိူဝ်ႈသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းမႃးၼၼ်ႉ ႁဵတ်းႁႂ်ႈၵူၼ်းမိူင်း ႁူမ်ႈတုမ်ၸမ် 60,000 ၵေႃႉ ပၢႆႈၽေးၶဝ်ႈၵႂႃႇၼႂ်းမိူင်းဢိၼ်းတီးယႃးၼႆ ၸုမ်းၸွႆႈထႅမ် ၵူၼ်းပၢႆႈၽေးၸၢတ်ႈၸိုင်ႈလုမ်ႈၾႃႉ လၢႆးငၢၼ်းဝႆႉၼင်ႇၼႆ။ ၵူၼ်းမိူင်းႁူမ်ႈတုမ် တေပၢႆႈၽေးသိုၵ်း ၵႂႃႇယူႇၼႂ်း 3 ၸႄႈတွၼ်ႈ မိူင်းဢိၼ်းတီးယႃး ပွတ်းဝၼ်းဢွၵ်ႇ ဢၼ်ယူႇတီႈၸပ်းၸွမ်းလႅၼ်လိၼ်မိူင်းႁူမ်ႈတုမ်သေ ၽၢႆႇတၢင်း ဢိၼ်းတီးယႃး လႆႈလၢတ်ႈဝႃႈ မိူဝ်ႈလၢႆပီႊပူၼ်ႉမႃး ၵူၼ်းၸိူဝ်းၼႆႉ ပဵၼ်ငိူၼ်ႈငဝ်ႈ ႁဵတ်းႁႂ်ႈမီးၵၢၼ်ပိုတ်းယိုဝ်းၵၼ်တၢႆ လၢႆပွၵ်ႈလၢႆၵမ်း ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ မိူင်းဢိၼ်းတီးယႃးၼႆႉ ဢမ်ႇလႆႈမီးပၵ်းပိူင်ႁပ်ႉႁွင်း ၵူၼ်းပၢႆႈၽေး သေဢမ်ႇၵႃး သမ်ႉဢမ်ႇလႆႈလူင်းလၢႆးမိုဝ်းႁပ်ႉႁွင်းလိၵ်ႈၵိၼ်ၵႅၼ်ႇ ၵဵဝ်ႇလူၺ်ႈလွင်ႈၵူၼ်းပၢႆႈၽေးၶွင်ၸၢတ်ႈၸိုင်ႈလုမ်ႈၾႃႉပႃး ၼႆယဝ်ႉ။ ပႅၵ်ႉသမ်ႉဢိၼ်းတီးယႃး ဢမ်ႇလူင်းလၢႆးမိုဝ်းႁပ်ႉႁွင်းလွင်ႈၵူၼ်းပၢႆႈၽေးၼႆသေတႃႉ ဢိၼ်းတီးယႃးၵေႃႈ ထုၵ်ႇလီၵႅတ်ႇၶႄႁႄႉၵင်ႈပၼ်ၵူၼ်းပၢႆႈၽေးယူႇလႄႈ ဢမ်ႇၸႂ်ႉ ဢဵၼ်ႁႅင်း တဵၵ်းၵူၼ်းပၢႆႈၽေးပွၵ်ႈၶိုၼ်းမိူင်းႁူမ်ႈတုမ်ၼႆ ၵႅမ်ၽူႈၸတ်းၵၢၼ် ၸုမ်းပၵ်းတႃပႂ်ႉတူၺ်းၽၢႆႇသုၼ်ႇလႆႈသုၼ်ႇပဵၼ်ၵူၼ်း (Human Rights Watch – HRW) လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ယူႇတီႈ ၶွမ်ႇမသျိၼ်ႇၽူႈလူင်ႉလႅၼ်ႇၽၢႆႇမၢႆမီႈၵူႈမိူင်းမိူင်း (International Commission of Jurists – ICJ) လႆႈဢွၵ်ႇမႃးလၢတ်ႈ မိူဝ်ႈဝူင်ႈပူၼ်ႉမႃးၼၼ်ႉဝႃႈ ဢိၼ်းတီးယႃး လႆႈလူင်းလၢႆးမိုဝ်းၼႂ်းလိၵ်ႈ ၵိၼ်ၵႅၼ်ႇလွင်ႈဝႃႈ တေဢမ်ႇတဵၵ်းတဵင်ၵူၼ်းၸိူဝ်းဢၼ်ယူႇၼႂ်းၸိုင်ႈမိူင်းၶဝ် မီးၽေးထိုင်သၢႆၸႂ်ၼၼ်ႉ ပွၵ်ႈမိူဝ်းၼႂ်းမိူင်းတူဝ်ၵဝ်ႇၼႆသေ တုၵ်းယွၼ်းႁႂ်ႈဢိၼ်းတီး ယႃး ၵိုတ်းယိုတ်းလွင်ႈသူင်ႇၵူၼ်းပၢႆႈၽေး ပွၵ်ႈၶိုၼ်းမိူင်းႁူမ်ႈတုမ်ထႅင်ႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-05-14T13:42:40

https://taifreedom.com/%e1%80%9a%e1%81%a2%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%80%95%e1%80%b5%e1%81%bc%e1%80%ba%e1%81%be%e1%82%86%e1%80%b8-%e1%80%99%e1%80%ae%e1%80%b8%e1%81%b5%e1%80%b0/

ယၢမ်းလုၵ်ႉပဵၼ်ၾႆး မီးၵူၼ်းမၢတ်ႇၸဵပ်း 3 ၵေႃႉ

ၵူၼ်းႁဵတ်းယၢမ်းၸွႆႈၵၼ်တမ်ယၢမ်း တီႈၼႂ်းႁိူၼ်းလင်ၼိုင်ႈ ပွၵ်ႉမိင်ႇၵလႃႇ ဝဵင်းဢွင်ႇပၢၼ်းၼၼ်ႉ ယၢမ်းၵိုင်ႉၵၢင်ႉမႆႈလုၵ်ႉပဵၼ်ၾႆး လႄႈ မီးၵူၼ်းမၢတ်ႇၸဵပ်း 3 ၵေႃႉသေ ႁိူၼ်းယေးၵေႃႈပႃးၵႂႃႇၸွမ်းၾႆးမူတ်း ၼႆယဝ်ႉ။ မိူဝ်ႈဝႃးဝၼ်းထီႉ 13 May 2024 (လိူၼ်ႁူၵ်းမႂ်ႇ 6 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈၼၼ်ႉ ဢူးဢွင်ႇမျိၼ်ႉ ဢႃႇယု 56 ပီႊ၊ ဢူးဝိၼ်းဢူး ဢႃႇယု 61 ပီႊ၊ ၵူဝ်ႇလုၼ်ႇဢူး ဢႃႇယု 24 ပီႊ ၸွႆႈၵၼ်တမ်ယၢမ်းတီႈၼႂ်းႁိူၼ်း တႃႇႁဵတ်းမူၵ်ႇတႅၵ်ႇ ဢၼ်ႁွႆႈၸပ်းႁူင်းၾႆးမိၼ် ၼႆလႄႈ ၵမ်းၼၼ်ႉ ဢဝ်ယၢမ်းလုၵ်ႉပဵၼ်ၾႆးသေ မႆႈၸိူဝ်းၶဝ် 3 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ႁိူၼ်းဢၼ်ၶဝ်တမ်ယၢမ်းၼၼ်ႉတႄႉ လုၵ်ႉပဵၼ်ၾႆးမူတ်းယဝ်ႉ၊ ၸိူဝ်းၶဝ်လႆႈတၢင်းၸဵပ်းမၢတ်ႇႁၢဝ်ႈႁႅင်း လႄႈ လႆႈသူင်ႇယူတ်းယႃတူဝ် တီႈႁူင်းယႃဝဵင်းဢွင်ႇပၢၼ်း၊ မေႃယႃဝဵင်းဢွင်ႇပၢၼ်းသမ်ႉ ၶိူင်ႈမႆႉၶိူင်ႈမိုဝ်းလႅပ်ႈဢမ်ႇၵုမ်ႇထူၼ်ႈလႄႈ သိုပ်ႇသူင်ႇၸိူဝ်းၶဝ် ၵႂႃႇယူတ်းယႃတူဝ်တီႈ ႁူင်းယႃလူင်ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ဝႃႈၼႆ။ ပေႃးထိုင်မႃးလိူၼ်သိပ်းသွင်မူၼ်း ၵူႈပီႊပီႊၼၼ်ႉ ၵူၼ်းမိူင်းၼႂ်းပိုၼ်ႉတီႈ ၸႄႈတွၼ်ႈတူၼ်ႈတီး ဢွၼ်ၵၼ်ၸတ်းႁဵတ်း ပၢင်ပွႆးၶႄႉၶဵင်ႇႁူင်းၾႆးမိၼ်သေ ၸႂ်ႉယၢမ်း/ၸုတ်ႇမူၵ်ႇတႅၵ်ႇ ၸွမ်းႁူင်းၾႆးမိၼ်လႄႈ ၶဝ်ႈၶႄႉၶဵင်ႇၼႄတၢင်းႁၢင်ႈလီ တႃႇလႆႈသူးၵၼ် ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-14T13:27:56

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%81%b6%e1%80%b5%e1%80%84%e1%80%ba%e1%82%88%e1%81%b6%e1%82%85%e1%80%84%e1%80%ba%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87/

လွင်ႈၶဵင်ႈၶႅင်ၾီႇလိပ်ႇပိၼ်ႇလႄႈၶႄႇ တိူဝ်းၶိုၼ်ႈမႃးထႅင်ႈ

လွင်ႈၶဵင်ႈၶႅင်ၾီႇလိပ်ႇပိၼ်ႇ လႄႈ ၶႄႇ တီႈပၢင်ႇလၢႆႇၶႄႇပွတ်းၸၢၼ်းၼၼ်ႉ တိူဝ်းၶိုၼ်ႈမႃးထႅင်ႈၶၵ်ႉၼိုင်ႈ ၽွင်းဢၼ်ၾီႇလိပ်ႇပိၼ်ႇ လၢတ်ႈဝႃႈ ၶႄႇၼၼ်ႉ ၶတ်းၸႂ်သၢင်ႈၵုၼ်ပွမ်မႃးထႅင်ႈ လႄႈ ၽၢႆႇတၢင်းၶႄႇၵေႃႈလႆႈပၢၵ်ႈပႅတ်ႈလွင်ႈၼႆႉၵႂႃႇ။ မိူဝ်ႈဝၼ်းထီႉ 13 May 2024 (လိူၼ်ႁူၵ်းမႂ်ႇ 6 ၶမ်ႈ ပီႊတႆး 2118 ၼီႈ) ၽၢႆႇပႂ်ႉယၢမ်းၽင်ႇၶွင်ၾီႇလိပ်ႇပိၼ်ႇၼၼ်ႉ လႆႈဢဝ်သၢၵ်ႈသေႇဢၼ်ပဵၼ်ၶႅပ်းႁၢင်ႈ မိူဝ်ႈၽွင်းၽူႈမီးပုၼ်ႈၽွၼ်း တူင်ႉၼိုင်ယူႇၼႂ်းပိုၼ်ႉတီႈ ၸွမ်းၸိူဝ်းၵုၼ် Spratly ၼႂ်းပၢင်ႇလၢႆႇၶႄႇပွတ်းၸၢၼ်း လႄႈ ယူႇၼႂ်းပိုၼ်ႉတီႈပၢႆးမၢၵ်ႈမီးၶွင်ၾီႇလိပ်ႇပိၼ်ႇၼၼ်ႉသေ ပွၵ်ႈၼႆႉၵေႃႈ ၾီႇလိပ်ႇပိၼ်ႇၵၢဝ်းၼႄးၶႄႇဝႃႈ ၶႄႇဢဝ်ၸၢၵ်ႇ Corals ၵႂႃႇၵွင်သႂ်ႇၼိူဝ်ၵုၼ်ယွမ်ႇသၢႆး တႃႇသၢင်ႈၵုၼ်ပွမ်မႃး ဝႃႈၼႆ။ ၽူႈတၢင်လၢတ်ႈ ၶွင်ႇသီႇလွင်ႈမၼ်ႈၼိမ်သဝ်းၸိူဝ်ႉၸၢတ်ႈၾီႇလိပ်ႇပိၼ်ႇ လၢတ်ႈဝႃႈ ၼႆႉပဵၼ်လွင်ႈဢၼ်ၾီႇလိပ်ႇပိၼ်ႇ တေလႆႈဢဝ်ပုၼ်ႈၽွၼ်း ဢၼ်ယူႇတႂ်ႈမၢႆမီႈမိူင်းတေႃႇမိူင်း တွၼ်ႈတႃႇၵႅတ်ႇၶႄ ဢမ်ႇႁႂ်ႈမီးလွင်ႈလူႉသုမ်းတေႃႇသိင်ႇဝႅတ်ႉလွမ်ႉလႄႈ တေႁႄႉၵင်ႈဢမ်ႇႁႂ်ႈမီး ၵၢၼ်သၢင်ႈၵုၼ်ပွမ်ၶိုၼ်ႈမႃးထႅင်ႈ၊ ၽၢႆႇတၢင်းၾီႇလိပ်ႇပိၼ်ႇၵေႃႈ လႆႈတႄႇသင်ႇႁႂ်ႈဢဝ်ႁူမ်ႇလူမ်ႈပိုၼ်ႉတီႈ ပၢႆးမၢၵ်ႈမီးၶွင်ၾီႇလိပ်ႇပိၼ်ႇ တိူဝ်းၶိုၼ်ႈမႃးထႅင်ႈ ယူႇယဝ်ႉ။ ၸိူင်ႉႁိုဝ်ၵေႃႈလီ ၶႄႇယင်းတိုၵ်ႉသိုပ်ႇထဵင်ၶိုၼ်း လွင်ႈဢၼ်ထုၵ်ႇၵၢဝ်ႇၼႄးၼႆႉယူႇ၊ ၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ ၵေႃႈလၢတ်ႈဝႃႈ လွင်ႈဢၼ်ၾီႇလိပ်ႇပိၼ်ႇပွႆႇၶၢဝ်ႇလိုဝ်းၼၼ်ႉ တင်ႈၸႂ်သၢင်ႈလွင်ႈလူႉသုမ်းပၼ်ၶႄႇ သေ သၢင်ႈပၼ်လွင်ႈဢမ်ႇၸိုဝ်ႈဢမ်ႇၸႂ်ႈၼႄပိူၼ်ႈမႃးတိၵ်းတိၵ်း၊ ယဝ်ႉၵေႃႈ တုၵ်းယွၼ်းႁႂ်ႈ လူင်ပွင်ၸိုင်ႈၾီႇလိပ်ႇပိၼ်ႇ မႃးၵႄႈၶႆပၼ်ႁႃၵၼ် လူၺ်ႈလၢႆးဢုပ်ႇဢူဝ်း တႅၼ်းတီႈတေၵၢဝ်ႇၼႄးဢၼ်ဢမ်ႇၸိုဝ်ႈဢမ်ႇၸႂ်ႈၼႆႉ ဝႃႈၼႆ။ မိူဝ်ႈလၢႆပီႊပူၼ်ႉမႃးၼၼ်ႉ ၶႄႇထုၵ်ႇၵၢဝ်ႇၼႄးမႃးတႃႇသေႇဝႃႈ ပႅၵ်ႉသမ်ႉဝႃႈ ပဵၼ်ပိုၼ်ႉတီႈမီးပၼ်ႁႃ ပဵၼ်ပိုၼ်ႉတီႈသွၼ်ႉၵၼ်လၢႆၸိုင်ႈမိူင်း ၼႆသေတႃႉၵေႃႈယဝ်ႉ ၶႄႇယင်းတိုၵ်ႉသိုပ်ႇထူမ်ပၢင်ႇလၢႆႇ ႁဵတ်းသၢင်ႈၵုၼ်ပွမ် ဢမ်ႇၼၼ် ၽိူမ်ႉတၢင်းၵႂၢင်ႈၵုၼ်ႁႂ်ႈၵႂၢင်ႈမႃးထႅင်ႈ တႃႇႁဵတ်းဢွင်ႈတီႈယူႇသဝ်း တွၼ်ႈတႃႇသိုၵ်းၶႄႇ ဢၼ်ယူႇဝႆႉၼႂ်းပၢင်ႇလၢႆႇၶႄႇပွတ်းၸၢၼ်း ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-14T13:10:41

https://taifreedom.com/%e1%81%b5%e1%82%83%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%bd%e1%82%83%e1%82%87%e1%81%ba%e1%82%83%e1%80%b8-%e1%81%b5%e1%82%83/

ၵႃးသိုၵ်းမၢၼ်ႈၽႃႇၺႃး ၵႃး 12 လေႃႉသေ တဵၵ်းယွၼ်းငိုၼ်းၸဝ်ႈၵႃးၼၼ်ႉၶိုၼ်း

ၸုမ်းသိုၵ်းမၢၼ်ႈ ဢဝ်ၵႃးၽႃႇၺႃး ၵႃး 12 လေႃႉလမ်းၼိုင်ႈ တီႈၼိူဝ်သဵၼ်ႈတၢင်းလူင် Asia ၵႄႈၵၢင် မိူင်းပဵင်း − ၵဵင်းတုင်သေ သိုၵ်းမၢၼ်ႈသမ်ႉတဵၵ်းယွၼ်းငိုၼ်း တီႈၸဝ်ႈၵႃး 12 လေႃႉၼၼ်ႉၶိုၼ်း ၼပ်ႉႁူဝ်သႅၼ် ဝႃႈၼႆ။ မိူဝ်ႈၼႂ်းဝၼ်းထီႉ 12 May 2024 (လိူၼ်ႁူၵ်းမႂ်ႇ 5 ၶမ်ႈ ပီႊတႆး 2118 ၼီႈ) ၶၢဝ်းယၢမ်းၵၢင်ၼႂ် 08:00 မူင်း ၽွင်းဢၼ် လုင်းဝိၼ်းၼွင်ႇ ဢႃႇယု 48 ပီႊ ႁေႃႈၵႃး 12 လေႃႉ ဢၼ်တေႃႉတၢင်ႇၵုၼ်ႇယွႆႈ လုၵ်ႉတၢင်းမိူင်းလႃးမႃး ၽွင်းႁွတ်ႈထိုင်တီႈလွႆ Special ဝဵင်းၵဵင်းတုင် ၼိူဝ်သဵၼ်ႈတၢင်းလူင် Asia ၵႄႈၵၢင် မိူင်းပဵင်း − ၵဵင်းတုင်ၼၼ်ႉ ၵွပ်ႈပိူဝ်ႈမၼ်းၸၢႆးႁၼ်ၵႃးသိုၵ်းမၢၼ်ႈမႃးၽၢႆႇၼႃႈၼႆလႄႈ မၼ်းၸင်ႇလႄႉႁူဝ်ၵႃးမၼ်းဢွၵ်ႇတၢင်းသေ ၵိုတ်းဝႆႉပၼ်ႁိမ်းၶၢင်ႈတၢင်းသေတႃႉ ၵႃးလူင်သိုၵ်းမၢၼ်ႈသမ်ႉမႃးတုမ်ႉၺႃး မၢၼ်ႇၸမ်ႈၽၢႆႇသၢႆႉၵႃး 12 လေႃႉမၼ်းၼၼ်ႉ ဝႃႈၼႆ။ ၵမ်းၼၼ်ႉသိုၵ်းမၢၼ်ႈၶဝ်ၵေႃႈ ၸင်ႇၵႂႃႇၵိုတ်းၵႃးၶဝ်သေ လူင်းၵႃးမႃးၸူးတီႈၵႃးလုင်းဝိၼ်းၼွင်ႇ မႃးႁိုတ်းလႃႇသႂ်ႇမၼ်းၸၢႆး သေဢမ်ႇၵႃး တဵၵ်းယွၼ်းပႃးငိုၼ်း 300,000 ပျႃး (သၢမ်သႅၼ်ပျႃး) သေ သိုၵ်းမၢၼ်ႈၸင်ႇၶိုၼ်းပူၼ်ႉၵႂႃႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ “ၵတ်းၵႃႈမၼ်းၸၢႆးဢမ်ႇၺႃးသိုၵ်းမၢၼ်ႈၸိူဝ်းၼၼ်ႉ ပေႃႉထုပ်ႉမၼ်းလႃႈ လႆႈသုမ်းငိုၼ်းၵႂႃႇၵူၺ်းတႄႉ ဢမ်ႇၵႃႈႁိုဝ် ပေႃးလႆႈတၢင်းၸဵပ်းသႅပ်ႇပႃးၼႆတႄႉ တေၶၢၼ်ၸႂ် သိုၵ်းမၢၼ်ႈၶဝ်ၼႆႉ ဢမ်ႇသူႈမီးၸႂ်ဢေးလူၵူၼ်း” လၢတ်ႈၼႄၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ', 'ၵူႈလွင်ႈလွင်ႈ']

2024-05-14T11:14:58

https://taifreedom.com/%e1%81%b6%e1%82%84%e1%82%87%e2%88%92%e1%81%b5%e1%80%99%e1%80%ba%e1%82%87%e1%80%95%e1%80%b1%e1%82%83%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%82%81%e1%81%a2%e1%80%84%e1%80%ba/

ၶႄႇ−ၵမ်ႇပေႃးတီးယႃး ႁၢင်ႈႁႅၼ်းၽိုၵ်းသိုၵ်းႁူမ်ႈၵၼ် ၽၢႆႇဢမေႇရိၵၢၼ်ႇမႆႈၸႂ်

ၼႂ်းၽွင်းယၢမ်းဢၼ်ဢမေႇရိၵၢၼ်ႇ မႆႈၸႂ်ၵူဝ်ၶႄႇ ၸႂ်ႉတႃႈႁိူဝ်းၼႂ်းမိူင်းၵမ်ႇပေႃးတီး ယႃး မႄႇၶႂၢၵ်ႈဢႃႇၼႃႇယူႇၼၼ်ႉ ၶႄႇ တင်း ၵမ်ႇပေႃးတီးယႃး ႁၢင်ႈႁႅၼ်းၽိုၵ်းသိုၵ်း ႁူမ်ႈၵၼ် ၼႆယဝ်ႉ။ ၽူႈတၢင်လၢတ်ႈတပ်ႉသိုၵ်းၵမ်ႇပေႃးတီးယႃး လႆႈလၢတ်ႈဝႃႈ မိူဝ်ႈဝႃးဝၼ်းထီႉ 13 May 2024 (လိူၼ်ႁူၵ်းမႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ မီးႁိူဝ်းတိုၵ်းၶႄႇလမ်းၼိုင်ႈ လႆႈဢဝ်ပႃးႁႅင်းၵူၼ်း လႄႈ ၶိူင်ႈၵမ်ႉၵႅမ်တႃႇၸႂ်ႉတိုဝ်း ၼႂ်းၵၢၼ်ၽိုၵ်းၽွၼ်ႉသေ ၶဝ်ႈၵိုတ်းတီႈတႃႈႁိူဝ်း ဝဵင်းသီႁႃၼုဝိဝ်းလ် မိူင်းၵမ်ႇပေႃးတီးယႃးယဝ်ႉ ဝႃႈၼႆ။ ၵဵဝ်ႇလူၺ်ႈ ၶႄႇ တင်း ၵမ်ႇပေႃးတီးယႃး တေၽိုၵ်းၽွၼ်ႉသိုၵ်းႁူမ်ႈၵၼ်ပွၵ်ႈၵမ်းၼႆႉ တေတႄႇၽိုၵ်းၽွၼ်ႉၵႂႃႇ ၼႂ်းဝၼ်းထီႉ 16 May 2024 မီးၸိုဝ်ႈဝႃႈ Gloden Dragon သေ တေၽိုၵ်းၽွၼ်ႉပဵၼ်ၶၢဝ်းတၢင်း 15 ဝၼ်း လႄႈ မီးႁႅင်းသိုၵ်း 2,000 ပၢႆ ႁူမ်ႈပႃး ၸဝ်ႈၼႃႈတီႈၶႄႇထႅင်ႈ 760 ၵေႃႉ ဢိၵ်ႇတင်း ႁိူဝ်းတိုၵ်း 14 လမ်း ၼႂ်းၼႆႉပဵၼ်ႁိူဝ်းၶႄႇ 3 လမ်း၊ ႁိူဝ်းၵမ်ႇပေႃးတီးယႃး 11 လမ်း သေဢမ်ႇၵႃး မီးပႃးႁိူဝ်းမိၼ်မႅင်းမီႈ 2 လမ်း၊ ၵႃးၵၢပ်ႇလဵၵ်း 69 လမ်း တေၶဝ်ႈႁူမ်ႈ ၽိုၵ်းၽွၼ်ႉၸွမ်း ၼႆယဝ်ႉ။ ၼႂ်းၵၢၼ်ၽိုၵ်းၽွၼ်ႉသိုၵ်းပွၵ်ႈၵမ်းၼႆႉ တေၽိုၵ်းတေႃႇသူႈၵၢၼ်ၵေႃႇၵၢၼ်ႁၢႆႉ လႄႈ လွင်ႈၶဝ်ႈၸွႆႈထႅမ်ၽၢႆႇသုၼ်ႇလႆႈသုၼ်ႇပဵၼ်ၵူၼ်းသေ တေမီးၵၢၼ်ၸႂ်ႉတိုဝ်း မၢၵ်ႇၵွင်ႈတႄႉပႃး ဝႃႈၼႆ။ လွင်ႈၶႄႇၵမ်ႉၸွႆႈ မႄးပူၵ်းပွင်ၶႂၢၵ်ႈပိုၼ်ႉတီႈ တပ်ႉၼမ်ႉရဵမ်း ၼႂ်းမိူင်းၵမ်ႇပေႃးတီး ယႃး တေၸၢင်ႈႁဵတ်းႁႂ်ႈၶႄႇမၵ်းမၢႆဝႆႉပိုၼ်ႉတီႈ ၸွမ်းၽင်ႇပၢင်ႇလၢႆႇဢၢဝ်ႇထႆး ဢၼ်ယူႇတိတ်းၸပ်းၸွမ်းပၢင်ႇလၢႆႇၶႄႇပွတ်းၸၢၼ်း ဢၼ်ၶႄႇဢၢင်ႈပဵၼ်ပိုၼ်ႉတီႈ ၵုမ်းၵမ်ၶႄႇၼၼ်ႉၼႆ ၽၢႆႇတၢင်းဢမေႇရိၵၢၼ်ႇ လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ဢွၼ်တၢင်းၼႆႉၵေႃႈ ၽၢႆႇတၢင်းၵမ်ႇပေႃးတီးယႃး လႆႈလၢတ်ႈဝႃႈ ၶႄႇတေၸွႆႈ ၽိုၵ်းၸၢမ်းၼမ်ႉၵတ်ႉ တပ်ႉၼမ်ႉရဵမ်း ဢၼ်ၶႄႇတိုၵ်ႉၵေႃႇသၢင်ႈပၼ် ၵမ်ႇပေႃးတီးယႃးၼၼ်ႉသေ လႆႈပၢၵ်ႈပႅတ်ႈလွင်ႈဝႃႈ ၶႄႇတေပၵ်းတပ်ႉယူႇတီႈ တပ်ႉၼမ်ႉရဵမ်းၼၼ်ႉပႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-14T10:54:04

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87-5-%e1%81%b5%e1%80%b1%e1%82%83%e1%82%89-%e1%81%b5%e1%80%b5%e1%80%95%e1%80%ba%e1%80%b8%e1%80%9c%e1%80%b5/

လုၵ်ႈဢွၼ်ႇ 5 ၵေႃႉ ၵဵပ်းလဵၼ်ႈမၢၵ်ႇလႄႈ ၺႃးမၢၵ်ႇတႅၵ်ႇသႂ်ႇ

လုၵ်ႈဢွၼ်ႇ 5 ၵေႃႉ လဵၼ်ႈၵေႃႉၵၼ် တီႈဝၢၼ်ႈၼမ်ႉၽၵ်းၵႃ ၸႄႈဝဵင်းၵူတ်ႉၶၢႆသေ ၶိုၼ်းၵႂႃႇၵဵပ်းလဵပ်ႈၺႃးမၢၵ်ႇ ဢၼ်ၸုမ်းယိပ်းၵွင်ႈၵၢင်ႇ ယိုဝ်းၵႂႃႇတူၵ်း ဢမ်ႇပႆႇတႅၵ်ႇ ၼၼ်ႉလႄႈ ဢဝ်ၵိုင်ႉၵၢင်ႉတႅၵ်ႇသႂ်ႇလုၵ်ႈဢွၼ်ႇ လႆႈတၢင်းမၢတ်ႇၸဵပ်းႁၢဝ်ႈႁႅင်း။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ RFA ဝႃႈ မိူဝ်ႈဝၼ်းထီႉ 12 May 2024 (လိူၼ်ႁူၵ်းမႂ်ႇ 5 ၶမ်ႈ ပီႊတႆး 2118 ၼီႈ) မီးလုၵ်ႈဢွၼ်ႇ 5 ၵေႃႉ ဢႃႇယု 13−15 ၶူပ်ႇ ၵႂႃႇၵဵပ်းလဵၼ်ႈၺႃးမၢၵ်ႇဢၼ်ဢမ်ႇပႆႇတႅၵ်ႇ တီႈပွၵ်ႉ 1 ႁိမ်းၵၢတ်ႇၼမ်ႉၽၵ်းၵႃ ၼၼ်ႉလႄႈ ဢဝ်ၵိုင်ႉၵၢင်ႉတႅၵ်ႇသႂ်ႇၸိူဝ်းၶဝ် 5 ၵႃႉ၊ တႃႇ 2 ၵေႃႉသမ်ႉ လႆႈတၢင်းမၢတ်ႇၸဵပ်းႁၢဝ်ႈႁႅင်း၊ ၵူၼ်းႁိမ်းႁွမ်းလႆႈငိၼ်းသဵင်ႈမၢၵ်ႇယဝ်ႉၵေႃႈ ဢွၼ်ၵၼ်ၵႂႃႇတူၺ်းသေ လႆႈႁၼ်ၸိူဝ်းၶဝ်ၼွၼ်းဢၢပ်ႇလိူတ်ႈဝႆႉလႄႈ ၼႅတ်ႈဢဝ်တူဝ်သူင်ႇယူတ်းယႃ တီႈႁူင်းယႃၼမ်ႉၽၵ်းၵႃဝႆႉ ဝႃႈၼႆ။ မိူဝ်ႈပူၼ်ႉမႃးဢမ်ႇႁိုင်သင်ၼႆႉသမ်ႉ သိုၵ်းၶၢင် KIA ၶဝ်ႈတိုၵ်း တပ်ႉသိုၵ်းမၢၼ်ႈ ၶလယ 123 ဢၼ်ပၵ်းတီႈၼမ်ႉၽၵ်းၵႃသေ သွင်ၽၢႆႇၸႂ်ႉၵွင်ႈလူင်/မၢၵ်ႇလူင် ပဵၼ်ပၢင်တိုၵ်းၵၼ်ၶၢဝ်းႁိုင်ဝႆႉ၊ ဝၢႆးၼႆႉမႃး ၸုမ်းသိုၵ်းၶၢင် KIA ၶိုၼ်းသိမ်းလႆႈ တပ်ႉပၢင်သဝ်းသိုၵ်းမၢၼ်ႈ ၶလယ 123 လႄႈ မၢၵ်ႇလူင်မၢင်လုၵ်ႈ တူၵ်းၸွမ်းႁိူၼ်း/ၸွမ်းယုမ်းၸွမ်းယွမ်ႇ ဢမ်ႇတႅၵ်ႇၵေႃႈမီးၼႆယဝ်ႉ။ ၸဝ်ႈသိုၵ်းလူင် ၼေႃႇပူႇ ၽူႈၶၢၼ်ပၢၵ်ႇ သိုၵ်းၶၢင် KIA လၢတ်ႈဝႃႈ လွင်ႈလုၵ်ႈဢွၼ်ႇ 5 ၵေႃႉ ၺႃးမၢၵ်ႇတႅၵ်ႇသႂ်ႇပွၵ်ႈၵမ်းၼႆႉ ဢမ်ႇပႆႇႁၼ်ၽူႈမီးပုၼ်ႈၽွၼ်း တီႈၼမ်ႉၽၵ်းၵႃ လၢႆးငၢၼ်းၶိုၼ်ႈပႃႈၼိူဝ်လႄႈ ဢမ်ႇပႆႇလႆႈႁပ်ႉႁူႉၸွမ်းႁူဝ်ယွႆႈမၼ်းသင် ဝႃႈၼႆ။ ၸွမ်းၼင်ႇ RFA ၵဵပ်းဝႆႉၶေႃႈမုၼ်းတႄႉ တင်ႈတႄႇလိူၼ် January – April 2024 ၼႆႉ ၵူၼ်းမိူင်းၸိုင်ႈတႆးပွတ်းႁွင်ႇ လႆႈၺႃးၽေးမၢၵ်ႇမႅင်းသေ လူႉတၢႆၵႂႃႇ 12 ၵေႃႉ လႄႈ လႆႈမၢတ်ႇၸဵပ်းသုမ်းဢၢင်ႇၵႃႇတူဝ်ၶိင်းသမ်ႉမီး 36 ၵေႃႉ ၼႆယဝ်ႉ။ မိူဝ်ႈဝၼ်းထီႉ 7 May 2024 ၼၼ်ႉၵေႃႈ လုၵ်ႈဢွၼ်ႇ 5 ၵေႃႉ ၵဵပ်းလဵၼ်ႈမၢၵ်ႇဢၼ်ဢမ်ႇပႆႇတႅၵ်ႇ တီႈဝၢၼ်ႈမိူင်းယႃႉ ၸႄႈဝဵင်းၵူတ်ႉၶၢႆသေ ဢဝ်မၢၵ်ႇၵိုင်ႉၵၢင်ႉတႅၵ်ႇသႂ်ႇ လႆႈလူႉသဵင်ႈတၢႆၵႂႃႇ 2 ၵေႃႉ မၢတ်ႇၸဵပ်း 3 ၵေႃႉယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-13T13:25:36

https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%81%b6%e1%80%99%e1%80%ba%e1%80%b8%e1%81%ba%e1%82%83%e1%80%b8%e1%81%b8%e1%80%b0%e1%81%bc%e1%80%ba-%e1%80%90%e1%80%ae%e1%82%88%e1%80%9e%e1%80%ae%e1%82%87/

လၢၼ်ႉၶမ်းၺႃးၸူၼ် တီႈသီႇပေႃႉ

ၸဝ်ႈလၢၼ်ႉၶၢႆၶမ်း ဢၼ်ပိုတ်ႇလၢၼ်ႉဝႆႉတီႈၼႂ်းပွၵ်ႉပၢၼ်းတဵင်ႇႁွင်ႇ ဝဵင်းသီႇပေႃႉၼၼ်ႉ ထုၵ်ႇၺႃးၸူၼ် လႄႈ ပႃးၵႂႃႇၶမ်းတင်းၼမ် ၼႆယဝ်ႉ။ မိူဝ်ႈဝႃးဝၼ်းထီႉ 12 May 2024 ယၢမ်းၵၢင်ဝၼ်းမွၵ်ႈ 11:00 မူင်း မီးၵူၼ်းၸူၼ်လၢႆလၢႆၵေႃႉ ႁေႃႈၵႃးလမ်းၼိုင်ႈသေ ၵႂႃႇၸူၼ်လၢၼ်ႉၶၢႆၶမ်း လုင်းၵျေႃႇတဵင်း+ပႃႈၸၼ်းၺုၼ်ႉ လႄႈ လႆႈႁူႉဝႃႈၸူၼ်လႆႈၵႂႃႇၶမ်းၼမ်ဝႆႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ ဢဝ်လွင်ႈတၢင်းပွင်ႇလႅင်းၵႂႃႇတီႈ ပလိၵ်ႈမၢၼ်ႈသေ ပလိၵ်ႈမၢၼ်ႈ တင်းသိုၵ်းမၢၼ်ႈ ၶိုၼ်းဢဝ်ႁႅင်းၵူၼ်းတင်းၼမ် ၵႂႃႇပႂ်ႉၵူတ်ႇထတ်းၵူၼ်းၶဝ်ႈဢွၵ်ႇ ဝဵင်းသီႇပေႃႉ ဝႃႈၼႆ။ ဢၼ်ၸူၼ်လၢၼ်ႉၶၢႆၶမ်း လုင်းၵျေႃႇတဵင်း+ပႃႈၸၼ်းၺုၼ်ႉ ၼၼ်ႉ ပဵၼ်ၽႂ်/ၸုမ်းလႂ် ဢၼ်ဝႃႈၼၼ်ႉ တေႃႇထိုင်မိူဝ်ႈၼႆႉၵေႃႈ ဢမ်ႇပႆႇႁူႉၼႆယဝ်ႉ။ ဝၢႆးသေသိုၵ်းမၢၼ်ႈယိုတ်းမိူင်းမႃးၼႆႉ ၵူၼ်းႁၢႆႉ/ၵူၼ်းၸူၼ် ၵေႃႈမီးၼမ်လိူင်ႇၶိုၼ်ႈမႃးတႄႉတႄႉယူႇယဝ်ႉ။ မိူဝ်ႈဝၼ်းထီႉ 29 January 2024 ၽွင်းမိူင်းပႆႇလႅင်းၼၼ်ႉၵေႃႈ မီးၵူၼ်းၸူၼ် 4 ၵေႃႉ ဢဝ်ၵွင်ႈဢဝ်မိတ်ႈငႃသေ ၶဝ်ႈၸူၼ်ၵူၼ်းႁဵတ်းၵၢၼ်လႅၵ်ႈငိုၼ်း လႆႈၵႂႃႇငိုၼ်းမၢၼ်ႈ မွၵ်ႈ 60 သႅၼ်ပျႃး တီႈပွၵ်ႉၵွင်းမူးတူင်ႈ ဝဵင်းမူႇၸေႊ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-13T12:58:51

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%95%e1%82%83%e1%82%87%e1%80%9c%e1%82%85%e1%80%90%e1%80%ba%e1%82%89%e1%80%9e%e1%80%ba%e1%80%90/

ၵူၼ်းမိူင်းပႃႇလႅတ်ႉသ်တၢႆး လႆႈပၢႆႈၼပ်ႉႁူဝ်သႅၼ်

ဢိတ်ႇသရေးယင်းတိုၵ်ႉသိုပ်ႇၶဝ်ႈတိုၵ်း ၸုမ်းႁႃးမၢတ်ႉသ် ၼႂ်းတွၼ်ႈၵႃႇၸႃႉ ဝဵင်း Rafah ႁၢဝ်ႈႁႅင်းလႄႈ ႁဵတ်းႁႂ်ႈၵူၼ်းမိူင်းဢၼ်ပၢႆႈၽေးယူႇၼႂ်းပိုၼ်ႉတီႈၼၼ်ႉ လႆႈသိုပ်ႇပၢႆႈထႅင်ႈၼပ်ႉႁူဝ်သႅၼ် ယူႇယဝ်ႉ။ သိုဝ်ႇၶၢဝ်ႇ TNN World လၢႆးငၢၼ်း မိူဝ်ႈၼႆႉ ဝၼ်းထီႉ 13 May 2024 (လိူၼ်ႁူၵ်းမႂ်ႇ 6 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ မုၵ်ႉၸုမ်းၸၢတ်ႈၸိုင်ႈလုမ်ႈၾႃႉ UN ဢွၵ်ႇမႃးလၢတ်ႈဝႃႈ ၵူၼ်းမိူင်းပႃႇလႅတ်ႉသ်တၢႆး ဢမ်ႇယွမ်း 3 သႅၼ် လႆႈဢွၵ်ႇဝဵင်း Rafah သေ ၵႂႃႇယူႇတၢင်းၵႃႇၸႃႉပွတ်းၸၢၼ်း ၼႂ်းငဝ်းလၢႆး ဢၼ်ဢိတ်ႇသရေး ယုၵ်ႉၸၼ်ႉၵၢၼ်ၶဝ်ႈတိုၵ်းၼႂ်းဝဵင်း Rafah ၶိုၼ်ႈမႃးထႅင်ႈ တႃႇတိုၵ်းတေႃးတင်း ၸုမ်းႁႃးမၢတ်ႉၼႂ်းပိုၼ်ႉတီႈၼၼ်ႉ ဝႃႈၼႆ။ တႄႇၸဵမ်မိူဝ်ႈပဵၼ်ပၢင်တိုၵ်း ဢိတ်ႇသရေး−ၸုမ်းႁႃးမၢတ်ႉသ် ပဵၼ်မႃးၶိုၼ်းၼႆႉ ၵူၼ်းမိူင်းပႃႇလႅတ်ႉသ်တၢႆး လူႉသဵင်ႈတၢႆၵႂႃႇယဝ်ႉ 35,000 ၵေႃႉ မၢတ်ႇၸဵပ်းထႅင်ႈ 78,755 ၵေႃႉ ၼႆယူႇယဝ်ႉ။ ထႅင်ႈတၢင်းၼိုင်ႈၵေႃႈ ၽၢႆႇတၢင်းဢီႇၵျိပ်ႉ လႆႈဢွၵ်ႇမႃးပိုၼ်ၽၢဝ်ႇႁူမ်ႈၵၼ်တင်း ဢႅပ်ႉၾရိၵၸၢၼ်း ၵဵဝ်ႇလူၺ်ႈလွင်ႈၸွႆးတြႃးဢိတ်ႇသရေး ဢၼ်ၵေႃႇၵၢၼ်ႁၢႆႉ ၽဵဝ်ႈလၢင်ႉၸိူဝ်ႉၶိူဝ်းၵူၼ်း ၵႂႃႇတီႈလုမ်းတႅပ်းတတ်းတြႃး ICJ ယူႇယဝ်ႉ။ ဢွၼ်တၢင်းၼၼ်ႉၼၼ်ႉ ဢီႇၵျိပ်ႉယၢမ်ႈလႆႈသူင်ႇၽိုၼ်လိၵ်ႈပၼ်ၾၢင်ႉ ဢမ်ႇႁၼ်လီၸွမ်း လွင်ႈဢၼ်ဢိတ်ႇသရေးၶဝ်ႈတိုၵ်းတၢင်းၼိူဝ်လိၼ် တီႈဝဵင်း Rafah ပိုၼ်ႉတီႈဢၼ်တိတ်းၸပ်းတင်း ဢီႇၵျိပ်ႉၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-13T12:11:10

https://taifreedom.com/%e1%80%91%e1%80%9d%e1%80%ba%e1%82%88%e1%81%b8%e1%81%a2%e1%82%86%e1%80%b8-%e1%80%a2%e1%81%bc%e1%80%ba%e1%80%95%e1%80%af%e1%80%90%e1%80%ba%e1%82%88%e1%80%9c%e1%81%a2%e1%82%86%e1%82%88%e1%80%99%e1%81%a2/

ထဝ်ႈၸၢႆး ဢၼ်ပုတ်ႈလၢႆႈမၢၵ်ႇၵႅဝ်းမူၼၼ်ႉ လူႉသဵင်ႈတၢႆယဝ်ႉ

ဝၢႆးသေထဝ်ႈၸၢႆး ဢႃႇယု 62 ပီႊ ပဵၼ်ၵူၼ်းၶိူဝ်းဢမေႇရိၵၢၼ်ႇ ၽႃႇတတ်းပုတ်ႈလၢႆႈ မၢၵ်ႇၵႅဝ်းမူယဝ်ႉ 2 လိူၼ်ၵူၺ်း လႆႈလူႉသဵင်ႈတၢႆၵႂႃႇ ဝႃႈၼႆ။ မိူဝ်ႈဝၼ်းထီႉ 12 May 2024 (လိူၼ်ႁူၵ်းမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁူင်း ယႃၼႂ်းမိူင်းဢမေႇရိၵၢၼ်ႇ ဢၼ်လႆႈၽႃႇတတ်းပုတ်ႈလၢႆႈမၢၵ်ႇၵႅဝ်း(တႂ်)ပၼ် Richard Slayman ဢႃႇယု 62 ပီႊ လႆႈဢွၵ်ႇမႃးလၢတ်ႈဝႃႈ မၼ်းၸၢႆးလႆႈလူႉသဵင်ႈၵႂႃႇယဝ်ႉလႄႈ ယိၼ်းသေလၢႆမွင်ၸႂ်ၸွမ်း ပီႈၼွင်ႉၸိူဝ်ႉၶိူဝ်းမၼ်းၸၢႆးတႄႉတႄႉဝႃႈဝႃႈသေ လႆႈလၢတ်ႈဝႃႈ ၵၢၼ်တၢႆမၼ်းၸၢႆးၼၼ်ႉ ဢမ်ႇလႆႈပဵၼ်ယွၼ်ႉၵၢၼ်ၽႃႇတတ်း ၼႆယဝ်ႉ။ Richard Slayman ၼႆႉ ပဵၼ်ၵူၼ်းၶိူဝ်းဢမေႇရိၵၢၼ်ႇ မီးဢႃႇယု 62 ပီႊ ပဵၼ်တၢင်းပဵၼ် မၢၵ်ႇၵႅဝ်းၶၵ်ႉလိုၼ်းသုတ်းသေ ပဵၼ်ၵေႃႉဢွၼ်တၢင်းသုတ်း ၼႂ်းလုမ်ႈၾႃႉ ဢၼ်ၽႃႇ တတ်းဢဝ်မၢၵ်ႇၵႅဝ်းမူမႃးပုတ်ႈလၢႆႈ မိူဝ်ႈၼႂ်းဝၼ်းထီႉ 16 March 2024 လႄႈ မိူဝ်ႈၼႂ်းပီႊ 2018 ၼၼ်ႉ မၼ်းၸၢႆး ယၢမ်ႈၽႃႇတတ်းပုတ်ႈလၢႆႈ မၢၵ်ႇၵႅဝ်းၶွင်ၵူၼ်းမႃး ယဝ်ႉပွၵ်ႈၼိုင်ႈ ဝႃႈၼႆ။ ၼွၵ်ႈလိူဝ်သေတၢင်းပဵၼ်မၢၵ်ႇၵႅဝ်းယဝ်ႉ Richard Slayman ယင်းပဵၼ်တၢင်းပဵၼ်ယဵဝ်ႈ ဝၢၼ် မဵဝ်းထီႉ 2 လႄႈ တၢင်းပဵၼ်လိူတ်ႈသုင်ပႃး ၼႆယဝ်ႉ။ ဢွၼ်တၢင်းၼၼ်ႉၵေႃႈ ၽၢႆႇတၢင်းမေႃယႃၶဝ်လႆႈၶတ်းၸႂ် ၽႃႇတတ်းဢဝ်ဢၢင်ႇၵႃႇ မူမႃးလၢႆႈပၼ်တီႈၵူၼ်းယဝ်ႉ 2 ပွၵ်ႈ လူၺ်ႈပဵၼ်ၵၢၼ်ၽႃႇတတ်းပုတ်ႈလၢႆႈႁူဝ်ၸႂ်မူ ၵူၺ်းၵႃႈ ဝၢႆးၽႃႇတတ်းယဝ်ႉ လၢႆဝူင်ႈၵူၺ်း ၵူၼ်းပဵၼ်တင်း 2 ၵေႃႉၵေႃႈ လႆႈလူႉသဵင်ႈ တၢႆၵႂႃႇသေ ၼႂ်းၼႆႉတႃႇ 1 ၵေႃႉ ပဵၼ်ယွၼ်ႉတူဝ်ၶိင်းဢမ်ႇယွမ်းႁပ်ႉ ၶိူင်ႈဢၢင်ႇၵႃႇမႂ်ႇ လႄႈ လွင်ႈၼႆႉၵေႃႈပဵၼ်သၽႃႇဝ ၼႂ်းၵၢၼ်ၽႃႇတတ်းပုတ်ႈလၢႆႈၶိူင်ႈဢၢင်ႇၵႃႇယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-13T12:00:39

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9e%e1%80%b0%e1%82%87%e1%80%9b%e1%80%ad%e1%80%9a-%e1%82%81%e1%82%85%e1%80%84%e1%80%ba%e1%80%b8%e1%80%9e/

လူမ်းလႅင်ႉသူႇရိယ ႁႅင်းသုတ်းၼႂ်းႁွပ်ႈ 20 ပီႊ

လုၵ်ႈတႃဝၼ်း ဢၼ်ပွႆႇၵွၼ်ႈ Coronal Mass Ejection (CME) ဢွၵ်ႇမႃးတိၵ်းတိၵ်းၼၼ်ႉ ႁဵတ်းႁႂ်ႈမီး လူမ်းလႅင်ႉသူႇရိယ(သႅင်လႅတ်ႇ) ပုင်ႈမႃးၸူးတီႈလုမ်ႈၾႃႉယူႇယဝ်ႉ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ လုမ်ႈၾႃႉႁဝ်းၼႆႉ တေလႆႈႁူပ်ႉတင်းလူမ်းလႅင်ႉသူႇရိယ(သႅင်လႅတ်ႇ) ပဵၼ်ၶၢဝ်းတၢင်း 3 ဝၼ်းထပ်းၵၼ် လႄႈ မိူဝ်ႈဝၼ်းထီႉ 12 May 2024 (လိူၼ်ႁူၵ်းမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ လႆႈဝႃႈပဵၼ်ဝၼ်းဢၼ် လူမ်းလႅင်ႉသူႇရိယ(သႅင်လႅတ်ႇ) ႁႅင်းသုတ်း ဝၢႆးသေလုၵ်ႈတႃဝၼ်း လႆႈပွႆႇ CME ဢွၵ်ႇမႃး လူၺ်ႈႁႅင်းဝႆး 1,200 လၵ်း တေႃႇၼိုင်ႈသႅၵ်ႉၵၢၼ်ႉ လႄႈႁွတ်ႈမႃးထိုင်ၸၼ်ႉၵၢင်ႁၢဝ်ၼွၵ်ႈလုမ်ႈၾႃႉ ၽွင်းႁူဝ်ၶမ်ႈၼၼ်ႉ ၼႆယဝ်ႉ။ မိူဝ်ႈပူၼ်ႉမႃးလၢႆဝၼ်းၼၼ်ႉ ယၢမ်ႈမီးလၢႆးငၢၼ်းၶၢဝ်ႉၶၢဝ်ႉမၼ်းဢွၵ်ႇမႃးဝႃႈ ၸွမ်းလူၺ်ႈ လူမ်းလႅင်ႉသူႇရိယ(သႅင်လႅတ်ႇ)ၼႆႉ ႁဵတ်းႁႂ်ႈမၢင်ပိုၼ်ႉတီႈ မီးပၼ်ႁႃလွင်ႈႁဵတ်းၵၢၼ်မႃး၊ ႁဵတ်းႁႂ်ႈႁႅင်းၵၢၼ်သိုဝ်ႇသၢၼ်လူတ်းယွမ်းလူင်းၵႂႃႇ၊ လႅင်း GPS ႁၢႆ၊ တီႈလၢဝ်ပွမ်ၼၼ်ႉၵေႃႈမီးပၼ်ႁႃမႃး ၼႆယူႇ၊ သမ်ႉဝႃႈတေဢမ်ႇပႆႇမီးလွင်ႈႁၢႆႉႁႅင်းသင်မႃးၵေႃႈယဝ်ႉ ၵူၺ်းၵႃႈ ၽွၼ်းတုမ်ႉယွၼ်ႈမၼ်းတႄႉ ၸၢင်ႈမီးမႃးလႆႈတေႃႇထိုင်ၼႂ်းဝၼ်းထီႉ 14 May 2024 ၼၼ်ႉယူႇ ၼႆယဝ်ႉ။ လူမ်းလႅင်ႉသူႇရိယ(သႅင်လႅတ်ႇ)ၼႆႉ ထုၵ်ႇပွႆႇဢွၵ်ႇမႃးတီႈဢၼ်ႁွင်ႉဝႃႈ R3664 ဢၼ်ယူႇၼႂ်းလုၵ်ႈတႃဝၼ်းၽၢႆႇၸၢၼ်းသေ ယႂ်ႇၵႂၢင်ႈလိူဝ်သေလုမ်ႈၾႃႉ 5 ပုၼ်ႈ လႄႈမၼ်းပွႆႇႁႅင်းလူမ်းလႅင်ႉသူႇရိယ(သႅင်လႅတ်ႇ)ၼႆႉ ႁႅင်းပူၼ်ႉသုတ်းသေ မုင်ႈၼႃႈမႃးတီႈလုမ်ႈၾႃႉ ၸဵမ်မိူဝ်ႈဝၼ်းထီႉ 10 May 2024 ၼၼ်ႉလႄႈ ပဵၼ်ပွၵ်ႈဢွၼ်တၢင်းသုတ်း ၼႂ်းႁွပ်ႈ 20 ပီႊ ဢၼ်လုမ်ႈၾႃႉလႆႈႁူပ်ႉၺႃး လူမ်းလႅင်ႉသူႇရိယ(သႅင်လႅတ်ႇ) ၸိူင်ႉၼႆ ၼႆယဝ်ႉ။ ၼႂ်းၶၢဝ်းတၢင်းဝၼ်းထီႉ 12-14 May 2024 ၼႆႉ လၢမ်းၶၢတ်ႈဝႃႈ တေမီး Solar Flare ပွႆႇ X Class လႄႈ M Class ဢွၵ်ႇမႃးသေ မၼ်းတေၸၢင်ႈတုမ်ႉယွၼ်ႈတေႃႇ လွင်ႈ Radio Wave လႄႈ ၶူဝ်းၶွင်ဢၼ်ၸႂ်ႉတိုဝ်းၾႆးၾႃႉယူႇၼိူဝ်လုမ်ႈၾႃႉၼႆႉ ၼႆယဝ်ႉ။ လူမ်းလႅင်ႉသူႇရိယ(သႅင်လႅတ်ႇ)ၼႆႉၵေႃႈ တေလူတ်းယွမ်းႁႅင်းမၼ်းၵႂႃႇ ၼႂ်းဝၼ်းထီႉ 14 May 2024 တေႃႇလုၵ်ႈတႃဝၼ်း ပေႃးပၼ်ႇပူၼ်ႉၵႂႃႇတီႈ R3664 သေ ဝၢႆႇဢွၵ်ႇပႅတ်ႈလုမ်ႈၾႃႉၵႂႃႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၾိင်ႈၾႃႉရႃႇသီႇ']

2024-05-13T11:48:35

https://taifreedom.com/%e1%81%b5%e1%81%a2%e1%81%bc%e1%80%ba%e1%82%81%e1%81%b5%e1%80%ba%e1%82%89%e1%81%b6%e1%80%ad%e1%80%b0%e1%80%9d%e1%80%ba%e1%80%b8-%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99/

ၵၢၼ်ႁၵ်ႉၶိူဝ်း ၵူၼ်းၼုမ်ႇဝၼ်းမိူဝ်ႈၼႆႉ လႄႈၶေႃႈပူၵ်းတိုၼ်ႇ ၸွမ်သိုၵ်းလူင် ယွတ်ႈသိုၵ်း

ၸွမ်းၼင်ႇတႃႁၼ်တူဝ်ထူပ်းလႄႈသင် ၸွမ်းၼင်ႇလႆႈႁူႉငိၼ်းမႅၼ်ႈလႄႈသင် ၼႂ်းဝၼ်းမိူဝ်ႈၼႆႉ လႆႈႁၼ်ၼုမ်ႇယိင်း၊ ၼုမ်ႇၸၢႆး ပႃးၸႂ်သႂ်ႇၶေႃး ၼိူဝ်ၵၢၼ်ၸိူဝ်ႉၸၢတ်ႈမႃးၼမ်တႄႉတႄႉ၊ ၵူၼ်းၼုမ်ႇၼႆၼၼ်ႉ ဢမ်ႇလႆႈမၢႆထိုင်ၵူၼ်းၼုမ်ႇတႆးၵူၺ်း ၵူၼ်းၼုမ်ႇတၢင်ႇၶိူဝ်းၵေႃႈ သႂ်ႇၸႂ်ၼိူဝ်ၸိူဝ်ႉၸၢတ်ႈၶဝ်မိူၼ်ၵၼ်ယဝ်ႉ ယွၼ်ႉၼၼ်လႄႈ ဢၼႃႇၵၢတ်ႈဝၢၼ်ႈမိူင်းမိူဝ်းၼႃႈ တေပဵၼ်မႃးၸိူင်ႉႁိုဝ်ၼႆၼၼ်ႉ သမ်ႉပေႃးမုင်ႈႁၼ်ဝႆႉယူႇယဝ်ႉ။ ၽူႈမီးတၢင်းႁူႉၶဝ်လၢတ်ႈဝႆႉဝႃႈ “တႃႇမိူင်းၼိုင်ႈမိူင်း ပေႃးတေၶိုၼ်ႈသင်ႉပဵင်းပိူၼ်ႈၼၼ်ႉ ၽူႈယႂ်ႇဝၼ်းမိူဝ်ႈၼႆႉ လူဝ်ႇလႆႈမေႃပူၵ်းပွင်ပၼ်ၼမ်ႉၵတ်ႉၵူၼ်းၼုမ်ႇလႄႈ သင်ႇသွၼ်ပၼ်ၶဝ် ႁႂ်ႈၶဝ်ပေႃးမေႃႁၵ်ႉၸိူဝ်ႉႁၵ်ႉၶိူဝ်းၵွၼ်ႇ’’ ၼႆယဝ်ႉ ဝၢၼ်ႈမိူင်းမိူဝ်းၼႃႈတေၶိုၼ်ႈယႂ်ႇႁိုဝ်တူၵ်းတႅမ်ႇ မၼ်းယူႇတီႈၵူၼ်းၼုမ်ႇ ၼႂ်းဝၼ်းမိူဝ်ႈၼႆႉ ဝႃႈၼႆသေတႃႉ ပိူင်လူင်မၼ်းသမ်ႉ ယူႇတီႈၽူႈယႂ်ႇၶဝ် သင်ႇသွၼ်ပူၵ်းပွင်ပၼ်ၸိူင်ႉႁိုဝ်ၼၼ်ႉယဝ်ႉ၊ ၵူၼ်းၼုမ်ႇၼႆႉ မိူၼ်ၼင်ႇ ၽႅၼ်ႇသီၶၢဝ်ၽိုၼ်ၼိုင်ႈသေ ဢဝ်သီသင်မႃးယွမ်ႉၵေႃႈ တေပဵၼ်သီၼၼ်ႉၵႂႃႇယူႇ။ ငဝ်းလၢႆးၵူၼ်းၼုမ်ႇ ဝၢႆးသိုၵ်းမၢၼ်ႈပိုၼ်ၽၢဝ်ႇၵဵပ်းသိုၵ်း မိူဝ်ႈဝၼ်းထီ့ 10 လိူၼ် February ႁူဝ်ပီႊ 2024 ၼၼ်ႉ ၸုမ်းသိုၵ်းမၢၼ်ႈၶဝ်တႄႇပိုၼ်ၽၢဝ်ႇ မၵ်းမၼ်ႈၸႂ်ႉတိုဝ်းမၢႆမီႈၵဵပ်းသိုၵ်းၵူၼ်းမိူင်း ၸိူဝ်းဢႃႇယုတဵမ် 18 ထိုင် 35 တၵ်းတေလႆႈႁၢပ်ႇထၢမ်းၵၢၼ်သိုၵ်း ၼႂ်းၸုမ်းသိုၵ်းမၢၼ်ႈ ၵူႈၵေႃႉဝႃႈၼႆႉသေ ၼ်ႂးပိူင်ၶဝ်ပႃးဝႆႉဝႃႈ ပေႃးပဵၼ်ၵူၼ်းမိူင်းယူဝ်းယူဝ်း ၽူႈၸၢႆး ဢႃႇယု 18 ထိုင် 35 ပီႊ ပေႃးပဵၼ်ၽူႈယိင်း ဢႃႇယု 18 ထိုင် 27 ပီႊ ပေႃးသမ်ႉပဵၼ် ၵူၼ်းၸိူဝ်းမီး ပၺ်ႇၺႃႇတၢင်းမေႃ မိူၼ်ၼင်ႇ ၽၢႆႇမေႃယႃ၊ ၽၢႆႇဢိၼ်ႊၵျိၼ်ႊၼီႊယႃႊ လႄႈပၺ်ႇၺႃႇတၢင်း မေႃတၢင်ႇပိူင်ၸိုင် ၽူႈၸၢႆးဢႃႇယု 18 ထိုင် 45 ပီႊ ၽူႈယိင်းဢႃႇယု 18 ထိုင် 35 ပီႊ ၼႆယဝ်ႉ။ မၢႆမီႈၵဵပ်းသိုၵ်းဢၼ်ၼႆႉ ဢမ်ႇၸႂ်ႈဝႃႈ ၸင်ႇႁႃမီးမႃးၼႂ်းပီႊ 2024 ၼႆႉၵူၺ်း ယူႇတီႈၸွမ်ၸိၵ်းသိုၵ်းမၢၼ်ႈ တၢၼ်းသူၺ်ႇ လူင်းလၢႆးမိုဝ်းပိုၼ်ၽၢဝ်ႇဝႆႉ ၸဵမ်မိူဝ်ႈဝၼ်းထီ့ 4 November, 2010 ပူၼ်ႉမႃး 14 ပီႊပုၼ်ႉသေ မိၼ်းဢွင်ႇလၢႆႇ ၸင်ႇမႃးပိုၼ်ၽၢဝ်ႇမၵ်းမၼ်ႈၸႂ်ႉပဵၼ်တၢင်းၵၢၼ် ၼႂ်းပီႊ 2024 ၼႆႉ ၽွင်းဢၼ်သၢႆငၢႆငဝ်းလၢႆးသိုၵ်းမၢၼ်ႈ ၸမ်တေလူမ်ႉၸူမ်ၼႆႉယဝ်ႉ။ မိူဝ်ႈၶဝ်တႄႇပိုၼ်ၽၢဝ်ႇၼၼ်ႉ ယူႇတီႈၽူႈၶၢၼ်ပၢၵ်ႇသိုၵ်းမၢၼ်ႈတႄႉလၢတ်ႈဝႃႈ တႃႇၼိုင်ႈၸုပ်ႈၼႆႉ တေၵဵပ်းၼိုင်ႈဢိူင်ႇၼိုင်ႈပွၵ်ႉလႂ် 2-3 ၵေႃႉၼႆသေ ပိုၼ်ႉတီႈၼိုင်ႈလႄႈတီႈၼိုင်ႈဢမ်ႇမိူၼ်ၵၼ် မၢင်တီႈၵဵပ်းဢေႇ မၢင်တီႈၵေႃႈၵဵပ်းၼမ် ဝၢႆးၼၼ်ႉမႃးၶဝ်ၶိုၼ်းၵဵပ်း ၼိုင်ႈဢိူင်ႇၼိုင်ႈပွၵ်ႉလႂ် 150 ၵေႃႉ ထိုင် 170 ၼႆႉၵေႃႈမီး၊ ၸွမ်းၼင်ႇပိူင်ၶဝ်တမ်းၼၼ်ႉ သင်ဢမ်ႉႁဵတ်းၸွမ်း တၵ်းတေၺႃးတၢမ်ႇၶွၵ်ႈ 3 ပီႊၼႆသေ ႁဵတ်းႁႂ်ႈၵူၼ်းၼုမ်ႇၶဝ်ႈၵူႈတီႈၵူႈတၢင်း ဢွၼ်ၵၼ်တိုၼ်ႇၵူဝ်ၵၼ် သိုၵ်းမၢၼ်ႈၵေႃႈဢမ်ႇၶႂ်ႈႁဵတ်း တေပၢႆႈၵေႃႈသေလၢႆတီႈယူႇတၼ်းသဝ်း တေဢမ်ႇပၢႆႈၵေႃႈ ၵူဝ်လႆႈတူၵ်းၶွၵ်ႈၼႆသေ ၸင်ႇဢွၼ်ၵၼ်ႁႃလၢႆးလွတ်ႈၽႂ်မၼ်း မၢင်ၸိူဝ်းပၢႆႈဢွၵ်ႇမိူင်း မၢင်ၸိူဝ်းၵေႃႈဢဝ်တိုဝ်ႉတၢင်းၼႆႉသေ ၶဝ်ႈႁၢပ်ႇၵၢၼ်သိုၵ်းတႃႇတွပ်ႇၵုင်ႇၽႅၼ်ႇလိၼ် ၸွမ်းၼင်ႇပိုၼ်ႉတီႈၽႂ်မၼ်းယဝ်ႉ။ ယၢမ်းၼင်ႇၼၼ် ၼုမ်ႇၸၢႆးယိင်းတႆးႁဝ်းၵမ်ႈၽွင်ႈၵေႃႈ ႁၼ်ထိုင်ဝႃႈ ၽိူဝ်တေႁဵတ်းသိုၵ်းမၢၼ်ႈ တႃႉႁဵတ်းသိုၵ်းတႆးၼႆသေ ၵူၼ်းၼုမ်ႇၼႂ်းပိုၼ်ႉတီႈၵမ်ႈၽွင်ႈ ပႃးၵၼ်ၶဝ်ႁၢပ်ႇၵၢၼ်သိုၵ်းပဵၼ်ယိုတ်ႈပဵၼ်သၢႆ မၢင်တီႈဝၢၼ်ႈပေႃးယဵၼ် ဝဵင်းပေႃးယဵၼ် ဢၼ်ၼႆႉတေလႆႈႁၼ်ဝႃႈ ၵူၼ်းၼုမ်ႇႁဝ်း ၼႄၼမ်ႉၸႂ်ႁတ်းႁၢၼ် မေႃႁူႉပုၼ်ႈၽွၼ်းတူဝ်ၵဝ်ႇမႃးၼႆယူႇ၊ ၵူၼ်းၼုမ်ႇပွတ်းမိူင်းၼွင်ၵေႃႉၼိုင်ႈ ဢၼ်ၶဝ်ႈသွၼ်ၵၢၼ်ၼႂ်းတပ်ႉသိုၵ်းၸိုင်ႈတႆး (RCSS/SSA) ဝႆႉၼၼ်ႉ လၢတ်ႈၼႄၵႂၢမ်းၼႂ်းၸႂ်မၼ်း တီႈၽူႈတႅမ်ႈလိၵ်ႈဝႃႈ “ၽိူဝ်တေၶဝ်ႈႁဵတ်းသိုၵ်းမၢၼ်ႈၼၼ်ႉ ၶဝ်ႈႁဵတ်းသိုၵ်းတႆး ၼႂ်းၶူဝ်းလၢႆးၶူဝ်ၶဵဝ်ႁဝ်းဢေႃႈ တႃႇၵႅတ်ႇၶႄၽႅၼ်လိၼ်ႁဝ်းၼၼ်ႉ တိုၼ်းပဵၼ်ပုၼ်ႈၽွၼ်းႁဝ်းႁႃးၵူႈၵေႃႉ ႁဝ်းၶႃႈၼႆႉ တိုၼ်းဢမ်ႇၶႂ်ႈပၢႆႈပုၼ်ႈၽွၼ်းဢဝ်တူဝ်လွတ်ႈသေ မိူဝ်ႈဝၢၼ်ႈမိူင်းၼိမ်သဝ်းယဝ်ႉသမ်ႉ ၶိုၼ်းမႃးၸၢမ်ႇၽွၼ်းလီၸွမ်းပိူၼ်ႈၼၼ်ႉ ႁဝ်းတိုၼ်းဢမ်ႇႁဵတ်း” လၢတ်ႈၼင်ႇၼႆ။ လိူဝ်သေၼၼ်ႉ ၵူၼ်းၼုမ်ႇလၢင်းၶိူဝ်း ဢၼ်ၶဝ်ႈသိုၵ်းမႂ်ႇ ၼႂ်းပီႊၼႆႉၵေႃႉၼိုင်ႈၵေႃႈလၢတ်ႈဝႃႈ “ၵၢၼ်သိုၵ်းၼႆႉ ဢမ်ႇပႃးႁဝ်းၵေႃႉၼိုင်ႈၵေႃႈ ပိူၼ်ႈႁဵတ်းပဵၼ်ယူႇ ၸဵမ်မိူဝ်ႈႁဝ်းၶႃႈပႆႇၵိူတ်ႇပိူၼ်ႈပေႃးႁဵတ်းယူႇယဝ်ႉလူး” မၼ်းလၢတ်ႈၸိူင်ႉၼင်ႇၼႆ မိူဝ်ႈၼၼ်ႉၽူႈတႅမ်ႈၵေႃႈမိုင်ၵႂႃႇၵမ်းၼိုင်ႈ ယူႇယူႇၵေႃႈမၼ်ၶိုၼ်းသိုပ်ႇလၢတ်ႈဝႃႈ “ၵူၺ်းၵႃႈ… ၵၢၼ်သိုၵ်းၼႆႉ ပေႃးပႃးၵဝ်သေၵေႃႉၼိုင်ႈၶႅၼ်းတေလီ ႁႃတီႈဝႃႈပေႃးဢမ်ႇမီးယဝ်ႉ” လၢတ်ႈၼင်ႇၼႆ ၵႂၢမ်းမၼ်းလၢတ်ႈၼႆႉ ၶႃႈႁဝ်းလႆႈၸႂ်ၼႃႇ ၸင်ႇတႅမ်ႈမၢႆၵဵပ်းဝႆႉသေ ၶိုၼ်းမႃး Share ၼႄ ၽူႈလူလိၵ်ႈႁဝ်းၶဝ် ယွၼ်ႉပိူဝ်ႈၼၼ် ၶႃႈၸင်ႇဝူၼ်ႉဝႃႈ “ၵူၼ်းၼုမ်ႇႁဝ်းဝၼ်းမိူဝ်ႈၼႆႉ ဢမ်ႇႁူၼူၵ်ႇတႃမွတ်ႇယဝ်ႉ မေႃႁူႉပုၼ်ႈၽွၼ်းၸဝ်ႈၵဝ်ႇယဝ်ႉ” ဝူၼ်ႉႁၼ်ၼင်ႇၼႆ။ ဢမ်ႇဝႃႈၵူၼ်းၼုမ်ႇၼႂ်းတႆးႁဝ်းၵူၺ်း ၵူၼ်းၼုမ်ႇၸၢဝ်းၶိူဝ်းၶဝ်ၵေႃႈ ၼႄၼမ်ႉၸႂ်ႁတ်းႁၢၼ်ၶဝ်မိူၼ်ၵၼ် ပိူၼ်ႈၵေႃႈဢွၼ်ၵၼ်တူင်ႉတိုၼ်ႇၶိုၼ်ႈမႃးႁႅင်းတႄႉတႄႉ။ ၶေႃႈပူၵ်းတိုၼ်ႇ ၸွမ်သိုၵ်းလူင် ယွတ်ႈသိုၵ်း မိူဝ်ႈၼႂ်းလိူၼ် March – April (လိူၼ်ထူၼ်ႈ 3 ထိုင် လိူၼ်ထူၼ်ႈ 4) ပီႊ 2024 ၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း လူင်းႁူပ်ႉထူပ်းသူႇၸႂ်းပၼ်ႁႅင်း ပူၵ်းတိုၼ်ႇၵူၼ်းမိူင်း လႄႈၵူၼ်းၼုမ်ႇၸိူဝ်းၶဝ်ႈႁၢပ်ႇထၢမ်းၵၢၼ်သိုၵ်းၼၼ်ႉ တူဝ်ၽူႈတႅမ်ႈၵေႃႈ ဢိင်ၼိူဝ်ၼႃႈတီႈပုၼ်ႈၽွၼ်းသေ လႆႈၸပ်းၸွမ်းႁွမ်းပႆပႃးၵေႃႉၼိုင်ႈ။ ယွၼ်ႉၼၼ် ၶေႃႈပူၵ်းတိုၼ်ႇမၼ်းၸဝ်ႈၵမ်ႈၽွင်ႈ လႆႈၵဵပ်းမၢႆတွင်းဝႆႉယူႇ ၼႂ်းငဝ်းလၢႆးဝၢၼ်ႈမိူင်းသုၵ်ႉယုင်ႈဝၼ်းမိူဝ်ႈၼႆႉ မၼ်းၸဝ်ႈလၢတ်ႈဝႃႈ “ၵွပ်ႈၾႆးမႆႈပႃႇမႃးယဝ်ႉလႄႈ သိူဝ်ၵူႈတူဝ်ထုၵ်ႇလီတိုၼ်ႇလုၵ်ႉယဝ်ႉ သင်သမ်ႉၵုမ်ႇၼွၼ်းၼူၵ်ႇယူႇၸိုင် ၾႆးတေလုၵ်ႉမႆႈႁၢင်သိူဝ် ၵူၺ်းဢမ်ႇၵႃး တေမႆႈပႃးတၢင်းတူဝ်ၵွၼ်ႇယဝ်ႉ” မၼ်းၸဝ်ႈလၢတ်ႈၼင်ႇၼႆ။ ၵွပ်ႈပိူဝ်ႈငဝ်းလၢႆးဝၢၼ်ႈမိူင်းလႄႈ ႁႅင်းမိပ်ႇဢီးၵူႈၽၢႆႇသေ ၵူၼ်းမိူင်းတႆးႁဝ်းၶႃႈၵူႈၵေႃႉ ထိုင်ၶၢဝ်းယၢမ်းထုၵ်ႇလီလုၵ်ႉႁူမ်ႈႁႅင်းၵၼ် ႁၢပ်ႇဢဝ်ပုၼ်ႈၽွၼ်းၽႂ်မၼ်းယဝ်ႉ သင်တေၵုမ်ႇလိုမ်းႁၢင်ႈလိုမ်းတူဝ်သေ ယူႇၵိၼ်ၵႂႃႇဝၼ်းလႂ်ဝၼ်းၼၼ်ႉၵူၺ်းတႄႉ လုၵ်ႈလၢၼ်ၶိူဝ်းႁဝ်းၸိူဝ်းၵိုတ်းပႃႈၼွင်ႈပႃႈလင် တေဢမ်ႇမီးတီႈယူႇတီႈၵိၼ်ယဝ်ႉ။ ၵွပ်ႈၼၼ် တႃႇတေၵႅတ်ႇၵင်ႈလႆႈၽႅၼ်ႇလိၼ် လႄႈၸိူဝ်ႉၸၢတ်ႈႁဝ်းၼၼ်ႉ ႁဝ်းလူဝ်ႇသင်ၼႆ ၵူႈၵေႃႉတေႁူႉႁၼ်ထိုင်ၵၼ်ယူႇ။ ၸွမ်သိုၵ်းလူင် ယွတ်ႈသိုၵ်း လၢတ်ႈဝႆႉဝႃႈ “သိုၵ်းၼႆႉပဵၼ်လုပ်ႇၵၢင်ႈမိူင်း မိူင်းၼိုင်ႈမိူင်း သင်ဢမ်ႇမီးသိုၵ်းၼႆ မိူၼ်ၵၼ်တင်းၼိူဝ်ႉပႃ ဢၼ်ဢမ်ႇမီးလုပ်ႇမီးၵၢင်ႈၼၼ်ႉလႄႈ ပိူၼ်ႈၶႂ်ႈဢိုၼ်ၵိၼ်မိူဝ်ႈလႂ်ၵေႃႈ ဢိုၼ်ၵိၼ်လႆႈငၢႆႈငၢႆႈၵူၺ်း၊ ၵွပ်ႈၼႆႁဝ်းလူဝ်ႇမီးသိုၵ်းၼမ်ၼမ် တီႈဢေႇလူဝ်ႇလႆႈမီးၼိုင်ႈသႅၼ်ၵေႃႉ ၸင်ႇတေႁူမ်ႇလူမ်ႈမိူင်းႁဝ်းလႆႈ ၵွပ်ႈသင်ႁဝ်းလူဝ်ႇသိုၵ်းပဵၼ်သႅၼ်ၼႆ မိူဝ်ႈႁဝ်းလႆႈမိူင်းယဝ်ႉၼၼ်ႉ ၸွမ်းၸိူဝ်းလႅၼ်လိၼ်ၵူႈတီႈ လႄႈၼႂ်းမိူင်း သိုၵ်းႁဝ်းလူဝ်ႇႁူမ်ႇလူမ်ႈႁႂ်ႈလႆႈယဝ်ႉ၊ ယိုင်ႈႁႅင်းသိုၵ်းၼမ်ၵႃႈႁိုဝ်ၵေႃႈ ယိုင်ႈႁဝ်းတေဢမ်ႇလႆႈတိုၵ်း ပေႃးႁႅင်းသိုၵ်းႁဝ်းဢေႇၸိုင် တိုၼ်းတေလႆႈတိုၵ်းၼမ် ၸုမ်းလႂ်ၵေႃႈတေမႃးတိုၵ်းႁဝ်းၼၼ်ႉယဝ်ႉ” လၢတ်ႈဝႆႉၼင်ႇၼႆ။ လိူဝ်ၼၼ်ႉမၼ်းၸဝ်ႈလၢတ်ႈဝႆႉဝႃႈ “ဝၼ်းမိူဝ်ႈၼႆႉ မၢင်ၸိူဝ်းတေႁၼ်ဝႃႈ ပိူၼ်ႈဢွၼ်ၵၼ်တိုၵ်းမၢၼ်ႈယူႇ ယွၼ်ႉသင် RCSS ဢမ်ႇတိုၵ်းမၢၼ်ႈ ၼႆၵေႃႈတေမီး၊ မုၵ်ႉၸုမ်းႁဝ်းၼႆႉ ႁဝ်းမီးသဵၼ်ႈတၢင်းယိူင်းဢၢၼ်းလႄႈ ႁၼ်ပိူၼ်ႈတိုၵ်းလႄႈတိုၵ်းဢိူဝ်ႈၼႆၼၼ်ႉ တိုၼ်းဢမ်ႇႁဵတ်း ႁဝ်းတေတိုၵ်းၸွမ်းၼင်ႇသဵၼ်ႈတၢင်းႁဝ်းလႄႈ ဢၼ်တေမီးၽွၼ်းလီ ပုၼ်ႈတႃႇၸိူဝ်ႇၸၢတ်ႈၼၼ်ႉၵူၺ်း ပေႃးတေဝႃႈတႄႉမၼ်း ႁဝ်းၼႆႉ တိုၵ်းယူႇၵူႈဝၼ်းယဝ်ႉ ၵူၺ်းလၢႆးတိုၵ်းဢမ်ႇမိူၼ်ၵၼ်ၵူၺ်း” ၼႆယဝ်ႉ။ ၵၢၼ်ၵူႈဢၼ်ၼၼ်ႉ ပေႃးႁဝ်းႁူမ်ႈႁႅင်းတူဝ်ႁႅင်းၸႂ်ၵၼ်ၵွၼ်ႇ ၸင်ႇတေဢွင်ႇမၢၼ်လႆႈ ၶႃႈႁဝ်းတွင်းဝႆႉ လွၼ်ႉမွၼ်းၵႂၢမ်း ၽူႈၵွၼ်းတပ်ႉၸုမ်း ၸၼ်ႉၸဝ်ႈသိုၵ်းၵေႃႉၼိုင်ႈ လၢတ်ႈဝႆႉဝႃႈ “ၵႆႉၵုမ်ၵၼ်ၵူၼ်းၵတ်ႉၵူႈၵေႃႉ၊ ၵႆႉၵဝ်းၵၼ်ၵူၼ်းၵတ်ႉၵေႃႈၵွႆ၊ ၵႆႉၵဝ်းၵၼ် ၵူၼ်းၵိုၼ်းၵေႃႈၵူၼ်ႇ” ၼႆယဝ်ႉ။ ၵွပ်ႈပိူဝ်ႈၸိူင်ႉၼၼ်လႄႈ ၵၢၼ်ၵွပ်ႇၵူႈၸိူဝ်ႈၸၢတ်ႈႁဝ်းၶႃႈၼႆႉ ႁၼ်ထိုင်ဝႃႈ ၵေႃႉလဵဝ်ႁဵတ်းၵေႃႈဢမ်ႇလႆႈ ၸုမ်းလဵဝ်ႁဵတ်းၵေႃႈဢမ်ႇပေႉ၊ ပေႃးႁဝ်းၶႃႈၵူၼ်းၼုမ်ႇတင်းသဵင်ႈ ၵူၼ်းမိူင်းလဵၵ်ႉယႂ်ႇၵူႈၶုၼ်ၵူႈၼၢင်း ႁူမ်ႈၵၼ်ၵွၼ်ႇ ၵၢၼ်ၼၵ်းၸင်ႇပဵၼ်လႆႈၵၢၼ်မဝ်သေ ၵမ်းလိုၼ်းၼႆႉ ယွၼ်းယုၵ်ႉယွင်ႈတၢင်ႇမုၼ် ၵေႃႉသိုၵ်းၵေႃႉႁၢၼ် ဢၼ်မႂ်ႇဢၼ်ၵဝ်ႇ တင်းသဵင်ႈၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ…။ လွမ်ႉမိူင်း ၵေးသီး 11/05/2024 *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း။

['ပွင်ႈၵႂၢမ်း']

2024-05-13T11:22:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8/

သိုၵ်းမၢၼ်ႈယိုဝ်းၵူၼ်းမိူင်းတၢႆ 30 ပၢႆ ၼႂ်းၵျွင်းမုၼ်ၸဝ်ႈ

ၵူၼ်းမိူင်းၼႂ်းပိုၼ်ႉတီႈ ၸိူဝ်းဢွၼ်ၵၼ်ပၢႆႈယူႇသဝ်း တီႈၵျွင်းမုၼ်ၸဝ်ႈ ဝၢၼ်ႈလႅတ်ႉထူၵ်ႉတေႃး ၸႄႈဝဵင်းမျိၼ်းမူႇ တိူင်းၸႄႈၵႅင်းၼၼ်ႉ သၢႆသိုၵ်းမၢၼ်ႈ ထူဝ်းသိုၵ်းၶဝ်ႈၵႂႃႇသေ ယိုဝ်းတၢႆပႅတ်ႈၵူၼ်းမိူင်း 30 ပၢႆ လႄႈတီႉၺွပ်းၵႂႃႇပႃးမွၵ်ႈ 20 ၵေႃႉ ၼႆယဝ်ႉ။ မိူဝ်ႈဝၼ်းထီႉ 11 May 2024 (လိူၼ်ႁူၵ်းမႂ်ႇ 4 ၶမ်ႈ ပီႊတႆး 2118 ၼီႈ) လူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ NUG ပိုၼ်ၽၢဝ်ႇၵႂႃႇဝႃႈ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢွၼ်ၵၼ်ၵူဝ်ႁႄသေ ပၢႆႈၵႂႃႇသွၼ်ႉႁူမ်ႈဝႆႉတီႈၼႂ်းၵျွင်းမုၼ်ၸဝ်ႈၼၼ်ႉ ထုၵ်ႇၺႃးသိုၵ်းမၢၼ်ႈၵႂႃႇသွၵ်ႈႁၼ်လႄႈ ၺႃးယိုဝ်းတၢႆ 31 ၵေႃႉ ၼႂ်းၼၼ်ႉ ပႃးၼၢင်းယိင်း ၵေႃႉၼိုင်ႈ၊ ထႅင်ႈလွင်ႈၼိုင်ႈၵေႃႈ ၽွင်းၽူႈမီးပုၼ်ႈၽွၼ်းၶဝ် ဢဝ်ၵူၼ်းမၢတ်ႇၸဵပ်း သူင်ႇႁူင်းယႃယူႇၼၼ်ႉ လႆႈလူႉသဵင်ႈၸွမ်းတၢင်းထႅင်ႈ 1 ၵေႃႉ လႄႈ ႁူမ်ႈတင်းမူတ်း ဢၼ်လူႉသဵင်ႈသၢႆၸႂ်ၵႂႃႇ မီး 32 ၵေႃႉ ၼႆယဝ်ႉ။ NUG ယင်းပိုၼ်ၽၢဝ်ႇဝႆႉပႃးထႅင်ႈဝႃႈ လွင်ႈၼႆႉလႆႈပဵၼ်ၵႂႃႇ မိူဝ်ႈဝၼ်းထီႉ 11 May 2024 ယၢမ်းၵၢင်ၼႂ်သေ ၸွမ်းပိုၼ်ႉတီႈဝၢၼ်ႈလႅတ်ႉထူၵ်ႉတေႃး ၼၼ်ႉ ဢမ်ႇမီးပၢင်တိုၵ်းသင်လႄႈ ၸုမ်းသိုၵ်းမၢၼ်ႈတင်ႈၸႂ်ဢဝ်တရူၼ်း၊ မၢၵ်ႇလူင် ယိုဝ်းၶဝ်ႈၼႂ်းဝၢၼ်ႈသေ ဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း သေဢမ်ႇၵႃး ယိုဝ်းတၢႆပႃး ၵူၼ်းမိူင်းၼႂ်းဝၢင်းၵျွင်းမုၼ်ၸဝ်ႈထႅင်ႈ၊ လွင်ႈသိုၵ်းမၢၼ်ႈ ယိုဝ်းၵူၼ်းမိူင်းတၢႆ ပဵၼ်ၵေႃႇပဵၼ်ၵွင်ၼႆႉ ပူၼ်ႉပႅၼ်ၼႂ်းပၵ်းပိူင် တိုဝ်းၵမ်သိုၵ်းတႄႉတႄႉ ၼႆယဝ်ႉ။ ၼၢင်းယိင်းၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ၵူၼ်းမိူင်း ၸိူဝ်းထုၵ်ႇယိုဝ်းသေ ဢမ်ႇတၢႆၼၼ်ႉမီးယူႇ 6 ၵေႃႉ၊ ပေႃးထွမ်ႇတူၺ်းၵူၼ်းၸိူဝ်းဢၼ်လွတ်ႈ သၢႆၸႂ်ၼၼ်ႉလၢတ်ႈတႄႉ ၵွပ်ႈပိူဝ်ႈၵူၼ်းဢၼ်ယူႇၽၢႆႇတၢင်းၼႃႈ ႁႄႉၵင်ႈမၢၵ်ႇၵွင်ႈဝႆႉၵမ်ႈၽွင်ႈလႄႈ လွတ်ႈတၢႆမႃးၵူၺ်း ဝႃႈၼႆ။ ၸုမ်းသိုၵ်းမၢၼ်ႈ ၸိူဝ်းယိုဝ်းၵူၼ်းမိူင်းတၢႆပဵၼ်ၵေႃႇပဵၼ်ၵွင်ၼႆႉ ပႃးဝႆႉမၢႆ တပ်ႉၶမယ 13 ဢၼ်ပၵ်းဝႆႉတီႈၵျွင်းမုၼ်ၸဝ်ႈ ဝၢၼ်ႈၵူၺ်းပိၼ်ႇတေႃး ၸႄႈဝဵင်းမျိၼ်းမူ၊ တပ်ႉ 909 (တပ်ႉၽၢႆႇပၢႆးၶိူင်ႈၸၢၵ်ႈၼႂ်းၼႃႈသိုၵ်း − ၸဢယ 909)၊ ပိဝ်ႇၸေႃးထီး၊ ယဝ်ႉၵေႃႈပႃးထႅင်ႈ ၸုမ်းသိုၵ်းမၢၼ်ႈ (ထၢၵ်ႈ/ၵဝ်ႇ)၊ တပ်ႉ 929 (တပ်ႉၽၢႆႇၵပ်းသိုပ်ႇလႄႈၽၢႆႇတေႃႇသူင်ႇ/ထပယ−929) ႁူမ်ႈႁႅင်းသိုၵ်းၵၼ် တေမီးမွၵ်ႈ 70 ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ဢမ်ႇပႆႇႁၼ်တၢင်းၽၢႆႇသိုၵ်းမၢၼ်ႈ ပိုၼ်ၽၢဝ်ႇလၢတ်ႈသင်ၸွမ်းၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-05-13T11:17:23

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-5/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ တီႈလႅၼ်လိၼ် တႆး−ထႆး

ၸဝ်ႈၼႃႈတီႈသိုၵ်းထႆး ပိုတ်းယိုဝ်းၵၼ်တင်း ၵူၼ်းၵႃႉၶၢႆယႃႈမဝ်းၵမ် လၵ်ႉလွမ်တေႃႉ ယႃႈၶမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆးၼၼ်ႉသေ တီႉၺွပ်းလႆႈယႃႈမတင်းၼမ်။ သိုဝ်ႇၶၢဝ်ႇထႆး ဢွၵ်ႇဝႆႉ မိူဝ်ႈဝႃးဝၼ်းထီႉ 12 May 2024 (လိူၼ်ႁူၵ်းမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းသိုၵ်းထႆး လႆႈဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး သေ ထူပ်းႁၼ်ၵူၼ်းဢၼ်ပႃးတင်းထူင်ၵေႃႇၸၢၼ်ႈ 3−5 ၵေႃႉ ပႆယူႇၼႂ်းထိူၼ်ႇ ပိုၼ်ႉတီႈဝၢၼ်ႈၽႃမီ ပွၵ်ႉ 6 ဢိူင်ႇဝဵင်းၽၢင်းၶမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး လႄႈ တေဢၢၼ်းၶဝ်ႈၵူတ်ႇထတ်း ၵူၺ်းၵူၼ်းၸိူဝ်းၼၼ်ႉ သမ်ႉပိုတ်းယိုဝ်းသႂ်ႇ သိုၵ်းထႆးဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ်ႁိုင်မွၵ်ႈ 5 မိၼိတ်ႉၼႆႉ ၼႆယဝ်ႉ။ ဝၢႆးသေသဵင်ႈၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး လႆႈၶဝ်ႈၵူတ်ႇထတ်း ၼႂ်းပိုၼ်ႉတီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ် ထူင်ၵေႃႇၸၢၼ်ႈ 4 ထူင် ၼႂ်းမၼ်းသႂ်ႇယႃႈမဝႆႉႁူမ်ႈတင်းမူတ်း 480,000 မဵတ်ႉ၊ ၵူၼ်းတေႃႉသူင်ႇတႄႉတၼ်းပၢႆႈ လွတ်ႈၵႂႃႇလႆႈ ဝႃႈၼႆ။ တေႃႈၼင်ႇၼၼ် ၼႂ်းဝၼ်းထီႉ 12 May 2024 ဝၼ်းလဵဝ်ၵၼ်ၵူၺ်းၼင်ႇၵဝ်ႇ ၽၢႆႇတၢင်းၸဝ်ႈၼႃႈတီႈထႆး သပ်းၸႅင်ႈၶၢဝ်ႇ တီႉၺွပ်းလႆႈယႃႈမ ဢၼ်လုၵ်ႉတီႈ မိူင်းလၢဝ်းသေ တေႃႉတၢင်ႇၶၢမ်ႈမႄႈၼမ်ႉၶွင် ဢၢၼ်းသူင်ႇၶဝ်ႈၼႂ်းမိူင်းထႆးၼၼ်ႉ တင်းမူတ်း 7,560,000 မဵတ်ႉ၊ ၵူၼ်းတေႃႉသူင်ႇၵေႃႈ ပၢႆႈလွတ်ႈၵႂႃႇလႆႈမိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-05-11T11:59:15

https://taifreedom.com/%e1%81%b6%e1%80%b0%e1%80%9d%e1%80%ba%e1%80%9c%e1%80%b0%e1%80%84%e1%80%ba-%e1%81%b5%e1%80%bb%e1%80%b0%e1%80%84%e1%80%ba%e1%82%87%e1%80%a2%e1%80%b5%e1%81%b5%e1%80%ba%e1%82%89-%e1%80%9c%e1%80%b0/

ၶူဝ်လူင် (ၵျူင်ႇဢဵၵ်ႉ) လူႉၵွႆလႄႈ တုမ်ႉယွၼ်ႈၵၢၼ်ပၢႆးမၢၵ်ႈမီး ၼႂ်းမိူင်း

ၶူဝ်လူင် (ၵျူင်ႇဢဵၵ်ႉ) ဢၼ်ၵေႃႇသၢင်ႈၶိုၼ်ႈမႃး ၼႂ်းၵႄႈၵၢင် ဝဵင်းတထူင်ႇ − ဝဵင်းပီးလိၼ်း မိူင်းမွၼ်း လႄႈ ပဵၼ်သဵၼ်ႈတၢင်းလမ်ႇလွင်ႈ ၼႂ်းၵၢၼ်ၵႃႉၶၢႆ ႁဵတ်းပၢႆးမၢၵ်ႈမီးၼၼ်ႉ ထုၵ်ႇၺႃးၸုမ်းယိပ်းၵွင်ႈၵၢင်ႇၼႂ်းပိုၼ်ႉတီႈ ႁၢင်ႈမၢၵ်ႇ ယႃႉလူႉၵွႆပႅတ်ႈယဝ်ႉသေ တုမ်ႉယွတ်ႈထိုင်ပႃးၵၢၼ်ပၢႆးမၢၵ်ႈမီး ၸွမ်းလႅၼ်လိၼ် ယၢင်း−ထႆး ဝႃႈၼႆ။ သိုဝ်ႇၶၢဝ်ႇ Irrawaddy ဢွၵ်ႇဝႆႉဝႃႈ ၶူဝ်လူင် (ၵျူင်ႇဢဵၵ်ႉ) ၼၼ်ႉ လႆႈထုၵ်ႇယႃႉၵွႆၵႂႃႇ မိူဝ်ႈၼႆႉဝၼ်းထီႉ 11 May 2024 (လိူၼ်ႁူၵ်းမႂ်ႇ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉၼၼ်ႉယဝ်ႉသေ မိူဝ်ႈလဵဝ် လူတ်ႉ/ၵႃးၸိူဝ်းၼႆႉ ဢမ်ႇၸၢင်ႈၶၢမ်ႈ သေဢိတ်းယဝ်ႉ၊ ၵူၼ်းမိူင်းၸိူဝ်းတေၵႂႃႇ တႃႈၵုင်ႈ၊ ပႃးဢၢၼ်ႇ၊ မေႃႇလမျၢႆႇ ၸိူဝ်းၼႆႉၵေႃႈ ဢမ်ႇၸၢင်ႈယဝ်ႉဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇဝႃႈ မိူဝ်ႈယၢမ်းၵၢင်ၼႂ်ၸဝ်ႉ 02:00 မူင်း မိူင်းပႆႇလႅင်း လႆႈငိၼ်းသဵင်ႈၵွင်ႈတႅၵ်ႇ ၸွမ်းၸိူဝ်းၶူဝ်လူင်ၼၼ်ႉယူႇ၊ ၽိူဝ်ႇထိုင်ၵၢင်ၼႂ် 04:00 မူင်းၵေႃႈ လႆႈငိၼ်းသဵင်မၢၵ်ႇတႅၵ်ႇတီႈၶူဝ်လူင် ႁၢဝ်ႈႁႅင်းဝႆႉ၊ မိူဝ်ႈလဵဝ် ၶူဝ်လူင်ၵွႆယဝ်ႉလႄႈ လူတ်ႉ/ၵႃးဢမ်ႇၸၢင်ႈၵႂႃႇမႃးယဝ်ႉသေ ၶမ်ဝႆႉၸွမ်းတၢင်းၵေႃႈ မီးတင်းၼမ် ဝႃႈၼႆ။ သိုဝ်ႇၶၢဝ်ႇ Tachileik News Agency ၵေႃႈဢွၵ်ႇဝႆႉဝႃႈ ၶူဝ်လူင် (ၵျူင်ႇဢဵၵ်ႉ) ၼႆႉ ပဵၼ်သဵၼ်ႈတၢင်းၵႃႉၶၢႆ ဢၼ်တေၵႂႃႇၸူး ၼႂ်းပိုၼ်ႉတီႈတႃႈၵုင်ႈ၊ ပႃႇၵိူဝ် (ပၶူး)၊ တၼၢဝ်းသီ (တၼိၼ်းတႃႇရီႇ)၊ မိူင်းမွၼ်း၊ မိူင်းယၢင်း သေ မိူဝ်ႈဝၼ်းထီႉ 29 June 2023 ၼၼ်ႉ ၸုမ်းယိပ်းၵွင်ႈၵၢင်ႇ ယၢမ်ႈပွႆႇမၢၵ်ႇယႃႉၵွႆပႅတ်ႈၶူဝ်လူင် (ၵျူင်ႇဢဵၵ်ႉ) ၽၢၵ်ႇၼိုင်ႈယဝ်ႉသေ မိူဝ်ႈလဵဝ်သမ်ႉ ယႃႉၵွႆပႅတ်ႈဢၼ်ၵိုတ်းထႅင်ႈၽၢၵ်ႇၼိုင်ႈၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၶူဝ်လူင် (ၵျူင်ႇဢဵၵ်ႉ) ထုၵ်ႇပွႆႇမၢၵ်ႇၺႃးယႃႉလူႉၵွႆၼႆႉ ဢမ်ႇလႆႈႁူႉဝႃႈ ပဵၼ်ၸုမ်းယိပ်းၵွင်ႈၵၢင်ႇၸုမ်းလႂ်ႁဵတ်းသၢင်ႈ ၼႆယဝ်ႉ၊ ၼႂ်းပိုၼ်ႉတီႈၼၼ်ႉသမ်ႉ မီးၸုမ်းသိုၵ်းမၢၼ်ႈ တင်း ၸုမ်းလုၵ်ႉၽိုၼ်ႉပဵၼ်ပၢင်တိုၵ်းၵၼ်ဝႆႉၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-11T11:55:53

https://taifreedom.com/%e1%80%90%e1%80%b1%e1%80%95%e1%80%b5%e1%81%bc%e1%80%ba%e1%81%b8%e1%80%ad%e1%80%b0%e1%80%84%e1%80%ba%e1%82%89%e1%82%81%e1%80%ad%e1%80%af%e1%80%9d%e1%80%ba-%e1%80%9e%e1%80%84%e1%80%ba-ai-%e1%80%95/

တေပဵၼ်ၸိူင်ႉႁိုဝ် သင် AI ပဵၼ်ၽေးတေႃႇလုမ်ႈၾႃႉမႃး

မိူဝ်ႈၼႂ်းဝၼ်းထီႉ 8 May 2024 (လိူၼ်ႁူၵ်းမႂ်ႇ 1 ၶမ်ႈ ပီႊတႆး 2118 ၼီႈ) ၽၢႆႇတၢင်းလူင်ပွင်ၸိုင်ႈ ၵျူဝ်း ပၢႆႇတႅၼ်ႇ မိူင်းဢမေႇရိၵၢၼ်ႇ ႁၢင်ႈၽႅၼ်ၵၢၼ်ငဝ်ႈၶၢမ်ႇပိုၼ်ႉ တႃႇႁပ်ႉမိုဝ်းၸွမ်း လွင်ႈ AI ၸၼ်ႉသုင် ၶႄႇလႄႈရၢတ်ႉသျႃး ၼႆယူႇ။ ၽၢႆႇတၢင်းၽူႈလူင်ႉလႅၼ်ႇၶဝ်ၵေႃႈမႆႈၸႂ်ဝႃႈ ၽူႈၶႄႉၶဵင်ႇဢမေႇရိၵၢၼ်ႇၼၼ်ႉ တေၸၢင်ႈၸႂ်ႉ AI ပဵၼ်ၶိူင်ႈမိုဝ်းတႃႇသၢင်ႈပဵၼ်ၽေးမႃးလႆႈလၢႆလၢႆမဵဝ်း ၼႆယူႇ။ Technology Deepfake ဢမ်ႇၼၼ် ဝီႇတီႇဢူဝ်ႇပွမ် ဢၼ်သၢင်ႈၶိုၼ်ႈမႃးလူၺ်ႈ AI ၼၼ်ႉ လႆႈလႅၵ်ႈလၢႆႈပဵၼ်ၶိူင်ႈမိုဝ်းၼႂ်းၵၢၼ်ပိုၼ်ၽႄႈၶၢဝ်ႇပွမ်ၶၢဝ်ႇၽၢင်းလႄႈ ၶေႃႈမုၼ်းဢၼ်ဢမ်ႇၸိုဝ်ႈၸႂ်ႈ မႃးၼႂ်းၶၢဝ်းတၢင်းလၢႆပီႊၼႆႉ၊ ၽွင်းဢၼ်လွင်ႈယုမ်ႇယမ်ၶၢဝ်ႇငၢဝ်းဝၢၼ်ႈမိူင်းယၢမ်းလဵဝ်ၼႆႉ ယူပ်ႈလူင်း ႁူမ်ႈပႃး ၽၢႆႇဢၼ်ႁဵတ်းၵၢၼ်ၵဵဝ်ႇၵပ်းလူၺ်ႈလွင်ႈသိုဝ်ႇၼၼ်ႉၵေႃႈ လႆႈဢဝ် Technology AI မႃးၸႂ်ႉတိုဝ်းႁဵတ်းပဵၼ်ၶၢဝ်ႇတႄႉ၊ မိူၼ်ၼင်ႇ generative AI ၼၼ်ႉ ႁဵတ်းႁႂ်ႈတႃႇသၢင်ႈသိုဝ်ႇမႃးၼၼ်ႉငၢႆႈ သေဢမ်ႇၵႃး ၵႃႈၸႂ်ႉၸၢႆႇၵေႃႈသဵင်ႈဢေႇ ၼၼ်ႉယဝ်ႉ။ ၽၢႆႇႁူမ်ႇလူမ်ႈမႄႈမိူင်းဢမေႇရိၵၢၼ်ႇ Department of Homeland Security (DHD) လၢတ်ႈၼႄၼႂ်းလၢႆးငၢၼ်း ၼႂ်းပီႊ 2024 ၼၼ်ႉထူပ်းႁၼ်ဝႃႈ မိူဝ်ႈပီႊပူၼ်ႉမႃး မီးသိုဝ်ႇလူင်ပွင်ၸိုင်ႈၶႄႇ ၸႂ်ႉတိုဝ်း generative AI ပိုၼ်ၽႄႈၶၢဝ်ႇပွမ်ဢၼ်ဝႃႈ ဢမေႇရိၵၢၼ်ႇၼၼ်ႉ မီးႁွင်ႈ Lab တႃႇသၢင်ႈၶိူင်ႈလၢၵ်ႈၼၢၵ်ႈဢၼ်ၸႂ်ႉတိုဝ်း ၸိူဝ်ႉမႅင်း တီႈၼႂ်းမိူင်းၵႃႇသၵ်ႉသတၢၼ်ႇ Kazakhstan တႃႇတိုၵ်းတေႃးၶႄႇ ဝႃႈၼႆ။ သမ်ႉဝႃႈသိုဝ်ႇ ဢွၼ်ႇလၢႆးၼၼ်ႉ တေၶတ်းၸႂ်ပိၵ်ႉဢိုတ်းပႅတ်ႈလႄႈထွၼ်ဢွၵ်ႇ Deepfake ဝီႇတီႇဢူဝ်ပွမ်ၸိူဝ်းၼႆႉၵႂႃႇၵေႃႈယဝ်ႉ၊ ၵူၺ်းၵႃႈၼမ်ႉၵတ်ႉတႃႇၸတ်းၵၢၼ်သိုဝ်ႇၸိူဝ်းၼႆႉၵေႃႈ ယင်းပိူင်ႈၵၼ်ၵႂႃႇယူႇလႄႈ ဝီႇတီႇဢူဝ်ႇၸိူဝ်းၼႆႉၵေႃႈ ပဵၼ်လွင်ႈယၢပ်ႇတွၼ်ႈတႃႇၵူၼ်းႁပ်ႉထွမ်ႇမၼ်း တေၸႅၵ်ႇၽႄလႆႈဝႃႈ လွင်ႈဢၼ်လႆႈႁၼ်လႄႈလႆႈငိၼ်းၼၼ်ႉ မၼ်းပဵၼ်တႄႉလႆႈမွၵ်ႈၵႃႈႁိုဝ်။ ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းတီႈႁိူၼ်းႁေႃၶၢဝ်ၼၼ်ႉၵေႃႈ ယွမ်းႁပ်ႉဝႃႈ ဢမ်ႇမီးတၢင်းဢွၵ်ႇဢၼ်ငၢႆႈ တႃႇႁပ်ႉမိုဝ်းၸွမ်းၼမ်ႉၵတ်ႉၶွင် AI ။ ၸိုင်ႈမိူင်း ဢမ်ႇၼၼ် ဢမ်ႇၸႂ်ႈၸိုင်ႈမိူင်း ဢၼ်ဢၢၼ်းၶတ်းၸႂ်ၸႂ်ႉတိုဝ်းၶေႃႈမုၼ်း ဢမ်ႇမႅၼ်ႇမႅၼ်ႈ တႃႇၶတ်းၶႂၢင်လွင်ႈဢုပ်ႉပိူင်ႇလႄႈ ပိုၼ်ၽႄႈလွင်ႈၸုင်ၸႂ်ႁႂ်ႈယုမ်ႇယမ် တႃႇသၢင်ႈပၼ်ၶူင်ႉသၢင်ႈ ၵၢၼ်ႁပ်ႉႁူႉႁၼ် ၼႂ်းၸၼ်ႉလုမ်ႈၾႃႉမႃးၼၼ်ႉ ယၢမ်းၼႆႉၵေႃႈ ၽၢႆႇတိုၵ်းတေႃးၼၼ်ႉ ယင်းတိုၵ်ႉဢဝ်ပေႉၽၢႆႇၵႅတ်ႇၶႄတင်ႈႁပ်ႉၼၼ်ႉလႆႈၼမ်ယူႇ ဝႃႈၼႆ။ ၽူႈလူင်ႉလႅၼ်ႇတီႈ Gryphon Scientific လႄႈ Rand Corporation လၢတ်ႈဝႃႈ Large language model (LLM) ဢၼ်ပဵၼ် AI ၸၼ်ႉသုင်ၼၼ်ႉ ၸၢင်ႈပၼ်ၶေႃႈမုၼ်း ၸွႆႈထႅမ်ၼႂ်းၵၢၼ်သၢင်ႈၶိူင်ႈလၢၵ်ႈၼၢၵ်ႈၸႂ်ႉတိုဝ်းၸိူဝ်ႉမႅင်းလႆႈယဝ်ႉလႄႈ LLM ၼၼ်ႉ ၸၢင်ႈတေပၼ်တၢင်းႁူႉၸၼ်ႉသုင်လိူဝ်သေ ၸၼ်ႉၸွမ် PHD ၼႂ်းၵၢၼ်ၵႄႈၶႆပၼ်ႁႃဢၼ်သုၵ်ႉသုၵ်ႉၼၼ်ႉလႆႈ၊ မိူဝ်ႈလူဝ်ႇၸတ်းၵၢၼ်ပႅတ်ႈၸိူဝ်ႉမႅင်း ဢၼ်ၸၢင်ႈၽႄႈလၢမ်းႁၢႆႉႁႅင်း ထိုင်တီႈပေႃးလုၵ်ႉလၢမ်းၸွတ်ႇတူဝ်ႈလုမ်ႈၾႃႉလႆႈ၊ ယင်းထူပ်းႁၼ်ဝႃႈ LLM ၼၼ်ႉ ၸၢင်ႈၸွႆႈၼႂ်းၵၢၼ်ဝၢင်းၽႅၼ်လႄႈၵၢၼ်တႅပ်းတတ်း ၽၢႆႇမဵဝ်းမီးၸႂ် မိူၼ်ၼင်ႇ ၵၢၼ်သူင်ႇထၢတ်ႈဢၼ်မီးၵွင်ႉၼၼ်ႉလႆႈ ဝႃႈၼႆ။ မိူဝ်ႈၼႂ်းလိူၼ် February 2024 ပူၼ်ႉမႃးၼၼ်ႉၵူၺ်း ၽၢႆႇတၢင်းၶွမ်ႇပၼီႇ OpenAI လႄႈ ၽၢႆႇႁူမ်ႇလူမ်ႈၶွင် Microsoft ထူပ်းႁၼ်ဝႃႈ မီးၸုမ်းႁႅၵ်ႇၵႃႇဢၼ်မီးလူင်ပွင်ၸိုင်ႈ ရၢတ်ႉသျႃး၊ ၶႄႇ၊ ဢီႇရၢၼ်ႇ လႄႈ ၵူဝ်းရီးယႃးႁွင်ႇ ၵမ်ႉထႅမ်သေ ၸႂ်ႉတိုဝ်း LLM ၶွင် OpenAI တႃႇၽိူမ်ႉၼမ်ႉၵတ်ႉ လွၵ်းလၢႆးၵၢၼ်တိုၵ်းတေႃးပဝ်ႉမၢႆၶိုၼ်ႈမႃးထႅင်ႈ၊ မိူၼ်ၼင်ႇ သွၵ်ႈႁႃ GPS လၢဝ်ပွမ် လႄႈ ရေႇတႃႇ Radar ဢၼ်ပႂ်ႉတူၺ်းငဝ်းလၢႆးၾိင်ႈၾႃႉ သေယဝ်ႉ သၢင်ႈလွင်ႈသၢင်ႈတၢင်းဢၼ်ပွမ်မႃး ႁဵတ်းဢီးမႄးလ် ဢၼ်လီယုမ်ႇယမ်ၼမ်ၶိုၼ်ႈမႃးလႄႈ ၽိုၵ်းထၢမ်ၶေႃႈထၢမ် ၽၢႆႇလွင်ႈႁူမ်ႇလူမ်ႈတင်းသၢႆႇပိူဝ်ႇလၢႆလၢႆမဵဝ်း တႃႇလွၵ်ႇဢဝ်ပဝ်ႉမၢႆၶဝ် ဝႃႈၼႆ။ ၽၢႆႇတၢင်း DHD ဢမေႇရိၵၢၼ်ႇၵေႃႈဝႃႈ ၵူၼ်းဢၼ်ဢမ်ႇဝူၼ်ႉလီတၢင်းသၢႆႇပိူဝ်ႇ ဢၼ်မီးယူႇၼိူဝ်လုမ်ႈၾႃႉၼႆႉ ၸၢင်ႈၸႂ်ႉတိုဝ်း AI ၶူင်သၢင်ႈႁဵတ်းဢွၵ်ႇၶိူင်ႈမိုဝ်း တႃႇတိုၵ်းတေႃးၶိုၼ်း သၢႆႇပိူဝ်ႇဢၼ်ယႂ်ႇမႃးထႅင်ႈ၊ ႁႂ်ႈဝႆးမႃးထႅင်ႈလႄႈ မီးၼမ်ႉၵတ်ႉယမ်လီမႃးထႅင်ႈ ငိူင်ႉဝႄႈတႃႇထုၵ်ႇတီႉၺွပ်းလႆႈလီမႃးထႅင်ႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၶႄႇလႄႈတင်း မိူင်းဢၼ်ပဵၼ်ၽူႈၶႄႉၶဵင်ႇ ဢမေႇရိၵၢၼ်ႇၼၼ်ႉ ၶတ်းၸႂ်ဢွၼ်ၵၼ်ပူၵ်းပွင် Technology AI တႃႇယႃႉလူႉၶူင်ႉသၢင်ႈႁႄႉၵင်ႈၶွင် ဢမေႇရိၵၢၼ်ႇမႃး မိူၼ်ၼင်ႇ ၸႂ်ႉတိုဝ်း malware ၸိူဝ်းၼႆႉတိုၵ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-10T18:37:10

https://taifreedom.com/41539-2/

တၢင်းၵိၼ်ဢၼ်ဢမ်ႇထုၵ်ႇလီၵိၼ်လေႃးၵၼ်တင်း Alcohol

လွင်ႈၵိၼ် Alcohol ၼႆႉ ယွၼ်ႉမၼ်းဢမ်ႇလီတေႃႇတူဝ်ၶိင်းၵူၼ်းႁဝ်းလႄႈ ဢမ်ႇထုၵ်ႇလီၵိၼ်ၼမ်ၵႃႈႁိုဝ် ၵူၺ်းၵႃႈ သင်ဝႃႈ ဢမ်ႇယႃႇလွတ်ႈလႆႈ တေလႆႈၵိၼ်မိူၼ်ၼင်ႇ မိူဝ်ႈၽွင်းၵိၼ်လဵင်ႉၸွမ်းတႆးၵေႃႉ ဢၼ်မီးၵူၼ်းၵိၼ် Alcohol တင်းၼမ်သေ ႁဝ်းၵေႃႈတေလႆႈၵိၼ် ၼႆၸိူဝ်းၼႆႉၸိုင် သင်ဝႃႈၵိၼ်ၵေႃႈ ၼႄႉၼမ်းႁႂ်ႈၵိၼ်ပၼ်ဢိတ်းဢိတ်းၵူၺ်း။ လိူဝ်သေၼၼ်ႉယဝ်ႉ ယင်းတေမီးထႅင်ႈတၢင်းၵိၼ် ဢၼ်တေသိုဝ်ႉမႃးၵိၼ်ၸွမ်း Alcohol သင်ဝႃႈသိုဝ်ႉမႃးၵိၼ်ၸွမ်းဢမ်ႇမႅၼ်ႈမဵဝ်းမၼ်းၸိုင် မိူဝ်ၽွင်းယၢမ်းဢႃႇယုယႂ်ႇမႃး ၼၼ်ႉ တေၸၢင်ႈႁဵတ်းႁႂ်ႈတုမ်ႉတိူဝ်ႉပၢႆးယူႇလီလႆႈၼၼ်ႉယဝ်ႉ။ တၢင်းၵိၼ်ဢၼ်ဢမ်ႇထုၵ်ႇလီၵိၼ်လေႃးၵၼ်တင်း Alcohol တေမီးမိူၼ်ၼင်ႇ − တၢင်းၵိၼ်ဢၼ်ၸဵမ်း တၢင်းၵိၼ်ဢၼ်ၸဵမ်း မိူၼ်ၼင်ႇ ၽၵ်းၵပ်းလဝ်ႈမၢင်မဵဝ်း ၶဝ်ႈမုၼ်းဢၼ်ၶွပ်ႈၶွပ်ႈၶႅပ်ႈၶႅပ်ႈ ၸိူဝ်းၼႆႉ တေႁဵတ်းႁႂ်ႈတူဝ်ၶိင်း လႆႈႁပ်ႉထၢတ်ႈသူဝ်ႇတီႇယမ်ႇ Sodium ၼမ်ၶိုၼ်ႈသေ သူဝ်ႇတီႇယမ်ႇ Sodium ၼႆႉ တေႁဵတ်းႁႂ်ႈႁဝ်းၶႂ်ႈၵိၼ်ၼမ်ႉသေ တေၸၢင်ႈႁဵတ်းႁႂ်ႈၵိၼ် Alcohol ၶဝ်ႈၵႂႃႇတိၵ်းတိၵ်း။ ယွၼ်ႉၼၼ် ထုၵ်ႇလီလႅၵ်ႈလၢႆႈၽၵ်းၵပ်း ၸိူဝ်းၼၼ်ႉမႃးပဵၼ် မိူၼ်ၼင်ႇ ၽၵ်းၶဵဝ်၊ ၼိူဝ်ႉသတ်း၊ ထူဝ်ႇ မဵဝ်းဢၼ်ဢမ်ႇၸဵမ်း ၸိူဝ်းၼႆႉတေလီလိူဝ်ၼၼ်ႉယဝ်ႉ။ ၶဝ်ႈမုၼ်း သင်ဝႃႈ Alcohol ဢၼ်ႁဝ်းၵိၼ်ၼၼ်ႉ ပဵၼ် ပီႇယႃႇ ၼႆၸိုင် ၶဝ်ႈမုၼ်း လႄႈ ပီႇယႃႇၼၼ်ႉသမ်ႉ လုၵ်ႇမႃးတီႈယိတ်ႉသ်ထ် Yeast မဵဝ်းလဵဝ်ၵၼ်ပေႃးၼႆၸိုင် သင်ဝႃႈ ယိတ်ႉသ်ထ် Yeast ၼႆႉ ၶဝ်ႈၵႂႃႇၼႂ်းတူဝ်ၶိင်းၵူၼ်းႁဝ်းၼမ်ပေႃးၼႆ တေၸၢင်ႈႁဵတ်းႁႂ်ႈပဵၼ် တွင်ႉပုၵ်ႈ တွင်ႉပွင်း ဢႃႇႁႃႇရဢမ်ႇယွႆႈ ၼႆၸိူဝ်းၼႆႉယဝ်ႉ။ ၼမ်ႉဢၢတ်းလူမ်းဢမ်ႇမီးၵိူဝ်ဝၢၼ် ၼမ်ႉဢၢတ်းလူမ်းဢၼ်ဢမ်ႇမီးၵိူဝ်ဝၢၼ် ဢၼ်ၵူၼ်းၵိၼ် Alcohol ၵမ်ႈၼမ် ဢဝ်မႃးလေႃးၵၼ်တင်း Alcohol သေၵိၼ်ၼၼ်ႉ တေၸၢင်ႈႁဵတ်းႁႂ်ႈ ၸဵဝ်းမဝ်းလိူဝ်သေ ၼမ်ႉဢၢတ်းလူမ်းဢၼ်မီးၵိူဝ်ဝၢၼ်ႁႅင်းၼၼ်ႉယဝ်ႉ။ ယွၼ်ႉပိူဝ်ႈဝႃႈၵိူဝ်ဝၢၼ်ၼႆႉ တေႁဵတ်းႁႂ်ႈ Alcohol ၶဝ်ႈၵႂႃႇၼႂ်းသဵတ်ႈလိူတ်ႈ ထိူင်းသေ တေႁဵတ်းႁႂ်ႈၼၢၼ်းမဝ်း (ၵူၺ်းဢမ်ႇလႆႈမၢႆထိုင်ဝႃႈ ၼမ်ႉဢၢတ်းလူမ်းဢၼ်မီးၵိူဝ်ဝၢၼ်ၼၼ်ႉ ဢမ်ႇႁဵတ်းႁႂ်ႈမဝ်း မၼ်းတေႁဵတ်းႁႂ်ႈၼၢၼ်းမဝ်းၵႃႈၼၢၼ်ႉၵူၺ်း)။ တၢင်းၵိၼ်ဢၼ်မီးၶႆမၼ်းသုင် တၢင်းၵိၼ်ဢၼ်မီးၶႆမၼ်းသုင် မိူၼ်ၼင်ႇ တၢင်းၵိၼ်မဵဝ်းဢၼ်ၶူဝ်ႈ တၢင်းၵိၼ်ဢၼ်မၼ်းၵူးၸိူဝ်းၸိူဝ်းၼႆႉ ႁဵတ်းႁႂ်ႈၵၢမ်ႈၼိူဝ်ႉလွတ်ႇဢႃႇႁႃႇရ ႁိုပ်ႇၵီႈသေ တေၸၢင်ႈသူင်ႇၽွင်းတုမ်ႉယွၼ်ႈ ႁဵတ်းႁႂ်ႈ ဢၼ်ၵိၼ်ၶဝ်ႈၵႂႃႇၼၼ်ႉ ၶႂ်ႈတူၼ်ႉဢွၵ်ႇမႃးၶိုၼ်းသေ ႁဵတ်းႁႂ်ႈ ဢႃႇႁႃႇရဢမ်ႇယွႆႈ ၼႆယဝ်ႉ။ သင်ဝႃႈတေၵိၼ် Alcohol ၼႆၸိုင် ထုၵ်ႇလီၵိၼ် ၼင်ႇဢၼ်တူဝ်ၶိင်းၸဝ်ႈၵဝ်ႇႁပ်ႉလႆႈၼၼ်ႉၵူၺ်း ဢမ်ႇထုၵ်ႇလီၵိၼ်ၼမ်လူၼ်ႉလိူဝ် လႄႈထုၵ်ႇလီၵိၼ်ပၼ်ၼမ်ႉႁႂ်ႈပဵင်းပေႃး ၼင်ႇႁိုဝ်တေၸၢင်ႈၵႆႉၵႆႉၵႂႃႇၽၢႆႈဢွၼ်ႇ ၼၼ်ႉယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင်တီႈ−Sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-05-10T15:03:55

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-2/

သိုၵ်းမၢၼ်ႈပွႆႇမၢၵ်ႇသႂ်ႇၼႂ်းၵျွင်းမုၼ်ၸဝ်ႈ မီးၵူၼ်းတၢႆပဵၼ်ၵေႃႇပဵၼ်ၵွင်

ၽွင်းၸုမ်း PDF တိုၵ်ႉႁဵတ်းပၢင်ၵုမ်ၵၼ် တီႈၵျွင်းမုၼ်ၸဝ်ႈ ဝၢၼ်ႈဢၵျီႇပၢၼ်းမလုၼ်း ၸႄႈဝဵင်းသေႃး တိူင်းမၵူၺ်းၼၼ်ႉ ထုၵ်ႇၺႃးသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇလႄႈ ႁဵတ်းႁႂ်ႈမီးၵူၼ်းတၢႆပဵၼ်ၵေႃႇပဵၼ်ၵွင် ၼႆယဝ်ႉ။ သိုဝ်ႇၶၢဝ်ႇ RFA ဝႆႉ မိူဝ်ႈဝၼ်းထီႉ 9 May 2024 (လိူၼ်ႁူၵ်းမႂ်ႇ 2 ၶမ်ႈ ပီႊတႆး 2118 ၼီႈ) ဝႃႈ မိူဝ်ႈယၢမ်းၵၢင်ၼႂ် 10:00 မူင်းပၢႆ ၽွင်းၸုမ်း PDF တိုၵ်းႁဵတ်းပၢင်ၵုမ်ၵၼ် ၼႂ်းၵျွင်းမုၼ်ၸဝ်ႈၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇသေ ဢဝ်လုၵ်ႉပဵၼ်ၾႆးႁၢဝ်ႈႁႅင်း လႄႈ မီးၵူၼ်းတၢႆၵႂႃႇၸွမ်းၾႆး 16 ၵေႃႉ မၢတ်ႇၸဵပ်း 25 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉၼင်ႇၵဝ်ႇ တၢင်းၽၢႆႇသိုဝ်ႇၶၢဝ်ႇ Irrawaddy သမ်ႉဢွၵ်ႇဝႆႉဝႃႈ မိူဝ်ႈယၢမ်းၵၢင်ဝၼ်းမွၵ်ႈ 11:00 မူင်း မီးၵူၼ်းႁဵတ်းပၢင်ၵုမ်ၵၼ် တီႈၼႂ်းၵျွင်းမုၼ်ၸဝ်ႈ ၵဵဝ်ႇလူၺ်ႈလွင်ႈသဵၼ်ႈတၢင်းၵႂႃႇ/မႃး ၼႆလႄႈ သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇလုၵ်ႉပဵၼ်ၾႆးႁၢဝ်ႈႁႅင်းသေ မီးၵူၼ်းလူႉတၢႆ တင်းၼမ် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Irrawaddy ဝႃႈ ၵူၼ်းၸိူဝ်းပႃးၵႂႃႇၸွမ်း လႄႈ တၼ်းဢဝ်ဢွၵ်ႇလႆႈၼၼ်ႉ မီးယူႇ 14 ၵေႃႉ ၸိူဝ်းဢမ်ႇဢဝ်ၶၢပ်ႈတူဝ်ဢွၵ်ႇလႆႈ ၼႂ်းၵွင်ၾႆးၵေႃႈယင်းတိုၵ်ႉမီး၊ လၢမ်းၶၢတ်ႈဝႆႉတႄႉ တေလူႉသဵင်ႈမွၵ်ႈ 20 ၵေႃႉ ပႃးသင်ႇၶၸဝ်ႈတူၼ်ႈၼိုင်ႈ လႄႈ ၸိူဝ်းမၢတ်ႇၸဵပ်းသမ်ႉ မီး 30 ပၢႆ ဝႃႈၼႆ။ ၵဵဝ်ႇလူၺ်ႈလွင်ႈၸိူဝ်းၼႆႉသေ ၵူၼ်းၸိူဝ်းႁဵတ်းပၢင်ၵုမ်ၵၼ် တီႈၼႂ်းၵျွင်းမုၼ်ၸဝ်ႈ ဝၢၼ်ႈဢၵျီႇပၢၼ်းမလုၼ်းၼၼ်ႉ ပဵၼ်ၵူၼ်းမိူင်းႁိုဝ် ပဵၼ်ၸုမ်း PDF ႁိုဝ်ၼႆၼၼ်ႉ ဢမ်ႇလႆႈႁူႉၸွမ်းတႅတ်ႈတေႃး ၼႆယဝ်ႉ။ ဢွင်ႈတီႈ ဝၢၼ်ႈဢၵျီႇပၢၼ်းမလုၼ်းၼႆႉ ဢမ်ႇမီးပၢင်တိုၵ်းသင်လႄႈ သိုၵ်းမၢၼ်ႈ တင်ႈၸႂ်ဢဝ်မၢၵ်ႇလူင်ၵႂႃႇပွႆႇသႂ်ႇၵူၺ်းသေ ၵူၼ်းၸိူဝ်းလူႉႁၢႆတၢႆၵႂႃႇၼၼ်ႉၵေႃႈ ၵူၼ်းမိူင်းၼႂ်းပိုၼ်ႉတီး လႆႈပူၼ်ႉၶၢပ်ႈတူဝ်ပၼ် ၼႂ်းဝၼ်းၼၼ်ႉၵမ်းလဵဝ်သေ ၵူၼ်းၸိူဝ်းမၢတ်ႇၸဵပ်းၼၼ်ႉၵေႃႈ လႆႈယူတ်းယႃပၼ်ယူႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-05-10T14:27:27

https://taifreedom.com/%e1%81%b6%e1%82%84%e1%82%87%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d/

ၶႄႇႁၢင်ႈႁႅၼ်းသူင်ႇႁိူဝ်းတိုၵ်းၵႂႃႇၵမ်ႇပေႃးတီးယႃး ပဵၼ်လွင်ႈမႆႈၸႂ်ဢမေႇရိၵၢၼ်ႇ

ၸွမ်းၼင်ႇလၢႆးငၢၼ်းၶႄႇလၢတ်ႈ မိူဝ်ႈဝၼ်းထီႉ 9 May 2024 (လိူၼ်ႁူၵ်းမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၶႄႇလႆႈသူင်ႇႁိူဝ်းတိုၵ်းလူင် 2 လမ်း တႃႇၸႂ်ႉတိုဝ်းၼႂ်းၵၢၼ်ၽိုၵ်းၽွၼ်ႉသိုၵ်း ၵမ်ႇပေႃးတီးယႃး လႄႈ တီႇမေႃးပွတ်းဝၼ်းဢွၵ်ႇ ၵူၺ်းၵႃႈဢမ်ႇလႆႈလၢတ်ႈပႃးဝႃႈ ႁိူဝ်းၼၼ်ႉတေၵႂႃႇၵိုတ်းယူႇတီႈတပ်ႉၽၢႆႇလႂ် ဝႃႈၼႆ။ ၽၢႆႇတၢင်းသိုဝ်ႇၶၢဝ်ႇ Reuters ၵေႃႈလၢႆးငၢၼ်းဝႃႈ ၽႅၼ်ၵၢၼ်ၶႄႇၼႆႉ တေၸၢင်ႈပၼ်လွင်ႈမႆႈၸႂ်ဢမေႇရိၵၢၼ်ႇ လွင်ႈဢၼ်ၶႄႇမီးၼႃႈတီႈပုၼ်ႈၽွၼ်း တွၼ်ႈတႃႇတပ်ႉၼမ်ႉရဵမ်း (Ream Naval Base) ၼႂ်းမိူင်းၵမ်ႇပေႃးတီးယႃး ဢၼ်တိုၵ်ႉၸင်ႇႁႃမီးလွင်ႈတိူဝ်းၶႂၢၵ်ႈပိုၼ်ႉတီႈထႅင်ႈ လူၺ်ႈႁပ်ႉလွင်ႈၵမ်ႉၸွႆႈမႃးတီႈၶႄႇၼၼ်ႉ ဝႃႈၼႆ။ မိူဝ်ႈၽွင်းဢၼ်လူင်ပွင်ၸိုင်ႈၵမ်ႇပေႃးတီးယႃး ပၼ်ၶႂၢင်ႉႁႂ်ႈၶႄႇ ၸွႆႈပူၵ်းပွင်ပၼ် တပ်ႉၼမ်ႉရဵမ်းၼၼ်ႉ ၽၢႆႇတၢင်းဢမေႇရိၵၢၼ်ႇၵေႃႈ မီးလွင်ႈဢမ်ႇႁၢၼ်ႉၸႂ်မႃးတႄႉယူႇယဝ်ႉ။ တီႈတင်ႈတပ်ႉၼႆႉ တင်ႈယူႇၼႂ်းပၢင်ႇလၢႆႇဢၢဝ်ႇထႆး လႄႈ ႁဵတ်းႁႂ်ႈၶႄႇၸၢင်ႈမၵ်းမၢႆဝႆႉ ပိုၼ်ႉတီႈဢၼ်ၸမ်တင်းပၢင်ႇလၢႆႇၶႄႇပွတ်းၸၢၼ်း ဢၼ်မီးပၼ်ႁႃဝႆႉယူႇ ၼၼ်ႉယဝ်ႉ။ ဢွၼ်တၢင်းၶႄႇတေမႃးၸွႆႈပူၵ်းပွင်ပၼ်လွင်ႈတိူဝ်းၶႂၢၵ်ႈတပ်ႉၼမ်ႉရဵမ်း မိူဝ်ႈၼႂ်းပီႊ 2022 ပူၼ်ႉမႃးၼၼ်ႉ ဢွင်ႈတီႈၼႆႈၼႆႉ ယၢမ်ႈပဵၼ်တီႈၽိုၵ်းၽွၼ်ႉသိုၵ်း ဢမေႇရိၵၢၼ်ႇ လႄႈ ၵမ်ႇပေႃးတီးယႃးမႃး ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-10T12:29:54

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%9c%e1%81%a2%e1%80%90%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%bc%e1%80%ba/

ပူႇတိၼ်ႇ လၢတ်ႈ မိူင်းဝၼ်းတူၵ်းပဵၼ်ၽၢႆႇသူၼ်းၾႆး လွင်ႈၶဵင်ႈၶႅင်လုမ်ႈၾႃႉ

ၸွမ်ၸိုင်ႈရၢတ်ႉသျႃး ပူႇတိၼ်ႇ ၵၢဝ်ႇၼႄးမိူင်းဝၼ်းတူၵ်းဝႃႈ ယင်းတိုၵ်ႉႁဵတ်းႁႂ်ႈ လွင်ႈၶဵင်ႈၶႅင် ၸၼ်ႉလုမ်ႈၾႃႉၼၼ်ႉ ပေႃႇပဵၼ် ၼႆယဝ်ႉ။ မိူဝ်ႈဝႃးဝၼ်းထီႉ 9 May 2024 (လိူၼ်ႁူၵ်းမႂ်ႇ 2 ၶမ်ႈ ပီႊတႆး 2118 ၼီႈ) ရၢတ်ႉသျႃး လႆႈၸတ်းႁဵတ်းပၢင်ၶုၵ်းထူပ်း ဝၼ်းဢၼ်သူဝ်ႇပီႇယႅတ်ႉ ဢဝ်ဢွင်ႇပေႉၼႃႇၸီႇ (Nazi) ၵျႃႇမၼီႇ မိူဝ်ႈၼႂ်းပၢင်တိုၵ်းသိုၵ်းလုမ်ႈၾႃႉပွၵ်ႈၵမ်း 2 ၼၼ်ႉသေ ယူႇတီႈၸွမ်ၸိုင်ႈ ရၢတ်ႉသျႃး ပူႇတိၼ်ႇ လႆႈလၢတ်ႈၵၢဝ်ႇၼႄးမိူင်းဝၼ်းတူၵ်းဝႃႈ ယင်းတိုၵ်ႉသူၼ်းၾႆး လွင်ႈၶဵင်ႈၶႅင်ၼႂ်းလုမ်ႈၾႃႉၼႆႉသေ လိုမ်းပႅတ်ႈဝႃႈ ရၢတ်ႉသျႃး ဢဝ်ဢွင်ႇပေႉၼႃႇၸီႇ ၵျႃႇမၼီႇလႆႈ လႄႈ ဢမ်ႇမီးၽႂ်ၵေႃႉလႂ် တေမႃးလွၵ်ႇငိူတ်ႈမိူင်းမႁႃႇဢၢမ်း ၼၢတ်ႈၼိဝ်းၶလီးယႃး မိူၼ်ၼင်ႇ မိူင်းရၢတ်ႉသျႃးၼႆႉလႆႈ ၼႆယဝ်ႉ။ ၽၢႆႇတၢင်းရၢတ်ႉသျႃးၵေႃႈ တေႁဵတ်းၵူႈလၢႆးတၢင်း တႃႇႁႄႉၵင်ႈယႃႇႁႂ်ႈမီးၵၢၼ်တိုၵ်း ယိုဝ်းၵၼ် ပဵၼ်ၸၼ်ႉလုမ်ႈၾႃႉ ဝႃႈၼႆသေတႃႉ ရၢတ်ႉသျႃးၵေႃႈ တေဢမ်ႇပၼ်ၽႂ်မႃးလွၵ်ႇငိူတ်ႈရၢတ်ႉသျႃး မိူၼ်ၵၼ် ယွၼ်ႉတပ်ႉသိုၵ်းရၢတ်ႉသျႃး တူဝ်ႈတၼ်းၶဝ်ႈပၢင်တိုၵ်းတႃႇသေႇၼႆ ပူႇတိၼ်ႇ သိုပ်ႇလၢတ်ႈၼင်ႇၼႆ။ ၼႂ်းပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 2 ၼၼ်ႉ ၽၢႆႇတၢင်းရၢတ်ႉသျႃး လႆႈတူၵ်းသုမ်း ၵူၼ်းၵႂႃႇ 27 လၢၼ်ႉၵေႃႉ ၼႂ်းၼၼ်ႉ တႃႇလၢႆလၢၼ်ႉၵေႃႉသမ်ႉ ယူႇၼႂ်းမိူင်းယူႇၶရဵၼ်း ၼႆသေတႃႉ ၵူၺ်းဢဝ်ဢွင်ႇပေႉလႆႈ ၼႃႇၸီႇ ၵျႃႇမၼီႇ ဢၼ်လႆႈထွႆၵႂႃႇၶိုၼ်းတီႈ ဝဵင်းလူင်ပႃႇလိၼ်း (Berlin) မိူင်းၵျႃႇမၼီႇ လႄႈ ဝၢႆးမႃး ၽူႈၼမ်းၼႃႇၸီႇ ၵျႃႇမၼီႇ ဢတွပ်ႉ ႁိတ်ႉတလႃႇ (Adolf Hitler) ၵေႃႈ လႆႈၶႃႈတူဝ်တၢႆၵႂႃႇ ဝႃႈၼႆ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ရၢတ်ႉသျႃး တင်း ယူႇၶရဵၼ်းၵေႃႈ ယင်းတိုၵ်ႉ ပိုတ်းယိုဝ်းၵၼ်ယူႇသေ ရၢတ်ႉသျႃး ယိုတ်းသိမ်းလႆႈလိၼ်မိူင်းယူႇၶရဵၼ်း ႁူဝ်ပၢၵ်ႇ သိပ်းပႅတ်ႇ 18% ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-10T11:04:30

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%99%e1%80%ba%e1%82%87%e1%80%95%e1%81%bc%e1%80%ba%e1%82%81%e1%80%af%e1%81%bc%e1%80%ba/

သိုၵ်းမၢၼ်ႈ ဢမ်ႇပၼ်ႁုၼ်ႇသဵၼ်ႇ ႁူပ်ႉထူပ်း ဢွင်ႇသၢၼ်းသုၵျီႇ

ႁုၼ်ႇသဵၼ်ႇ ၸွမ်ၽွင်းလူင်ၵမ်ႇပေႃးတီးယႃး (ၵေႃႉၵဝ်ႇ) လႆႈဢုပ်ႇဢူဝ်းၸွမ်း ၸွမ်ၸိၵ်းသိုၵ်းမၢၼ်ႈ မိၼ်း ဢွင်ႇလႅင်ႇသေ ယွၼ်းႁူပ်ႉထူပ်း ဢွင်ႇသၢၼ်းသုၵျီႇ ၵူၺ်း ၽၢႆႇသိုၵ်းမၢၼ်ႈဢမ်ႇပၼ်ၶႂၢင်ႉ ၼႆယဝ်ႉ။ မိူဝ်ႈဝၼ်းထီႉ 9 May 2024 (လိူၼ်ႁူၵ်းမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸေႃႇမိၼ်းထုၼ်း ၽူႈၶၢၼ်ပၢၵ်ႇ တပ်ႉသိုၵ်းမၢၼ်ႈ လႆႈဢွၵ်ႇမႃးပၢၵ်ႈပႅတ်ႈ လွင်ႈၸွမ်ၽွင်းလူင်ၵမ်ႇပေႃးတီးယႃး ၵေႃႉၵဝ်ႇ တုၵ်းယွၼ်းႁူပ်ႉထူပ်း ဢွင်ႇသၢၼ်းသုၵျီႇ တီႈၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလႅင်ႇ မိူဝ်ႈဝၼ်းထီႉ 7 May 2024 လူၺ်ႈလၢတ်ႈဝႃႈ ယၢမ်းၽွင်းတေႃႈလဵဝ် ၽၢႆႇတၢင်းသိုၵ်းမၢၼ်ႈ ဢမ်ႇပႆႇၸၢင်ႈပၼ်ၶႂၢင်ႉလႆႈ ၼႆယဝ်ႉ။ ဢွၼ်တၢင်းၼႆႉၵေႃႈ ၽၢႆႇတၢင်းသိုၵ်းမၢၼ်ႈ လႆႈပၢၵ်ႈပႅတ်ႈၶေႃႈတုၵ်းယွၼ်း ၽူႈဢွၼ်ႁူဝ် လႄႈ ၽွင်းတၢင် တၢင်ႇၸိုင်ႈမိူင်း ဢၼ်ယွၼ်းၶဝ်ႈႁူပ်ႉထူပ်း ဢွင်ႇသၢၼ်းသုၵျီႇ မိူၼ်ၵၼ်။ တႄႇၸဵမ်မိူဝ်ႈသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းၼၼ်ႉမႃး ၵူၺ်းမီး တွၼ်း ပေႃးရမတ်းဝိၼႆး ၽွင်းလူင်ၽၢႆႇၼွၵ်ႈမိူင်း မိူင်းထႆး မိူဝ်ႈၽွင်းၼၼ်ႉၵူၺ်း ဢၼ်လႆႈႁူပ်ႉထူပ်းၸွမ်း ဢွင်ႇသၢၼ်းသုၵျီႇ ပဵၼ်ၶၢဝ်းတၢင်း 1 ၸူဝ်ႈမူင်း မိူဝ်ႈၼႂ်းလိူၼ် July 2023 ၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ၸေႃႇမိၼ်းထုၼ်း ၽူႈၶၢၼ်ပၢၵ်ႇ သိုၵ်းမၢၼ်ႈ ယင်းလႆႈလၢတ်ႈ ထိုင် လွင်ႈဢၼ်ၸွမ်ၽွင်းလူင်မိူင်းထႆး (ၵေႃႉၵဝ်ႇ) ထၵ်းသိၼ် ၶျိၼ်းၼဝတ်း လႆႈႁူပ်ႉထူပ်းၸွမ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၼၼ်ႉသေ လၢတ်ႈဝႃႈ လွင်ႈၵမ်ႉၸွႆႈၸုမ်း ဢၼ်သိုၵ်းမၢၼ်ႈဝႃႈ ပဵၼ်ၸုမ်းၵေႃႇၵၢၼ်ႁၢႆႉၼၼ်ႉ မၼ်းဢမ်ႇၵိုင်ႇလီပဵၼ် ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ဢွင်ႇသၢၼ်းသုၵျီႇ ထုၵ်ႇလုမ်းတႅပ်းတတ်း တြႃးသိုၵ်းမၢၼ်ႈ တႅပ်းတတ်းပၼ်တၢမ်ႇၶွၵ်ႈပဵၼ်ၶၢဝ်းတၢင်း 27 ပီႊ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-05-10T10:48:33

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%81%b5%e1%80%b5%e1%80%95%e1%80%ba%e1%80%b8%e1%80%9c%e1%80%b5%e1%81%bc%e1%80%ba%e1%82%88%e1%80%99%e1%81%a2-3/

လုၵ်ႈဢွၼ်ႇၵဵပ်းလဵၼ်ႈမၢၵ်ႇ မၢၵ်ႇတႅၵ်ႇသႂ်ႇတၢႆ 2 မၢတ်ႇ 3

ၸုမ်းယိပ်းၵွင်ႈၵၢင်ႇပိုတ်းယိုဝ်းၵၼ်သေ မၢၵ်ႇၵႂႃႇတူၵ်းတီႈ ဝၢၼ်ႈမိူင်းယႃႉ ၸႄႈဝဵင်းၵူတ်ႉၶၢႆ ဢမ်ႇတႅၵ်ႇလႄႈ ၵမ်းၼၼ်ႉ လုၵ်ႈဢွၼ်ႇၼႂ်းဝၢၼ်ႈ ၵႂႃႇၵဵပ်းလဵၼ်ႈသေ ဢဝ်ပဵၼ်ၽေးမၢၵ်ႇတႅၵ်ႇသႂ်ႇၸိူဝ်းၶဝ် ထိုင်တီႈလႆႈမၢတ်ႇၸဵပ်းလူႉတၢႆ ၼႆယဝ်ႉ။ မိူဝ်ႈဝၼ်းထီႉ 7 May 2024 (ဝၼ်းလိူၼ်ႁႃႈလပ်း ပီႊတႆး 2118 ၼီႈ) ယၢမ်းၵၢင်ဝၼ်းၼၼ်ႉ မီးလုၵ်ႈဢွၼ်ႇ 5 ၵေႃႉ လဵၼ်ႈၸွမ်းၵၼ်ၼႂ်းဝၢၼ်ႈသေ သမ်ႉၵႂႃႇၵဵပ်းလဵၼ်ႈၺႃးမၢၵ်ႇ ဢၼ်ၸုမ်းယိပ်းၵွင်ႈၵၢင်ႇပိုတ်းယိုဝ်းၵႂႃႇတူၵ်း ဢမ်ႇပႆႇတႅၵ်ႇၼၼ်ႉလႄႈ မၢၵ်ႇၵိုင်ႉၵၢင်ႉတႅၵ်ႇသႂ်ႇၸိူဝ်းၶဝ် တၢႆ 2 ၵေႃႉ မၢတ်ႇၸဵပ်း 3 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈဢွၼ်ႇ 3 ၵေႃႉ ၸိူဝ်းမၢတ်ႇၸဵပ်းၼၼ်ႉ ၵူၼ်းဝၢၼ်ႈဢဝ်သူင်ႇယူတ်းယႃတူဝ်ဝႆႉတီႈ ႁူင်းယႃဝဵင်းၵူတ်ႉၶၢႆယဝ်ႉ၊ ထႅင်ႈလွင်ႈၼိုင်ႈၵေႃႈ ၶႂ်ႈတိုၵ်းသူၼ်းထိုင်ၵူၼ်းမိူင်းႁဝ်း ယွၼ်ႉတီႈဝဵင်းၵူတ်ႉၶၢႆၼႆႉ ၸုမ်းယိပ်းၵွင်ႈၵၢင်ႇၶဝ် ပဵၼ်ပၢင်တိုၵ်းၵၼ်ႁၢဝ်ႈႁႅင်း လႄႈ မၢၵ်ႇဢၼ်တူၵ်းသေ ဢမ်ႇတႅၵ်ႇၼၼ်ႉ ၸၢင်ႈမီးၸွမ်းႁိမ်းႁွမ်း ဢမ်ႇဝႃႈၼွၵ်ႈဝၢၼ်ႈၼႂ်းဝၢၼ်ႈယူႇ၊ ၵွပ်ႈၼၼ် ပေႃႈမႄႈပီႈၼွင်ႉ/ၵူၼ်းလူင် ထုၵ်ႇလီဢဝ်လွင်ႈၼႆႉ လၢတ်ႈၼႄလုၵ်ႈဢွၼ်ႇ ဢမ်ႇၼၼ် လုၵ်ႈဝၢၼ်ႈၽႂ်မၼ်း ပေႃးထူပ်းႁၼ်မၢၵ်ႇၼႆ ယႃႇပေၵႂႃႇယူႇၸမ်လႄႈ ထုၵ်ႇလီပွင်ႇလႅင်းၸူး ၽူႈမီးပုၼ်ႈၽွၼ်းၵမ်းလဵဝ်၊ မိူဝ်ႈၵႃႈပူၼ်ႉမႃး ၵူၼ်းမိူင်းႁဝ်းထူပ်းႁၼ်မၢၵ်ႇ သမ်ႉဢမ်ႇပွင်ႇလႅင်းၸူး ၽူႈၵဵဝ်ႇၶွင်ႈသေ သမ်ႉဢဝ်ၵဵပ်းလဵၼ်ႈယဝ်ႉယွၵ်ႇၵၼ်ထႅင်ႈ လႄႈ ႁဵတ်းႁႂ်ႈမၢၵ်ႇတႅၵ်ႇသႂ်ႇ လူႉတၢႆမၢတ်ႇၸဵပ်းၵေႃႈ မီးမႃးတင်းၼမ်ယဝ်ႉ ဝႃႈၼႆ။ မိူဝ်ႈဝၼ်းထီႉ 6 May 2024 ၼၼ်ႉၵေႃႈ သွင်ၵေႃႉပီႈၼွင်ႉ ႁဵတ်းၵၢၼ်လီၵုသူဝ်ႇ ပတ်းပတ်းၽဵဝ်ႈၽဵဝ်ႈ ၼႂ်းဝၢင်းၵျွင်းမုၼ်ၸဝ်ႈ ဝၢၼ်ႈၵွင်းႁေႃ ၸႄႈဝဵင်းသႅၼ်ဝီၼၼ်ႉၵေႃႈ ယဵပ်ႇၺႃးမၢၵ်ႇလႄႈ ၵေႃႉပဵၼ်ပီႈဢၢႆႈ လႆႈလူႉသဵင်ႈတၢႆၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-05-09T19:49:43

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%a2%e1%81%bc%e1%80%ba%e1%80%99%e1%80%ae%e1%80%b8%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae/

တၢင်းၵိၼ်ဢၼ်မီးၽွၼ်းလီတွၼ်ႈတႃႇ ၵူၼ်းလူတ်းၼမ်ႉၼၵ်း

ၵူၼ်းဢၼ်ၶႂ်ႈလူတ်းၼမ်ႉၼၵ်း ၵမ်ႈၼမ်ၼမ်ၼႆႉ တေဢွၼ်ၵၼ်ႁူႉယူႇဝႃႈ ဢမ်ႇထုၵ်ႇလီၵိၼ်တၢင်းၵိၼ်မဵဝ်းဢၼ်ပဵၼ် ပႅင်ႈၶဝ်ႈ၊ ၶဝ်ႈမုၼ်းဢၼ်ၸဵမ်း၊ တၢင်းၵိၼ်မဵဝ်းဢၼ်ၸဵမ်းဝၢၼ်ႁႅင်း၊ ၼိူၺ်း၊ ၼမ်ႉဢၢတ်းလူမ်း ႁူမ်ႈထိုင်ပႃး တၢင်းၵိၼ်ဢၼ်မီးၶႆမၼ်းသုင် မိူၼ်ၼင်ႇ မၼ်းမူ ၸိူဝ်းၼႆႉယဝ်ႉ။ ၵူၺ်းသမ်ႉတေလိုမ်းၵႂႃႇဝႃႈ ယင်းတိုၵ်ႉမီးတၢင်းၵိၼ် မဵဝ်းဢၼ်ထုၵ်ႇလီၵိၼ်ယူႇ ၼင်ႇႁိုဝ်ၼမ်ႉၼၵ်းၵေႃႈတေလူတ်း တွၼ်ႈတႃႇတူဝ်ၶိင်းၸဝ်ႈၵဝ်ႇၵေႃႈ ႁႂ်ႈၵႅၼ်ႇၶႅင်ၼႆၼၼ်ႉ တေလႆႈၵိၼ်ပၼ် မိူၼ်ၼင်ႇ- ၽၵ်းၶဵဝ် လႄႈ မၢၵ်ႇမႆႉ ၽၵ်းၶဵဝ် လႄႈ မၢၵ်ႇမႆႉၼႆႉ ပဵၼ်မဵဝ်းဢၼ်မီး ဝီႇတမိၼ်ႇ လႄႈ ထၢတ်ႈ ဢၼ်ပၼ်ၽွၼ်းလီတေႃႇတူဝ်ၶိင်း ဢၼ်တူဝ်ၶိင်းႁဝ်းၶၢတ်ႇဢမ်ႇလႆႈ မဵဝ်းၼိုင်ႈသေ ၵူၺ်းသင်ဝႃႈတူဝ်ၶိင်းၵူၼ်းႁဝ်းၶၢတ်ႇၵႂႃႇထၢတ်ႈဢၼ်ၼႆႉ ဢမ်ႇၼၼ် လႆႈႁပ်ႉသၢၼ်ထၢတ်ႈဢၼ်ၼႆႉ ဢမ်ႇပဵင်းပေႃးၼႆၸိုင် တေၸၢင်ႈႁဵတ်းႁႂ်ႈလွင်ႈႁဵတ်းၵၢၼ်ၼႂ်းတူဝ်ၶိင်းႁဝ်းၸိူဝ်းၼႆႉ လႅၵ်ႈလၢႆႈ ဢမ်ႇၼၼ် ၽိတ်းပိူင်ႈၵႂႃႇၼၼ်ႉယဝ်ႉ။ သင်ဝႃႈၵိၼ်မၢၵ်ႇမႆႉပေႃးၼႆ ဢမ်ႇထုၵ်ႇလီဢဝ်ၵႂႃႇပၼ်ႇသေ ၵိၼ်ၼမ်ႉမၼ်းၼၼ်ႉၵူၺ်း ယွၼ်ႉပိူဝ်ႈတေၸၢင်ႈႁဵတ်းႁႂ်ႈၵၢၵ်ႇယႂ်း ဢၼ်မီးၼႂ်းမၢၵ်ႇမႆႉၼၼ်ႉ ႁၢႆၵႂႃႇပဵၼ်ၶိုင်ႈၼိုင်ႈၼၼ်ႉယဝ်ႉ။ ၵၢၵ်ႇယႂ်းဢၼ်မီးၸွမ်းၼႂ်းမၢၵ်ႇမႆႉၸိူဝ်းၼႆႉ တေၵႂႃႇၸွႆႈလွင်ႈ ႁဵတ်းၵၢၼ်တၢင်းၽၢႆႈလူင်ၼၼ်ႉယဝ်ႉ။ ၼူမ်းသူမ်ႈ ၼူမ်းသူမ်ႈၼႆႉ ပဵၼ်တၢင်းၵိၼ်ဢၼ်လွင်ႈယႂ်ႇမဵဝ်းၼိုင်ႈသေ မီး microorganism ဢၼ်ၸွႆႈၵႂႃႇၽိူမ်ႉပၼ်ၼႂ်းလွင်ႈၽၢႆႈလႄႈ ၽိူမ်ႉပၼ် microorganism ဢၼ်မီးၽွၼ်းလီတေႃႇတူဝ်ၶိင်း ဢၼ်ပဵၼ်ႈ calcium ဢၼ်လီတေႃႇလုပ်ႇ ၼင်ႇႁိုဝ်တေမီးၽွၼ်းလီထႅင်ႈၼၼ်ႉ ၼႄႉၼမ်းႁႂ်ႈ ၵိၼ်ပၼ်ၼူမ်းသူမ်ႈ ဢၼ်ပဵၼ်သၽႃႇဝ ဢၼ်ဢမ်ႇလေႃးၵိူဝ်ဝၢၼ် (no sugar added) ယွၼ်ႉပိူဝ်ႈၼူမ်းသူမ်ႈတၢင်ႇမဵဝ်းၵမ်ႈၼမ်ၼမ်ၼႆႉ တေၵႆႉလေႃးၵိူဝ်ဝၢၼ် ၼၼ်ႉယဝ်ႉ။ ထူဝ်ႇ ထူဝ်ႇၼႆႉ ပဵၼ်မဵဝ်းမီး Protein ဢၼ်မီးၽွၼ်းလီတေႃႇတူဝ်ၶိင်းမိူၼ်ၵၼ် လိူဝ်သေၼႆႉ တေလႆႈဝႃႈ ပဵၼ်ၽၵ်းဢၼ်မီးထၢတ်ႈဢႃႇႁႃႇရသုင်သေ ဢဝ်ပဵၼ်တၢင်းၵိၼ် ၵိၼ်လဵၼ်ႈလႆႈ ဢဝ်ၵိၼ်တႅၼ်းတၢင် ၶဝ်ႈမုၼ်း တၢင်ႇၸိူဝ်းလႆႈ ၵူၺ်းၵႃႈတေလႆႈလိူၵ်ႈၵိၼ်မဵဝ်းဢၼ်ၼိုင်ႈဢဝ် လိူဝ်သေ မဵဝ်းဢၼ်ၶူဝ်ႈၼမ်ႉမၼ်း လႄႈလိူၵ်ႈၵိၼ်မဵဝ်းဢၼ်ဢမ်ႇသႂ်ႇၵိူဝ် တွၼ်ႈတႃႇလူတ်းယွမ်း sodium ဢၼ်ႁဝ်းတေလႆႈႁပ်ႉ ၼၼ်ႉယဝ်ႉ။ တၢင်းၵိၼ် ဢၼ်မွင် ဢၼ်ယႅၼ်ႈ မၢင်မဵဝ်း တၢင်ၵိၼ်ဢၼ်မွင် ဢၼ်ယႅၼ်ႈ မၢင်မဵဝ်း မိူၼ်ၼင်ႇ ၶဝ်ႈမွင် ထူဝ်ႇမွင် ၽၵ်းၵၢတ်ႇသူမ်ႈယႅၼ်ႈ ၸိူဝ်းၼႆႉ မီး microorganism ဢၼ်ၸွႆႈယွႆႈဢႃႇႁႃႇရ လႄႈ မီး Probiotics ဢၼ်ၸွႆႈလိူတ်ႈလႆလႅၼ်ႈလီ၊ လူတ်းယွမ်းလွင်ႈတွင်ႉပုၵ်ႈတွင်ႉပွင်း လႄႈၸွႆႈလုမ်းလႃးလမ်းသႆႈ ၵူၺ်းၵႃႈတၢင်းၵိၼ်ဢၼ်မွင် ဢၼ်ယႅၼ်ႈမၢင်မဵဝ်းၼႆႉ တေၵႆႉၸဵမ်းသေ ယွၼ်ႉၼၼ် ဢမ်ႇထုၵ်ႇလီၵိၼ်ၼမ်ပူၼ်ႉတီႈ ပေႃႈႁႂ်ႈလီထႅင်ႈလွင်ႈၼိုင်ႈသမ်ႉ ထုၵ်ႇလီႁဵတ်းၵိၼ်ဢဝ်ႁင်းၵူၺ်းသေ ဢမ်ႇသႂ်ႇၵိူဝ်ၼမ်ႁႅင်း။ သင်ဝႃႈၵိၼ်တၢင်းၵိၼ်ၸိူဝ်းၼႆႉသေ ဢွၵ်ႇဢဵၼ်ႁႅင်းႁႂ်ႈပုင်ႇမၢၼ်ႇၼႆၸိုင် ယုမ်ႇယမ်ဝႃႈ ၵူၼ်းဢၼ်လူတ်းၼမ်ႉၼၵ်းၼၼ်ႉ တေလႆႈတူဝ်ၶိင်း ၼင်ႇဢၼ်တူဝ်ၸဝ်ႈၵဝ်ႇ ယိူင်းဢၢၼ်းဝႆႉၼၼ်ႉ သေဢမ်ႇၵႃး ပၢႆးယူႇလီၵေႃႈ တေၶႅမ်ႉ တူဝ်ၶိင်းၵေႃႈၵႅၼ်ႇၶႅင်လီ ၼၼ်ႉယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-05-09T13:47:12

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2-10/

ၵူၼ်းမိူင်းယဵပ်ႇၺႃးမၢၵ်ႇ ၶႃပုတ်းၶွၼ်ၼိုင်ႈ

ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ၵႂႃႇႁႃတေႃႉလိၼ် တီႈဝၢၼ်ႈၼွင်ယိၼ်းတူင်ႇ ဢိူင်ႇၼွင်ယိၼ်းတူင်ႇ ၸႄႈဝဵင်းသီႇသႅင်ႇ ၸိုင်ႈတႆးပွတ်းၸၢၼ်းသေ ယဵပ်ႇၺႃးမၢၵ်ႇယဵပ်ႇ ၼႆယဝ်ႉ။ မိူဝ်ႈဝႃးဝၼ်းထီႉ 8 May 2024 (လိူၼ်ႁူၵ်းမႂ်ႇ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၼၼ်ႉ မီးၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ဢမ်ႇႁူႉၸၵ်းၸိုဝ်ႈ ဢမ်ႇႁူႉၸၵ်းတီႈယူႇ ၵႂႃႇတေႃႉလိၼ်ႁိမ်းၶူဝ် တၢင်းၶဝ်ႈဝၢၼ်ႈၼွင်ယိၼ်းတူင်ႇသေ ၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ လႄႈ ၶႃၽၢႆႇၶႂႃပုတ်းၶၢတ်ႇၵႂႃႇ ဝႃႈၼႆ။ ၵူၼ်းမိူင်းၵေႃႉယဵပ်ႇၺႃးမၢၵ်ႇၼႆႉ ပဵၼ်သႅၼ်းၵူၼ်းၶၢဝ်ႉ လႄႈ ၵူၼ်းမိူင်းၼႂ်းပိုၼ်ႉတီႈ ဢဝ်သူင်ႇယူတ်းယႃတူဝ်ဝႆႉ တီႈႁူင်းယႃဝဵင်းသီႇသႅင်ႇယဝ်ႉ ဝႃႈၼႆ။ ဝၢၼ်ႈၼွင်ယိၼ်းတူင်ႇ မီးၽၢႆႇၸၢၼ်းဝဵင်းသီႇသႅင်ႇ လႄႈ ယၢၼ်ၵႆဝဵင်းဝႆႉမွၵ်ႈ 5 လၵ်း၊ ၼွၵ်ႈလိူဝ်ၼၼ်ႉ ၼႂ်းပိုၼ်ႉတီႈ ဝဵင်းသီႇသႅင်ႇၼႆႉၵေႃႈ ၸုမ်းသိုၵ်းပဢူဝ်း PNLA လႄႈ သိုၵ်းမၢၼ်ႈ ယၢမ်ႈပဵၼ်ပၢင်တိုၵ်းၵၼ်ယူႇ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-09T13:27:11

https://taifreedom.com/%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba%e1%82%83%e1%82%87-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba/

ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်လူင်းၵၢၼ်သွၼ်ၶူး ပွၵ်ႈၵမ်း 12 ၼႂ်းပိုၼ်ႉတီႈၵုမ်းၵမ် တီႈၼိုင်ႈ

ၼင်ႇႁိုဝ်ပေႃးတေပဵၼ်ၵၢၼ်ၽိူမ်ႉထႅမ် ၼမ်ႉၵတ်ႉၶူးသွၼ်မေႃသွၼ်ၶဝ်ၼၼ်ႉ ယူႇတီႈ ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၸင်ႇလႆႈၸတ်းပၼ် ပၢင်ၽိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉၶူး ပွၵ်ႈၵမ်း 12 ၼႂ်းၼႃႈတီႈဢုပ်ႉပိူင်ႇတီႈၼိုင်ႈသေ ပဵၼ်တီႈယဝ်ႉတူဝ်ႈလီငၢမ်းလႄႈ ၸင်လႆႈၸတ်းႁဵတ်းပၢင်လူင်းၵၢၼ်သွၼ် ၼႆယဝ်ႉ။ မိူဝ်ႈဝၼ်းထီႉ 7 May 2024 (ဝၼ်းလိူၼ်ႁႃႈလပ်း ပီႊတႆး 2118 ၼီႈ) ၶူးသွၼ် ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၸတ်းႁဵတ်း ပၢင်လူင်းၵၢၼ်သွၼ် ၽိူမ်ႉထႅမ်ၼမ်ႉၵတ်ႉၶူး ပွၵ်ႈၵမ်း 12 ၼႂ်းပိုၼ်ႉတီႈၼႆသေ မီးၽူႈၸတ်းၵၢၼ် ၼႃႈတီႈဢုပ်ႉပိူင်ႇတပ်ႉသိုၵ်းၸိုင်ႈတႆး (RCSS/SSA) လႄႈ ၵူၼ်းမိူင်းၼႂ်းပိုၼ်ႉတီႈ ၶိုၼ်ႈႁွတ်ႈပၼ်ႁႅင်းပၢၵ်ႇပၢႆ ၼႆယဝ်ႉ။ ၼႂ်းပၢင်လူင်းၵၢၼ်သွၼ်ၼၼ်ႉ ၽူႈၸတ်းၵၢၼ် ၼႃႈတီႈဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်ၶူးသွၼ်ၶဝ်ၵႂႃႇဝႃႈ “ငိၼ်းၸူမ်းဢဝ်ၵုင်ႇဢဝ်မုၼ်ထိုင် ၶူးသွၼ်ႁဝ်းၵူႈၵေႃႉလႄႈ ၽူႈမီးပုၼ်ႈၽွၼ်း ဢၼ်လႆႈႁူမ်ႈႁဵတ်းႁူမ်ႈသၢင်ႈ ၼႂ်းပၢင်သွၼ်၊ ႁဝ်းယႃႇပေလူင်လိုမ်းၵၢၼ်သွၼ်ႁဝ်း ႁဝ်းပဵၼ်ၶူးသွၼ်ၼႆၼၼ်ႉ မၼ်းလမ်ႇလွင်ႈပုၼ်ႈတႃႇၸိူဝ်ႉၸၢတ်ႈလႄႈၽႅၼ်ႇလိၼ်ႁဝ်တႄႉတႄႉ လိူဝ်ၼၼ်ႉၵေႃႈ မုၵ်ႉၸုမ်းၽၢၵ်ႇၵၢၼ်လူင်ဝႆႉၼႂ်းမိုဝ်းၶူးႁဝ်းၵူႈၵေႃႉၼႆ ယႃႇလိုမ်းၵၼ်၊ ပဵၼ်ၶူးသွၼ်ၼႆႉ ႁႂ်ႈမီးၵၢင်ၸႂ်ၶႂ်ႈႁဵၼ်းႁူႉတႃႇသေႇ ယႃႇပေၵိုတ်းလိုဝ်ႈၵၢၼ်ႁဵၼ်းႁူႉႁဝ်း ၵၢပ်ႈယၢမ်းလဵဝ်ပဵၼ်ၵၢပ်ႈဢၼ်ႁဵၼ်းႁူႉလႆႈငၢႆႈ လႄႈၵႂၢင်ႈၶႂၢင်” ၼႆယဝ်ႉ။ ဝၢႆးသေၼၼ်ႉ မီးသင်ႇၶၸဝ်ႈလႄႈ ၶူးပူင်သွၼ် ဢိၵ်ႇပႃးၽူႈမီးပုၼ်ႈၽွၼ်း ၼႂ်းႁွင်ႈၵၢၼ်လူင်ပၢႆးပၺ်ႇၺႃႇ လႄႈ ၼႂ်းၼႃႈတီႈဢုပ်ႉပိူင်ႇ မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၶူးၶဝ်ၵႂႃႇသေ ဝၢႆးၼၼ်ႉၵေႃႈ လႆႈၸတ်းႁဵတ်းပၢင်ၵိၼ်ၶဝ်ႈႁူမ်ႈမူႇၵၼ်ၵႂႃႇ ၼႆယဝ်ႉ။ ပၢင်ၽိုၵ်းၽွၼ်ႉၽိူမ်ႉထႅမ်ၼမ်ႉၵတ်ႉၶူးၼႆႉ ယူႇတီႈႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး လႆႈဢွၼ်ၸတ်းႁဵတ်းလၢႆလၢႆပိုၼ်ႉတီႈ မိူၼ်ၼင်ႇ ၼႂ်းၼႃႈတီႈဢုပ်ႉပိူင်ႇလႄႈ တီႈငဝ်ႈၸိုင်ႈလွႆတႆးလႅင်း ၸဵမ်ၸိူဝ်းၼႆႉသေ မၢင်တီႈၵေႃႈယင်းပႆႇၵိုတ်းလိုဝ်ႈလူင်းပၢင်သွၼ် ၼႆယဝ်ႉ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2024-05-09T13:23:45

https://taifreedom.com/%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%82%81%e1%80%b5%e1%80%90%e1%80%ba%e1%80%b8%e1%80%90%e1%80%ae%e1%82%88%e1%81%b5%e1%80%b5%e1%80%95%e1%80%ba%e1%80%b8/

ၵေႃႉႁၢၼ် RCSS/SSA ႁဵတ်းတီႈၵဵပ်းၼမ်ႉပၼ်ပီႈၼွင်ႉလႃးႁူႇ ႁဵတ်းၶူဝ်ပၼ်ၵူၼ်မိူင်း ၼႂ်းၸႄႈဝဵင်းၵုၼ်ႁဵင်

မိူဝ်ႈဝၼ်းထီႉ 8 May 2024 (လိူၼ်ႁူၵ်းမႂ်ႇ 1 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်းၼႂ်းၼႃႈတီႈဢုပ်ႉပိူင်ႇ တပ်ႉသိုၵ်းၸိုင်ႈတႆး (RCSS/SSA) လၢတ်ႈၼႄဝႃႈ “ၽၢႆဢုပ်ႉပိူင်ႇ ၼႂ်းၼႃႈတီႈႁဝ်းၶႃႈလႄႈ ၵေႃႉသိုၵ်းၵေႃႉႁၢၼ်ႁဝ်းၶႃႈ လႆႈဢွၼ်ၵၼ်ႁဵတ်းပၼ်တီႈၵဵပ်းၼမ်ႉဝႆႉ တႃႇၸႂ်ႉတိုဝ်း တီႈဝၢၼ်ႈပီႈၼွင်ႉလႃးႁူႇ တီႈၼုိင်ႈ ၼႂ်းၸႄႈဝဵင်းၵုၼ်ႁဵင်” ၼႆယဝ်ႉ။ လိူဝ်သေၼၼ်ႉ ၼင်ႇႁိုဝ်ၵူၼ်းမိူင်း ပေႃးတေၵႂႃႇငၢႆႈပႆလီၼၼ်ႉၼႆသေ ယင်းလႆႈႁဵတ်းပၼ်ၶူဝ်ၶၢမ်ႈၼမ်ႉ တႃႇၵူၼ်းမိူင်း ၼႂ်းၸႄႈဝဵင်းၵုၼ်ႁဵင်မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-09T12:35:29

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8-%e1%80%90%e1%80%ae%e1%82%89%e1%81%ba/

ပလိၵ်ႈထႆး ၵူတ်ႇထတ်း တီႉၺွပ်းႁႅင်းၵၢၼ်ၸိူဝ်းႁဵတ်းၵၢၼ်ၽိတ်းမၢႆမီႈ

ၸဝ်ႈၼႃႈတီႈပလိၵ်ႈထႆး လူင်းၵူတ်ႇထတ်းပိုၼ်ႉတီႈ တီႉၺွပ်းႁႅင်းၵၢၼ်ယၢၼ်မိူင်း ဢၼ်ႁဵတ်းၵၢၼ် မဵဝ်းဢၼ်မိူင်းထႆးသင်ႇႁၢမ်ႈဢမ်ႇပၼ်ႁဵတ်းၼၼ်ႉ ၼႆယဝ်ႉ။ မိူဝ်ႈၼႆႉဝၼ်းထီႉ 9 May 2024 (လိူၼ်ႁူၵ်းမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး ႁူမ်ႈတင်း ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ လႆႈဢွၵ်ႇၵူတ်ႇ ထတ်းၸွမ်းပိုၼ်ႉတီႈၽတ်ႉထယႃး ၸႄႈဝဵင်းပၢင်းလမုင်း ၸႄႈတွၼ်ႈၶျူၼ်းပူးရီး တႃႇႁႄႉၵင်ႈလွင်ႈၵႃႉၶၢႆၵူၼ်း လႄႈ လွင်ႈႁိမ်ၵၢၼ်မဵဝ်းပဵၼ်တႃႇၵူၼ်းထႆးႁဵတ်း (ၵၢၼ်ဢၼ်ဢမ်ႇၸႂ်ႈတႃႇႁႅင်းၵၢၼ်ယၢၼ်မိူင်း) ၼၼ်ႉ ၵူတ်ႇထတ်းတီႉၺွပ်းလႆႈ ႁႅင်းၵၢၼ်ၸိူဝ်းပႃးလုၵ်ႈဢွၼ်ႇ ဢႃႇယု 1−3 ၶူပ်ႇသေ ၼင်ႈပႂ်ႉယွၼ်းငိုၼ်းၵိၼ် ၼၼ်ႉတင်းမူတ်း 8 ၵေႃႉ၊ လုၵ်ႈဢွၼ် 7 ၵေႃႉ လႄႈ ၵူၼ်းလႄႇႁႃၶၢႆမွၵ်ႇ 2 ၵေႃႉ၊ ၵူၼ်းၶၢႆထူဝ်ႇထႅင်ႈ 1 ၵေႃႉ ၼႆယဝ်ႉ။ ၵဵဝ်ႇလူၺ်ႈႁႅင်းၵၢၼ်ယၢၼ်မိူင်း ဢၼ်ႁဵတ်းၵၢၼ်ၶၢႆၶူဝ်းၶွင် ဢၼ်ပဵၼ်ၵၢၼ်သင်ႇ ႁၢမ်ႈဢမ်ႇပၼ်ႁဵတ်းၼၼ်ႉတႄႉ ၽၢႆႇတၢင်းပလိၵ်ႈထႆးၶဝ် ဢမ်ႇထူပ်းႁၼ်သေ လၢမ်း ၶၢတ်ႈဝႃႈ ၸိူဝ်းၶဝ်တေတၼ်းႁူႉတူဝ်ဢွၼ်တၢင်း ဝႃႈၼႆ။ ႁႅင်းၵၢၼ်ယၢၼ်မိူင်း ဢၼ်ပလိၵ်ႈထႆး တီႉၺွပ်းလႆႈၼၼ်ႉ ၽၢႆႇတၢင်းၽူႈမီးပုၼ်ႈ ၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်း မီးၼၼ်ႉသေ တေၶိုၼ်းသိုပ်ႇၵူတ်ႇထတ်းပိုၼ်ႉတီႈ ႁႂ်ႈၼႅၼ်ႈၼႃမႃးလိူဝ်ၵဝ်ႇ ၼႆယဝ်ႉ။ ၸိူင်ႉႁိုဝ်ၵေႃႈလီ ဢၼ်ပဵၼ်ႁႅင်းၵၢၼ်ယၢၼ်မိူင်း ၸိူဝ်းထုၵ်ႇတီႉၺွပ်းၼၼ်ႉ ၽၢႆႇတၢင်းထႆးၶဝ် ဢမ်ႇလႆႈလၢတ်ႈပႃးဝႃႈ ပဵၼ်ႁႅင်းၵၢၼ်ယၢၼ်မိူင်း ၸိုင်ႈမိူင်းလႂ်ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-09T11:58:17

https://taifreedom.com/%e1%81%b6%e1%82%84%e1%82%87%e1%80%9e%e1%80%b0%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba/

ၶႄႇသူင်ႇၵူၼ်းႁဵတ်းၵၢၼ်မွၵ်ႈ 300 ပၢႆ မႃးၵေႃႇသၢင်ႈတႃႈႁိူဝ်းၼႂ်းမိူင်းရၶႅင်ႇ

ၶႄႇလႆႈသူင်ႇၵူၼ်းႁဵတ်းၵၢၼ် မွၵ်ႈ 300 ပၢႆ ၵႂႃႇတၢင်းမိူင်းရၶႅင်ႇ တႃႇၶဝ်ႈႁူမ်ႈၸွမ်း ၶူင်းၵၢၼ်ၵေႃႇသၢင်ႈတႃႈႁိုဝ်းၼမ်ႉလိုၵ်ႉပိုၼ်ႉတီႈႁဵတ်းၵၢၼ်ပၢႆးမၢၵ်ႈမီးၵျွၵ်ႉၽိဝ်ႇ (Kyaukphyu Special Economic Zone) ၼႆယူႇ။ ၵူၼ်းၼႂ်းပိုၼ်ႉတီႈလၢတ်ႈၼႄတီႈသိုဝ်ႇၶၢဝ်ႇ RFA ဝႃႈ မီးႁိူဝ်းၶႄႇမႃးၵိုတ်းယူႇတီႈ ၵုၼ်မတေး (Maday Island) မိူဝ်ႈၼႂ်းဝၼ်းထီႉ 28 April 2024 မီးၸဵမ်ၵူၼ်းႁဵတ်းၵၢၼ် ႁူမ်ႈပႃး ၶဝ်ႈၼမ်ႉတၢင်းၵိၼ် လႄႈ ၶိူင်ႈၸၢၵ်ႈလူင်ၸိူဝ်းၼႆႉသေ လွင်ႈၼႆႉၵေႃႈ မီးမႃးဝၢႆးသေ လႆႈၶႂၢင်ႉတီႈၶွင်ႇသီႇသိုၵ်းမၢၼ်ႈ ပၼ်ႁႂ်ႈႁဵတ်းတႃႈႁိူဝ်းတီႈၼၼ်ႈလႆႈ ဝႃႈၼႆ။ တႃႈႁိူဝ်းတီႈၵျွၵ်ႉၽိဝ်ႇၼႆႉ ပဵၼ်ၶူင်းၵၢၼ်လူင် ဢၼ်မီးၶႄႇပဵၼ်ၽူႈလူင်းတိုၼ်းၼမ်သေ လႆႈၶႂၢင်ႉတီႈၶွင်ႇသီႇသိုၵ်းမၢၼ်ႈမိူဝ်ႈ ပီႊ 2023 ၼၼ်ႉယဝ်ႉ၊ ၸွမ်းလူၺ်ႈၵၢၼ်ၵေႃႇသၢင်ႈၼၼ်ႉ မီးပၼ်ႁႃ ၵူၼ်းႁဵတ်းၵၢၼ်ဢမ်ႇၵုမ်ႇထူၼ်ႈ ၸွမ်းလူၺ်ႈငဝ်းလၢႆးၵၢၼ်မိူင်းဢမ်ႇၼိမ်သဝ်း ဢိၵ်ႇတင်း လွင်ႈဢၼ်ၶွင်ႇသီႇသိုၵ်းမၢၼ်ႈ လႄႈတင်းတပ်ႉသိုၵ်းရၶႅင်ႇ AA ပဵၼ်ပၢင်တိုၵ်းၵၼ်ၸိူဝ်းၼႆႉ ယူႇယဝ်ႉ။ ၶႄႇလႄႈတင်းမၢၼ်ႈ လႆႈႁဵတ်းၶေႃႈတူၵ်းလူင်းတႃႇၵေႃႇသၢင်ႈ တႃႈႁိူဝ်းၼမ်ႉလိုၵ်ႉတီႈဝဵင်းၵျွၵ်ႉၽိဝ်ႇၼႆႉ ၸဵမ်မိူဝ်ႈ November 2020 မိူဝ်ႈပၢၼ်ပႃႇတီႇၼူၵ်ႉယုင်း NLD ပဵၼ်လူင်ပွင်ၸိုင်ႈ၊ မီးၶႄႇပဵၼ်ၽူႈလူင်းတိုၼ်း 70% လႄႈ မိူင်းမၢၼ်ႈ 30% ၼႆသေ ၶူင်းၵၢၼ်ၼႆႉလၢမ်းၶၢတ်ႈဝႃႈ တေမီးတႃႈႁိူဝ်းတေႃႉသူင်ႇၵုၼ်ႇၵႃႉ တင်းမူတ်း 10 တႃႈ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-05-09T11:52:11

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9c%e1%80%ad%e1%80%af%e1%80%9d%e1%80%ba/

ဢမေႇရိၵၢၼ်ႇၵိုတ်းလိုဝ်ႈတႃႇသူင်ႇမၢၵ်ႇလူင်ပၼ်ဢိတ်ႇသရေး

ဢမေႇရိၵၢၼ်ႇလႆႈၵိုတ်းလိုဝ်ႈ လွင်ႈသူင်ႇမၢၵ်ႇလူင် ပၼ်တီႈဢိတ်ႇသရေး၊ မႆႈၸႂ်ဝႃႈ ဢိတ်ႇသရေးၼၼ်ႉ ၸၢင်ႈလူမ်ႇတိုၵ်းၼႂ်းဝဵင်း Rafah လႆႈတဵမ်တီႈ ၼႆယူႇ။ ၼင်ႇဢၼ်သိုဝ်ႇၶၢဝ်ႇ BBC ဢၢင်ႈဢိင်မႃးတီႈလႅင်ႇၶၢဝ်ႇ ၽူႈမီးပုၼ်ႈၽွၼ်းၸၼ်ႉသုင် ၶွင်ဢမေႇရိၵၢၼ်ႇဝႃႈ ဢမေႇရိၵၢၼ်ႇ လႆႈၵိုတ်းလိုဝ်ႈသူင်ႇမၢၵ်ႇလူင် ပၼ်တီႈဢိတ်ႇသရေးၵႂႃႇ မိူဝ်ႈၼႂ်းဝူင်ႈပူၼ်ႉမႃး ယွၼ်ႉမႆႈၸႂ်ဝႃႈ ဢိတ်ႇသရေးတေသူင်ႇသိုၵ်းၶဝ်ႈလူမ်ႇတိုၵ်းၼႂ်းပိုၼ်ႉတီႈဝဵင်း Rafah လႆႈတဵမ်တီႈ၊ ၼင်ႇႁိုဝ်ႁႂ်ႈပေႃးႁၼ်ၼမ်ႉႁၼ်တူဝ် ၵဵဝ်ႇလူၺ်ႈလွင်ႈၵမ်ႉထႅမ်ဢမေရိၵၢၼ်ႇ ဢၼ်ႁၼ်ဝႃႈ ဢိတ်ႇသရေးၼၼ်ႉ ဢမ်ႇထုၵ်ႇလီပိုတ်ႇသိုၵ်းၶဝ်ႈတိုၵ်းၼႂ်းဝဵင်း Rafah ႁၢဝ်ႈႁႅင်း ၸွမ်းလူၺ်ႈမီးၵူၼ်းမိူင်းယူႇသဝ်း 1 လၢၼ်ႉပၢႆ လႄႈ ဢမ်ႇမီးတီႈၵႂႃႇလႂ်ထႅင်ႈၼၼ်ႉ ဝႃႈၼႆ။ မၢၵ်ႇလူင်ဢၼ်ဢမေႇရိၵၢၼ်ႇ ၵိုတ်းလိုဝ်ႈၵၢၼ်တေႃႉသူင်ႇၼၼ်ႉ မီးမၢၵ်ႇလူင်ဢၼ်ၼၵ်း 907 ၵီႇလူဝ်ႇၵရမ်ႇ တင်းၼမ် 1,800 လုၵ်ႈလႄႈ မၢၵ်ႇလူင် 500 ပွင်ႇ 1,700 လုၵ်ႈ ၼႆယူႇယဝ်ႉ။ လွင်ႈတၢင်းဢၼ်ထုၵ်ႇၵိုတ်းလိုဝ်ႈၵႂႃႇၼႆႉ ၸွမ်းၼင်ႇလႅင်ႇၶၢဝ်ႇတီႈႁိူၼ်းႁေႃၶၢဝ် လၢတ်ႈဝႃႈ ပဵၼ်ယွၼ်ႉဢိတ်ႇသရေး ဢမ်ႇၸတ်းၵၢၼ်လႆႈလီ ၵဵဝ်ႇလူၺ်ႈလွင်ႈမႆႈၸႂ်ၶွင်ဢမေႇရိၵၢၼ်ႇ လွင်ႈဝႃႈ ၶႂ်ႈႁႂ်ႈမီးလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်းမိူင်း ဢၼ်မီးယူႇတီႈၼႂ်းဝဵင်း Rafah ၼၼ်ႉ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ မၢၵ်ႇလူင်ဢၼ်ထုၵ်ႇၵိုတ်းလိုဝ်ႈသူင်ႇပၼ်ၼႆႉ ပဵၼ်လွင်ႈၽၢၼ်ႇတႃႇငိုၼ်းတွင်းၵဝ်ႇ ဢၼ်ဢမေႇရိၵၢၼ်ႇ လႆႈပၼ်ၶႂၢင်ႉ တႃႇပၼ်လွင်ႈၸွႆႈထႅမ်ၽၢႆႇၶိူင်ႈယိပ်းၵွင်ႈၵၢင်ႇတီႈဢိတ်ႇသရေး မိူဝ်ႈလၢႆပီႊပူၼ်ႉမႃး လႄႈ ဢမ်ႇလႆႈၵဵဝ်ႇၶွင်ႈၵၼ်တင်း ငိုၼ်းဢၼ်ၸွႆႈထႅမ်ၽၢႆႇၵၢၼ်သိုၵ်းဢိတ်ႇသရေး ဢၼ်မႂ်ႇ ဢၼ်ဢမေႇရိၵၢၼ်ႇ တိုၵ်ႉပၼ်ၶႂၢင်ႉၵႂႃႇမိူဝ်ႈလိူၼ် April 2024 ပူၼ်ႉမႃးၼၼ်ႉ ဝႃႈၼႆ။ ယွၼ်ႉလူၺ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇၼႂ်းမိူင်းဢိတ်ႇသရေး မိူဝ်ႈဝၼ်းထီႉ 7 October 2023 ၼၼ်ႉသေ ၽၢႆႇတၢင်းဢိတ်ႇသရေးၵေႃႈ တုမ်ႉတွပ်ႇၶိုၼ်းႁၢဝ်ႈႁႅင်းလႄႈ ႁဵတ်းႁႂ်ႈၵူၼ်းမိူင်းပႃႇလႅတ်ႉသတၢႆး လႆႈလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 34,789 ၵေႃႉ မၢတ်ႇၸဵပ်း 78,204 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-09T10:56:13

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%99-4/

ရၢတ်ႉသျႃး ယိုဝ်းမၢၵ်ႇမိတ်ႉသႆး လႄႈ သူင်ႇတရူၼ်း လူမ်ႇတိုၵ်းယူႇၶရဵၼ်း

ဝၢႆးသေၽႅၼ်ၵၢၼ်လပ်ႉရၢတ်ႉသျႃး ႁူဝ်ႈဢွၵ်ႇမႃးယဝ်ႉၼၼ်ႉ ၽၢႆႇတၢင်းရၢတ်ႉသျႃး လႆႈယိုဝ်းမၢၵ်ႇမိတ်ႉသႆး လႄႈ သူင်ႇတရူၼ်းတိုၵ်းယိုဝ်းယူႇၶရဵၼ်းႁၢဝ်ႈႁႅင်း ၼႆယဝ်ႉ။ မိူဝ်ႈဝႃးဝၼ်းထီႉ 8 May 2024 (လိူၼ်ႁူၵ်းမႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇ တၢင်းယူႇၶရဵၼ်းဢွၵ်ႇမႃးလၢတ်ႈဝႃႈ ရၢတ်ႉသျႃး လႆႈယိုဝ်းမၢၵ်ႇမိတ်ႉသႆး 55 လုၵ်ႈ လႄႈ သူင်ႇတရူၼ်း 21 လမ်း ၶဝ်ႈလူမ်ႇတိုၵ်းၼႂ်းမိူင်းယူႇၶရဵၼ်းသေ ၶိူင်ႈႁႄႉၵင်ႈ ၽေးတၢင်းၵၢင်ႁၢဝ်ယူႇၶရဵၼ်း ယိုဝ်းၵႅတ်ႇပႅတ်ႈလႆႈမၢၵ်ႇမိတ်ႉသႆး 39 လုၵ်ႈ၊ ယိုဝ်း တရူၼ်းတူၵ်းပႅတ်ႈလႆႈ 20 လမ်း ၼႆသေတႃႉ ယွၼ်ႉဢမ်ႇယိုဝ်းၵႅတ်ႇလႆႈတင်းမူတ်း လႄႈ ႁဵတ်းႁႂ်ႈႁူင်းၾႆးၾႃႉ ၼႂ်းပွတ်းတွၼ်ႈ Chervonohrad တင်း ပွတ်းတွၼ်ႈ Stryi မိူင်းယူႇၶရဵၼ်းပွတ်းဝၼ်းတူၵ်းၼၼ်ႉ လႆႈႁပ်ႉလွင်ႈလူႉသုမ်း ၵူၺ်းဢမ်ႇမီးၵူၼ်း မၢတ်ႇၸဵပ်းလူႉတၢႆ ဝႃႈၼႆ။ ၵဵဝ်ႇလူၺ်ႈလွင်ႈရၢတ်ႉသျႃး ပိုတ်းယိုဝ်းသႂ်ႇႁူင်းၾႆးၾႃႉယူႇၶရဵၼ်း ပွၵ်ႈၵမ်းၼႆႉၵေႃႈ လႆႈမီးမႃးဝၢႆးသေ ၽႅၼ်ၵၢၼ်လပ်ႉရၢတ်ႉသျႃး ဢၼ်ဢၢၼ်းလၵ်ႉၶႃႈႁႅမ် ၸွမ်ၸိုင်ႈ ယူႇၶရဵၼ်း လႄႈ ၽူႈမီးၸၼ်ႉသုင်ၼႂ်းယူႇၶရဵၼ်းထႅင်ႈလၢႆလၢႆၵေႃႉ ႁူဝ်ႈဢွၵ်ႇမႃး ၼၼ်ႉ ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇတၢင်းယူႇၶရဵၼ်း ယင်းတီႉၺွပ်း ၽူႈမီးၸၼ်ႉသုင်ၼႂ်းယူႇၶ ရဵၼ်းထႅင်ႈ 2 ၵေႃႉ လူၺ်ႈလွင်ႈတၢင်းပဵၼ် ၽူႈႁၵ်းလင်ၸိူဝ်ႉၸၢတ်ႈ ဢၼ်ႁဵတ်း ၵၢၼ်ပၼ်ရၢတ်ႉသျႃးၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈ ၽၢႆႇတၢင်းရၢတ်ႉသျႃး ဢမ်ႇပႆႇလႆႈဢွၵ်ႇမႃးလၢတ်ႈပၼ်တၢင်းႁၼ်ထိုင် ၵဵဝ်ႇလူၺ်ႈလွင်ႈၽူႈမီးၸၼ်ႉသုင်ယူႇၶရဵၼ်း 2 ၵေႃႉ လွင်ႈဝႃႈလႆႈႁပ်ႉ ၸၢင်ႈတီႈရၢတ်ႉသျႃး တႄႇၸဵမ်မိူဝ်ႈရၢတ်ႉသျႃးၶဝ်ႈလူမ်ႇတိုၵ်းယူႇၶရဵၼ်း မိူဝ်ႈ February 2022 ၼၼ်ႉမႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-09T10:28:16

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%80%9e%e1%81%a2%e1%82%86%e1%80%b8-%e1%80%a2%e1%80%ad%e1%80%90%e1%80%ba%e1%82%87%e1%81%ba%e1%82%83%e1%80%b8%e1%80%9c%e1%80%af/

ၵႃးတၢင်ႇသၢႆး ဢိတ်ႇၺႃးလုၵ်ႈဢွၼ်ႇတၢႆၵေႃႉၼိုင်ႈ

ၵႃးတၢင်ႇသၢႆး (သီႇသွမ်ႇ) ပရိၵ်ႈပွင်ႇလႄႈ ဢဝ်ၵႂႃႇၽႃႇသႂ်ႇႁိူၼ်းၵူၼ်းမိူင်းလင်ၼိုင်ႈ ၼႂ်းပွၵ်ႉၵွင်းၼွင် ဝဵင်းမူႇၸေႊသေ ဢိတ်ႇၺႃးပႃးလုၵ်ႈဢွၼ်ႇၵေႃႉၼိုင်ႈ ဝႃႈၼႆ။ ၵူၼ်းမိူင်းမူႇၸေႊၵေႃႉၼိုင်ႈလၢတ်ႈၼႄဝႃႈ မိူဝ်ႈဝၼ်းထီႉ 7 May 2024 (ဝၼ်းလိူၼ်ႁႃႈလပ်း ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်းပၢႆၼၼ်ႉ မီးၵႃးတၢင်ႇသၢႆးလမ်းၼိုင်ႈ တိုၵ်ႉႁေႃႈၶိုၼ်ႈၵုင်း တီႈၼႂ်းပွၵ်ႉၵွင်းၼွင်သေ ၵမ်းၼၼ်ႉပရိၵ်ႈမၼ်းပွင်ႇ လႄႈ ဢဝ်ႁူၼ်လင်မႃး လေႃႈသႂ်ႇႁိူၼ်းပိူၼ်ႈ သမ်ႉဢိတ်ႇၺႃးပႃးလုၵ်ႈဢွၼ်ႇၵေႃႉၼိုင်ႈ ဢၼ်တိုၵ်ႉလဵၼ်ႈယူႇၼႂ်းဝၢင်းႁိူၼ်း လႆႈတၢႆထင်တီႈၵႂႃႇၵမ်းလဵဝ် ဝႃႈၼႆ။ သိုပ်ႇလၢတ်ႈၼႄထႅင်ႈဝႃႈ ၵႃးတၢင်ႇသၢႆး (သီသွမ်ႇ) ၼၼ်ႉ ပွၵ်ႈၼႆႉ ဢမ်ႇလႆႈတၢင်ႇသၢႆးဝႆႉ လႄႈ လွင်ႈလႆႈပဵၼ်ၽေးၵိုင်ႉၵၢင်ႉၵႂႃႇၼႆႉၵေႃႈ ၽႂ်ၵေႃႈၸႂ် ဢမ်ႇလီၸွမ်းတႄႉတႄႉ၊ ၶၢပ်ႈတူဝ်လုၵ်ႈဢွၼ်ႇတႄႉ ၸုမ်းပရႁိတ ဝဵင်းမူႇၸေႊ ဢဝ်သူင်ႇဝႆႉတီႈႁူင်းယႃမူႇၸေႊယဝ်ႉ ဝႃႈၼႆ။ ၵူၼ်းႁဵတ်းၵၢၼ်ပရႁိတၵေႃႉၼိုင်ႈ ပၼ်တၢင်းႁၼ်ထိုင်ဝႃႈ ၸူဝ်ႈၼႂ်းပီႊ 2024 ၼႆႉၵူၺ်း လူတ်ႉၵႃးၵႆႉၽႃႇၺႃးၵၼ် မီးယူႇၵူႈတီႈၵူႈမိူင်းသေ ၵူၼ်းလႆႈမၢတ်ႇၸဵပ်းလူႉတၢႆၵေႃႈ မီးတင်းၼမ်၊ ၼင်ႇႁိုဝ်ပေႃးတေဢမ်ႇလႆႈ ႁူပ်ႉၺႃးၽေးၵိုင်ႉၵၢင်ႉ လွင်ႈလူတ်ႉ/ၵႃးၽႃႇၵၼ်ၼၼ်ႉ ၵူၼ်းႁေႃႈလူတ်ႉႁေႃႈၵႃးၶဝ်ၵေႃႈ ထုၵ်ႇလီမီးသတိဝိရိယႁင်းၽႂ်ႁင်းမၼ်း လၢတ်ႈၼႄၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-08T16:06:33

https://taifreedom.com/%e1%81%b5%e1%80%ad%e1%81%bc%e1%80%ba%e1%81%bc%e1%80%99%e1%80%ba%e1%82%89%e1%80%a2%e1%80%b1%e1%82%87-%e1%80%90%e1%80%b1%e1%81%b8%e1%81%a2%e1%80%84%e1%80%ba%e1%82%88%e1%80%95%e1%80%b5%e1%81%bc%e1%80%ba/

ၵိၼ်ၼမ်ႉဢေႇ တေၸၢင်ႈပဵၼ်တၢင်းပဵၼ်သင်

ယွၼ်ႉဝႃႈၵူၼ်းႁဝ်းလၢႆလၢႆၵေႃႉ ႁဵတ်းၵၢၼ်သုၵ်ႉသေ တေလိုမ်းပႅတ်ႈလွင်ႈၵိၼ်ၼမ်ႉ ၸိူဝ်းၼႆႉၵေႃႈၸၢင်ႈမီးလႄႈ ႁဵတ်းႁႂ်ႈထၢတ်ႈၼမ်ႉၼႂ်းတူဝ်ဢေႇၼၼ်ႉယူႇယဝ်ႉ။ ယွၼ်ႉၼၼ် ႁဝ်းမႃးတူၺ်းၸွမ်းၵၼ်ဝႃႈ ၽေးႁၢႆႉဢၼ်တေၸၢင်ႈပဵၼ်မႃး ယွၼ်ႉတၢင်းယၢမ်ႈၵိၼ်ၼမ်ႉဢေႇၼၼ်ႉ တေၸၢင်ႈပဵၼ်သင်လၢႆလၢႆ- ဢွၵ်းဢေႃလူႉ ၽႂ်တေႁူႉဝႃႈ လွင်ႈဢမ်ႇၵိၼ်ၼမ်ႉဢွၼ်ႇၵူၺ်း တေၸၢင်ႈႁဵတ်းႁႂ်ႈ ဢွၵ်းဢေႃလူႉလႆႈ၊ မိူဝ်ႈဢၼ်တူဝ်ၶိင်းႁဝ်းၶၢတ်ႇၼမ်ႉၼၼ်ႉ တေႁဵတ်းႁႂ်ႈ လိူတ်ႈၼႂ်းတူဝ်ၶိင်းႁဝ်းတုင်မႃးသေ ႁဵတ်းႁႂ်ႈႁူဝ်ၸႂ်ဢဝ်လိူတ်ႈ သူင်ႇၵႂႃႇတီႈဢွၵ်းဢေႃ ဢမ်ႇပဵင်းပေႃးလႄႈ ၸင်ႇပဵၼ်လွင်ႈတၢင်းဢၼ်ႁဵတ်းႁႂ်ႈဢွၵ်းဢေႃလူႉၼၼ်ႉယဝ်ႉ။ ယွၼ်ႉၼၼ် သင်ႁူႉတူဝ်ဝႃႈ တူဝ်ၸဝ်ႈၵဝ်ႇ ႁိူဝ်ႉဢူၼ်ႈ၊ ဢမ်ႇၸိုၼ်ႈပၢင်ႇ၊ ဝူၼ်ႉသင်ၵေႃႈၼၢၼ်းဢွၵ်ႇ၊ ႁူဝ်မဝ်း ပဵၼ်မႃးၸိူဝ်းၼႆႉၸိုင် တေၸၢင်ႈပဵၼ်ယွၼ်ႉၵိၼ်ၼမ်ႉဢေႇၼၼ်ႉယဝ်ႉ။ ပဵၼ်သလိူၵ်ႈ သင်ဝႃႈၵိၼ်ၼမ်ႉဢမ်ႇပဵင်းပေႃးၼႆ တေၸၢင်ႈသူင်ႇၽွၼ်းတုမ်ႉယွၼ်ႈထိုင် ၼႂ်းႁူင်းၶဝ်ႈ ႁဵတ်းႁႂ်ႈႁူင်းၶဝ်ႈယွႆႈ ဢႃႇႁႃႉရ လႆႈယၢပ်ႇသေ တေၸၢင်ႈႁဵတ်းႁႂ်ႈလမ်းသႆႈႁႅင်ႈမႃးထႅင်ႈလႄႈ တေဢမ်ႇၸၢင်ႈၶီႈဢွၵ်ႇမႃးသေ တေၸၢင်ႈႁဵတ်းႁႂ်ႈၶီႈႁဝ်းၼၼ်ႉႁႅင်ႈ။ သင်ဝႃႈမဵဝ်းဢၼ်တီႈဢမ်ႇလီၸိူဝ်းၼႆႉ ယူႇဝႆႉၼႂ်းလမ်းသႆႈ ႁိုင်ႁိုင်ပေႃးၼႆၸိုင် တေႁဵတ်းႁႂ်ႈလမ်းသႆႈ လုတ်ႇမဵဝ်းဢမ်ႇလီၼၼ်ႉၶဝ်ႈၵႂႃႇၼႂ်းတူဝ်ၶိင်းၶိုၼ်းလႄႈ ၼိုင်ႈၶႅၼ်းတေႁဵတ်းႁႂ်ႈလိူတ်ႈဢမ်ႇလီသေ လိူတ်ႈၼၼ်ႉၵေႃႈတေတုင် ၼဵဝ် လိူဝ်သေၵဝ်ႇ၊ ဢၼ်ပဵၼ်ၶီႈၼၼ်ႉၵေႃႈ တေႁႅင်ႈလႄႈ ၵႅၼ်ႇႁႅင်းမႃး ထိုင်တီႈႁဵတ်းႁႂ်ႈပဵၼ်တွင်ႉပိၵ်ႇလႆႈ ၵမ်းလိုၼ်းမႃးၵေႃႈ တေႁဵတ်းႁႂ်ႈပဵၼ်မႃး တၢင်းပဵၼ်သလိူၵ်ႈၼၼ်ႉယဝ်ႉ။ ၸဵပ်းၸွမ်းလုပ်ႇၵပ်းလုပ်ႇတေႃႇ ၸွင်ႇယုမ်ႇႁိုဝ်ဝႃႈ လုပ်ႇဢွၼ်ႇလုပ်ႇၶွပ်ႈ ၼႂ်းတူဝ်ၶိင်းႁဝ်းလၢႆလၢႆတီႈ ႁူမ်ႈထိုင်ပႃး ဢၼ်ႁႄႉၵင်ႈလုပ်ႇၸိူဝ်းၼႆႉ ပဵၼ်ဢၼ်လွင်ႈယႂ်ႇ လႄႈ ၸၢင်ႈၽိတ်းပိူင်ႈလႆႈငၢႆႈသေ ၼမ်ႉၼႆႉသမ်ႉ တေၸွႆႈႁဵတ်းႁႂ်ႈလုပ်ႇၼၼ်ႉ ၵႅၼ်ႇၶႅင်လႆႈထိုင် ႁူဝ်ပၢၵ်ႇပႅတ်ႇသိပ်း 80% လႄႈ ယွၼ်ႉၼၼ် သင်ဝႃႈလုပ်ႇၵပ်းလုပ်ႇတေႃႇႁဝ်းၼၼ်ႉ ဢမ်ႇၸိုမ်ႉယမ်းဝႆႉသေ ႁႅင်ႈဝႆႉပေႃးၼႆၸိုင် တေၸၢင်ႈႁဵတ်းႁႂ်ႈလုပ်ႇၵပ်းလုပ်ႇတေႃႇလၢႆလၢႆတီႈ မီးလွင်ႈမၢတ်ႇၸဵပ်းလႆႈငၢႆႈ ဢမ်ႇၼၼ် တေတိတ်းၸပ်းၸိူဝ်ႉမႅင်းလႆႈငၢႆႈ မိူၼ်ၼင်ႇ မိူဝ်ႈၽွင်းယၢမ်းဢွၵ်ႇႁႅင်း၊ ပႆတၢင်း၊ ယုၵ်ႉၶူဝ်းၶွင်ၼၵ်း၊ လႅၼ်ႈ လႄႈ မိူဝ်ႈၽွင်းယၢမ်းဢွၵ်ႇဢဵၼ်ႁႅင်း ၸိူဝ်းၼႆႉ။ ႁူင်းယဵဝ်ႈတိတ်းၸပ်းၸိူဝ်ႉမႅင်း သင်ဝႃႈမီးလွင်ႈၶႂ်ႈၽၢႆႈဢွၼ်ႇ ၵူၺ်းၵႃႈသမ်ႉဢမ်ႇလႆဢွၵ်ႇမႃး ဢမ်ႇၼၼ် လႆဢွၵ်ႇမႃးယွတ်ႇသွင်ယွတ်ႇၵူၺ်းၼႆ တေၸၢင်ႈႁဵတ်းႁႂ်ႈႁပ်ႉႁူႉလႆႈဝႃႈ ပဵၼ်တၢင်းပဵၼ်ႁူင်းယဵဝ်ႈတိတ်းၸပ်းၸိူဝ်ႉမႅင်း ၼၼ်ႉယဝ်ႉ။ လွင်ႈတၢင်းမၼ်းၵေႃႈ တေလုၵ်ႉမႃးတီႈ လွင်ႈၵိၼ်ၼမ်ႉဢေႇ ၵိၼ်ၼမ်ႉဢမ်ႇပဵင်းပေႃး ထႅင်ႈလွင်ႈၼိုင်ႈသမ်ႉ မိူဝ်ႈၽွင်းယၢမ်းၶႂ်ႈၽၢႆႈဢွၼ်ႇၼၼ်ႉသမ်ႉၵၼ်ႈဝႆႉသေဢမ်ႇၵႂႃႇၽၢႆႈ ၼႆၸိူဝ်းၼႆႉယဝ်ႉ။ တၢင်းပဵၼ်ပီး ဢမ်ႇၶႂ်ႈယုမ်ႇၵေႃႈ တေလႆႈယုမ်ႇယဝ်ႉ၊ လွင်ႈၵိၼ်ၼမ်ႉဢေႇၼႆႉ ပဵၼ်လွင်ႈတၢင်းဢၼ်ႁဵတ်းႁႂ်ႈ ပဵၼ်တၢင်းပဵတ်ပီးလႆႈ။ သင်ဝႃႈႁဝ်းၵိၼ်ၼမ်ႉပၼ်ႁႂ်ႈပဵင်းပေႃး ယၢမ်းၵၢင်ၼႂ် ၵၢင်ဝၼ်း လႄႈ ၵၢင်ၶမ်ႈ ဢမ်ႇၼၼ် မိူဝ်ႈၽွင်းယၢမ်းတေၵိၼ်ၶဝ်ႈၼၼ်ႉ ၵိၼ်ပၼ်ၼမ်ႉ 1 ၵွၵ်းၸိုင် တေႁဵတ်းႁႂ်ႈၸဵဝ်းဢိမ်ႇလိူဝ် မိူဝ်ႈၽွင်းဢမ်ႇၵိၼ်ၼမ်ႉၼၼ်ႉယူႇ။ သင်ဝႃႈပဵၼ်ၵူၼ်းဢၼ်ၵမ်းၵမ်းၵိၼ်တၢင်းၵိၼ်သေ သမ်ႉဢမ်ႇၵႆႉၵိၼ်ၼမ်ႉၼႆ ၼိုင်ႈၶႅၼ်းတေႁဵတ်းႁႂ်ႈ ၼမ်ႉၼၵ်းၶိုၼ်ႈဝႆးၼၼ်ႉယဝ်ႉ။ ႁူဝ်လိူၼ်မႃးဢမ်ႇမၢၼ်ႇ ႁူဝ်လိူၼ်ၼၢင်းယိင်းၼႆႉ ပဵၼ်လွင်ႈတၢင်းမဵဝ်းၼိုင်ႈဢၼ်လၢတ်ႈၼႄလႆႈ လွင်ႈပၢႆးယူႇလီႁဝ်း။ သင်ထူပ်းႁၼ်ဝႃႈတူဝ်ၸဝ်ႈၵဝ်ႇၼၼ်ႉ ႁူဝ်လိူၼ်မႃး ဢမ်ႇပုင်ႇမၢၼ်ႇ ၶၢတ်ႇၶၢတ်ႇႁၢႆႁၢႆ ပဵၼ်သီၶႂ်ႈလမ်ၵမ်ႇဝႆႉ ဢမ်ႇၼၼ် တွင်ႉၸဵပ်းႁၢဝ်ႈႁႅင်းမိူဝ်ႈၽွင်းယၢမ်းႁူဝ်လိူၼ်မႃး၊ လွင်ႈတၢင်းမၼ်းၵေႃႈတေပဵၼ်မႃးယွၼ်ႉ ၵိၼ်ၼမ်ႉဢေႇၵေႃႈပဵၼ်လႆႈ။ မိူဝ်ႈၽွင်းယၢမ်းၼႂ်းတူဝ်ၶိင်းၵူၼ်းႁဝ်း မီးၼမ်ႉဢမ်ႇပဵင်းပေႃးၼၼ်ႉ တေဢမ်ႇၸၢင်ႈဢဝ်ၼမ်ႉၵႂႃႇပဵၼ်လိူတ်ႈလႆႈၼၼ်ႉယဝ်ႉ။ ၽၢင်ႁၢင်ႈၵူၼ်းၵိၼ်ၼမ်ႉဢေႇ ၽၢႆႈဢွၼ်ႇဢမ်ႇထိုင် 4-7 ပွၵ်ႈ တေႃႇၼိုင်ႈဝၼ်း။ မိူဝ်ႈၽွင်းယၢမ်းၽၢႆႈဢွၼ်ႇၼၼ်ႉ ပဵၼ်သီလိူင်ႁႅင်း ၵူႈၵမ်း။ ၽၢႆႈဢွၼ်ႇမီးဢၢႆမဵၼ်ႁႅင်း။ လွင်ႈၵိၼ်ၼမ်ႉဢေႇၵူၺ်း သူင်ႇၽွၼ်းတုမ်ႉယွၼ်ႈတေႃႇတူဝ်ၶိင်းတင်းၼမ်ယဝ်ႉ ယင်းပႆႇႁူမ်ႈထိုင်ပႃး ၼိူဝ်ႉၼင်ဢၼ်တေၸၢင်ႈႁဵတ်းႁႂ်ႈပဵၼ်ၽိဝ်ၼင်ႁႅင်ႈ ႁဵဝ်ႇယၢၼ်း တႃႁႅင်ႈ လႄႈ တူၺ်းႁၼ်ထဝ်ႈႁႅင်းလိူဝ်သေပၢၼ်မၼ်း။ ယွၼ်ႉၼၼ် ထုၵ်ႉလီၵိၼ်ပၼ်ၼမ်ႉ ၼိုင်ႈဝၼ်း 1,500 – 2,000 ml ဢမ်ႇၼၼ် 6 – 8 ၵွၵ်း ၼၼ်ႉယဝ်ႉ။ ၼမ်ႉၼႆႉ ပဵၼ်မဵဝ်းဢၼ်ၵူၼ်းႁဝ်းၵိၼ်လႆႈငၢႆႈသေ ယင်းပၼ်ၽွၼ်းလီတေႃႇတူဝ်ၶိင်းတင်းၼမ်ယူႇယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-05-08T13:23:52

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%9c%e1%80%bd%e1%80%84%e1%80%ba%e1%82%88%e1%80%99%e1%80%b0%e1%80%90%e1%80%ba%e1%80%b8%e1%80%9e%e1%82%82/

ၵူၼ်းႁဵတ်းလွင်ႈမူတ်းသႂ် တီႈၵျွင်းမုၼ်ၸဝ်ႈ ယဵပ်ႇၺႃးမၢၵ်ႇ

ၵူၼ်းၼုမ်ႇသွင်ၵေႃႉပီႈၼွင်ႉ ယိူင်းဢၢၼ်းႁဵတ်းၵၢၼ်လီၵုသူဝ်ႇၼႆသေ ၵႂႃႇပတ်းပတ်းၽဵဝ်ႈၽဵဝ်ႈ ႁဵတ်းလွင်ႈမူတ်းသႂ်ၼႂ်းဝၢင်းၵျွင်း ဝၢၼ်ႈၵွင်းႁေႃ ၸႄႈဝဵင်းသႅၼ်ဝီသေ ၵိုင်ႉၵၢင်ႉပဵၼ်ၽေးယဵပ်ႇၺႃးမၢၵ်ႇ ၼႆယဝ်ႉ။ မိူဝ်ႈဝၼ်းထီႉ 6 May 2024 (လိူၼ်ႁႃႈလွင်ႈ 13 ၶမ်ႈ ပီႊတႆး 2118 ၼီႈ) မီးၵူၼ်းၼုမ်ႇ ဢႃႇယု 24 ပီႊ လႄႈ 22 ပီႊ သွင်ၵေႃႉပီႈၼွင်ႉ ၵႂႃႇႁဵတ်းလွင်ႈလိူမ်ႈလႆႇမူတ်းသႂ် ၸွမ်းဝၢင်းၵျွင်း ဝၢၼ်ႈၵျွင်းႁေႃလႄႈ ၵိုင်ႉၵၢင်ႉယဵပ်ႇၺႃးမၢၵ်ႇသေ လူႉတၢႆထင်တီႈၵေႃႉၼိုင်ႈ ၼႆယဝ်ႉ။ ၵူၼ်းမိူင်းၼႂ်ပိုၼ်ႉတီႈလၢတ်ႈဝႃႈ ၵေႃႉပဵၼ်ပီႈဢၢႆႈမၼ်းၼၼ်ႉတႄႉ လႆႈလူႉတၢႆၵႂႃႇ ဢွင်ႈတီႈပိူင်ပဵၼ်ၼၼ်ႉၵမ်းသိုဝ်ႈယဝ်ႉ ၼွင်ႉၸၢႆးမၼ်းသမ်ႉ လႆႈတၢင်းမၢတ်ႇၸဵပ်း ၵမ်ႈၽွင်ႈသေ ၵူၼ်းႁိမ်းႁွမ်းဢဝ်သူင်ႇၵႂႃႇယူတ်းယႃတူဝ်ဝႆႉ တီႈႁူင်းယႃဝဵင်းသႅၼ်ဝီယဝ်ႉ ဝႃႈၼႆ။ တီႈဝဵင်းသႅၼ်ဝီၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ပဵၼ်ၸုမ်းသိုၵ်းၵူဝ်းၵၢင်ႉ MNDAA ၶဝ်ႈတိုၵ်းသိုၵ်းမၢၼ်ႈႁၢဝ်ႈႁႅင်းသေ ၵုမ်းၵမ်သိမ်းလႆႈဝႆႉဝဵင်းသႅၼ်ဝီ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-05-08T13:03:14

https://taifreedom.com/%e1%81%bc%e1%80%ad%e1%80%9d%e1%80%ba%e1%80%b8%e1%81%b6%e1%80%9c%e1%80%ae%e1%80%b8%e1%80%9a%e1%82%83%e1%80%b8-%e1%80%9e%e1%82%85%e1%81%bc%e1%80%ba%e1%80%b8-tactical-%e1%80%95%e1%80%b5%e1%81%bc%e1%80%ba/

ၼိဝ်းၶလီးယႃး သႅၼ်း tactical ပဵၼ်သင်? လမ်ႇလွင်ႈတေႃႇၵၢၼ်မိူင်းလုမ်ႈၾႃႉၸိူင်ႉႁိုဝ်?

ႁွင်ႈၵၢၼ်လူင်ၽၢႆႇၼွၵ်ႈမိူင်းရၢတ်ႉသျႃးလၢတ်ႈဝႃႈ တပ်ႉသိုၵ်းတေၽိုၵ်းၽွၼ်ႉသိုၵ်း လူၺ်ႈမီး ၶိူင်ႈၵွင်ႈၵၢင်ႇၼိဝ်းၶလီးယႃး သႅၼ်း tactical ၶဝ်ႈႁူမ်ႈၸွမ်း လႄႈ ပဵၼ်ပွၵ်ႈဢွၼ်တၢင်းသုတ်း ဢၼ်မီးလွင်ႈပိုၼ်ၽၢဝ်ႇ ၵၢၼ်ၽိုၵ်းၽွၼ်ႉသိုၵ်း ႁႂ်ႈပိူၼ်ႈပေႃးႁပ်ႉႁူႉၸွမ်းယူႇယဝ်ႉ။ ၶိူင်ႈၵွင်ႈၵၢင်ၼိဝ်းၶလီးယႃး သႅၼ်း tactical ပဵၼ်သင်? ၶိူင်ႈၵွင်ႈၵၢင်ႇၼိဝ်းၶလီးယႃး သႅၼ်း tactical (tactical nuclear weapons) ၼၼ်ႉ မီးႁႅင်းယႃႉလူႉလႆႈဢေႇလိူဝ်သေ မၢၵ်ႇမိတ်ႉသႆးယိုဝ်းၶၢမ်ႈမိူင်း ဢၼ်မီးႁူဝ်တိုၵ်းၼိဝ်းၶလီးယႃးလႄႈ ၶိူင်ႈၵွင်ႈၵၢင်ႇသႅၼ်းၼႆႉ တၢင်းႁႅင်းမၼ်းမီးယူႇမွၵ်ႈ 1 ၵီႇလူဝ်ႇတၢၼ်ႇ ဢေႇလိူဝ်မၢၵ်ႇၼိဝ်းၶလီးယႃးဢမေႇရိၵၢၼ်ႇ ဢၼ်ပွႆႇသႂ်ႇ ဝဵင်းႁီႇရူဝ်ႇသျီးမႃး မိူင်းၵျႃႇပၢၼ်ႇ မိူဝ်ႈသိုၵ်းလုမ်ႈၾႃႉပွၵ်ႈၵမ်းသွင် မွၵ်ႈ 15 ပုၼ်ႈ ဝႃႈၼႆ။ ၼိဝ်းၶလီးယႃး သႅၼ်း tactical ၼႆႉ ပဵၼ်ႁူဝ်တိုၵ်းဢၼ်လဵၵ်ႉ မိူၼ်ၼင်ႇ မၢၵ်ႇၼူၾႆးတိတ်းတင်ႈၸွမ်းႁိူဝ်းမိၼ်တိုၵ်း လႄႈ မၢၵ်ႇၵွင်ႈလူင် ဢမ်ႇၼၼ် မၢၵ်ႇမိတ်ႉသႆးယိုဝ်းၸမ် ၸိူဝ်းၼႆႉသေ ၸၢင်ႈဢဝ်တိတ်းတင်ႈၸွမ်း ၶိူင်ႈတေႃႉသူင်ႇလၢႆလၢႆသႅၼ်းလႆႈယူႇယဝ်ႉ။ ၶိူင်ႈၵွင်ႈၵၢင်ႇၼိဝ်းၶလီးယႃး သႅၼ်း tactical ၼႆႉ ဢမ်ႇလႆႈယူႇတႂ်ႈလိၵ်ႈႁူမ်ႈမၢႆ ၵုမ်းထိင်းၶိူင်ႈၵွင်ႈၵၢင်ႇ ဢၼ်ဢမေႇရိၵၢၼ်ႇလႄႈရၢတ်ႉသျႃး လႆႈႁဵတ်းႁူမ်ႈၵၼ်ဝႆႉ ဢမ်ႇမိူၼ်ၵၼ်တင်းၼိဝ်းၶလီးယႃး Strategic nuclear weapons ဢၼ်ထုၵ်ႇမၵ်းၶၢၼ်းယူႇဝႆႉၼႂ်းလိၵ်ႈႁူမ်ႈမၢႆ။ ယွၼ်ႉလွင်ႈၼႆႉသေ ရၢတ်ႉသျႃးၵေႃႈ ဢမ်ႇတွၼ်ႉဢွၵ်ႇမႃး ပိုတ်ႇလၢတ်ႈၼႄၶေႃႈမုၼ်းၶွင်ၼိဝ်းၶလီးယႃး လႄႈ တင်းၼမ်ၶွင်ၼိဝ်ၶီးယႃး သႅၼ်း tactical ၼႆႉ တီႈၵဵပ်းၶိူင်ႈၵွင်ႈၵၢင်ႇဢၼ်ရၢတ်ႉသျႃးမီး။ ၼိဝ်းၶလီးယႃး သႅၼ်း tactical လမ်ႇလွင်ႈတွၼ်ႈတႃႇပၢင်တိုၵ်း ရၢတ်ႉသျႃး−ယူႇၶရဵၼ်း ၸိူင်ႉႁိုဝ်? ၼပ်ႉမႃးၸဵမ်မိူဝ်ႈရၢတ်ႉသျႃးတႄႇၶဝ်ႈတိုၵ်းမိူင်းယူႇၶရဵၼ်း မိူဝ်ႈလိူၼ် February 2022 ၼၼ်ႉ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လႆႈပၼ်ၾၢင်ႉမိူင်းဝၼ်းတူၵ်းလၢႆပွၵ်ႈ ၵဵဝ်ႇလူၺ်ႈလွင်ႈၼိဝ်းၶလီးယႃးၶွင်ရၢတ်ႉသျႃး တွၼ်ႈတႃႇႁဵတ်းႁႂ်ႈမိူင်းဝၼ်းတူၵ်း လူတ်းယွမ်းလွင်ႈၸွႆႈထႅမ်ၽၢႆႇသိုၵ်း တီႈယူႇၶရဵၼ်း ၼႆယဝ်ႉ။ ၽွင်းတႄႇပၢင်တိုၵ်းယူႇၶရဵၼ်းမႃးၼၼ်ႉ ပူႇတိၼ်ႇတေၸႂ်ႉၵူႈလၢႆး တႃႇၵႅတ်ႇၶႄရၢတ်ႉသျႃး ႁူမ်ႈထိုင်ပႃးလွင်ႈတေၸႂ်ႉတိုဝ်းၶိူင်ႈၵွင်ႈၵၢင်ႇၼိဝ်းၶရီးယႃး သင်ဝႃႈမၼ်းလမ်ႇလွင်ႈ၊ ၵူၺ်းၵႃႈ ဝၢႆးမႃး ပူႇတိၼ်ႇလႆႈလူတ်းယွမ်း လွင်ႈတေၸႂ်ႉတိုဝ်းၼိဝ်းၶလီးယႃး ၽွင်းဢၼ်ယူႇၶရဵၼ်းတူၵ်းသုမ်းၵႂႃႇ တႃႇႁိမ်ဢဝ်လႅၼ်လိၼ်ၶိုၼ်းတီႈရၢတ်ႉသျႃးၼၼ်ႉ၊ ၽၢႆႇတင်းတပ်ႉသိုၵ်းရၢတ်ႉသျႃးၵေႃႈ လႆႈဢွင်ႇပေႉမႃးလၢႆလၢႆပွတ်းတွၼ်ႈတိၵ်းတိၵ်း ယူႇယဝ်ႉ။ ယွၼ်ႉသင်လႄႈ ရၢတ်ႉသျႃးၸင်ႇလႆႈသူင်ႇၼိဝ်းၶလီးယႃးၵႂႃႇမိူင်းပေႇလႃႇရုတ်ႉ? မိူဝ်ႈပီႊပူၼ်ႉမႃးၼၼ်ႉ ရၢတ်ႉသျႃးလႆႈဢဝ်တပ်ႉၼိဝ်းၶလီးယႃး သႅၼ်း tactical ၵမ်ႈၽွင်ႈ ၵႂႃႇပၵ်းဝႆႉတီႈမိူင်းပေႇလႃႇရုတ်ႉ ဢၼ်တိတ်းၸပ်းလႅၼ်လိၼ်ယူႇၶရဵၼ်းလႄႈ မိူင်းဢၼ်ၶဝ်ႈပဵၼ်ၸုမ်း NATO ၼင်ႇ ပူဝ်ႇလႅၼ်ႇ၊ လၢတ်ႉသဝီးယႃး၊ လိထူဝ်းၼီးယႃး ၸိူဝ်းၼႆႉ။ ရၢတ်ႉသျႃးၸႂ်ႉႁႂ်ႈမိူင်းပေႇလႃႇရုတ်ႉ ပဵၼ်ထၢၼ်တီႈတင်ႈၵၢၼ်သိုၵ်း ၽွင်းပၢင်တိုၵ်းၼႂ်းယူႇၶရဵၼ်း၊ ဢၼ်ပဵၼ်မိူင်းမီးလွင်ႈၸမ်ၸႂ်ၵၢၼ်ၽၢႆႇၵၢၼ်တိုၵ်း တင်းရၢတ်ႉသျႃးသေ ပဵၼ်ၽၢႆႇတုၵ်းယွၼ်းႁႂ်ႈရၢတ်ႉသျႃး ဢဝ်ၼိဝ်းၶလီးယႃးမႃးဝၢင်းဝႆႉတီႈမိူင်းၸဝ်ႈၵဝ်ႇယူႇယဝ်ႉ။ ၸွမ်ၸိုင်ႈ ရၢတ်ႉသျႃးလႄႈ ပေႇလႃႇရုတ်ႉ လၢတ်ႈဝႃႈ လွင်ႈဢၼ်ဢဝ်ၼိဝ်းၶလီးယႃး ၵႂႃႇပၵ်းဝႆႉတီႈပေႇလႃႇရုတ်ႉၼၼ်ႉ ပဵၼ်ၵၢၼ်တုမ်ႉတွပ်ႇၶိုၼ်းၽေးမိူင်းဝၼ်းတူၵ်း ဢၼ်ပူၼ်ႉပႅၼ်ၶဝ်ႈမႃး ႁူမ်ႈပႃး လွင်ႈဢင်းၵိတ်ႉတႅပ်းတတ်းႁႃၵွင်ႈလူင် Uranium ပၼ်တီႈယူႇၶရဵၼ်း။ ၶိူင်ႈၵွင်ႈၵၢင်ႇၼိဝ်းၶလီးယႃး သႅၼ်း tactical ဢၼ်ရၢတ်ႉသျႃး တင်ႈဝႆႉတီႈၼႂ်းမိူင်းပေႇလႃႇရုတ်ႉၼၼ်ႉ ယူႇၽၢႆႇတႂ်ႈၵၢၼ်ဢုပ်ႉပိူင်ႇၶွင်ရၢတ်ႉသျႃး လႄႈ မီးၵၢၼ်ၽိုၵ်းၽွၼ်ႉသိုၵ်း၊ ၽၢႆႇၵၢၼ်မိၼ်ၶွင်တပ်ႉသိုၵ်းပေႇလႃႇရုတ်ႉ ၸႂ်ႉတိုဝ်းၶိူင်ႈၵွင်ႈၵၢင်ႇၸိူဝ်းၼၼ်ႉလႆႈ လႄႈ ႁဵတ်းႁႂ်ႈရၢတ်ႉသျႃးၼၼ်ႉ မီးၼမ်ႉၵတ်ႉတိူဝ်းၶိုၼ်ႈမႃး ၼႂ်းၵၢၼ်တိုၵ်းတေႃးတၢင်းၵၢင်ႁၢဝ်ၶွင်ယူႇၶရဵၼ်း ဢၼ်မီးလႅၼ်လိၼ်တိတ်းၸပ်းတင်း ပေႇလႃႇရုတ်ႉၼၼ်ႉလႄႈ ယင်းၸၢင်ႈပူၼ်ႉပႅၼ်ၶဝ်ႈလႆႈထိုင် ၸုမ်း NATO ၼႂ်းပွတ်းယူးရူပ်ႇပွတ်းဝၼ်းဢွၵ်ႇ လႄႈ ပွတ်းၵၢင်လႆႈထႅင်ႈလူးၵွၼ်ႇယဝ်ႉ။ ဢၢင်ႈဢိင်မႃးတီႈ VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-08T11:51:00

https://taifreedom.com/%e1%81%b5%e1%80%bb%e1%82%83%e1%82%87%e1%80%99%e1%81%bc%e1%80%ae%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%90%e1%80%ad%e1%80%af/

ၵျႃႇမၼီႇ သူင်ႇႁိူဝ်းတိုၵ်း ၶဝ်ႈၼႂ်းပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇ

ၼႂ်းၽွင်းယၢမ်းဢၼ်တီႈပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇ မီးလွင်ႈၶဵင်ႈၶႅင်ယူႇ ၼၼ်ႉ ၵျႃႇမၼီႇ လႆႈသူင်ႇႁိူဝ်းတိုၵ်းၶဝ်ႈမႃးၼႂ်းပွတ်းတွၼ်ႈၼႆႉ ၼႆယဝ်ႉ။ မိူဝ်ႈဝႃးဝၼ်းထီႉ 7 May 2024 (ဝၼ်းလိူၼ်ႁႃႈလပ်း ပီႊတႆး 2118 ၼီႈ) ၼၼ်ႉ ၵျႃႇမၼီႇ လႆႈသူင်ႇႁိူဝ်းတိုၵ်း 2 လမ်း ၶဝ်ႈၵႂႃႇတီႈၼႂ်းပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇ ၽွင်းယၢမ်းဢၼ် ထႆႇဝၼ်ႇ တင်း ၶႄႇ မီးလွင်ႈၶဵင်ႈၶႅင်ၵၼ် သေဢမ်ႇၵႃး သမ်ႉပဵၼ် ၽွင်းဢၼ်လွင်ႈၶဵင်ႈၶႅင်တီႈၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉၽိူမ်ႉၶိုၼ်ႈမႃး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽွင်းလူင်ၽၢႆႇၵႅတ်ႇၶႄၵျႃႇမၼီႇ လႆႈလၢတ်ႈဝႃႈ လွင်ႈၶဵင်ႈ ၶႅင်ၵၼ်ၸိူဝ်းၼၼ်ႉ မၼ်းတုမ်ႉတိူဝ်ႉတေႃႇ လွင်ႈလွတ်ႈလႅဝ်း ၼႂ်းၵၢၼ်လႅၼ်ႈႁိူဝ်း လႄႈ သဵၼ်ႈတၢင်းၵႃႉၶၢႆ ၼႂ်းပွတ်းတွၼ်ႈၼႆႉ ဝႃႈၼႆ။ ၵၢၼ်ၵႃႉၶၢႆတေႃႇၼွၵ်ႈမိူင်း ၼႂ်းၵုၼ်ယူးရူပ်ႇ မွၵ်ႈ ႁူဝ်ပၢၵ်ႇသီႇသိပ်း 40% ၼႆႉ တေႃႉသူင်ႇလတ်းၽၢၼ်ႇ ၼႂ်းပၢင်ႇလၢႆႇၶႄႇပွတ်းၸၢၼ်း ၼႆယဝ်ႉ။ ႁိူဝ်းတိုၵ်းၵျႃႇမၼီႇ 2 လမ်း ၼၼ်ႉ တေလႅၼ်ႈလတ်းၽၢၼ်ႇတီႈၼႂ်းပၢင်ႇလၢႆႇၶႄႇ ပွတ်းၸၢၼ်းမိူၼ်ၵၼ် ၵူၺ်းၵႃႈ ၸွင်ႇတေလတ်းၽၢၼ်ႇ ၼႂ်းပိုၼ်ႉတီႈၵႅပ်ႈထႆႇဝၼ်ႇ မိူၼ်ဢမေႇရိၵၢၼ်ႇယူႇႁိုဝ်ၼႆၼၼ်ႉတႄႉ ဢမ်ႇပႆႇၸႅင်ႈလႅင်း ဝႃႈၼႆသေတႃႉ ၵူၺ်းတေၸၢင်ႈႁဵတ်းႁႂ်ႈၶႄႇ ဢမ်ႇပဵင်းပေႃးႁၢၼ်ႉၸႂ် ဝႃႈၼႆ။ ပၢင်ႇလၢႆႇၶႄႇပွတ်းၸၢၼ်း လႄႈ မိူင်းထႆႇဝၼ်ႇၼၼ်ႉ ၶႄႇလႆႈဢၢင်ႈလၢတ်ႈဝႃႈ ပဵၼ်ပွတ်းဢွၼ်ႇတွၼ်ႈၼိုင်ႈၶွင်မိူင်းၶႄႇမႃးတႃႇသေႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-08T11:34:47

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99/

သိုၵ်းမၢၼ်ႈၺွပ်းၵူၼ်းမိူင်း 9 ၵေႃႉ ပႃးမႄႈမၢၼ်း

ၸုမ်းသိုၵ်း PNLA ပိုၼ်ၽၢဝ်ႇဝႃႈ ၸုမ်းသိုၵ်းမၢၼ်ႈ တီႉၺွပ်းဢဝ်ၵူၼ်းမိူင်း ၼႂ်းပိုၼ်ႉတီႈ ဝၢၼ်ႈထီပႂႃႇ ဢိူင်ႇပၢၼ်ႉပုၺ်း ၸႄႈဝဵင်းသီႇသႅင်ႇ ဢဝ်ႁဵတ်းပဵၼ်တီႈႁႄႉမၢၵ်ႇၵွင်ႈ ဢမ်ႇၼၼ် ၶမ်းတၢႆတၢင်သိုၵ်းမၢၼ်ႈ ဝႃႈၼႆ။ ၸုမ်းသိုၵ်းပဢူဝ်း PNLA ပိုၼ်ၽၢဝ်ႇဝႆႉဝႃႈ မိူဝ်ႈဝၼ်းထီႉ 6 May 2024 ၼၼ်ႉ ၸုမ်းသိုၵ်းမၢၼ်ႈတီႉၺွပ်းဢဝ် ၵူၼ်းမိူင်း 9 ၵေႃႉ ၸၢႆး 5 ၵေႃႉ လႄႈ ၼၢင်းယိင်း 4 ၵေႃႉသေ ၼႂ်းၼၢင်းယိင်းၼၼ်ႉသမ်ႉ ပႃးဝႆႉမႄႈၸပ်းတွင်ႉၵေႃႉၼိုင်ႈ၊ ယွၼ်ႉလၢႆးႁဵတ်းသၢင်ႈသိုၵ်းမၢၼ်ႈၼႆႉ ပူၼ်ႉပႅၼ်ၵႂႃႇၼႂ်းပၵ်းပိူင်လွင်ႈတိုဝ်းၵမ်သိုၵ်း လႄႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ၼႆယဝ်ႉ။ ၽွင်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸႄႈတွၼ်ႈတူၼ်ႈတီးၼၼ်ႉ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢမ်ႇမီးတၢင်းၽိတ်းသင် လႆႈထုၵ်ႇတီႉၺွပ်းႁႅမ်တၢႆၵေႃႈမီး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-05-07T14:39:14

https://taifreedom.com/%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83%e1%82%89%e1%81%bd%e1%80%b0%e1%80%9d%e1%80%ba%e1%80%99%e1%80%b1%e1%80%b8-%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83/

သွင်ၵေႃႉၽူဝ်မေး ယဵပ်ႇၺႃးမၢၵ်ႇ

ၵူၼ်းမိူင်းၼႂ်းပိုၼ်ႉတီႈ ပၢႆႈၽေးပၢင်တိုၵ်းၸုမ်းယိပ်းၵွင်ႈၵၢင်ႇသေ ၶိုၼ်းပွၵ်ႈမိူဝ်း ဢဝ်ၶူဝ်းၶွင်ၸႂ်ႉတိုဝ်းထႅင်ႈ တီႈတၢင်းႁိူၼ်းလႄႈ လႆႈၵိုင်ႉၵၢင်ႉယဵပ်ႇၺႃးမၢၵ်ႇ တီႈတၢင်းၶဝ်ႈဝၢၼ်ႈလူင်းပိၼ်း ၸႄႈဝဵင်းပၢင်လွင်း ၼႆယဝ်ႉ။ မိူဝ်ႈဝၼ်းထီႉ 5 May 2024 (လိူၼ်ႁႃႈလွင်ႈ 12 ၶမ်ႈ ပီႊတႆး 2118 ၼီႈ) ၽွင်းၶုၼ်ႇပူင်း+ၼၢင်းၶိၼ်ႇထူၺ်း သွင်ၶႃၵေႃႉၽူဝ်မေး ႁေႃႈတင်းလူတ်ႉၶိူင်ႈသေ လုၵ်ႉတီႈဝၢၼ်ႈၼၼ်းထႃႇ ပွၵ်ႈၵႂႃႇၸူးႁိူၼ်း ဝၢၼ်ႈလူင်းပိၼ်း တႃႇၵႂႃႇဢဝ်ၶူဝ်းၶွင် လႄႈ ၶဝ်ႈၼမ်ႉတၢင်းၵိၼ်ထႅင်ႈၵမ်ႈၽွင်ႈၼႆၼၼ်ႉ လႆႈၵိုင်ႉၵၢင်ႉႁေႃႈလူတ်ႉ ယဵပ်ႇၺႃးမၢၵ်ႇ တီႈတၢင်းၶဝ်ႈဝၢၼ်ႈလူင်းပိၼ်းသေ လႆႈတိူဝ်ႉၸပ်းၸၢၵ်ႇမၢၵ်ႇ မၢတ်ႇၸဵပ်းႁၢဝ်ႈႁႅင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၶႃသွင်ၵေႃႉၽူဝ်မေး လႆႈတၢင်းမၢတ်ႇၸဵပ်း ၼင်ႇၵၼ်လႄႈ မိူဝ်ႈလဵဝ်ယူတ်းယႃတူဝ်ဝႆႉတီႈႁူင်းယႃ ဝဵင်းလူင်တူၼ်ႈတီး ဝႃႈၼႆ။ ဝၢၼ်ႈလူင်းပိၼ်းၼႆႉ ၸုမ်းယိပ်းၵွင်ႈၵၢင်ႇၶဝ် ပဵၼ်ပၢင်တိုၵ်းၵၼ်ႁၢဝ်ႈႁႅင်းလႄႈ ၵူၼ်းဝၢၼ်ႈ လႆႈပၢႆႈၽေးပၢင်တိုၵ်း 2 ပွၵ်ႈ၊ မိူဝ်ႈၼႂ်းလိူၼ် May 2023 ၼၼ်ႉၵေႃႈ ၵူၼ်းဝၢၼ်ႈလူင်းပိၼ်း ယဵပ်ႇၺႃးမၢၵ်ႇၸုမ်းယိပ်းၵွင်ႈၵၢင်ႇ ဢၼ်ႁၢင်ႈၵၢင်ဝႆႉ ၸွမ်းႁိမ်းႁွမ်းဝၢၼ်ႈသေ ၶႃပုတ်းၵႂႃႇၵေႃႉၼိုင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-05-07T13:02:21

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a/

ဢိတ်ႇသရေးသိုပ်ႇပိုတ်းယိုဝ်းသႂ်ႇၼႂ်းဝဵင်း Rafah ဝၢႆးသင်ႇႁႂ်ႈၵူၼ်းသႅၼ်ပၢႆဢွၵ်ႇပၢႆႈ

ဢိတ်ႇသရေးလႆႈသိုပ်ႇပိုတ်းယိုဝ်းသႂ်ႇၼႂ်းဝဵင်း Rafah ထႅင်ႈ ဝၢႆးသေပၼ်ၾၢင်ႉၵူၼ်းမိူင်းမွၵ်ႈ 1 သႅၼ်ပၢႆဢွၵ်ႇပၢႆႈ ၽွင်းၶေႃႈတူၵ်းလူင်းဢၼ်တိုၵ်ႉယူႇၼႂ်းငဝ်းလၢႆးလမ်ႇလွင်ႈဝႆႉယူႇ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ တပ်ႉသိုၵ်းဢိတ်ႇသရေး လႆႈတႄႇပိုတ်းယိုဝ်းတၢင်းၵၢင်ႁၢဝ် သႂ်ႇၼႂ်းဝဵင်း Rafah ၼႂ်းတွၼ်ႈၵႃႇၸႃႉ ပွတ်းၸၢၼ်းသုတ်းၼၼ်ႉ ၼႆယဝ်ႉ။ ဢွၼ်တၢင်းၼၼ်ႉၵေႃႈ ၶဝ်လႆႈပၼ်ၾၢင်ႉၵူၼ်းမိူင်း ဢၼ်ယူႇၼႂ်းပိုၼ်ႉတီႈပွတ်းဝၼ်းဢွၵ်ႇၼႂ်းဝဵင်းၼႆႉ ႁႂ်ႈၶၢႆႉၵႂႃႇယူႇဢွင်ႈတီႈၵူၼ်းပၢႆႈၽေး ဢၼ်ယူႇႁၢင်ႇၵႆၵႂႃႇ မွၵ်ႈ 10 ၵီႇလူဝ်ႇမီႇတိူဝ်ႇၼႆႉ ဝႃႈၼႆ။ လိူဝ်သေၼၼ်ႉ ၸုမ်းယိပ်းၵွင်ႈၵၢင်ႇဢၼ်မီးယူႇၼႂ်းတွၼ်ႈၵႃႇၸႃႉၼၼ်ႉၵေႃႈ လႆႈယိုဝ်းမၢၵ်ႇမိတ်ႉသႆးတုမ်ႉတွပ်ႇၶိုၼ်းတပ်ႉသိုၵ်းဢိတ်ႇသရေးၵႂႃႇၸွမ်းၸိူဝ်းလႅၼ်လိၼ်ၵႃႇၸႃႉၸိူဝ်းၼႆႉ ယူႇယဝ်ႉ။ လွင်ႈဢၼ်ဢိတ်ႇသရေး ပိုတ်းယိုဝ်းသႂ်ႇဝဵင်း Rafah ပွၵ်ႈၼႆႉၵေႃႈ မီးမႃးဝၢႆးသေ ၸုမ်းႁႃးမၢတ်ႉသ် ယွမ်းႁပ်ႉလွင်ႈတၢင်းၼႂ်းၶေႃႈတူၵ်းလူင်းၵိုတ်းတိုၵ်း ဢၼ်မိူင်းဢီႇၵျိပ်ႉၼႄႉၼမ်းၼၼ်ႉသေ မီးလွင်ႈမုင်ႈမွင်းတႃႇတေၵိုတ်းတိုၵ်း ၼႆၼၼ်ႉယူႇ၊ ၵူၺ်းၵႃႈ ၸွမ်ၽွင်းလူင်ဢိတ်ႇသရေးသမ်ႉဝႃႈ လွင်ႈတၢင်းၼႂ်းၶေႃႈတူၵ်းလူင်းၼၼ်ႉ ယင်းတိုၵ်ႉႁၢင်ႇၵႆၵၼ်တင်း ၶေႃႈတုၵ်းယွၼ်းဢိတ်ႇသရေးယူႇလႄႈ တေသူင်ႇၽူႈတႅၼ်းၵႂႃႇဢုပ်ႇဢူဝ်းထႅင်ႈ ဝႃႈၼႆ။ တေႃႇထိုင်ယၢမ်းလဵဝ် ယင်းဢမ်ႇပိုတ်ႇလၢတ်ႈပဵၼ်တၢင်းၵၢၼ်ဝႃႈ ၼႂ်းယုၵ်းယၢင်ႇၶေႃႈတူၵ်းလူင်းၼၼ်ႉမီးသင်ၽွင်ႈ ၵူၺ်းၵႃႈ လၢမ်းၶၢတ်ႈဝႃႈ တေပဵၼ်လွင်ႈၵၢၼ်ပွႆႇၶိုၼ်းၵူၼ်းဢၼ်ထုၵ်ႇတီႉၺွပ်းၵႂႃႇလႄႈ လွင်ႈပၼ်ၶႂၢင်ႉၵူၼ်းမိူင်းပႃႇလႅတ်ႉသ်တၢႆး ႁႂ်ႈပွၵ်ႈယူႇၶိုၼ်းတီႈၵဝ်ႇ ၼႆယူႇ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-07T12:55:56

https://taifreedom.com/%e1%81%be%e1%80%9b%e1%80%84%e1%80%ba%e1%82%87%e1%80%9e%e1%80%b5%e1%80%90%e1%80%ba%e1%82%88%e2%88%92eu-%e1%80%90%e1%80%af%e1%81%b5%e1%80%ba%e1%80%b8%e1%80%9a%e1%80%bd%e1%81%bc%e1%80%ba%e1%80%b8/

ၾရင်ႇသဵတ်ႈ−EU တုၵ်းယွၼ်းႁႂ်ႈ သျီႇ ၵျိၼ်းၽိင်ႇ ၸွႆႈၵိုတ်းပၢင်တိုၵ်းယူႇၶရဵၼ်း

ၸွမ်ၸိုင်ႈၾရင်ႇသဵတ်ႈ လႄႈ ႁူမ်ႈတုမ်ယူးရူပ်ႇ (EU) တုၵ်းယွၼ်းႁႂ်ႈၸွမ်ၸိုင်ႈၶႄႇ ၸႂ်ႉဢႃႇၼႃႇဢူၽုင်းၸွႆႈၵိုတ်းယိုတ်း ပၢင်တိုၵ်းၼႂ်းမိူင်းယူႇၶရဵၼ်း။ မိူဝ်ႈဝၼ်းထီႉ 6 May 2024 (လိူၼ်ႁႃႈလွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸွမ်ၸိုင်ႈၶႄႇ သျီႇ ၵျိၼ်းၽိင်ႇ ၶဝ်ႈႁူမ်ႈပၢင်ၵုမ်ၶိုၵ်ႉတွၼ်းၸွမ်း ၸွမ်ၸိုင်ႈၾရင်ႇ သဵတ်ႈ လႄႈ ႁူဝ်ပဝ်ႈၶွမ်ႇမသျိၼ်ႇယူးရူပ်ႇ (EC) လူၺ်ႈဢုပ်ႇဢူဝ်းၵၼ် တီႈမိူင်းၾရင်ႇ သဵတ်ႈ ၵဵဝ်ႇလူၺ်ႈလွင်ႈၵႃႉၶၢႆၼႂ်းၵႄႈၵၢင် ယူးရူပ်ႇ တင်း ၶႄႇ ႁူမ်ႈပႃး လွင်ႈပၢင်တိုၵ်း ယူႇၶရဵၼ်း လႄႈ ရၢတ်ႉသျႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆသေ ယူႇတီႈၸွမ်ၸိုင်ႈၾရင်ႇသဵတ်ႈ လၢတ်ႈဝႃႈ လွင်ႈႁူမ်ႈမိုဝ်း ၸွမ်းၶႄႇ ၼႂ်းငဝ်းလၢႆးၸိူင်ႉၼႆ မၼ်းပဵၼ်လွင်ႈလီသေ တုၵ်းယွၼ်းႁႂ်ႈဢွၵ်ႇပၵ်းပိူင် ဢၼ်ၽဵင်ႇပဵင်းတႃႇၵူႈၽၢႆႇၽၢႆႇၼႂ်းၵၢၼ်ၵႃႉၶၢႆ ၵႄႈၵၢင် ယူးရူပ်ႇ တင်း ၶႄႇ ယဝ်ႉလႄႈ ယူႇတီႈ သျီႇ ၵျိၼ်းၽိင်ႇၵေႃႈ လႆႈလၢတ်ႈဝႃႈ ၶႄႇ တင်း EU ၼၼ်ႉ ထုၵ်ႇလီသိုပ်ႇ ႁူမ်ႈမိုဝ်းၵၼ်ႁဵတ်းသၢင်ႈ တႃႇလွင်ႈၶိုၼ်ႈယႂ်ႇမႂ်ႇသုင် လႄႈ လွင်ႈၵတ်းယဵၼ်ၼိမ်သဝ်း လုမ်ႈၾႃႉ ဝႃႈၼႆ။ ၾရင်ႇသဵတ်ႈ လႄႈ ႁူမ်ႈတုမ်ယူးရူပ်ႇ (EU) မုင်ႈမွင်းဝႃႈ ၶႄႇတေၸႂ်ႉဢႃႇၼႃႇဢူၽုင်း တူဝ်ၵဝ်ႇ တႃႇၸွႆႈၵိုတ်းယိုတ်းပၢင်တိုၵ်း ၼႂ်းၵႄႈၵၢင် ရၢတ်ႉသျႃး တင်း ယူႇၶရဵၼ်း ယွၼ်ႉလွင်ႈၵတ်းယဵၼ်ၼိမ်သဝ်း လႄႈ လွင်ႈမၼ်ႈၼိမ်သဝ်းၼၼ်ႉ ႁဵတ်းႁႂ်ႈၼႂ်း ၵုၼ်ယူးရူပ်ႇ ဢိၵ်ႇတင်း ၶႄႇ လႆႈႁပ်ႉၽွၼ်းလီတင်းသွင်ၽၢႆႇသေ လႆႈတုၵ်းယွၼ်းၶႄႇ ယႃႇႁႂ်ႈလႆႈသူင်ႇၶိူင်ႈယိပ်းပၼ်ရၢတ်ႉသျႃးပႃးၼႆ ႁူဝ်ပဝ်ႈၶွမ်ႇမသျိၼ်ႇယူးရူပ်ႇ လၢတ်ႈၼင်ႇၼႆ။ ဝၢႆးသေပၢင်ၵုမ်ယဝ်ႉတူဝ်ႈၵႂႃႇယဝ်ႉၼၼ်ႉ ၸွမ်ၸိုင်ၶႄႇ သျီႇ ၵျိၼ်းၽိင်ႇ ၶိုၼ်းတေသိုပ်ႇဢွၵ်ႇၶၢဝ်းတၢင်းၵႂႃႇတီႈ မိူင်းသႃးပီးယႃး လႄႈ မိူင်းႁင်ႇၵေႇရီႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-07T12:02:12

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%81%a2%e1%80%99%e1%80%ba%e1%80%b8%e1%81%b6%e1%80%ad/

ရၢတ်ႉသျႃး ၽိုၵ်းၸၢမ်းၶိူင်ႈယိပ်းၼိဝ်းၶလီးယႃး တႃႇတုမ်ႉတွပ်ႇမိူင်းဝၼ်းတူၵ်း

ၸွမ်ၸိုင်ႈရၢတ်ႉသျႃး ပူႇတိၼ်ႇ ၸီႉသင်ႇ ၽိုၵ်းၽွၼ်ႉသိုၵ်း လူၺ်ႈၶိူင်ႈယိပ်းၼိဝ်းၶ လီးယႃး တႃႇႁႂ်ႈပဵၼ်ၵၢၼ်တုမ်ႉတွပ်ႇမိူင်းဝၼ်းတူၵ်း ၼႆယဝ်ႉ။ မိူဝ်ႈဝၼ်းထီႉ 6 May 2024 (လိူၼ်ႁႃႈလွင်ႈ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈ မိူင်းလၢႆးငၢၼ်းဝႃႈ ၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈၸီႉသင်ႇႁႂ်ႈၽၢႆႇသိုၵ်း ၸတ်းႁဵတ်းပၢင်ၽိုၵ်းၽွၼ်ႉၵၢၼ်သိုၵ်း ႁူမ်ႈထိုင် ၵၢၼ်ႁၢင်ႈႁႅၼ်းၸႂ်ႉတိုဝ်း ၶိူင်ႈယိပ်း ၼိဝ်းၶလီးယႃးသေ တေမီးတပ်ႉမၢၵ်ႇမိတ်ႉသႆး၊ တပ်ႉၵၢင်ႁၢဝ် လႄႈ တပ်ႉၼမ်ႉ ၶဝ်ႈႁူမ်ႈၽိုၵ်းၽွၼ်ႉၸွမ်း ၼႆယဝ်ႉ။ ယိူင်းဢၢၼ်း ဢၼ်ရၢတ်ႉသျႃး လႆႈၽိုၵ်းၽွၼ်ႉသိုၵ်းပွၵ်ႈၵမ်းၼႆႉ တႃႇပဵၼ်ၵၢၼ်ႁပ်ႉ ႁွင်း လွင်ႈမၼ်ႈၼိမ်သဝ်း လႄႈ လွင်ႈလွတ်ႈၽေးၸိုင်ႈမိူင်းရၢတ်ႉသျႃးသေ တုမ်ႉ တွပ်ႇ လွင်ႈမိူင်းဝၼ်းတူၵ်း မၢင်ၸိုင်ႈမိူင်း လွၵ်ႇငိူတ်ႈသူၼ်းၵဝ်းရၢတ်ႉသျႃး ၼၼ်ႉ ဝႃႈၼႆ။ လွင်ႈဢမေႇရိၵၢၼ်ႇ တင်း ၸိုင်ႈမိူင်းၼႂ်းယူးရူပ်ႇ ဢွၼ်ၵၼ်ၸွႆႈထႅမ်ၶိူင်ႈယိပ်း ယူႇၶရဵၼ်းၼၼ်ႉ ၼိုင်ႈၶႅၼ်းတေႁဵတ်းႁႂ်ႈ မိူင်းမႁႃႇဢၢမ်းၼၢတ်ႇ မီးလွင်ႈၶဵင်ႈၶႅင် ၵၼ်ၼႆ ၽၢႆႇတၢင်းရၢတ်ႉသျႃး လၢတ်ႈထႅင်ႈၼင်ႇၼႆ။ ၼႂ်းလုမ်ႈၾႃႉၼႆႉ မီးႁူဝ်မၢၵ်ႇၼိဝ်းၶလီးယႃးတင်းမူတ်း 12,100 လုၵ်ႈ လႄႈ ရၢတ်ႉသျႃး တင်း ဢမေႇရိၵၢၼ်ႇ ပဵၼ်ၸိုင်ႈမိူင်းဢၼ်မီး ၼိဝ်းၶလီးယႃးၼမ် လိူဝ်ပိူၼ်ႈ ႁူမ်ႈၵၼ်တင်း 2 ၸိုင်ႈမိူင်း မီးယူႇတီႈ 10,600 လုၵ်ႈ၊ ၸိုင်ႈမိူင်းထီႉ 3 ပဵၼ်မိူင်းၶႄႇ တၢမ်းမႃးသမ်ႉပဵၼ် မိူင်းၾရင်ႇသဵတ်ႈ လႄႈ ဢင်းၵိတ်ႉ ၼႆယဝ်ႉ။ ၸိူင်ႉႁိုဝ်ၵေႃႈလီ ဝၢႆးသေဢမေႇရိၵၢၼ်ႇ ပွႆႇမၢၵ်ႇၼိဝ်းၶလီးယႃး သႂ်ႇဝဵင်း Hiroshima လႄႈ ဝဵင်း Nagasaki မိူင်းၵျႃႇပၢၼ်ႇ မိူဝ်ႈပီႊ 1945 ယဝ်ႉ တေႃႇထိုင်တေႃႈလဵဝ် ပႆႇမီးမိူင်း မႁႃႇဢၢမ်းၼၢတ်ႇၸိုင်ႈမိူင်းလႂ် ၸႂ်ႉတိုဝ်းၶိူင်ႈယိပ်းၼိဝ်းၶလီးယႃး တီႈၼႂ်းပၢင်တိုၵ်း။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-07T11:52:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%81%a2%e1%81%b5%e1%80%ba%e1%82%88%e1%80%99%e1%81%a2%e1%81%b5%e1%80%ba%e1%82%88%e1%80%91/

ၵူၼ်းမိူင်း လၢၵ်ႈမၢၵ်ႈထႆၼႃး တႅၼ်းတၢင် ဝူဝ်း/ၵႂၢႆး

သိုဝ်ႇၶၢဝ်ႇ RFA ဢွၵ်ႇဝႆႉဝႃႈ ယွၼ်ႉပၢင်တိုၵ်းၼႂ်းပိုၼ်ႉတီႈမိူင်းၶၢင်သေ ႁဵတ်းႁႂ်ႈသဵၼ်ႈတၢင်းၵႃႉၶၢႆ ထုၵ်ႇဢိုတ်းပႅတ်ႈ ၼႂ်းဝဵင်းၼွၵ်ႈမိူင်း (နောင်မွန်း) လႄႈ ၼမ်ႉမၼ်းၶိူင်ႈၸၢၵ်ႈၼႂ်းဝဵင်းၵေႃႈ ၶၢတ်ႇမူတ်းသေ ၵူၼ်းမိူင်း လႆႈဢဝ်ၵူၼ်းထႆၼႃး တႅၼ်းတၢင် ဝူဝ်း/ၵႂၢႆး/ၶိူင်ႈၸၢၵ်ႈထႆ ၼႆယဝ်ႉ။ ၵပ်းၵၢႆႇလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 6 May 2024 ၵူၼ်းမိူင်းဝဵင်းၼွၵ်ႈမိူင်း လၢတ်ႈတီႈသိုဝ်ႇၶၢဝ်ႇ RFA ဝႃႈ တင်ႈတႄႇမိူဝ်ႈဝၼ်းထီႉ 9 March 2024 ၼၼ်ႉမႃး ၸုမ်းသိုၵ်းၶၢင် KIA ၶဝ်ႈတိုၵ်းတပ်ႉမၢၼ်ႈ တီႈၼႂ်းဝဵင်းသွမ်ႇပရႃႇပွမ်ႇ ဢၼ်မီးၼႂ်းၵႄႈၵၢင် ဝဵင်းၸေႈၼႃး−ပူႇထဝ်ႈ (ပူႇတႂ်း) ၼၼ်ႉသေ ႁဵတ်းႁႂ်ႈသဵၼ်ႈတၢင်းၵႃႉၶၢႆ ဢၼ်မႃးၸူးတီႈ ဝဵင်းၼွၵ်ႈမိူင်းၼႆႉ ထုၵ်ႇပိၵ်ႉဢိုတ်းလႄႈ မိူဝ်ႈလဵဝ်ၼႂ်းဝဵင်းၼမ်ႉမၼ်းၶိူင်ႈၸၢၵ်ႈၶၢတ်ႇလႆႈ 2 ဝူင်ႈၸိူဝ်းၼႆႉယဝ်ႉ ဢမ်ႇၸၢင်ႈႁႃသိုဝ်ႉတီႈလႂ်ယဝ်ႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ ယွၼ်ႉဢမ်ႇမီးၼမ်ႉမၼ်းၶိူင်ႈၸၢၵ်ႈ လႄႈ ဢမ်ႇၸၢင်ႈၸႂ်ႉၵႃးၸၢၵ်ႈထႆ သူၼ်ႁႆႈၼႃးယဝ်ႉသေ ဝူဝ်း/ၵႂၢႆး ၸိူဝ်းမေႃလၢၵ်ႈလေႃႉ/ထႆသူၼ်ၸိူဝ်းၼၼ်ႉသမ်ႉ ပေႃးၶၢႆၵႂႃႇတၢင်းမိူင်းၶႄႇ မူတ်းယဝ်ႉ၊ မၢင်ၸိူဝ်းသမ်ႉမီးဝူဝ်းယူႇသေတႃႉ ဝူဝ်းသမ်ႉၸႂ်ႉၵၢၼ်ဢမ်ႇလႆႈ သမ်ႉတေလႆႈပိုၵ်ႉလႆႈၽိုၵ်းလႆႈသွၼ်ထႅင်ႈ၊ မၢင်ၸိူဝ်းဢမ်ႇမီးဝူဝ်းၵႂၢႆး လႆႈဢဝ်ၵူၼ်းလၢၵ်ႈမၢၵ်ႈထႆ ထႆသူၼ်ဢဝ် ဝႃႈၼႆ။ တၢင်းၽၢႆႇသိုၵ်းမၢၼ်ႈ ယၢမ်ႈပိုၼ်ၽၢဝ်ႇဝႆႉဝႃႈ ယွၼ်ႉသဵၼ်ႈတၢင်းလူႉၵွႆ ၼႂ်းၸႄႈတွၼ်ႈပူႇထဝ်ႈလႄႈ လႆႈဢဝ်ၶိူင်ႈမိၼ် တၢင်ႇၼမ်ႉမၼ်းၶိူင်ႈၸၢၵ်ႈ (တီႇၸႄႇ) 40 ပုင်းပေႇပႃႇ ပၼ်ၵူၼ်းမိူင်းၼႂ်းပိုၼ်ႉတီႈ ဝဵင်းၼွၵ်ႈမိူင်း တႃႇၸႂ်ႉတိုဝ်းၼႂ်းၵၢၼ်ၽုၵ်ႇသွမ်ႈ ဝႃႈၼႆ၊ ၵဵဝ်ႇလူၺ်ႈလွင်ႈၼမ်ႉမၼ်းၸိူဝ်းၼႆႉ ၵူၼ်းမိူင်းၼႂ်းပိုၼ်ႉတီႈ ဢမ်ႇလႆႈႁပ်ႉႁူႉၸွမ်းသင် ၼႆယဝ်ႉ။ ဝဵင်းၼွၵ်ႈမိူင်းၼႆႉ ၶၢတ်ႈၼမ်ႉမၼ်းၶိူင်ႈၸၢၵ်ႈယဝ်ႉသေ ၼႂ်းၵၢၼ်ၸႂ်ႉတိုဝ်း ၾႆးၾႃႉၼၼ်ႉၵေႃႈ ၼိုင်ႈဝၼ်းလႂ် ၸုမ်းသိုၵ်းမၢၼ်ႈပၼ်ၵူၼ်းမိူင်း ၸႂ်ႉၾႆးၾႃႉ တႃႇ 1 ၸူဝ်ႈမူင်းၵူၺ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-05-06T13:25:30

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87-%e1%80%9e%e1%80%bd%e1%80%84%e1%80%ba%e1%80%99%e1%82%84%e1%82%88%e1%80%9c/

မၢၵ်ႇတႅၵ်ႇသႂ်ႇ သွင်မႄႈလုၵ်ႈ တီႈသီႇသႅင်ႇ

သွင်ၵေႃႉမႄႈလုၵ်ႈ ထူပ်းႁၼ်မၢၵ်ႇပွမ်း ဢၼ်ဢမ်ႇပႆႇတႅၵ်ႇ တူၵ်းဝႆႉတီႈၼႂ်းၼမ်ႉႁွင်ႈ ၼႃႈလၢၼ်ႉၸဝ်ႈၵဝ်ႇ ပွၵ်ႉမျႃႉၵၢၼ်ႇတႃႇ ဝဵင်းသီႇသႅင်ႇ လႄႈ သမ်ႉၵႂႃႇယႃႉၵဝ်းမၢၵ်ႇသေ မၢၵ်ႇၵိုင်ႉၵၢင်ႉတႅၵ်ႇတိူဝ်ႉၸပ်းတင်းသွင်ၵေႃႉမႄႈလုၵ်ႈ ၼႆယဝ်ႉ။ မိူဝ်ႈဝႃးဝၼ်းထီႉ 5 May 2024 (လိူၼ်ႁႃႈလွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ၶမ်ႈၼၼ်ႉ ၼၢင်းယွႆး လႄႈ လုၵ်ႈၸၢႆးမၼ်း ႁၼ်ၺႃးမၢၵ်ႇပွမ်း (ဢမ်ႇႁူႉပဵၼ်မၢၵ်ႇၸုမ်းလႂ်) တူၵ်းဝႆႉတီႈၼႂ်းၼမ်ႉႁွင်ႈ၊ ၶႃသွင်ၵေႃႉမႄႈလုၵ်ႈ ၵႂႃႇၶၢႆႉဢဝ်ပႅတ်ႈသေ ၽွင်းတိုၵ်ႉႁဵတ်းသၢင်ႈယူႇၼၼ်ႉ မၢၵ်ႇၵိုင်ႉၵၢင်ႉတႅၵ်ႇသႂ်ႇ ၶႃသွင်ၵေႃႉမႄႈလုၵ်ႈ လႆႈတၢင်းမၢတ်ႇၸဵပ်းၵမ်ႈၽွင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၼၢင်းယွႆးၶဝ် တိုၵ်ႉပၢႆႈၽေးသေပွၵ်ႈမႃးၶိုၼ်း ၼႂ်းဝဵင်းသီႇသႅင်ႇ ဢမ်ႇပႆႇတၼ်းႁိုင်သင် သမ်ႉမႃးၵိုင်ႉၵၢင်ႉထူပ်းၽေးၸိူင်ႉၼႆယဝ်ႉ၊ ၼၢင်းယွႆးတႄႉ ၸၢၵ်ႇမၢၵ်ႇတိူဝ်ႉၸပ်း တီႈဝိၼ်ႇႁူ၊ လုၵ်ႈၸၢႆးမၼ်းသမ်ႉ တိူဝ်ႉတီႈၶႃလူင် လႄႈ ၵူၼ်းၼႂ်းပိုၼ်ႉတီႈဢဝ်သူင်ႇၵႂႃႇယူတ်းယႃတူဝ်ဝႆႉတီႈ ႁူင်းယႃလူင် ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီးယဝ်ႉ ဝႃႈၼႆ။ ၼႂ်းပိုၼ်ႉတီႈဝဵင်းသီႇသႅင်ႇၼႆႉ ၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ႁိူၼ်းယေးၵေႃႈလူႉၵွႆတင်းၼမ်၊ မိူဝ်ႈလဵဝ်သိုၵ်းမၢၼ်ႈၶိုၼ်းၵုမ်းၵမ်လႆႈ ဝဵင်းသီႇသႅင်ႇ လႄႈ ႁူၺ်းႁွင်ႉဢဝ်ၵူၼ်းပၢႆႈၽေး ႁႂ်ႈပွၵ်ႈၶိုၼ်းႁိူၼ်းသေတႃႉ ၵူၼ်းမိူင်းၵမ်ႉၼမ် ဢမ်ႇပႆႇႁတ်းပွၵ်ႈမိူဝ်း ယွၼ်ႉဢမ်ႇမီးၸုမ်းလႂ် ႁတ်းဢဝ်လွင်ႈႁူမ်ႇလူမ်ႈပၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-05-06T13:00:45

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b6/

ဢိတ်ႇသရေးပိုတ်းယိုဝ်းၶဝ်ႈၼႂ်းမိူင်းလေႇပႃႇၼွၼ်ႇ ၵူၼ်းတၢႆ 4 ၵေႃႉ

ၸွမ်းၼင်ႇသိုဝ်ႇၶၢဝ်ႇ Reuters လၢႆးငၢၼ်းမိူဝ်ႈဝၼ်းထီႉ 5 May 2024 ဝႃႈ ဢိတ်ႇသရေး ပိုတ်းယိုဝ်းမၢၵ်ႇလူင်သႂ်ႇႁိူၼ်းလင်ၼိုင်ႈ ၼႂ်းမိူင်းလေႇပႃႇၼွၼ်ႇ ဢၼ်တိတ်းၸပ်းတင်း လႅၼ်လိၼ်ဢိတ်ႇသရေး ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇ 4 ၵေႃႉ ၼႆယဝ်ႉ။ ၵၢၼ်တိုၵ်းတေႃးပွၵ်ႈၼႆႉ ပဵၼ်ပိုၼ်ႉတီႈမူႇဝၢၼ်ႈ ဢၼ်တိုၵ်းတေႃးၵၼ်ႁၢဝ်ႈႁႅင်း ဝႆႉယူႇ ၼႂ်ၵႄႈၵၢင် ဢိတ်ႇသရေး လႄႈတင်းၸုမ်းယိပ်းၵွင်ႈၵၢင်ႇ Hezbollah ၼႂ်းမိူင်းလေႇပႃႇၼွၼ်ႇ ၼၼ်ႉ ဝႃႈၼႆ။ ၽၢႆႇတၢင်းၸုမ်းယိပ်းၵွင်ႈၵၢင်ႇ Hezbollah ဢွၵ်ႇမႃးလၢတ်ႈဝႃႈ လႆႈယိုဝ်းမၢၵ်ႇၼူၾႆး 10 လုၵ်ႈ တုမ်ႉတွပ်ႇတိုၵ်းတေႃးၶဝ်ႈၵႂႃႇၼႂ်းမိူင်းဢိတ်ႇသရေးပွတ်းႁွင်ႇ ဝႃႈၼႆ။ ၽၢႆႇတၢင်းဢိတ်ႇသရေးၵေႃႈဝႃႈ မၢၵ်ႇၼူၾႆး ဢၼ်လုၵ်ႉတီႈလေႇပၼွၼ်ႇ ယိုဝ်းမႃးၼၼ်ႉ ႁဵတ်းႁႂ်ႈၵူၼ်းသိုၵ်းဢိတ်ႇသရေး လူႉတၢႆၵႂႃႇယဝ်ႉ 10 ၵေႃႉလႄႈ ၵူၼ်းမိူင်းထႅင်ႈလၢႆၵေႃႉၼႆယူႇ။ လႅင်ႇၶၢဝ်ႇၽၢႆႇလွင်ႈမၼ်ႈၼိမ်သဝ်း လႆႈဢွၵ်ႇမႃးပိုတ်ႇလၢတ်ႈၼႄဝႃႈ တႄႇၸဵမ်မိူဝ်ႈလိူၼ် October 2023 မႃးၼၼ်ႉ ၸုမ်းယိပ်းၵွင်ႈၵၢင်ႇ Hezbollah လႆႉလူႉသဵင်ႈတၢႆၵႂႃႇယဝ်ႉ 250 ၵေႃႉလႄႈ မီးၵူၼ်းမိူင်းၶွင်လေႇပႃႇၼွၼ်ႇတၢႆၵႂႃႇ 75 ၵေႃႉဝႃႈၼႆ။ လိူဝ်သေၼၼ်ႉ ယွၼ်ႉလူၺ်ႈပၢင်တိုၵ်း ဢိတ်ႇသရေးလႄႈၸုမ်းႁႃးမၢတ်ႉသ်ၼၼ်ႉ ၽၢႆႇပၢႆးယူႇလီၼႂ်းတွၼ်ႈၵႃႇၸႃႉ လၢႆးငၢၼ်းဝႃႈ ၵူၼ်းမိူင်းလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 34,600 ၵေႃႉ မၢတ်ႇၸဵပ်းဢမ်ႇယွမ်း 77,000 ၵေႃႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-06T12:55:20

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%80%90%e1%80%ae%e1%82%89/

ရၢတ်ႉသျႃးပိုၼ်ၽၢဝ်ႇတီႉၺွပ်း သေလႅၼ်ႇသၵီႇ

မိူဝ်ႈဝၼ်းထီႉ 4 May 2024 (လိူၼ်ႁႃႈလွင်ႈ 11 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ TASS ၶွင်ရၢတ်ႉသျႃး ဢွၵ်ႇမႃးလၢႆးငၢၼ်းဝႃႈ ၽၢႆႇၶေႃႈမုၼ်းၶွင်ရၢတ်ႉသျႃး ယၢမ်ႈမီးသဵၼ်ႈမၢႆၸိုဝ်ႈ ဝူဝ်ႇလူဝ်ႇတီႇမီႇရ် သေႇလႅၼ်ႇသၵီႇ ၸွမ်ၸိုင်ႈယူႇၶရဵၼ်း ယူႇၼႂ်းသဵၼ်ႈမၢႆလမ် တႃႇပိုၼ်ၽၢဝ်ႇတီႉၺွပ်းၼႆယူႇ ၵူၺ်းၵႃႈဢမ်ႇလႆႈလၢတ်ႈၼႄႁူဝ်ယွႆႈမၼ်းပႃး။ ႁွင်ႈၵၢၼ်ၽၢႆႇၼွၵ်ႈမိူင်းၶွင်ယူႇၶရဵၼ်း လၢႆးငၢၼ်းဝႃႈ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ ၼၼ်ႉယဝ်ႉ ဢၼ်တေလႆႈပဵၼ်ၵူၼ်းၵေႃႉထုၵ်ႇတီႉၺွပ်း တီႈ လုမ်းတႅပ်းတတ်းတြႃးရႃႇၸဝတ်ႈၵူႈမိူင်းမိူင်း (ICC) ၼႆႉပဵၼ်လွင်ႈတႄႉမၼ်း ယဝ်ႉ၊ ယင်းလၢတ်ႈပႃးထႅင်ႈဝႃႈ လွင်ႈဢၼ်ပိုၼ်ၽၢဝ်ႇတီႉၺွပ်းၽူႈၼမ်းယူႇၶရဵၼ်း ၼႆႉ ၼႄႁႂ်ႈႁၼ်ထိုင် လွင်ႈဢၼ်ရၢတ်ႉသျႃးၼၼ်ႉ ထူပ်းၺႃးတၢင်းတိူၵ်ႈယဝ်ႉလႄႈ ဝူၼ်ႉသင်ဢမ်ႇလႆႈယဝ်ႉ ၸင်ႇလႆႈဢွၵ်ႇမႃးႁွင်ႉႁႃလွင်ႈသူၼ်ၸႂ် ဝႃႈၼႆ။ တႄႇၸဵမ်မိူဝ်ႈမီးပၼ်ႁႃ ယူႇၶရဵၼ်း−ရၢတ်ႉသျႃး မႃး မိူဝ်ႈပီႊ 2022 ၼၼ်ႉ ၽၢႆႇတၢင်းၵၢၼ်ရၢတ်ႉသျႃးၵေႃႈ လႆႈဢွၵ်ႇမၢႆလိၵ်ႈ တီႉၺွပ်းၵူၼ်းလဵၼ်ႈၵၢၼ်မိူင်းၶွင်ယူႇၶရဵၼ်း လႄႈ ၸုမ်းၼႂ်းယူးရူပ်ႇမႃးယဝ်ႉလၢႆၵေႃႉယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-06T11:27:45

https://taifreedom.com/nato-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%82%81%e1%80%ad%e1%80%99%e1%80%ba/

NATO ၽိုၵ်းၽွၼ်ႉသိုၵ်းႁိမ်းလႅၼ်လိၼ် မိူင်းရၢတ်ႉသျႃး

ၸုမ်း NATO ၽိုၵ်းၽွၼ်ႉသိုၵ်း ႁိမ်းၸမ်လႅၼ်လိၼ် မိူင်းရၢတ်ႉသျႃး ပဵၼ်ၶၢဝ်းတၢင်း 4 လိူၼ်ၼၼ်ႉ တေလႆႈဝႃႈ ၸုမ်း NATO ၽွမ်ႉၶဵင်ႈၶႅင်ၵၢၼ်သိုၵ်းၸွမ်းရၢတ်ႉသျႃးယဝ်ႉ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝႃးဝၼ်းထီႉ 5 May 2024 (လိူၼ်ႁႃႈလွင်ႈ 12 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း ရၢတ်ႉသျႃး လၢတ်ႈဝႃႈ ယၢမ်းၽွင်းတေႃႈလဵဝ် ၸုမ်း NATO ယင်းတိုၵ်ႉၽိုၵ်းၽွၼ်ႉ သိုၵ်းယႂ်ႇလူင် ႁိမ်းၸမ်လႅၼ်လိၼ်မိူင်းရၢတ်ႉသျႃးသေ တေလႆႈဝႃႈပဵၼ်လွင်ႈပၼ် ၾၢင်ႉရၢတ်ႉသျႃးဝႃႈ ၸုမ်း NATO ၽွမ်ႉတႃႇၶဵင်ႈၶႅင်ၵၢၼ်သိုၵ်းၸွမ်းရၢတ်ႉသျႃးယဝ်ႉ လႄႈ ၸိုင်ႈမိူင်းဢူၺ်းလီ ၸုမ်း NATO ၵေႃႈ တေၶဝ်ႈပဵၼ်ၽွင်းပၢင်တိုၵ်းသိုၵ်းယဵၼ် ထႅင်ႈပွၵ်ႈၼိုင်ႈ ဝႃႈၼႆ။ ၵဵဝ်ႇလူၺ်ႈလွင်ႈၸုမ်း NATO ၽိုၵ်းၽွၼ်ႉသိုၵ်းယႂ်ႇလူင်ပွၵ်ႈၵမ်းၼႆႉ မီးၸိုဝ်ႈဝႃႈ Steadfast Defender 24 လႆႈတႄႇၽိုၵ်းၽွၼ်ႉမႃး မိူဝ်ႈၼႂ်းလိူၼ် January 2024 သေ တေၽိုၵ်းၽွၼ်ႉတေႃႇထိုင် ၼႂ်းႁၢင်လိူၼ် May 2024 ၼႆႉလႄႈ မီးၵူၼ်းသိုၵ်း 90,000 ၵေႃႉ၊ ႁိူဝ်း 50 လမ်း၊ ႁိူဝ်းမိၼ်တိုၵ်း၊ ႁိူဝ်းမိၼ်မႅင်းမီႈ တင်း တရူၼ်း 80 လမ်း၊ ၵႃးၵၢပ်ႇလဵၵ်း လႄႈ ၵႃးသိုၵ်း 1,100 လမ်း ၶဝ်ႈႁူမ်ႈၽိုၵ်းၽွၼ်ႉၸွမ်း ၼႆယဝ်ႉ။ ယိူင်းဢၢၼ်းၵၢၼ်ၽိုၵ်းၽွၼ်ႉ ၸုမ်း NATO ၼႆႉ တႃႇၼႄႁႂ်ႈႁၼ်ထိုင်ၼမ်ႉၵတ်ႉ ၸုမ်း NATO ၼႂ်းၵၢၼ်ၸူႉႁွမ်ႁႅင်းၵူၼ်း ၼႂ်းမိူင်းဢမေႇရိၵၢၼ်ႇပွတ်းႁွင်ႇ လႄႈ ၼႂ်း ၸိုင်ႈမိူင်းဢူၺ်းလီ တႃႇသူင်ႇၽိူမ်ႉႁႅင်းႁႄႉၵင်ႈတီႈၼႂ်းယူးရူပ်ႇပွတ်းဝၼ်းဢွၵ်ႇသေ ပဵၼ်ၽႅၼ်ၵၢၼ်ၸုမ်း NATO တႃႇၽွမ်ႉႁပ်ႉမိုဝ်းၽေးပူၼ်ႉပႅၼ်တီႈရၢတ်ႉသျႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-05-06T10:44:06

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%82%86%e1%82%88%e1%81%bd%e1%81%a2%e1%81%bc%e1%80%ba%e1%80%99%e1%82%84%e1%82%88-%e1%80%9a%e1%80%bd/

လုၵ်ႈဢွၼ်ႇလႆႈၽၢၼ်မႄႈ ယွၼ်ႉသိုၵ်းမၢၼ်ႈ

ယွၼ်ႉၸုမ်းသိုၵ်းမၢၼ်ႈ တင်ႈၵွင်ႈလူင်သေ တင်ႈၸႂ်ယိုဝ်းသႂ်ႇၼႂ်းဝၢၼ်ႈၵူၼ်းမိူင်း လႄႈ မၢၵ်ႇလူင်ၵႂႃႇတူၵ်းတႅၵ်ႇသႂ်ႇႁိူၼ်းလင်ၼိုင်ႈ မီးၵူၼ်းမၢတ်ႇၸဵပ်း 1 ၵေႃႉ လူႉတၢႆ 1 ၵေႃႉ ၼႆယဝ်ႉ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈၼႂ်းဝၼ်းထီႉ 3 May 2024 (လိူၼ်ႁႃႈလွင်ႈ 10 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 14:00 မူင်းပၢႆၼၼ်ႉ ၸုမ်းသိုၵ်းမၢၼ်ႈ ၸိူဝ်းပၵ်းတပ်ႉဝႆႉတီႈ ဝၢၼ်ႈၵျၢၼ်ႇတႃႇ ၸႄႈဝဵင်းၵလေး တိူင်းၸႄႈၵႅင်းၼၼ်ႉ တင်ႈၸႂ်ယိုဝ်းမၢၵ်ႇလူင်ၵႂႃႇ ၵူႈႁူးၵူႈတၢင်းလႄႈ မၢၵ်ႇၵႂႃႇတူၵ်းသႂ်ႇ ၼႂ်းႁိူၼ်းလင်ၼိုင်ႈ တီႈၼႂ်းပွၵ်ႉ 2 ဝၢၼ်ႈတိၼ်ႇတႃး ၸႄႈဝဵင်းၵလေးသေ ၸၢၵ်ႇမၢၵ်ႇတိူဝ်ႉသႂ်ႇ တေႃႇယုယုဢေး ဢႃႇယု 42 ပီႊ လႆႈတၢႆထင်တီႈ၊ ဢူးၸဵင်ႇလုၼ်ႇ ၵေႃႉပဵၼ်ၽူဝ်မၼ်းၼၢင်းသမ်ႉ လႆႈတၢင်းမၢတ်ႇၸဵပ်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇဝႃႈ ဢူးၸဵင်ႇလုၼ်ႇ+တေႃႇယုယုဢေး ၶႃၽူဝ်မေး မီးလုၵ်ႈႁူမ်ႈၵၼ် 2 ၵေႃႉ ပဵၼ်လုၵ်ႈယိင်းလႄႈလုၵ်ႈၸၢႆး၊ လုၵ်ႈဢွၼ်ႇၶႃတႄႉ ဢမ်ႇလႆႈပဵၼ်သင်လွတ်ႈၽေးၵၼ်ယူႇ၊ တေႃႇယုယုဢေးတႄႉ လႆႈတိူဝ်ႉၸၢၵ်ႇမၢၵ်ႇသိုၵ်းမၢၼ်ႈသေ လူႉတၢႆၵႂႃႇယဝ်ႉ ဝႃႈၼႆ။ တီႈၼႂ်းတိူင်းၸႄႈၵႅင်းၼၼ်ႉ ၸုမ်းသိုၵ်းမၢၼ်ႈ တင်း PDF ပဵၼ်ပၢင်တိုၵ်းၵၼ် ႁၢဝ်ႈႁႅင်း လႄႈ ၽၢႆႇသိုၵ်းမၢၼ်ႈတူၵ်းသုမ်းၵူၼ်းတင်းၼမ်သေ သိုၵ်းမၢၼ်ႈ ဢမ်ႇပဵင်းပေႃးၸႂ်လႄႈ ၶိုၼ်းဢဝ်ၵူၼ်းမိူင်းႁဵတ်းပဵၼ်ပဝ်ႉမၢႆၼႂ်းၵၢၼ်သိုၵ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-05-04T12:50:29

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-9/

ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး ထုၵ်ႇတီႉၺွပ်းထႅင်ႈတင်းၼမ်

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈတင်းၼမ် မၢင်ၵေႃႉဢမ်ႇလႆႈၵိၼ်ၶဝ်ႈ 3−4 ဝၼ်း ၼႆယဝ်ႉ။ မိူဝ်ႈဝၼ်းထီႉ 3 May 2024 (လိူၼ်ႁႃႈလွင်ႈ 10 ၶမ်ႈ ပီႊတႆး 2118 ၼီႈ) ပလိၵ်ႈထႆး ဢၼ်ဢွၵ်ႇၵူတ်ႇထတ်းၸွမ်းသဵၼ်ႈတႃႈသၢႆတၢင်းၼၼ်ႉ ထူပ်းႁၼ်ၵႃးဢၼ်မီးလွင်ႈ ထၢင်ႇထိူမ်လမ်းၼိုင်ႈ မိူၼ်တၢင်ႇၶူဝ်းၼၵ်းဝႆႉလႄႈ ၸင်ႇလႆႈႁွင်ႉၵူတ်ႇထတ်း ၼႂ်း ပိုၼ်ႉတီႈ ဢိူင်ႇၵဵင်းရၢၵ်ႉၼွႆႉ ၸႄႈဝဵင်းပၢင်းပႃႇဢိၼ်း ၸႄႈတွၼ်ႈၽရၼၶွၼ်းသီ ဢႃႇယုထယႃးသေ ၵူတ်ႇထတ်းတီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်း တင်းမူတ်း 19 ၵေႃႉ ပဵၼ်ၸၢႆး 17 ၵေႃႉ၊ ယိင်း 2 ၵေႃႉ ႁူမ်ႈပႃး ၵူၼ်းတေႃႉသူင်ႇ 1 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်ၵူၼ်းႁေႃႈၵႃးၼၼ်ႉ မၼ်းၸၢႆးယွမ်းႁပ်ႉဝႃႈ လႆႈႁပ်ႉၸၢင်ႈမႃးတီႈ ၵူၼ်းထႆးထႅင်ႈၵေႃႉၼိုင်ႈ ၵူၺ်းဢမ်ႇႁူႉၸိုဝ်ႈ ႁႂ်ႈၵႂႃႇႁပ်ႉ ၵူၼ်းမိူင်းႁူမ်ႈတုမ် 19 ၵေႃႉ တီႈၼႂ်းၸႄႈဝဵင်းတၢၵ်ႇၾႃႉ ၸႄႈတွၼ်ႈၼၶွၼ်းသဝၼ် ၵႂႃႇသူင်ႇတီႈ ၸႄႈတွၼ်ႈၶျႃႇၶျိူင်းသဝ်း သေ လႆႈၵႃႈၸၢင်ႈၼိုင်ႈပွၵ်ႈၼႆ 19,000 ဝၢတ်ႇ လႄႈ ယၢမ်ႈတေႃႉသူင်ႇမႃးယဝ်ႉ 5−6 ပွၵ်ႈ၊ ဢၼ်ပဵၼ်ၵူၼ်းမိူင်းႁူမ်ႈတုမ်ၼၼ်ႉသမ်ႉ လႆႈသဵင်ႈၵႃႈၵႃးပၼ်တီႈၼၢႆးၼႃႈၼိုင်ႈၵေႃႉလႂ် 15,000−25,000 ဝၢတ်ႇ သေဢမ်ႇၵႃး တႃႇလၵ်ႉလွမ် ၶဝ်ႈၵႂႃႇၼႂ်းမိူင်းထႆးၼၼ်ႉ မၢင်ၵေႃႉဢမ်ႇလႆႈၵိၼ်ၶဝ်ႈပဵၼ်ၶၢဝ်းတၢင်း 3−4 ဝၼ်းၵေႃႈမီး ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းတေႃႉသူင်ႇ လႄႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈ မိူင်းထႆးလူၺ်ႈၽိတ်းမၢႆမီႈသေ ထုၵ်ႇတီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈ ၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်း မီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-03T13:15:47

https://taifreedom.com/%e1%81%b6%e1%82%84%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%80%9e%e1%80%ad%e1%80%90%e1%80%ba%e1%80%b8%e1%81%bc%e1%80%99%e1%80%ba/

ၶႄႇယိုဝ်းၵွင်ႈသိတ်းၼမ်ႉလူင်သႂ်ႇႁိူဝ်းၾီႇလိပ်ႇပိၼ်ႇထႅင်ႈ

မိူဝ်ႈၼႂ်းဝၼ်းထီႉ 2 May 2024 (လိူၼ်ႁႃႈလွင်ႈ 9 ၶမ်ႈ ပီႊတႆး 2118 ၼီႈ) ၼၼ်ႉ ၾီႇလိပ်ႇပိၼ်ႇလႆႈႁွင်ႉထူပ်းတင်း ၽွင်းတၢင်ၶႄႇ ဢၼ်ယူႇတီႈမိူင်းၾီႇလိပ်ႇပိၼ်ႇ ၵဵဝ်ႇလူၺ်ႈလွင်ႈ ၶႄႇယိုဝ်းၵွင်ႈသိတ်းၼမ်ႉလူင်သႂ်ႇႁိူဝ်းလဵပ်ႈယၢမ်းၾီႇလိပ်ႇပိၼ်ႇ သေ လႆႈႁပ်ႉၽွၼ်းတုမ်ႉယွၼ်ႈၵႂႃႇ 2 သွင်လမ်း ၼႆယဝ်ႉ။ ႁွင်ႈၵၢၼ်ၽၢႆႇၼွၵ်ႈမိူင်းၾီႇလိပ်ႇပိၼ်ႇၵေႃႈ လႆႈဢွၵ်ႇမႃးလၢတ်ႈၼႄဝႃႈ မိူဝ်ႈဝၼ်းထီႉ 30 April 2024 ၼၼ်ႉ ႁိူဝ်းၾီႇလိပ်ႇပိၼ်ႇ 2 လမ်း လႆႈမီးလွင်ႈလူႉသုမ်း ယွၼ်ႉထုၵ်ႇၵွင်ႈသိတ်းၼမ်ႉလူင်ယိုဝ်းသႂ်ႇႁႅင်းၼႃႇ ၽွင်းဢၼ်တိုၵ်ႉလဵပ်ႈယၢမ်းယူႇၼႂ်းပွတ်းတွၼ်ႈ Scarborough Shoal ဢၼ်ပဵၼ်ပိုၼ်ႉတီႈ မီးပၼ်ႁႃၵၼ်တင်းသွင်မိူင်းဝႆႉၼၼ်ႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၵွင်ႈသိတ်းၼမ်ႉလူင် ဢၼ်ၸႂ်ႉတိုဝ်းပွၵ်ႈၼႆႉၼၼ်ႉ ပဵၼ်ၵွင်ႈဢၼ်ႁႅင်းလိူဝ်သေ ဢၼ်ယၢမ်ႈၸႂ်ႉမႃးမိူဝ်ႈဢွၼ်တၢင်း မၼ်းႁဵတ်းႁႂ်ႈပွတ်းတွၼ်ႈႁိူဝ်း ဢၼ်ပဵၼ်လဵၵ်းလႄႈ ၶူဝ်းၶွင်ၼႂ်းႁိူဝ်းၼၼ်ႉ သိၵ်ႇၶၢတ်ႇၵႂႃႇလႄႈငေႃးၵႂႃႇ ဝႃႈၼႆ။ မိူဝ်ႈပူၼ်ႉမႃးၼႂ်းလိူၼ် March 2024 ၼၼ်ႉၵေႃႈ ၶႄႇလႆႈၸႂ်ႉၵွင်ႈသိတ်းၼမ်ႉလူင် ယိုဝ်းသႂ်ႇႁိူဝ်းၾီႇလိပ်ႇပိၼ်ႇလမ်းၼိုင်ႈ ႁဵတ်းႁႂ်ႈမီးၵူၼ်းၸွမ်းႁိူဝ်း မၢတ်ႇၸဵပ်းၵႂႃႇ 4 ၵေႃႉယူႇယဝ်ႉ။ ၾီႇလိပ်ႇပိၼ်ႇ လႄႈ ၶႄႇၼႆႉ လႆႈဝႃႈမီးပၼ်ႁႃၵၼ်ၼႂ်းပိုၼ်ႉတီႈသွၼ်ႉ ပၢင်ႇလၢႆႇၶႄႇပွတ်းၸၢၼ်းမႃးႁိုင် လႄႈ တင်းသွင်ၽၢႆႇၵေႃႈ ယိုၼ်ယၼ်ဝႃႈ ပဵၼ်ၽၢႆႇဢၼ်မီးသုၼ်ႇ ၸႂ်ႉသဵၼ်ႈတၢင်းလႅၼ်ႈႁိူဝ်း ပိုၼ်ႉတီႈဢၼ်လမ်ႇလွင်ႈၽၢႆႇပၢႆးၵၢၼ်သိုၵ်းၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-03T12:49:45

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba-sna-%e1%81%b8%e1%80%90%e1%80%ba%e1%80%b8/

တပ်ႉသိုၵ်းတႆးလႅင် SNA ၸတ်းႁဵတ်းပၢင်လူင်းၵၢၼ်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း

တပ်ႉၸုမ်း 614 ဢၼ်ယူႇၽၢႆႇတႂ်ႈၵုမ်းၵမ် တပ်ႉသိုၵ်းၸိူဝ်ႉၶိူဝ်းတႆးလႅင် SNA ၸတ်းႁဵတ်းပၢင်လူင်းၵၢၼ်သွၼ် ငဝ်ႈၶၢမ်ႇပိုၼ်ႉၵၢၼ်သိုၵ်း ဢွင်ႈတီႈၼႂ်းၼႃႈတီႈ ၵုမ်းၵမ်တီႈၼိုင်ႈ ၼႂ်းၸႄႈဝဵင်းမၢၼ်ႈမွၵ်ႇ ၸႄႈတွၼ်ႈၵၢတ်ႇသႃ (ၵတႃႇ) တိူင်းၸႄႈၵႅင်း။ Shan Ni Waves ဢွၵ်ႇဝႆႉဝႃႈ ပၢင်လူင်းၵၢၼ်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်းၼႆႉ တပ်ႉသိုၵ်းၸိူဝ်ႉၶိူဝ်းတႆးလႅင် SNA လႆႈၸတ်းႁဵတ်းၵႂႃႇ ၼႂ်းဝၼ်းထီႉ 2 May 2024 (လိူၼ်ႁႃႈလွင်ႈ 9 ၶမ်ႈ ပီႊတႆး 2118 ၼီႈ) သေ မီးၸၢဝ်းၶိူဝ်းတႆးၵတူး၊ တႆးၵၼၢင်း လႄႈ ၸၢဝ်းၶိူဝ်းၸိူဝ်းယူႇသၢင်ႈၵိၼ်သဝ်းၸွမ်းၵၼ် ထႅင်ႈလၢႆလၢႆၸၢဝ်းၶိူဝ်း ၶိုၼ်ႈႁွတ်ႈပၼ်ႁႅင်းၸႂ် ၵေႃႉသိုၵ်းၵေႃႉႁၢၼ်သေ ၼႂ်းပၢင်လူင်းၵၢၼ်သွၼ်ၼၼ်ႉ ယင်းမီးပႃး တၢင်းၵႃႈၸၢဝ်းၶိူဝ်း လၢႆလၢႆလွင်ႈ လဝ်ႇမူၼ်ႈတူၼ်ႈၸႂ်ပၼ် ပီႈၼွင်ႉၸိူဝ်းၶိုၼ်ႈႁွတ်ႈ တီႈၼႂ်းပၢင်လူင်းၵၢၼ်သွၼ် ၼႆယဝ်ႉ။ တပ်ႉသိုၵ်းၸိူဝ်ႉၶိူဝ်းတႆးလႅင် SNA ၼႆႉ ပဵၼ်တပ်ႉသိုၵ်းတၢင်တူဝ် ပီႈၼွင်ႉတႆး တႆးသႃ၊ တႆးလူင်၊ တႆးၼိူဝ်၊ တႆးမၢဝ်း၊ တႆးၵတူး၊ တႆးၵၼၢင်း၊ တႆးၶွၼ်၊ တႆးၶမ်းတီး၊ တႆးလၢႆး၊ တႆးလႅင် လႄႈ ၸိူဝ်းၸႃႉပဵၼ်ၸၢဝ်းၶိူဝ်းတႆးတင်းသဵင်ႈ ဢၼ်ယူႇသၢင်ႈၵိၼ်သဝ်း တီႈၼႂ်းၸႄႈမိူင်းၶၢင် တင်း တိူင်းၸႄႈၵႅင်း ဝႃႈၼႆ။ ယိူင်းဢၢၼ်းလႄႈပေႃႇလသီႇမုၵ်ႉၸုမ်း SNA သမ်ႉ မီးဝႆႉ 5 ၶေႃႈ (1) ၽဵဝ်ႈမူၺ်ႉယႃႈမဝ်းၵမ်၊ (2) တႃႇၵေႃႇသၢင်ႈမိူင်းႁူမ်ႈတုမ် ၽႅတ်ႇတရႄႇ ဢၼ်ၸႅတ်ႈၸၢင်ႇ၊ (3) တႃႇတေလႆႈမႃးလွင်ႈၽွမ်ႉႁူမ်ႈ ၸၢဝ်းၶိူဝ်းတႆး တင်းသဵင်ႈ၊ (4) ထိင်းသိမ်းသၽႃႇဝသိင်ႇဝႅတ်ႉလွမ်ႉ၊ (5) လွင်ႈပူၵ်းပွင်ၶိုၼ်ႈယႂ်ႇၼႂ်းပိုၼ်ႉတီႈ ၼႆယူႇယဝ်ႉ။ တီႈၼႂ်းၸႄႈမိူင်းၶၢင် တင်း တိူင်းၸႄႈၵႅင်းၼၼ်ႉ တပ်ႉသိုၵ်းၸိူဝ်ႉၶိူဝ်းတႆးလႅင် SNA လႄႈ ၸုမ်းသိုၵ်းၶၢင် KIA ႁူမ်ႈပႃးၸုမ်း PDF ၶဵင်ႈၶႅင်ၵၢၼ်သိုၵ်းၵၼ်ၼႂ်းပိုၼ်ႉတီႈဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-05-03T11:53:02

https://taifreedom.com/%e1%80%90%e1%82%83%e1%82%87%e1%80%95%e1%80%b0%e1%81%b5%e1%80%ba%e1%80%b8%e1%80%95%e1%80%bd%e1%80%84%e1%80%ba-%e1%81%bc%e1%82%82%e1%80%ba%e1%80%b8%e1%81%b5%e1%82%83%e1%82%87%e1%81%b8%e1%82%83%e1%82%89/

တႃႇပူၵ်းပွင် ၼႂ်းၵႃႇၸႃႉ တေလႆႈၸႂ်ႉၶၢဝ်းယၢမ်း 16 ပီႊ

ပၢင်တိုၵ်းၼႂ်းၵႄႈၵၢင် ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ်ၼၼ်ႉ ႁဵတ်းႁႂ်ႈ ႁိူၼ်းယေး ၼႂ်းပိုၼ်ႉတီႈၵႃႇၸႃႉလူႉၵွႆတင်းၼမ် လႄႈ တႃႇတေၵေႃႇသၢင်ႈပူၵ်းပွင် ၶိုၼ်းႁႂ်ႈမိူၼ်ၵဝ်ႇၼၼ်ႉ တေလႆႈၸႂ်ႉၶၢဝ်းယၢမ်း 16 ပီႊ ဢမ်ႇၼၼ်ႁိုင်လိူဝ်ၼၼ်ႉ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 3 May 2024 (လိူၼ်ႁႃႈလွင်ႈ 10 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၽၢႆႇမုၼ်းလႅင်းၶိုၼ်ႈယႂ်ႇ ၸၢတ်ႈၸိုင်ႈလုမ်ႈ ၾႃႉ (United Nations Development program− UNDP) လၢတ်ႈဝႃႈ သင်ၸိူဝ်ႉလွင်ႈတေႃႉသူင်ႇၶိူင်ႈၵေႃႇသၢင်ႈႁိူၼ်းယေး ဝႆးလိူဝ်သေ ၵၢၼ်ၵေႃႇသၢင်ႈ ၼႂ်းၵႃႇၸႃႉ မိူဝ်ႈပီႊ 2021 ၼၼ်ႉပဵၼ် 5 ပုၼ်ႈပေႃးၼႆၸိုင်ႈ လွင်ႈၵေႃႇသၢင်ႈႁိူၼ်း ယေး ပူၵ်းပွင်တီႈယူႇတၢၼ်းသဝ်းမႂ်ႇၵေႃႈ လႅပ်ႈတေယဝ်ႉၼႂ်းပီႊ 2040 ၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ သင်လွင်ႈၵေႃႇသၢင်ႈၼႂ်းၵႃႇၸႃႉပွၵ်ႈၵမ်းၼႆႉ မိူၼ်ၵၼ်တင်းမိူဝ်ႈ ပူၼ်ႉမႃးၼၼ်ႉၼႆၸိုင် တႃႇတေပူၵ်းပွင်ႁႂ်ႈမိူၼ်ၵဝ်ႇၶိုၼ်းၼၼ်ႉ တေလႆႈၸႂ်ႉၶၢဝ်း ယၢမ်း 80 ပီႊၼႆ UNDP သိုပ်ႇလၢတ်ႈၼင်ႇၼႆ။ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇၼႂ်းမိူင်းဢိတ်ႇသရေး မိူဝ်ႈဝၼ်း ထီႉ 7 October 2023 ယဝ်ႉ ၶိုၼ်းထုၵ်ႇဢိတ်ႇသရေး ၶဝ်ႈပိုတ်းယိုဝ်းတုမ်ႉတွပ်ႇ ၼႂ်းၵႃႇၸႃႉသေ ႁဵတ်းႁႂ်ႈႁိူၼ်းယေးမွၵ်ႈ 80,000 လင် လူႉၵွႆ လႄႈ ၵူၼ်းမိူင်းပႃႇလႅတ်ႉ သတၢႆးၵေႃႈ လူႉတၢႆၼပ်ႉႁူဝ်မိုၼ်ႇမၼ်းသေ မိူဝ်ႈပီႊ 2023 သဵင်ႈၼၼ်ႉၵေႃႈ မီးၵူၼ်း မိူင်းၼႂ်းၵႃႇၸႃႉလႆႈတုၵ်ႉယၢၵ်ႈၵွတ်းၽၼ်း ႁူဝ်ပၢၵ်ႇ 60.7% လႄႈ သင်ပၢင်တိုၵ်း ၶဝ်ႈပဵၼ်လိူၼ်ထီႉ 9 ၼႆၸိုင် ႁူဝ်ၼပ်ႉၵူၼ်းတုၵ်ႉယၢၵ်ႈၵွတ်းၽၼ်းၵေႃႈ တေၽိူမ်ႉၶိုၼ်ႈထႅင်ႈ 38.8% ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-03T10:43:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-8/

သိုၵ်းထႆး တီႉၺွပ်းလႆႈယႃႈလမ် လႄႈ ၵူၼ်းတေႃႉသူင်ႇ

သိုၵ်းထႆး မူၵ်းပႂ်ႉတီႉၺွပ်းလႆႈယႃႈလမ် လႄႈ ၵူၼ်းတေႃႉသူင်ႇ တီႈလႅၼ်လိၼ် တႆး−ထႆး သေ ၼႂ်းၶၢဝ်းတၢင်းၶိုင်ႈပီႊ တီႉၺွပ်းလႆႈယႃႈမဝ်းၵမ်တင်းမူတ်း ၼပ်ႉပဵၼ် သၢင်ႉငိုၼ်းထႆးတီႈဢေႇသုတ်း 17,000 လၢၼ်ႉဝၢတ်ႇ။ မိူဝ်ႈၼႆႉဝၼ်းထီႉ 3 May 2024 (လိူၼ်ႁႃႈလွင်ႈ 10 ၶမ်ႈ ပီႊတႆး 2118 ၼီႈ) ယူႇတီႈ ၸဝ်ႈၼႃႈတီႈသိုၵ်းထႆး လႆႈဢွၵ်ႇပႂ်ႉၵူတ်ႇထတ်းၸွမ်းႁိမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈဢႃႈထိူဝ်ႉ ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ သေ ၵူတ်ႇထတ်းတီႉၺွပ်းလႆႈ ယႃႈလမ် 20.8 ၵီႇလူဝ်ႇၵရမ်ႇ၊ ယႃႈမ 7 မဵတ်ႉ၊ ၵွင်ႈ 1 လဝ်း ႁူမ်ႈပႃးၵူၼ်းတေႃႉသူင်ႇ 1 ၵေႃႉ ၼႆယဝ်ႉ။ တႄႇဢဝ်မိူဝ်ႈလိူၼ် October 2023 တေႃႇထိုင် ၼႂ်းလိူၼ် April 2024 ၼႂ်းၶၢဝ်းတၢင်း 6-7 လိူၼ်ၼႆႉ ဢမ်ႇဝႃႈတေပဵၼ်တီႈလႅၼ်လိၼ် တႆး−ထႆး လႄႈ လႅၼ်လိၼ် ထႆး−လၢဝ်း ယူႇတီႈသိုၵ်းထႆး တီႉၺွပ်းလႆႈယႃႈလမ် ၼႂ်းၸႄႈတွၼ်ႈၵဵင်းႁၢႆး 83 ၵီႇလူဝ်ႇၵရမ်ႇ၊ ၸႄႈတွၼ်ႈၵဵင်းမႆႇ 128.658 ၵီႇလူဝ်ႇၵရမ်ႇ၊ ယႃႈမ 105 လၢၼ်ႉမဵတ်ႉ မီးၵႃႈၶၼ်သၢင်ႉ ငိုၼ်းထႆး 15,000 လၢၼ်ႉဝၢတ်ႇ၊ ယႃႈၾိၼ်ႇၽိူၵ်ႇ Heroin 236.2 ၵီႇလူဝ်ႇၵရမ်ႇ၊ ယႃႈဢၢႆႉသ် 1,248.2 ၵီႇလူဝ်ႇၵရမ်ႇ၊ Ketamine 29 ၵီႇလူဝ်ႇၵရမ်ႇ လႄႈ ပိုတ်းယိုဝ်းၸွမ်းၵူၼ်းၵႃႉယႃႈမဝ်းၵမ် 29 ပွၵ်ႈ ၵူၼ်းၵႃႉယႃႈတၢႆ 29 ၵေႃႉ၊ တီႉၺွပ်းလႆႈၵူၼ်းတေႃႉသူင်ႇယႃႈ 270 ၵေႃႉသေ သင်ၸိူဝ်ႉယႃႈမဝ်းၵမ်ၸိူဝ်းၼႆႉ လွတ်ႈၶဝ်ႈထိုင်လႆႈၼႂ်းဝဵင်းလူင်မိူင်းၵွၵ်ႇ ၸိုင်ႈထႆးၼႆၸိုင် တေမီးၵႃႈၶၼ်သၢင်ႉငိုၼ်း တင်းမူတ်း 17,270 လၢၼ်ႉဝၢတ်ႇ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-05-03T10:37:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%82%83%e1%82%89%e1%80%95%e1%82%85%e1%80%90%e1%80%ba%e1%82%88%e1%81%b6%e1%80%b0%e1%80%9d/

သိုၵ်းမၢၼ်ႈယႃႉပႅတ်ႈၶူဝ်ၶၢမ်ႈၼမ်ႉထႅင်ႈ တီႈသီႇသႅင်ႇ

ၶူဝ်ၶၢမ်ႇၼမ်ႉ ဢၼ်ၵေႃႇသၢင်ႈႁဵတ်းဝႆႉတီႈ ဝၢၼ်ႈၼွင်ၸႃႇၵႃႇ ဢိူင်ႇတၽႅတ်ႉ ၸႄႈဝဵင်းသီႇသႅင်ႇၼၼ်ႉ ထုၵ်ႇယႃႉၵွႆပႅတ်ႈယဝ်ႉ ဝႃႈၼႆ။ မိူဝ်ႈဝၼ်းထီႉ 1 May 2024 (လိူၼ်ႁႃႈလွင်ႈ 8 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် ၸုမ်းသိုၵ်းမၢၼ်ႈဢဝ်တရူၼ်းၵႂႃႇပွႆႇမၢၵ်ႇ ယႃႉပႅတ်ႈၶူဝ်ၶၢမ်ႈၼမ်ႉ (ၼမ်ႉတၽႅတ်ႉ) ဢၼ်ဢဝ်မႆႉၵေႃႇသၢင်ႈႁဵတ်းဝႆႉၼၼ်ႉ လႄႈ လႆႈလုၵ်ႉပဵၼ်ၾႆးၵႂႃႇ တင်းမူတ်းၼႆယဝ်ႉ၊ ၼွၵ်ႈလိူဝ်ၼၼ်ႉ လႆႈပဵၼ်ပႃးပၢင်တိုၵ်းၵၼ် တင်း ၸုမ်းသိုၵ်းပဢူဝ်း PNLA ဝႃႈၼႆ။ ၶုၼ်ႇရဵမ်းယၢၼ်ႇ ၽူႈၶၢၼ်ပၢၵ်ႇ PNLA လၢတ်ႈတီႈသိုဝ်ႇၶၢဝ်ႇ RFA ဝႃႈ ၸုမ်းႁဝ်းၵႂႃႇတိုၵ်းသိုၵ်းမၢၼ်ႈ ၸိူဝ်းၵႂႃႇယႃႉၶူဝ်ၼၼ်ႉလႄႈ ၽၢႆႇၶဝ်လူႉတၢႆၵႂႃႇမွၵ်ႈ 8 ၵေႃႉသေ ၽၢႆႇႁဝ်းသိမ်းလႆႈၶၢပ်ႈတူဝ်တၢႆ ၵူၼ်းသိုၵ်းၶဝ် 2 ၵေႃႉ လႄႈ ၶိူင်ႈယိပ်းၵွင်ႈၵၢင်ႇၵမ်ႈၽွင်ႈ၊ လွင်ႈယႃႉၶူဝ်ပွၵ်ႈၵမ်းၼႆႉ သိုၵ်းမၢၼ်ႈၶဝ် ၸႂ်ႉတရူၼ်းသေ ပွႆႇမၢၵ်ႇယႃႉပႅတ်ႈၶူဝ်ၶၢမ်ႈၼမ်ႉတၽႅတ်ႉ၊ ၵူၼ်းဝၢၼ်ႈတၽႅတ်ႉၵေႃႈ ဢွၼ်ၵၼ်ပၢႆႈၽေးပၢင်တိုၵ်းဝႆႉ ဝႃႈၼႆ။ မိူဝ်ႈဝၼ်းထီႉ 27 April 2024 ပူၼ်ႉမႃးၼၼ်ႉၵေႃႈ သိုၵ်းမၢၼ်ႈ ဢဝ်မၢၵ်ႇပွႆႇယႃႉလႅဝ်ပႅတ်ႈ ၶူဝ်လူင်ဝၢၼ်ႈဝဵင်းၵဝ်ႇ ဢၼ်မီးၽၢႆႇတူၵ်းဝဵင်းသီႇသႅင်ႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-05-02T13:00:34

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%b1%e1%82%83%e1%82%89%e1%80%91%e1%80%af%e1%80%95%e1%80%ba%e1%82%89%e1%81%b5%e1%80%b0/

ပလိၵ်ႈမၢၼ်ႈပေႃႉထုပ်ႉၵူၼ်းမိူင်း တီႈၵႃလိ

ၵူၼ်းၼုမ်ႇၵေႃႉၼိုင်ႈ ႁေႃႈလူတ်ႉၶိူင်ႈၵႂႃႇထိုင်တီႈပၢႆႉတၢင်းၶဝ်ႈဝဵင်းၵႃလိ ၸိုင်ႈတႆးပွတ်းၸၢၼ်းသေ ထုၵ်ႇၺႃးပလိၵ်ႈမၢၼ်ႈ ႁႄႉၵိုတ်းယွၼ်းငိုၼ်း လႄႈ ဢဝ်တႃမိုဝ်းထုပ်ႉ။ မိူဝ်ႈဝၼ်းထီႉ 29 April 2024 (လိူၼ်ႁႃႈလွင်ႈ 6 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းမွၵ်ႈ 22:00 မူင်း ၽွင်း ၸူဝ်းၵျေႃႇထုၼ်း ႁေႃႈလူတ်ႉၶိူင်ႈ လုၵ်ႉတီႈဝဵင်းၵႃလိ ၵႂႃႇထိုင်တီႈပၢႆႉတၢင်းၶဝ်ႈဢွၵ်ႇဝဵင်းၼၼ်ႉ ထုၵ်ႇၺႃးပလိၵ်ႈမၢၼ်ႈ ႁႄႉၵိုတ်းသေ ယွၼ်းငိုၼ်းမၼ်းၸၢႆး ဢမ်ႇလႆႈၸွမ်းၼင်ႇၵၢင်ၸႂ်လႄႈ ဢဝ်တႃမိုဝ်းထုပ်ႉ ၸူဝ်းၵျေႃႇထုၼ်း ထိုင်တီႈလႆႈယဵပ်ႉ 3 ႁွႆး ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပလိၵ်ႈမၢၼ်ႈၸိူဝ်းၼၼ်ႉ ၶဝ်တေတူၵ်းပုၼ်ႈၽွၼ်းသေ ၵႂႃႇပႂ်ႉတၢင်းၶဝ်ႈဢွၵ်ႇဝဵင်းၼၼ်ႉၶႃႈ၊ ၸူဝ်းၵျေႃႇထုၼ်း ၼႆႉသမ်ႉ မီးၵၢၼ်လူဝ်ႇၵႂႃႇတၢင်းဝၢၼ်ႈလႄႈ သမ်ႉထုၵ်ႇပလိၵ်ႈမၢၼ်ႈ ႁႄႉၵိုတ်းသေယွၼ်းငိုၼ်းမၼ်း 30,000 ပျႃး၊ မၼ်းၸၢႆးသမ်ႉမီး 20,000 ပျႃးၵူၺ်း လႆႈထုၵ်ႇပလိၵ်ႈမၢၼ်ႈ ပေႃႉထုပ်ႉတီႈႁူဝ်တႃမၼ်းၽၢႆႇသၢႆႉသိၵ်ႇၵႂႃႇ လႆႈယဵပ်ႉ 3 ႁွႆးၼႆဢေႃႈ၊ ပလိၵ်ႈမၢၼ်ႈၸႂ်ႉမၼ်းပွၵ်ႈၶဝ်ႈဝဵင်းၶိုၼ်းသေ ႁႂ်ႈမၼ်းဢဝ်ငိုၼ်းၵႂႃႇပၼ် ၼႂ်းဝၼ်းထီႉ 30 April 2024 ယၢမ်းၵၢင်ၼႂ် 07:00 မူင်း တႃႇ 50,000 ပျႃး ၼႆၶႃႈ၊ ပလိၵ်ႈမၢၼ်ႈတေလွၵ်ႇငိူတ်ႈမၼ်းၸိူင်ႉႁိုဝ်ဢမ်ႇႁူႉ ထိုင်ယၢမ်းၵၢင်ၼႂ်မႃး မၼ်းၸၢႆးၵေႃႈဢဝ်ငိုၼ်းသေၵႂႃႇပၼ်ပလိၵ်ႈမၢၼ်ႈ တီႈတၢင်းၶဝ်ႈဢွၵ်ႇဝဵင်း ၼၼ်ႉယူႇ ဝႃႈၼႆ။ ၸူဝ်းၵျေႃႇထုၼ်း ပဵၼ်ၸၢဝ်းၶိူဝ်းယၢင်း မီးဢႃႇယု 22 ပီႊ ပဵၼ်ၵူၼ်းဝဵင်းပတဵင်ႇ တိူင်းဢီႇယႃႇဝတီႇ လႄႈ ၵႂႃႇႁဵတ်းၵၢၼ်ႁႃလဵင်ႉတွင်ႉ တီႈဝဵင်းၵႃလိ ၼႂ်းၸိုင်ႈတႆးပွတ်းၸၢၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-05-02T12:26:04

https://taifreedom.com/%e1%80%9e%e1%80%bb%e1%80%ae%e1%82%87-%e1%81%b5%e1%80%bb%e1%80%ad%e1%81%bc%e1%80%ba%e1%80%b8%e1%81%bd%e1%80%ad%e1%80%84%e1%80%ba%e1%82%87-%e1%80%90%e1%80%b1%e1%80%a2%e1%80%bd%e1%81%b5%e1%80%ba%e1%82%87/

သျီႇ ၵျိၼ်းၽိင်ႇ တေဢွၵ်ႇၶၢဝ်းတၢင်းၵႂႃႇယူးရူပ်ႇ

တႃႇသၢင်ႈလွင်ႈၸမ်ၸႂ်ၸွမ်း ႁူမ်ႈတုမ်ယူးရူပ်ႇ (EU) ႁႂ်ႈတိူဝ်းလိူဝ်မႃးၼၼ်ႉၼႆသေ ၸွမ်ၸိုင်ႈၶႄႇ သျီႇ ၵျိၼ်းၽိင်ႇ တေဢွၵ်ႇၶၢဝ်းတၢင်းၵႂႃႇ မိူင်းၾရင်ႇသဵတ်ႈ၊ မိူင်းသႃးပီးယႃး လႄႈ မိူင်းႁင်ႇၵေႇရီႇ။ မိူဝ်ႈဝႃးဝၼ်းထီႉ 1 May 2024 (လိူၼ်ႁႃႈလွင်ႈ 8 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ ၼွၵ်ႈမိူင်းလၢႆးငၢၼ်းဝႃႈ ၸွမ်းၼင်ႇၸွမ်ၸိုင်ႈၾရင်ႇသဵတ်ႈ၊ ၸွမ်ၸိုင်ႈသႃးပီးယႃး ဢိၵ်ႇတင်း ၸွမ်ၸိုင်ႈ လႄႈ ၸွမ်ၽွင်းလူင် ႁင်ႇၵေႇရီႇ ၽိတ်းမွၵ်ႇၼၼ်ႉၼႆသေ ပေႃးထိုင်မႃးၼႂ်းၵႄႈဝၼ်းထီႉ 5−10 May 2024 ၼႆႉ ယူႇတီႈ ၸွမ်ၸိုင်ႈၶႄႇ သျီႇ ၵျိၼ်းၽိင်ႇ တေဢွၵ်ႇၶၢဝ်းတၢင်းၵႂႃႇယူးရူပ်ႇပွၵ်ႈဢွၼ်တၢင်းသုတ်း ၼႂ်းႁွပ်ႈ 5 ပီႊ ဝႃႈၼႆ။ ၵဵဝ်ႇလူၺ်ႈလွင်ႈ ၸွမ်ၸိုင်ႈၶႄႇ တေဢွၵ်ႇၶၢဝ်းတၢင်းၵႂႃႇ မိူင်းၾရင်ႇသဵတ်ႈ၊ မိူင်းသႃး ပီးယႃး လႄႈ မိူင်းႁင်ႇၵေႇရီႇ ပွၵ်ႈၵမ်းၼႆႉ တေႁူပ်ႉထူပ်းၸွမ်းၽူႈၼမ်းတင်း 3 ၸိုင်ႈ မိူင်း တႃႇသၢင်ႈလွင်ႈၸမ်ၸႂ်ၵၼ်ၵူႈၽၢႆႇၵူႈတၢင်း ႁူမ်ႈထိုင်လွင်ႈၸမ်ၸႂ် ၼႂ်းၵႄႈၵၢင် ၶႄႇတင်း ယူးရူပ်ႇသေ ၵမ်ႉထႅမ်လွင်ႈငမ်းယဵၼ် လႄႈ လွင်ႈၶိုၼ်ႈယႂ်ႇလုမ်ႈၾႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-05-02T11:48:57

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%9c%e1%80%84%e1%80%ba%e1%81%b8%e1%80%b5%e1%80%95%e1%80%ba%e1%80%b8/

တၢင်းပဵၼ်လင်ၸဵပ်း

သႅၼ်းလႂ်ပၢၼ်လႂ်သေဢမ်ႇဝႃႈ ဢႅဝ်ၸဵပ်းလင်ၸဵပ်းၼႆၼၼ်ႉ ၸၢင်ႈပဵၼ်ၵၼ်လႆႈယူႇ၊ လွင်ႈဢၼ် ႁဵတ်းႁႂ်ႈပဵၼ်မႃးၼၼ်ႉၵေႃႈ မီးယူႇလၢႆလွင်ႈလၢႆတၢင်းမိူၼ်ၵၼ်ယဝ်ႉ။ ၸဵပ်းၸွမ်းလုပ်ႇသၼ်လင် သင်ဝႃႈၸဵပ်းၸွမ်းၵၢင်လင် လုၵ်ႉတႄႇဢဝ်တၢင်းၼိူဝ်လူင်း ယဝ်ႉသမ်ႉပဵၼ်ၵၢင်လင်လီလီၼၼ်ႉ လၢမ်းၶၢတ်ႈဝႃႈ ၸၢင်ႈပဵၼ်ယွၼ်ႉ လွင်ႈႁဵတ်းၵၢၼ်တီႈလုပ်ႇသၼ်လင် လႄႈ ဢဵၼ်ယိုတ်ႈၸွမ်းလုပ်ႇသၼ်လင်ၼၼ်ႉသေ ပဵၼ်မႃးယွၼ်ႉ ၵႆႉၵႆႉၵူမ်ႈလုၵ်ႉၵူမ်ႈလုၵ်ႉ၊ ယွင်ႈၶူဝ်းၶွင်ၼၵ်း၊ ၵူၼ်းဢၼ်ႁဵတ်းၵၢၼ်ၼၵ်းႁိုင်ႁိုင် ဢမ်ႇဝႃႈတေပဵၼ် ၵူၼ်းယိပ်းၵွင်ႈထႆႇ၊ ၵေႃႇသၢင်ႈ၊ ၵူၼ်းၸႂ်ႉႁႅင်းၵၢၼ်ဢၼ်ၼၵ်း ၸိူဝ်းၼႆႉလႄႈ ၵူၼ်းၼင်ႈႁဵတ်းၵၢၼ်ၼင်ႈတီႈၵဝ်ႇတီႈလဵဝ်ႁိုင်ႁိုင်ၸိူဝ်းၼႆႉယူႇ။ ၸဵပ်းၸွမ်း ႁူဝ်မႃႇ ၶေႃး ၵွင်ႇၵေႃႈ သင်ၸိူဝ်ႉဝႃႈမီးလွင်ႈၵူၼ်ႉၵူၼ်ႉၶိုၼ်ႈၶိုၼ်ႈ ၸဵပ်းၸွမ်းၸိူဝ်းၼႆႉၼႆၸိုင် တေပဵၼ်ယွၼ်ႉၼင်ႈႁဵတ်းၵၢၼ် ဢမ်ႇပေႃးၵိုင်ႇငၢမ်ႈမႅၼ်ႈၸွမ်းတူဝ်ၵဝ်ႇ မိူၼ်ၼင်ႇ ၽိူၼ်ၼင်ႈလႄႈတင်ႇၼင်ႈ ႁဵတ်းႁႂ်ႈလႆႈယုၵ်ႉႁူဝ်မႃႇယူႇတႃႇသေႇၼၼ်ႉ တေႁဵတ်းႁႂ်ႈ ၵူၼ်ႉၶိုၼ်ႈၸွမ်းႁူဝ်မႃႇ ၵၢမ်ႈၼိူဝ်ႉပွတ်းၼိူဝ် တေႃႇထိုင်ၶေႃးၸိူဝ်းၼႆႉ ယူႇယဝ်ႉ။ ၸဵပ်းၸွမ်းၵၢမ်ႈၼိူဝ်ႉတွၼ်ႈၵၢင်လင် ၽၢႆႇသၢႆႉလႄႈၶႂႃ ၵၢမ်ႈၼိူဝ်ႉဢၼ်ယူႇတၢင်းၵၢင်လင် မီးၽၢႆႇသၢႆႉၽၢႆႇၶႂႃၶွင်လုပ်ႇသၼ်လင်ၼၼ်ႉ တေၸၢင်ႈမီးလွင်ႈတၢင်းမႃးယွၼ်ႉ ၵၢၼ်လဵၼ်ႈႁႅင်း တူင်ႉၼိုင်တူဝ်ၶိင်းၽိတ်းလၢႆး ထိုင်တီႈႁဵတ်းႁႂ်ႈၵၢမ်ႈၼိူဝ်ႉၸဵပ်းမႃး၊ မၼ်းၵေႃႈတေလီမႃးၶိုၼ်းယူႇ မိူဝ်ႈဢမ်ႇၸႂ်ႉၵၢမ်ႈၼိူဝ်ႈပွတ်းၼႆႉၼႃႇပူၼ်ႉတီႈ။ လင်ၸဵပ်းပွတ်းတႂ်ႈ လင်ၸဵပ်းပွတ်းတႂ်ႈ ဢၼ်ယူႇပွတ်းသၢႆလီလူင်းယၢဝ်းၵႂႃႇထိုင်ၵုမ်ႇထိုင်ငဝ်ႈၶႃ လႄႈ တေၵႆႉပဵၼ်ပဵၼ်ႁၢႆႁၢႆ ဢမ်ႇၼၼ် ပဵၼ်ယူႇတႃႇသေႇၼၼ်ႉ မၼ်းၵေႃႈမီးလွင်ႈတၢင်းယူႇလၢႆလွင်ႈ ယွၼ်ႉ ဢႃႇယု 30 ပီႊၶိုၼ်ႈ၊ ၼမ်ႉၼၵ်းတူဝ်ပီးပူၼ်ႉ၊ ဢမ်ႇၵႆႉဢွၵ်ႇဢဵၼ်ႁႅင်း၊ ၼင်ႈၼင်ႈၼွၼ်းၼွၼ်းတင်းဝၼ်း၊ ၵူၼ်းႁဵတ်းၵၢၼ်ယွင်ႈၶူဝ်းၶွင်ၼၵ်း၊ ၵူၼ်းလဵၼ်ႈႁႅင်းဢၼ်ၸႂ်ႉႁႅင်းၼမ်၊ ပဵၼ်တၢင်းပဵၼ်လုပ်ႇၶွပ်ႈ၊ ႁူမ်ႈပႃးမႄႈပႃးတွင်ႉၸိူဝ်းၼႆႉ တေၵႆႉပဵၼ်ယူႇယဝ်ႉ။ ဢႅဝ်ၸဵပ်း သင်ဝႃႈၸဵပ်းၸွမ်းဢႅဝ်ၵႂႃႇၽၢႆႇလင်ဢိတ်းဢီႈၼႆ လွင်ႈတၢင်းမၼ်းၵေႃႈၶႂ်ႈငၢႆးတင်း လင်ၸဵပ်းတၢင်ႇမဵဝ်းၼၼ်ႉၵူၺ်း ပဵၼ်မႃးယွၼ်ႉၸႂ်ႉၵၢမ်ႈၼိူဝ်ႉပွတ်းဢႅဝ်ၼမ် ယွင်ႈၶူဝ်းၶွင်ၼၵ်းႁိုင်၊ ဢွၵ်ႇဢဵၼ်ႁႅင်း ၸႂ်ႉၵၢမ်ႈၼိူဝ်ႉၼမ်၊ မႄႈပႃးတွင်ႉ ႁူမ်ႈပႃး ၵူၼ်းဢၼ်မီးလွင်ႈၶီငဝ်မွင်ၸႂ်သေ ႁဵတ်းႁႂ်ႈၸႂ်သုၵ်ႉသၵ်ႉမႃးလႄႈ တုမ်ႉယွၼ်ႈထိုင် ၵၢမ်ႈၼိူဝ်ႉဢမ်ႇမီးလွင်ႈယိုတ်ႈၶဵင်ႈလႆႈလီ ၼၼ်ႉယဝ်ႉ။ လင်ၸဵပ်းၸိူင်ႉႁိုဝ်လႄႈဝႃႈမၼ်းႁၢႆႉႁႅင်း မိူဝ်ႈလင်ၸဵပ်းဢၼ်ၵိူတ်ႇပဵၼ်မႃးယွၼ်ႉၵၢမ်ႈၼိူဝ်ႉၸဵပ်း ဢၼ်ပဵၼ်မႃးယွၼ်ႉ လွင်ႈဢမ်ႇသၢင်ႇထုၵ်ႇလဵၵ်ႉလဵၵ်ႉၵူၺ်းၼၼ်ႉၸၢင်ႈၶႅၼ်းလႆႈယူႇ၊ ၵူၺ်းၵႃႈ သင်ၸဵပ်းႁႅင်း ႁူမ်ႈလေႃးပႃး ၽၢင်ႈႁၢင်ႈၸိူဝ်းၼႆႉ ၼႆၸိုင် လီလႆႈၵႂႃႇႁႃမေႃယႃၵမ်းလဵဝ်ယူႇယဝ်ႉ။ ၸဵပ်းတီႈၵဝ်ႇတီႈလဵဝ်မႃး ႁိုင် 6 ဝူင်ႈယဝ်ႉ။ ၸဵပ်းထိုင်တီႈမၼ်းဢမ်ႇလီယဝ်ႉလႄႈ မိူၼ်ဢမ်ႇၶႅၼ်းမႃး။ ၸဵပ်းၸဵပ်းၸူၵ်ႉၸူၵ်ႉမိူၼ်ၶဵမ်တႅင်း။ ၸဵပ်းလူင်းၵႂႃႇထိုင်ငဝ်ႈၶႃ၊ ၶႃဢမ်ႇမီးႁႅင်း၊ ၸဵပ်းၸွမ်းတွင်ႇၼွင်ႈ ႁဵတ်းႁႂ်ႈပႆၶၢၼ်ၸႂ်။ ၸဵပ်းၸွမ်းၵုမ်ႇၵူၼ်ႈ။ ယဵဝ်ႈသႅပ်ႇလႄႈ မီးသီၶုၼ်ႇ မီးလူမ်းၼၢဝ် ယဝ်ႉၵေႃႈလင်ၸဵပ်းၸွမ်းႁိမ်းဢႅဝ် တေၸၢင်ႈပဵၼ်ၽၢင်ႁၢင်ႈတၢင်းပဵၼ်လီႉ ၼႂ်းတႂ်ၸဵပ်းယဵၼ်း။ ၸဵပ်းထိုင်တီႈၸွမ်းၶႃၸွမ်းတိၼ်ၼဵတ်းသၢၼ်ႈ။ တူင်ႉၼိုင်ဢမ်ႇလႆႈလီ မိူၼ်ၼင်ႇၵူမ်ႈ၊ ယိုတ်ႈတူဝ်ၸိူဝ်းၼႆႉ။ ၵၼ်ႈၶီႈၵၼ်ႈယဵဝ်ႈဢမ်ႇပေႃးလႆႈ။ သင်ဝႃႈႁႃလွင်ႈတၢင်းဢၼ်ႁဵတ်းႁႂ်ႈလင်ၸဵပ်းဢမ်ႇလႆႈလႄႈ ၸဵပ်းပူၼ်ႉၵႂႃႇ 6 ဝူင်ႈ ယဝ်ႉၼႆ ထုၵ်ႇလီၵႂႃႇၵူတ်ႇထတ်းၸႅတ်ႈတူၺ်းတီႈႁူင်းယႃ တွၼ်ႈတႃႇႁႃလွင်ႈတၢင်းလႄႈ ၵႄႈၶႆပၼ်ႁႃငဝ်ႈႁၢၵ်ႈတီႈမႃးမၼ်းလႆႈ ၼၼ်ႉယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-05-02T11:30:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%81%b5%e1%82%83%e1%80%b8%e1%81%b8%e1%81%a2%e1%81%b5%e1%80%ba%e1%82%88/

သိုၵ်းမၢၼ်ႈဢဝ်ၵႃးၸၢၵ်ႈ ထုၺ်ပႅတ်ႈၵၢတ်ႇဝဵင်းသီႇသႅင်ႇ

သိုၵ်းမၢၼ်ႈ ၸႂ်ႉႁႅင်းသိုၵ်းတင်းၼမ်သေ တိုၵ်းတေႃးလိုပ်းပႅတ်ႈၶိုၼ်း ၸုမ်းသိုၵ်းပဢူဝ်း PNLA ၸိူဝ်းမီးတီႈၼႂ်းဝဵင်းသီႇသႅင်ႇလႄႈ ၶိုၼ်းၵုမ်းၵမ်လႆႈ ၼႂ်းပိုၼ်ႉတီႈသေ ႁၢင်ႈႁႅၼ်းတမ်းၵၢၼ်ဢုပ်ႉပိူင်ႇၶိုၼ်းၼႆယဝ်ႉ။ မိူဝ်ႈဝၼ်းထီႉ 30 April 2024 (လိူၼ်ႁႃႈလွင်ႈ 7 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ၸႂ်ႉႁႂ်ႈၽၢႆႇလိူမ်ႈလႆႇမူတ်းသႂ် ဢဝ်ၵႃးၸၢၵ်ႈၵႂႃႇထုၺ်ပႅတ်ႈၵၢတ်ႇ ဝဵင်းသီႇသႅင်ႇ လႄႈ ငိၼ်းဝႃႈတေသၢင်ႈၶိုၼ်ႈမႃးမႂ်ႇၼႆသေ ၵူၼ်းမိူင်းတႄႉလွမ်ၵူဝ် တေလႆႈသိုဝ်ႉ/လႆႈၶၢတ်ႈထႅင်ႈမႂ်ႇမႂ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၸုမ်းသိုၵ်းသွင်ၽၢႆႇပဵၼ်ပၢင်တိုၵ်းၵၼ် တီႈၼႂ်းဝဵင်း လႄႈ ၸႂ်ႉပႃးမၢၵ်ႇလူင် ၸဵမ်ၶိူင်ႈမိၼ်ၸိူဝ်းၼႆႉ ပွႆႇမၢၵ်ႇၸူးၵၼ်လႄႈ ႁဵတ်းႁႂ်ႈဝဵင်းသမ်ႉပေႃးယွၵ်းယွႆႈလူင်ၵႂႃႇတႄႉတႄႉဝႃႈဝႃႈ ၸုမ်းသိုၵ်းၽၢႆႇလႂ်ၵေႃႈ ဢမ်ႇႁပ်ႉဢဝ်ပုၼ်ႈၽွၼ်း သၢႆတႅၼ်းပၼ်ၶိုၼ်းသေၸုမ်း၊ လွင်ႈသိုၵ်းမၢၼ်ႈၶဝ် ဢဝ်ၵႃးၸၢၵ်ႈၵႂႃႇထုၺ်ပႅတ်ႈလၢၼ်ႉတၢင်းၶၢႆ ၼႂ်းၵၢတ်ႇဝဵင်းသီႇသႅင်ႇၼၼ်ႉ ပေႃးၶဝ်ၵေႃႇသၢင်ႈၶိုၼ်ႈမႃးမႂ်ႇမႂ်ႇယဝ်ႉၼႆ ၸွင်ႇၸဝ်ႈလၢၼ်ႉၸိူဝ်းၼၼ်ႉ တေလႆႈသိုဝ်ႉ/ၶၢတ်ႈ တီႈယူႇမႂ်ႇမႂ်ႇၵေႃႈဢမ်ႇႁူႉ၊ သင်ဝႃႈလႆႈသိုဝ်ႉလႆႈၶၢတ်ႈထႅင်ႈတႄႉ ယၢပ်ႇၸႂ်ၵူၼ်းမိူင်းထႅင်ႈ ဝႃႈၼႆ။ မိူဝ်ႈဝၼ်းထီႉ 24 January 2024 ယၢမ်းႁူဝ်ၶမ်ႈ 17:00 မူင်းၼၼ်ႉ ၸုမ်းသိုၵ်းပဢူဝ်း PNLA တႄႇၶဝ်ႈယိုတ်းလႆႈ ႁူင်းပလိၵ်ႈမၢၼ်ႈ ဝဵင်းသီႇသႅင်ႇ လႄႈ ၶိုၼ်းပၵ်းတပ်ႉဝႆႉတီႈၼႂ်းဝဵင်းသေ လႆႈပဵၼ်ပၢင်တိုၵ်းၵၼ်တင်း ၸုမ်းသိုၵ်းမၢၼ်ႈ ၶမယ 423 ၊ ၶမယ 424 ၊ ၶမယ 425 ၊ ၶမယ 426 ၊ တပ်ႉမ 55 ၸိူဝ်းၼႆႉယူႇယဝ်ႉ။ ယွၼ်ႉပၢင်တိုၵ်းသေ ၵူၼ်းမိူင်းလႆႈမၢတ်ႇၸဵပ်းလူႉတၢႆ လႄႈ လႆႈပၢႆႈၽေး မုင်ႈၼႃႈၵႂႃႇတၢင်း ဝဵင်းလူင်တူၼ်ႈတီး၊ ၶူဝ်းၶွင်ဢုၵ်ႉၸႃႇၼႂ်းႁိူၼ်းၼႂ်းယေးၵေႃႈ လူႉၵွႆႁၢႆလၢႆၵႂႃႇတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-05-02T11:27:20

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%82%81%e1%82%85%e1%80%84%e1%80%ba%e1%80%b8%e1%80%99%e1%82%86%e1%82%88%e1%80%9e%e1%80%b1-%e1%80%95%e1%82%83%e1%80%90%e1%81%a2%e1%82%86%e1%81%bc%e1%80%95/

ယွၼ်ႉႁႅင်းမႆႈသေ ပႃတၢႆၼပ်ႉႁူဝ်သႅၼ် ၼႂ်းမိူင်းဝႅတ်ႉၼမ်း

ၾိင်ႈၾႃႉၼႂ်းၵုၼ်ဢေးသျႃးပွတ်းၸဵင်ႇၸၢၼ်းဝၼ်းဢွၵ်ႇၼႆႉ မႆႈႁႅင်းၼႃႇပူၼ်ႉတီႈ သေ ႁဵတ်းႁႂ်ႈပႃတီႈၼႂ်းၼွင်ၼမ်ႉ မိူင်းဝႅတ်ႉၼမ်းတီႈၼိုင်ႈတၢႆၼပ်ႉႁူဝ်သႅၼ်တူဝ်။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝၼ်းထီႉ 1 May 2024 (လိူၼ်ႁႃႈလွင်ႈ 8 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ပႃဢၼ်မီးၼႂ်းၼွင်ၼမ်ႉ Song May တီႈၸႄႈတွၼ်ႈ Dong Nai မိူင်းဝႅတ်ႉၼမ်းပွတ်းၸၢၼ်းၼၼ်ႉ တၢႆၼပ်ႉႁူဝ်သႅၼ်လႄႈ မီးဢၢႆတူႇဢၢႆၼဝ်ႈ တုမ်ႉတိူဝ်ႉတေႃႇၵူၼ်းၼႂ်းပိုၼ်ႉတီႈၼၼ်ႉ ပဵၼ်ယွၼ်ႉပၼ်ႁႃလွင်ႈၸတ်းၵၢၼ်ၼမ်ႉ လႄႈ ႁႅင်းမႆႈ ၼႆယဝ်ႉ။ သိုဝ်ႇၶၢဝ်ႇၼႂ်းပိုၼ်ႉတီႈလၢႆးငၢၼ်းဝႃႈ ၼႂ်းပိုၼ်ႉတီႈၸိူဝ်းၼၼ်ႉ ၾူၼ်ဢမ်ႇတူၵ်း ပဵၼ်လၢႆဝူင်ႈယဝ်ႉလႄႈ ၼမ်ႉၼႂ်းၼွင်ၵေႃႈႁႅင်းဢေႇလူင်းၵႂႃႇသေ ပႃဢၼ်မီးၼႂ်းၼွင်ၼၼ်ႉၵေႃႈ တၢႆၵႂႃႇၵမ်းလွႆးလွႆးလႄႈ ၼမ်ႉၼၵ်းပႃးၸိူဝ်းတၢႆၵႂႃႇၸိူဝ်းၼၼ်ႉ တေမီးမွၵ်ႈ 200 တၢၼ်ႇ ဝႃႈၼႆ။ ၼွင်ၼမ်ႉ Song May ၼႆႉ လႆႈတႄႇမႄႇၶႂၢၵ်ႈၼွင် မိူဝ်ႈႁူဝ်ပီႊ 2024 ၼႆႉသေ မီးၽႅၼ် တေၽိူမ်ႉၼမ်ႉထႅင်ႈ တွၼ်ႈတႃႇၸွႆႈထႅမ်ပႃၼႆသေတႃႉ ၵူၺ်းၵႃႈ ယွၼ်ႉႁႅင်းမႆႈ ဢမ်ႇလူတ်းယွမ်းလူင်းလႄႈ လႆႈပွႆႇၼမ်ႉၵႂႃႇတွၼ်ႈတႃႇၸႂ်ႉတိုဝ်းၼႂ်းၵၢၼ်ၽုၵ်ႇသွမ်ႈ သေ ၸင်ႇႁဵတ်းႁႂ်ႈၼမ်ႉၼႂ်းၼွင်ဢေႇလူင်းၵႂႃႇ ၼႆယဝ်ႉ။ ႁႅင်းမႆႈၼႂ်းၸႄႈတွၼ်ႈ Dong Nai မိူင်းဝႅတ်ႉၼမ်း ၼႂ်းလိူၼ် April 2024 ၼႆႉ မီးယူႇတီႈ 40°C ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇၾိင်ႈၾႃႉရႃႇသီႇ', 'ၶၢဝ်ႇ']

2024-05-01T13:04:11

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%90%e1%80%95%e1%80%ba%e1%82%89%e1%80%95%e1%81%a2%e1%80%84%e1%80%ba/

ၵေႃႉသိုၵ်းၼႂ်းတပ်ႉပၢင်သဝ်း RCSS/SSA တီႈၼိုင်ႈ လႆႈႁပ်ႉတၢင်းၸွႆႈထႅမ်တီႈၵူၼ်းမိူင်း

ပီႈၼွင်ႉတႆးၼႂ်းမိူင်းမၢဝ်း (မိူင်းၶႄႇ)၊ မိူင်းတႆး၊ မိူင်းၶၢင် ႁူမ်ႈၵၼ်ၶွတ်ႇၽွတ်ႈ တင်ႈၶိုၼ်ႈမႃးၸိုဝ်ႈၸုမ်း ၸုမ်းၽွမ်ႉႁူမ်ႈထုင်ႉမၢဝ်း ၼႆသေ ၶိုၼ်းႁႃႁွမ်ႁႅင်းငိုၼ်းတွင်း ၸွမ်းၼင်ႇပွင်ပဵၼ်လႆႈလႄႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ မိူဝ်ႈဝၼ်းထီႉ 30 April 2024 (လိူၼ်ႁႃႈလွင်ႈ 7 ၶမ်ႈ ပီႊတႆး 2118 ၼီႈ) ပီႈၼွင်ႉတႆး ၼႂ်းၸုမ်းၽွမ်ႉႁူမ်ႈထုင်ႉမၢဝ်း တႃႇ 18 ၵေႃႉ ႁူမ်ႈႁႅင်းၸႂ်ႁႅင်းငိုၼ်းၵၼ်လႆႈ ငိုၼ်းၶႄႇ 3,800 ယွမ်ႇသေ ဢဝ်ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈၼိုင်ႈ တႃႇသၢင်ႉငိုၼ်း 3,500 ယွမ်ႇ လႄႈ ယိူင်းဢၢၼ်းတႄႉ ႁႂ်ႈသိုဝ်ႉမုင်းလဵၵ်းၸႂ်ႉတႅၼ်းတၢင်မုင်းၶႃးၵႂႃႇ ၽွင်းၶၢဝ်းႁိုဝ်ႉၶၢဝ်းၾူၼ် ဢၼ်တေထိုင်မႃးၼႆႉ ၼႆယူႇယဝ်ႉ။ ၽူႈမီးပုၼ်ႈၽွၼ်း ၼႂ်းၸုမ်းၽွမ်ႉႁူမ်ႈထုင်ႉမၢဝ်း လၢတ်ႈဝႃႈ ၼႂ်းငိုၼ်း 3,800 ယွမ်ႇၼၼ်ႉ လႆႈၸွႆႈထႅမ် ၵေႃႉသိုၵ်းၵေႃႉႁၼ် တႃႇသၢင်ႉငိုၼ်း 3,500 ယွမ်ႇလႄႈ ထႅင်ႈ 300 ယွမ်ႇၼၼ်ႉ လႅၵ်ႈပဵၼ်ငိုၼ်းမၢၼ်ႈသေ ၸွႆႈထႅမ်ပၼ်ၵႃႈပပ်ႉလုၵ်ႈႁဵၼ်း တီႈဝဵင်းၵျွၵ်းမႄးတီႈၼိုင်ႈၶႃႈဢေႃႈ၊ မိူဝ်ႈၵႃႈပူၼ်ႉမႃး ၽွင်းၵေႃႉႁၢၼ်ၶူဝ်းလၢႆး ယူႇသဝ်းၼႂ်းထုင်ႉမၢဝ်းၼၼ်ႉ မီးသင်မႃးၵေႃႈ ပိၼ်ႇပၢႆႇၸွႆႈထႅမ်ၵၼ် ပႃးၸဵမ်ၵၢၼ်ပူၵ်းပွင်ၼႂ်းဝၢၼ်ႈၼႂ်းသူၼ် လႄႈ မိူဝ်ႈလဵဝ်ႁဝ်းၽၢတ်ႇယၢၼ် ၵႆၵၼ်သေတႃႉ တေၸုၵ်းယူႇၽင်ႇၽၢႆႇၼႆႉသေ ႁႃလၢႆးတၢင်းၸွႆႈထႅမ်ပၼ်ၵႂႃႇ ၼင်ႇၵႃႈပွင်ပဵၼ်လႆႈၼၼ်ႉယူႇ ၼႆယဝ်ႉ။ ယူႇတီႈၽူႈၵုမ်းတပ်ႉပၢင်သဝ်း တပ်ႉသိုၵ်းၸိုင်ႈတႆး RCSS/SSA တီႈၼိုင်ႈ လႆႈႁပ်ႉငိုၼ်း ဢၼ် ၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ်မႃးၼၼ်ႉယဝ်ႉ လႄႈ လႆႈတၢင်တူဝ်ၵေႃႉသိုၵ်း ၼႂ်းတပ်ႉပၢင်သဝ်း RCSS/SSA သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၵူႈၵေႃႉၵူႈၸဝ်ႈယူႇၼႆယဝ်ႉ၊ ငိုၼ်းဢၼ်လႆႈႁပ်ႉမႃးၼၼ်ႉ လႆႈသိုဝ်ႉမုင်းလဵၵ်းယဝ်ႉတူဝ်ႈလီငၢမ်း ဝႃႈၼႆ။ ၼႂ်းပေႃႈမႄႈၵူၼ်းမိူင်း 18 ၵေႃႉ ဢၼ်ၵမ်ႉၸွႆႈထႅမ်ပၼ်ငိုၼ်း ၵေႃႉသိုၵ်း RCSS/SSA ပွၵ်ႈၼႆႉ တေပဵၼ် ၶိင်းၵျွင်းသႂ် ၸွႆႈထႅမ် 100 ယွမ်ႇ၊ ၵူၼ်းၼုမ်ႇတႆး (မိူင်းၶၢင်) 200 ယွမ်ႇ၊ လုင်းသၢင်ႇသႆႇ 50 ယွမ်ႇ၊ ပႃႈမျႃႉၸၢမ်ႇ 100 ယွမ်ႇ၊ လုင်းႁၵ်ႉၶိူဝ်း 100 ယွမ်ႇ၊ ၸဝ်ႈတႅင် မိူင်းမၢဝ်း 2,000 ယွမ်ႇ၊ ၼၢႆးမႆသႅင်သႃႇ 50 ယွမ်ႇ၊ ၼၢင်းၸူဝ်းႁၢၼ်ႇ 50 ယွမ်ႇ၊ ၼၢႆးငိုၼ်းသွႆႈမူး 100 ယွမ်ႇ၊ ၸၢႆးၶမ်း 100 ယွမ်ႇ၊ ၼၢႆးမႆၶမ်းတိၼ်ႇ 100 ယွမ်ႇ၊ ၸၢႆးသၢမ်ပၢၼ်း 200 ယွမ်ႇ၊ သိူဝ်ႁၢႆႉ 100 ယွမ်ႇ၊ ပီႈၼၢင်းမုင်ႉ 100 ယွမ်ႇ၊ ၼၢင်းမျႃႉတွင်း 100 ယွမ်ႇ၊ လုင်းယွတ်ႈၵျွင်းဢၢႆႈ 50 ယွမ်ႇ၊ မေႃသွၼ်ၼၢင်းၵျီႇၵျီႇ 200 ယွမ်ႇ၊ ပႃႈၶမ်းလႅင်ႈတွင်း (လၢၼ်ႉၶၢႆၶဝ်ႈသၢၼ်) 100 ယွမ်ႇလႄႈ ပေႃႈမႄႈၵူၼ်းမိူင်း ၸိူဝ်းၼႆႉသမ်ႉ ယူႇထင်ၵိၼ်သဝ်းႁႃလဵင်ႉတွင်ႉ တီႈၼႂ်းမိူင်းမၢဝ်းလူင်၊ မိူင်းၶၢင်၊ မိူင်းၶွၼ်၊ ထုင်ႉမၢဝ်း၊ မိူင်းမိတ်ႈ ၸိူဝ်းၼႆႉယူႇယဝ်ႉ။ သင်ၸိူဝ်ႉဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ်ပွတ်းထုင်ႉမၢဝ်းၼၼ်ႉ ၶႂ်ႈႁူမ်ႈႁွမ်း ၸွႆႈထႅမ်ၵေႃႉသိုၵ်းၵေႃႉႁၢၼ်လႄႈသင်၊ ၶႂ်ႈၸွႆႈထႅမ်ၼႂ်းတွၼ်ႈၵၢၼ်သႃႇသၼႃႇ တင်း ပၢႆးပၺ်ႇၺႃႇ လႄႈ ပၢႆးယူႇလီ ပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁၵ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉလႆႈယူႇၶႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-01T11:15:54

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-2-%e1%81%b5%e1%80%b1/

ႁႅင်းၵၢၼ်ယၢၼ်မိူင်း 2 ၵေႃႉ ၸူမ်ၼမ်တၢႆတီႈၼႂ်းမိူင်းထႆး

ၼႂ်းဝၼ်းဢၼ်ၾိင်ႈၾႃႉမႆႈႁႅင်းၼႃႇလႄႈ ႁႅင်းၵၢၼ်ယၢၼ်မိူင်း ဢၼ်ပဵၼ်ပီႈၼွင်ႉ တႆး 11 ၵေႃႉ ဢွၼ်ၵၼ်ၵႂႃႇလဵၼ်ႈၼမ်ႉသေ မီးၵူၼ်းၸူမ်ၼမ်ႉတၢႆ 2 ၵေႃႉ ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈၼႂ်းဝၼ်းထီႉ 29 April 2024 (လိူၼ်ႁႃႈလွင်ႈ 6 ၶမ်ႈ ပီႊတႆး 2118 ၼီႈ) ၼၼ်ႉ မီးႁႅင်းၵၢၼ်ယၢၼ်မိူင်း ပဵၼ်ၵူၼ်းတႆး 11 ၵေႃႉ လႆႈဢွၼ်ၵၼ်ၵႂႃႇလဵၼ်ႈၼမ်ႉတီႈႁိမ်းမႄႈၼမ်ႉသွင်သီ ဢၼ်ပဵၼ်မႄႈၼမ်ႉၶႄးၼွႆႉ တင်း မႄႈၼမ်ႉၼၢၼ်ႉ မႃးၶွႆႈၵၼ်သေ တီႈဢွင်ႈလဵၼ်ႈၼမ်ႉ ၼႃႈဝတ်ႉၵေႃႇၵႅဝ်ႈ ဢိူင်ႇၸွမ်ထွင်း ၸႄႈဝဵင်းၸွမ်ထွင်း ၸႄႈတွၼ်ႈၽိတ်ႉသၼူးလူၵ်ႉ လႄႈ ဝၢႆးၼၼ်ႉ လႆႈမီးႁႅင်းၵၢၼ်ယၢၼ်မိူင်း 2 ၵေႃႉ လႆႈတူၵ်းလူင်းၵႂႃႇတီႈၼမ်ႉလိုၵ်ႉသေ သမ်ႉပဵၼ် တီႈၼမ်ႉၸႅဝ်ႈ လႄႈ ၼမ်ႉပၼ်ႇ ထိုင်တီႈၸူမ်ၼမ်ႉတၢႆ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸၢႆးသွင် ဢႃႇယု 22 ပီႊ ပဵၼ်ႁႅင်းၵၢၼ်ယၢၼ်မိူင်း လႆႈလၢတ်ႈဝႃႈ ၸိူဝ်းႁဝ်း 11 ၵေႃႉ ပဵၼ်ၵူၼ်းတႆးလႄႈ ဝၢႆးသေလိုဝ်ႈၵၢၼ်ယဝ်ႉ ယွၼ်ႉၾိင်ႈၾႃႉမႆႈႁႅင်းၼႃႇသေ ၸင်ႇလႆႈၸူဝ်းၵၼ်ၵႂႃႇလဵၼ်ႈၼမ်ႉတီႈႁိမ်း မႄႈၼမ်ႉၼၢၼ်ႉ ၼႃႈဝတ်ႉၵေႃႇၵႅဝ်ႈၼႆႉၶႃႈဢေႃႈ၊ မိူဝ်ႈဢွၼ်တၢင်းၵေႃႈၵႆႉမႃးလဵၼ်ႈ ၵၼ်ယူႇတႃႇသေႇ ၵူၺ်းဢမ်ႇႁူႉဝႃႈ မၼ်းမီးတီႈၼမ်ႉလိုၵ်ႉ ၸိူဝ်းႁဝ်းၵေႃႈလဵၼ်ႈ ၼမ်ႉၵၼ်ယူႇတၢင်းၼိူဝ်မၼ်းၼၼ်ႉၵူၺ်း ဢမ်ႇလႆႈၵႂႃႇလဵၼ်ႈတီႈၼမ်ႉလိုၵ်ႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ ဝၢႆးသေႁဝ်းၶႃႈလဵၼ်ႈၼမ်ႉယဝ်ႉၵမ်းၼိုင်ႈၼၼ်ႉ ၶႃႈၵေႃႈ မႃးၼင်ႈလိုဝ်ႈႁိူဝ်ႉသေ လႆႈငိၼ်းတႆးၵေႃႉဝႃႈ မီးၵူၼ်းၸူမ်ၼမ်ႉၼႆလႄႈ ၶႃႈၸင်ႇလႅၼ်ႈၵႂႃႇ ဢၢၼ်းတေၸွႆႈ ၵူၺ်းၵေႃႉဢၼ်ၸူမ်ၼမ်ႉၼၼ်ႉသမ်ႉ တဵၵ်းၶေႃးၶႃႈသေ ႁဵတ်းႁႂ်ႈၵႅၼ်ႉၼမ်ႉ ထိုင်တီႈပေႃးတေၸူမ်ၼမ်ႉ ဢဝ်တူဝ်ပေႃးဢမ်ႇၶႂ်ႈလွတ်ႈ ဝၢႆးၼၼ်ႉ ၶႃႈၸင်ႇလႆႈဢဝ်တူဝ်လွတ်ႈဢွၵ်ႇမႃးသေ သိုပ်ႇၾူၼ်းပွင်ႇလႅင်းပၼ်တီႈပလိၵ်ႈထႆးၶဝ် ဝႃႈၼႆ။ ႁႅင်းၵၢၼ်ယၢၼ်မိူင်း ဢၼ်ၸူမ်ၼမ်ႉ 2 ၵေႃႉၼၼ်ႉ ပဵၼ် ၸၢႆးဢွၼ်ႇမိူင်း ဢႃႇယု 18 ပီႊ လႄႈ ၸၢႆးလၢဝ်မူၼ်း ဢႃႇယု 27 ပီႊ ပဵၼ်ပီႈၼွင်ႉတႆးသေ ဝၢႆးထူပ်းႁၼ်ၶၢပ်ႈတူဝ် တၢႆယဝ်ႉ ၽၢႆႇတၢင်းၽူႈမီးပုၼ်ႈၽွၼ်းၶဝ် ၸင်ႇႁႂ်ႈပီႈၼွင်ႉၵႂႃႇႁပ်ႉဢဝ်ၶၢပ်ႈတူဝ်သေ ႁႅၼ်းပၼ်ပၢင်မႃႇသႃႇၸွမ်းၼင်ႇၾိင်ႈထုင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-05-01T10:43:16

https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba%e1%80%90%e1%80%b0%e1%80%9d%e1%80%ba%e1%80%90%e1%81%a2%e1%82%86%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad/

ထူပ်းႁၼ်တူဝ်တၢႆၼၢင်းယိင်း တီႈမူႇၸေႊ

မီးၼၢင်းယိင်းၵေႃႉၼိုင်ႈ ၵႂႃႇၼွၼ်းတၢႆတီႈၽၢႆႇၼႃႈ လၢၼ်ႉၵႅတ်းၶူၼ်ႁူဝ် ႁိမ်းႁူင်းယႃလူင် ဝဵင်းမူႇၸေႊသေ ဢမ်ႇႁူႉဝႃႈမၼ်းၼၢင်းယူႇတီႈလႂ် လႄႈ ပဵၼ်ၽႂ်လႂ်ၼႆယဝ်ႉ။ မိူဝ်ႈဝၼ်းထီ 29 April 2024 (လိူၼ်ႁႃႈလွင်ႈ 6 ၶမ်ႈ ပီႊတႆႊ 2118 ၼီႈ) ၵူၼ်းမိူင်းၼႂ်းပိုၼ်ႉတီႈထူပ်းႁၼ် ၼၢင်းယိင်းၵေႃႉၼိုင်ႈ ဢႃႇယု မွၵ်ႈ 20 ပၢႆ ၼွၼ်းဝႆႉတီႈၽၢႆႇၼႃႈလၢၼ်ႉၵႅတ်းၶူၼ်ႁူဝ် လႄႈ ထၢင်ႇဝႃႈမၼ်းၼၢင်း ၼွၼ်းလပ်းၼႆသေ ၽိူဝ်ႇထိုင် ၶၢဝ်းယၢမ်းၵၢင်ၼႂ်မွၵ်ႈ 09:00 မူင်းၼၼ်ႉ ၵူၼ်းမိူင်းၼႂ်းပိုၼ်ႉတီႈ ႁွင်ႉမၼ်းၵမ်းလႂ်ၵေႃႈဢမ်ႇတိုၼ်ႇ လႄႈ ၸင်ႇလႆႈႁူႉဝႃႈ မၼ်းၼၢင်းတၢႆပႅတ်ႈယဝ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၼၢင်းယိင်းၵေႃႉၼႆႉ ၸွင်ႇမၼ်းၵဵဝ်ႇၶွင်ႈယႃႈမဝ်းၵမ်ႁိုဝ်ဢမ်ႇၵဵဝ်ႇၶွင်ႈႁိုဝ်ၼႆၼၼ်ႉတႄႉ ဢမ်ႇႁူႉၸွမ်း ပေႃးတူၺ်းၾၢင်ႁၢင်ႈမၼ်းတႄႉ ယွမ်သႃးလမ် မိူၼ်ၵူၼ်းၵိၼ်ယႃႈလီလီ၊ ၶၢပ်ႈတူဝ်မၼ်းတႄႉ ၸုမ်းပရႁိတ ၶဝ်ဢဝ်ၵႃးတၢင်ႇၵႂႃႇဝႆႉတီႈႁူင်းယႃယဝ်ႉ၊ မၼ်းပဵၼ်လုၵ်ႈၽႂ် ယူႇတီႈလႂ်ၼႆတႄႉ ဢမ်ႇမီးၽႂ်ႁူႉၸွမ်းၶႃႈ ဝႃႈၼႆ။ တီႈဝဵင်းမူႇၸေႊၼႆႉ ၵူၼ်းၵႃႉၶၢႆလႄႈၵူၼ်းသူႇသမ်းၵိၼ် ယႃႈမဝ်းၵမ်ၵေႃႈ လိူင်ႇၼမ်တႄႉတႄႉ၊ ၸွမ်းလၢၼ်ႉလဝ်ႈ၊ ပၢင်တေႃႇလွင်း၊ ၼႂ်း KTV ၸိူဝ်းၼႆႉ ႁႃသိုဝ်ႉယႃႈမဝ်းၵမ်လႆႈငၢႆႈငႅမ်ႈဝႆႉသေ ဢမ်ႇမီးၸုမ်းလႂ်ၶဝ်ႈၵူတ်ႇထတ်း ဢဝ်တၢင်းၽိတ်းသင် ၼႆယဝ်ႉ။ ပေႃးထိုင်ၶၢဝ်းၵတ်းမႃးၵူႈပီႊပီႊၼၼ်ႉ ၵူၼ်းသူႇသမ်းၵိၼ်ယႃႈမဝ်းၵမ် ဢၼ်မီးၸွမ်း ဝဵင်းလႃႈသဵဝ်ႈ လႄႈ ၸွမ်းဝဵင်းမူႇၸေႊၼၼ်ႉ ဢမ်ႇၶၢမ်ႇလႆႈႁႅင်းၵတ်းၵေႃႈပႃး၊ ဢမ်ႇလႆႈၵိၼ်ယႃႈမဝ်းၵမ်ၵေႃႈပႃးသေ ဢွၼ်ၵၼ်ၵတ်း/သျွတ်ႉ တၢႆၸွမ်းတၢင်းၵေႃႈ မီးၼမ်တႄႉတႄႉ ယူႇယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-04-30T13:33:03

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%90%e1%80%af%e1%81%b5%e1%80%ba%e1%80%b8%e1%80%9a/

ၽူႈၼမ်းယူႇၶရဵၼ်း တုၵ်းယွၼ်းႁႂ်ႈသူင်ႇၶိူင်ႈႁႄႉၵင်ႈၽေးတၢင်းၵၢင်ႁၢဝ်

ၽူႈၼမ်းယူႇၶရဵၼ်း လႆႈတုၵ်းယွၼ်းႁႂ်ႈႁိပ်ႈၼႅတ်ႈသူင်ႇၶိူင်ႈႁႄႉၵင်ႈၽေး တၢင်းၵၢင်ႁၢဝ် လႄႈ ႁႂ်ႈလႆႈၶဝ်ႈပဵၼ်ၽူႈၶဝ်ႈၸုမ်း EU ပဵၼ်တၢင်းၵၢၼ်ႁူမ်ႈထိုင်ၸုမ်း NATO ၼႆယူႇ။ မိူဝ်ႈဝၼ်းထီႉ 28 April 2024 (လိူၼ်ႈႁႃႈလွင်ႈ 5 ၶမ်ႈ ပီႊတႆး 2118 ၼီႈ) ၽူႈၼမ်းယူႇၶရဵၼ်း ဝူဝ်ႇလူဝ်ႇတီႇမီရ်ႇ သေႇလႅၼ်သၵီႇ လႆႈဢွၵ်ႇမႃးတုၵ်းယွၼ်း ႁႂ်ႈႁိပ်ႈသူင်ႇပၼ်ၶိူင်ႈႁႄႉၵင်ႈၽေးတၢင်းၵၢင်ႁၢဝ် တႃႇဢဝ်မႃးၸႂ်ႉတုမ်ႉတွပ်ႇၶိုၼ်း ဢၼ်တပ်ႉသိုၵ်းရၢတ်ႉသျႃးၶဝ်ႈတိုၵ်းယိုဝ်းၼၼ်ႉ ဝႃႈၼႆ။ မိူဝ်ႈပူၼ်ႉမႃးၼၼ်ႉၵေႃႈ တပ်ႉသိုၵ်းယူႇၶရဵၼ်း လႆႈဢွၵ်ႇမႃးယွမ်းႁပ်ႉဝႃႈ ငဝ်းလၢႆးၵၢၼ်တိုၵ်းယိုဝ်းတင်းရၢတ်ႉသျႃး ပဵၼ်ဢၼ်လီမႆႈၸႂ်တႄႉတႄႉ ၸွမ်းလူၺ်ႈယူႇၶရဵၼ်းၼၼ်ႉ မီးၶိူင်ႈလၢၵ်ႈၼၢၵ်ႈဢမ်ႇပဵင်းပေႃး ၸင်ႇထုၵ်ႇရၢတ်ႉသျႃး ဢဝ်ဢဵၼ်ႁႅင်းသိုၵ်းမႃးႁုပ်ႈသိမ်းလႆႈ ပိုၼ်ႉတီႈဢၼ်လမ်ႇလွင်ႈ ၼႂ်းမိူင်းယူႇၶရဵၼ်းပွတ်းဝၼ်းဢွၵ်ႇ တိူဝ်းၶိုၼ်ႈမႃးထႅင်ႈ ဝႃႈၼႆ။ ၽၢႆႇတၢင်း သေႇလႅၼ်ႇသၵီႇၵေႃႈ မုင်ႈမွင်းဝႃႈ လွင်ႈဢၼ်ဢမေႇရိၵၢၼ်ႇၸွႆႈထႅမ် ၽၢႆႇၵၢၼ်သိုၵ်းယူႇၶရဵၼ်းထႅင်ႈ ဢၼ်မီးၵႃႈၶၼ် 61,000 လၢၼ်ႉ တေႃႇလႃႇဢမေႇရိၵၢၼ်ႇၼၼ်ႉၵေႃႈ တေၸွႆႈႁႂ်ႈငဝ်းလၢႆး ၼႂ်းယူႇၶရဵၼ်းလီၶိုၼ်ႈမႃးၼႆယူႇယဝ်ႉ။ လိူဝ်သေၼၼ်ႉ ယင်းၶႂ်ႈႁႂ်ႈ EU ႁိပ်ႈၼႅတ်ႈ ႁႂ်ႈယူႇၶရဵၼ်း ၶဝ်ႈပဵၼ်ၽူႈၶဝ်ႈၸုမ်း EU ႁႂ်ႈပဵၼ်တၢင်းၵၢၼ် ၼင်ႇႁိုဝ်တေလႆႈသိုပ်ႇၶဝ်ႈႁူမ်ႈပဵၼ်ၽူႈၶဝ်ႈၸုမ်း NATO ထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-30T12:00:33

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-8/

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး ထုၵ်ႇတီႉၺွပ်းတင်းၼမ်

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈတင်းၼမ်။ မိူဝ်ႈဝၼ်းထီႉ 29 April 2024 (လိူၼ်ႁႃႈလွင်ႈ 6 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈ ထႆး ဢၼ်ပႂ်ႉၵူတ်ႇထတ်းၸွမ်းသဵၼ်ႈတႃႈသၢႆတၢင်း ၼႂ်းဢိူင်ႇၵဵင်းရၢၵ်ႉၼွႆႉ ၸႄႈဝဵင်း ပၢင်းပႃႇဢိၼ်း ၸႄႈတွၼ်ႈၽရၼၶွၼ်းသီဢႃႇယုထယႃးၼၼ်ႉ ထူပ်းႁၼ်ၵႃးဢၼ် ႁေႃႈမႃးဝႆးၼႃႇလႄႈ သမ်ႉမိူၼ်တၢင်ႇၶူဝ်းၼၵ်းဝႆႉသေ ၸင်ႇလႆႈႁွင်ႉၵိုတ်းၶဝ်ႈၵူတ်ႇ ထတ်း ထူပ်းႁၼ်ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈ 5 ၵေႃႉ ပဵၼ်ၸၢႆး 3 ၵေႃႉ၊ ယိင်း 2 ၵေႃႉ လႄႈ ၸင်ႇလႆႈၵုမ်းထိင်းၵူၼ်းတေႃႉသူင်ႇ 2 ၵေႃႉ ၽူဝ်မေး ပဵၼ်ၵူၼ်းထႆး ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်တီႈၵူၼ်းႁေႃႈၵႃးၼၼ်ႉ ယွမ်းႁပ်ႉဝႃႈ မၼ်း ၸၢႆးလႆႈႁပ်ႉၸၢင်ႈမႃးတီႈ ၵူၼ်းထႆးထႅင်ႈၵေႃႉၼိုင်ႈ ႁႂ်ႈၵႂႃႇႁပ်ႉၵူၼ်းမိူင်းႁူမ်ႈတုမ် 5 ၵေႃႉ ၼႂ်းပိုၼ်ႉတီႈ ၸႄႈဝဵင်းဝင်းၸဝ်ႈ ၸႄႈတွၼ်ႈတၢၵ်ႇသေ ၵႂႃႇသူင်ႇၼႂ်းပိုၼ်ႉတီႈ ၸႄႈဝဵင်းပထုမ်းထႃးၼီး ၸႄႈတွၼ်ႈပထုမ်းထႃးၼီးယဝ်ႉ တေလႆႈငိုၼ်းၵႃႈၸၢင်ႈ တေႃႇၵေႃႉ 1,900 ဝၢတ်ႇ လႄႈ ယၢမ်ႈတေႃႉသူင်ႇၵူၼ်းမိူင်းႁူမ်ႈတုမ်မႃးယဝ်ႉ 3−5 ပွၵ်ႈ သေ ဢၼ်ပဵၼ်ၵူၼ်းမိူင်းႁူမ်ႈတုမ်ၼၼ်ႉသမ်ႉ လႆႈသဵင်ႈၵႃႈၵႃးပၼ်တီႈၼၢႆးၼႃႈ ၼိုင်ႈၵေႃႉလႂ် 16,000 ဝၢတ်ႇ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 27 April 2024 ၼၼ်ႉ ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၶီႇႁိူဝ်း ဢၢၼ်းလတ်းၽၢၼ်ႇ ၽၢႆလူင်ဝၶျိရႃးလူင်းၵွၼ်း ဝၢၼ်ႈထႃႉၽႄး ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီး ၼၼ်ႉတင်းမူတ်း 13 ၵေႃႉ၊ ပဵၼ်ၸၢႆး 11 ၵေႃႉ၊ ယိင်း 2 ၵေႃႉ လႄႈ ၵူၼ်းတေႃႉ သူင်ႇထႅင်ႈ 2 ၵေႃႉ ပဵၼ်ၵူၼ်းမိူင်းႁူမ်ႈတုမ်ၵူၺ်းၼင်ႇၵဝ်ႇ ဝႃႈၼႆ။ ၼႂ်းဝၼ်းလဵဝ်ၵၼ် လႄႈ ၼႂ်းပိုၼ်ႉတီႈ ၽၢႆလူင်ဝၶျိရႃးလူင်းၵွၼ်း ဝၢၼ်ႈထႃႉၽႄး ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီး ၵူၺ်းၼင်ႇၵဝ်ႇ ၽၢႆႇတၢင်းပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်သိုင်ႇတူဝ်ဝႆႉယူႇတီႈၼႂ်းထိူၼ်ႇ 48 ၵေႃႉ၊ ပဵၼ် ၸၢႆး 35 ၵေႃႉ၊ ယိင်း 13 ၵေႃႉ လႄႈ ၼႂ်းၼၼ်ႉတႃႇ 4 ၵေႃႉပဵၼ်လုၵ်ႈဢွၼ်ႇ ၼႆယဝ်ႉ။ ၵူၼ်းမိူင်းႁူမ်ႈတုမ် 48 ၵေႃႉ ဢၼ်လၵ်ႉၶဝ်ႈမိူင်းထႆးသေ ထုၵ်ႇတီႉၺွပ်းၼၼ်ႉ ဢၢၼ်းၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇ တႃႇၵႂႃႇႁႃႁဵတ်းၵၢၼ် ၼႂ်းမိူင်းမလေး သျႃးသေ သင်ၵႂႃႇထိုင်တီႈမိူင်းမလေးသျႃးယဝ်ႉ တေလႆႈၸၢႆႇၵႃႈၵႃးပၼ်တီႈၼၢႆးၼႃႈ ၼိုင်ႈၵေႃႉလႂ် 35,000−50,000 ဝၢတ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်တုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ သေ ထုၵ်ႇတီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်း သၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးယဝ်ႉလႄႈ ၵမ်ႈၽွင်ႈ တေထုၵ်ႇသူင်ႇပွၵ်ႈမိူဝ်းၶိုၼ်း ၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-30T11:54:11

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%b1%e1%82%87%e1%80%90%e1%81%bc%e1%82%83%e1%82%87-%e1%81%b8-10/

ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်း RCSS/SSA

ၼင်ႇႁိုဝ်ပေႃးတေပဵၼ်ႁႅင်းၸႂ် လႄႈ လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸေႇတၼႃႇ လႆႈၸွႆႈထႅမ်ၶွင်ၵိၼ်ယႅမ်ႉပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 26−28 April 2024 (လိူၼ်ႁႃႈလွင်ႈ 3−5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးၼမ်ႉၸႂ် ၸေႇတၼႃႇ လၢႆလၢႆၸုမ်း လႆႈဢဝ်တင်းၶွင်ၵိၼ်ယႅမ်ႉ လႄႈ ၶူဝ်းၸႂ်ႉတၢင်းသွႆ မိူၼ်ၼင်ႇ− ဢီႈယႃ၊ ၶဝ်ႈသၢၼ်၊ ၼမ်ႉမၼ်းၵိၼ်၊ ၼမ်ႉယႃလၢင်ႉ ဝၢၼ်ႇ၊ ၵိူဝ်၊ ၽွင်ဝၢၼ်၊ ၼမ်ႉပႃ၊ ၵိူဝ်ဝၢၼ်၊ ၽွင်သၵ်ႉၶူဝ်း၊ ၵေႃႇၾီႇ၊ ဢႃႇလူး၊ မၢၵ်ႇၶိူဝ် သူမ်ႈ၊ မၢၵ်ႇပၵ်ႉ၊ ၼမ်ႉသူမ်ႈၼမ်ႉဝၢၼ် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ ၽူႈမီးၼမ်ႉၸႂ် ၸေႇတၼႃႇ ဢၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပွၵ်ႈၵမ်းၼႆႉ ပဵၼ် 1. ၸၢႆးသုဝၼ်း လႄႈ မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ၊ 2. ၸဝ်ႈသြႃႇဝတ်ႉမႂ်ႇ လႄႈ ၸုမ်းပီႈၼေႃႇၶိူဝ်း မိူင်းၵွၵ်ႇ၊ 3. ပေႃႈလူင် ၸၢႆးယႃး ဢွၼ်ႁူဝ်ပီႈၼွင်ႉတႆး ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-04-30T11:32:37

https://taifreedom.com/%e1%80%99%e1%82%84%e1%82%88%e1%80%91%e1%80%9d%e1%80%ba%e1%82%88%e1%80%a2%e1%82%83%e1%82%87%e1%80%9a%e1%80%af-60-%e1%80%95%e1%80%ae%e1%82%8a-%e1%80%90%e1%80%ad%e1%80%b0%e1%80%9d%e1%80%ba%e1%82%89/

မႄႈထဝ်ႈဢႃႇယု 60 ပီႊ တိူဝ်ႉၸၢၵ်ႇမၢၵ်ႇလူင်သိုၵ်းမၢၼ်ႈ

ယွၼ်ႉသိုၵ်းမၢၼ်ႈတင်ႈၸႂ်ယိုဝ်းမၢၵ်ႇလူင်ၶဝ်ႈၼႂ်းဝၢၼ်ႈ လႄႈ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းမႄႈထဝ်ႈဢႃႇယု 60 ပီႊ ၵေႃႉၼိုင်ႈသေ ႁိူၼ်းယေးၵူၼ်းဝၢၼ်ႈၵေႃႈ လူႉၵွႆၸွမ်းၵမ်ႈၽွင်ႈ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 27-28 April 2024 ၸုမ်းသိုၵ်းမၢၼ်ႈ ဢၼ်ပၵ်းတပ်ႉဝႆႉတီႈ ဝၢၼ်ႈသၢမ်ပူဝ်ႇ ဢိူင်ႇသၢမ်ပူဝ်ႇ လႄႈ ဝၢၼ်ႈဢူမ်းတီး ဢိူင်ႇသၢမ်မႃႇသႄႇ ၸႄႈဝဵင်းၼွင်ၶဵဝ်ၼၼ်ႉ ယိုဝ်းမၢၵ်ႇလူင် ၶဝ်ႈၵႂႃႇတီႈၼႂ်းဝၢၼ်ႈသၢမ်သိပ်း ဢိူင်ႇသၢမ်သိပ်း ၸႄႈဝဵင်းၼွင်ၶဵဝ်လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ၸွမ်းၼႃႈၸွမ်းမိုဝ်း မႄႈထဝ်ႈ ဢႃႇယု 60 ပီႊၵေႃႉၼိုင်ႈ၊ ႁိူၼ်းၵူၼ်းမိူင်းၼႂ်းပိုၼ်ႉတီႈၵေႃႈ လူႉၵွႆၵႂႃႇ 2 လင်ႁိူၼ်း ၼႆယဝ်ႉ။ တီႈၼႂ်းၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်းမႄးၼႆႉ မီးၸုမ်းသိုၵ်းၶၢင် KIA, TNLA, PDF လႄႈ ၸုမ်းယိပ်းၵွင်ႈၵၢင်ႇထႅင်ႈၵမ်ႈၽွင်ႈ တူင်ႉၼိုင်ၵႂႃႇမႃးသေ မၢင်ၸုမ်းၶဵင်ႈၶႅင်ၵၢၼ်သိုၵ်း ပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ ၼႂ်းပိုၼ်ႉတီႈဝႆႉယူႇ ၼႆယဝ်ႉ။ မိူဝ်ႈဝၼ်းထီႉ 20 April 2024 ၼၼ်ႉၵေႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်း ပွႆႇမၢၵ်ႇသႂ်ႇတီႈၼႂ်းဝၢၼ်ႈယေႇပူင်း ဢိူင်ႇယေႇပူင်း ၸႄႈဝဵင်းမိူင်းမိတ်ႈ လႄႈ လွင်ႈလူႉသုမ်းတႄႉ ဢမ်ႇပႆႇလႆႈႁူႉၸွမ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-04-29T16:06:00

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%81%bc%e1%82%82%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%90%e1%80%b1%e1%82%83%e1%82%87/

မၢၵ်ႇတႅၵ်ႇၼႂ်းပၢင်တေႃႇလွင်း

ပၢင်တေႃႇပၢင်လွင်း ဢၼ်ပိုတ်ႇဝႆႉတီႈၼႂ်းပွၵ်ႉၸွၼ်ၸေႃႇ ဝဵင်းမူႇၸေႊၼၼ်ႉ မီးၵူၼ်းဢဝ်မၢၵ်ႇၵႂႃႇပွႆႇ လႄႈ မီးၵူၼ်းမၢတ်ႇၸဵပ်းၵမ်ႈၽွင်ႈ ဝႃႈၼႆ။ မိူဝ်ႈဝၼ်းထီႉ 27 April 2024 (လိူၼ်ႁႃႈလွင်ႈ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 21:00 မူင်းပၢႆၼၼ်ႉ မီးၵူၼ်းဢမ်ႇႁူႉၸိုဝ်ႈ/ၸုမ်း ဢဝ်မၢၵ်ႇပွမ်းၵႂႃႇပွႆႇသႂ်ႇလႄႈ ၸၢၵ်ႇမၢၵ်ႇတိူဝ်ႉၸပ်းၼၢင်းယိင်း 2 ၵေႃႉ ၵူၼ်းၸၢႆး 1 ၵေႃႉ ဝႃႈၼႆ၊ ၵူၼ်းမၢတ်ႇၸဵပ်းၼၼ်ႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃမူႇၸေႊ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပၢင်တေႃႇလွင်းၼႆႉ မၼ်းတေပဵၼ် ၶိူင်ႈလဵၼ်ႈၵဵမ်း (ယိုဝ်းပူယိုဝ်းပႃ) ၸိူင်ႉၼၼ်၊ လွင်ႈမၢၵ်ႇတႅၵ်ႇၼႆႉ တေမီးယူႇသွင်လွင်ႈၵူၺ်းၶႃႈ ၸဝ်ႈၶွင်လၢၼ်ႉဢမ်ႇသၢင်းၶွၼ်ႇပၼ် ၸုမ်းယိပ်းၵွင်ႈၵၢင်ႇႁိုဝ် ဢမ်ႇၼၼ်ၵေႃႈ ၵူၼ်းလွင်းသုမ်းၼမ်သေဢမ်ႇႁၢၼ်ႉၸႂ် ၸဝ်ႈၶွင်လၢၼ်ႉၸိူင်ႉၼၼ်ၵူၺ်းၶႃႈ၊ တီႈဝဵင်းမူႇၸေႊၼႆႉ မီးပၢင်တေႃႇပၢင်လွင်းၼမ် တႄႉတႄႉ ၵူၼ်းႁၢႆႉၵူၼ်းၸူၼ်ၵေႃႈ လိူင်ႈၼမ်မိူၼ်ၵၼ်ယဝ်ႉ ဝႃႈၼႆ။ မိူဝ်ႈဝၼ်းထီႉ 29 January 2024 ယၢမ်းၵၢင်ၼႂ် 05:17 မူင်းၼၼ်ႉၵေႃႈ မီးၵူၼ်းၸူၼ် ဢဝ်ၵွင်ႈငႃၵူၼ်းလႅၵ်ႈငိုၼ်းသေ ႁိမ်ဢဝ်ငိုၼ်းၵႂႃႇလႆႈ မွၵ်ႈ 60 သႅၼ်ပျႃး တီႈၼႂ်းပွၵ်ႉၵွင်းမူးတူင်ႈ ဝဵင်းမူႇၸေႊ ယူႇမိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-29T14:51:07

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%82%81%e1%80%b5%e1%80%90%e1%80%ba%e1%80%b8%e1%80%9e%e1%81%a2%e1%80%84%e1%80%ba%e1%82%88%e1%80%a2%e1%81%bc%e1%80%ba%e1%81%b8%e1%81%a2%e1%80%84/

လွင်ႈႁဵတ်းသၢင်ႈဢၼ်ၸၢင်ႈပဵၼ် ၵႅၼ်ႇသႃႇသႆႈလူင်

ၵႅၼ်ႇသႃႇသႆႈလူင်ၼႆႉၵေႃႈ လႆႈဝႃႈပဵၼ်ၵႅၼ်ႇသႃႇ ဢၼ်ထူပ်းႁၼ်လႆႈၼမ်သႅၼ်းၼိုင်ႈယူႇယဝ်ႉ၊ လွင်ႈတၢင်းဢၼ်ႁဵတ်းႁႂ်ႈ ပဵၼ်ၵႅၼ်ႇသႃႇသႆႈလူင်ၼႆႉၵေႃႈ ဢမ်ႇၸႅင်ႈလႅင်းမိူၼ်တင်း ၵႅၼ်ႇသႃႇတၢင်ႇမဵဝ်း၊ ၵူၼ်းပဵၼ်လၢႆလၢႆၵေႃႉ ဢွၼ်တၢင်းတေႁူႉတူဝ်ဝႃႈပဵၼ်ၵႅၼ်ႇသႃႇသႆႈလူင်ၼႆၵေႃႈ ၸၢင်ႈတူၵ်းလိုၼ်းၵႂႃႇပႅတ်ႈယူႇယဝ်ႉ။ ၵွပ်ႈၼၼ် သင်ႁူႉဝႆႉဝႃႈ လွင်ႈႁဵတ်းသၢင်ႈဢၼ်တေၸၢင်ႈပဵၼ်ၵႅၼ်ႇသႃႇသႆႈလူင် ဝႆႉၸဵမ်မိူဝ်ႈတႄႇမၼ်းၼႆ မိူၼ်တင်းလူတ်းယွမ်းတိုဝ်ႉတၢင်း ဢၼ်ၸၢင်ႈႁဵတ်းႁႂ်ႈ ပဵၼ်တၢင်းပဵၼ်ၵႅၼ်ႇသႃႇသႆႈလူင်ၼႆႉလႆႈယူႇယဝ်ႉ။ ၵႅၼ်ႇသႃႇသႆႈလူင်ဢၼ်ဝႃႈၼႆႉ မၼ်းတေမီးၵွၼ်ႈၼိူဝ်ႉ ဢမ်ႇၼၼ် တုမ်ႇၼိူဝ်ႉ ဢၼ်ပဵၼ်သႄးလ်ၵႅၼ်ႇသႃႇ ၸွမ်းၼင်သႆႈ၊ ဢၼ်ႁဵတ်းၵၢၼ်လႅၵ်ႈလၢႆႈ ဢႁႃႇရဢၼ်ဢမ်ႇလီၼႂ်းသႆႈဢွၵ်ႇၵႂႃႇပဵၼ်ၶီႈ တႃႇၽၢႆႈဢွၵ်ႇမႃးၼၼ်ႉယဝ်ႉ။ ၵူၼ်းဢၼ်ၸၢင်ႈပဵၼ်ၵႅၼ်ႇသႃႇသႆႈလူင်လႆႈၼၼ်ႉ ၵမ်ႈၼမ်တေပဵၼ်တီႈ ၵူၼ်းၼႂ်းၸိူဝ်ႉၶိူဝ်းဢၼ်ယၢမ်ႈမီးတၢင်းပဵၼ်ၵႅၼ်ႇသႃႇသႆႈလူင် ဢမ်ႇၼၼ် ယၢမ်ႈပဵၼ်တၢင်းပဵၼ်သႆႈလူင်ၸဵပ်းယဵၼ်းမႃးယဝ်ႉ လႄႈ ၵူၼ်းဢၼ်ဢႃႇယုဢသၢၵ်ႈ 50 ပီႊၶိုၼ်ႈၼိူဝ်။ လွင်ႈတၢင်းဢၼ်ၸၢင်ႈႁဵတ်းႁႂ်ႈပဵၼ်ၵႅၼ်ႇသႃႇသႆႈလူင်ၼႆႉ ၵိၼ်တၢင်းၵိၼ်ဢၼ်မီးၶႆမၼ်းၼမ်ၼႃႇပူၼ်ႉ ၵိၼ်တၢင်းၵိၼ်ဢၼ်ပဵၼ်ၼိူဝ်ႉမွၼ်း ဢၼ်ၸီႇဢၼ်ယၢင်ႈ၊ ဢၼ်မႆႈၶႅမ်ႈလမ် ၵိၼ်တၢင်းၵိၼ်ဢၼ်မီးၵၢၵ်ႇယႂ်းဢေႇႁႅင်းၼႃႇ လုတ်ႇလႅၼ်းယႃႈ ၵိၼ်လဝ်ႈ ဢမ်ႇဢွၵ်ႇဢဵၼ်ႁႅင်း ဢမ်ႇတူင်ႉဢမ်ႇၼိုင် မိူၼ်ၼင်ႇ ၼင်ႈတီႈၵဝ်ႇတီႈလဵဝ် ႁိုင်ႁိုင် ၼမ်ႉၼၵ်းတူဝ်ၼမ်ပူၼ်ႉတီႈ ဢမ်ႇၼၼ် ပီးႁႅင်းပူၼ်ႉ ၽၢင်ႁၢင်ႈတၢင်းပဵၼ် ၵူၼ်းပဵၼ်ၵႅၼ်ႇသႃႇသႆႈလူင်ၼၼ်ႉ မိူဝ်ႈတႄႇပဵၼ်တေဢမ်ႇႁူႉဝႃႈ ပဵၼ်တၢင်းပဵၼ်ၵႅၼ်ႇသႃႇသႆႈလူင်၊ ၵူၺ်းၵႃႈ မၼ်းတေပၼ်ၾၢင်ႉၵဵဝ်ႇလူၺ်ႈလွင်ႈၽၢႆႈ တွင်ႉပိၵ်ႉတွင်ႉၵႂႃႇ ၵွၼ်ႈၶီႈလဵၵ်ႉလူင်း လႄႈ မီးလိူတ်ႈလူင်းၸွမ်း (ၵမ်ႈၼမ်တေထၢင်ႇဝႃႈပဵၼ်တုမ်ႇၽီ) လႄႈ တေၸၢင်ႈႁိူဝ်ႉဢူၼ်ႈ ဢမ်ႇၶႂ်ႈၵိၼ်ၶႂ်ႈယႅမ်ႉ၊ ၼႃႈၽိူၵ်ႇ၊ ၼမ်ႉၼၵ်းတူဝ်ယွမ်း ဢမ်ႇႁူႉလွင်ႈႁူႉတၢင်းမၼ်းၸိူဝ်းၼႆႉထႅင်ႈယူႇယဝ်ႉ။ ၵႅၼ်ႇသႃႇသႆႈလူင်ၼႆႉၵေႃႈ မီးယူႇလၢႆလၢႆၶၵ်ႉ ၶၵ်ႉထီႉ 0 ။ ။ ၵႅၼ်ႇသႃႇသႆႈဢၼ်တိုၵ်ႉၸင်ႇႁႃတႄႇပဵၼ် သႄးၵႅၼ်ႇသႃႇၼၼ်ႉတေယူႇၸွမ်းၼင်သႆႈ။ ၶၵ်ႉထီႉ 1 ။ ။ ၶၵ်ႉၼႆႉၵေႃႈမိူၼ်ၵၼ် တေဢမ်ႇပႆႇၽႄႈဢွၵ်ႇၼွၵ်ႈၼင်သႆႈလူင်။ ၶၵ်ႉထီႉ 2 ။ ။ ၵႅၼ်ႇသႃႇလႆႈၽႄႈလၢမ်းဢွၵ်ႇၼွၵ်ႈသႆႈယဝ်ႉ ၵူၺ်းၵႃႈတေပႆႇၽႄႈၸူးတွမ်ႇၼမ်ႉလိူင်။ ၶၵ်ႉထီႉ 3 ။ ။ လႆႈၽႄႈၸူးၵႂႃႇတွမ်ႇၼမ်ႉလိူင် ဢၼ်ယူႇႁိမ်းႁွမ်းယဝ်ႉ ၵူၺ်းၵႃႈ ယင်းပႆႇလႆႈၽႄႈလၢမ်းၸွမ်းၼႂ်းဢင်ႇၵႃႇတူဝ်ၶိင်းတၢင်ႇတီႈ။ ၶၵ်ႉထီႉ 4 ။ ။ ၵႅၼ်ႇသႃႇလႆႈၽႄႈလၢမ်းၵႂႃႇၸွမ်းဢင်ႇၵႃႇတူဝ်ၶိင်းၵူႈတီႈတီႈသေ တေၽႄႈလၢမ်းတီႈပွတ်ႇလႄႈတပ်းၼမ်လိူဝ်ပိူၼ်ႈ။ ၵူၼ်းပဵၼ်တေၶိုၼ်းမႃးပဵၼ်ၶိုၼ်း ဝၢႆးသေယူတ်းယႃၵႂႃႇယဝ်ႉ။ သမ်ႉဝႃႈတေပဵၼ်တၢင်းပဵၼ်ဢၼ်ႁၢႆႉႁႅင်း ယွၼ်ႉဢမ်ႇႁူႉလွင်ႈတၢင်းၸႅင်ႈလႅင်းသေတႃႉ ၸၢင်ႈလူတ်းယွမ်းတိုဝ်ႉတၢင်း တၢင်းပဵၼ်ၵႅၼ်ႇသႃႇသႆႈလူင်ၼႆႉလႆႈငၢႆငၢႆႈ လူၺ်ႈ လူတ်းယွမ်းၵိၼ်တၢင်းၵိၼ် ဢၼ်မီးၶႆမၼ်းၼမ်၊ လူတ်းယွမ်းၵိၼ်ၼိူဝ်ႉမွၼ်း ဢၼ်ယၢင်ႈသေယဝ်ႉ၊ ၵိၼ်တၢင်းၵိၼ်ဢၼ်မီးယႂ်းဢႁႃႇရ မိူၼ်ၼင်ႇ ၽၵ်း၊ မၢၵ်ႇမႆႉ၊ ထူဝ်ႇၵူႈမဵဝ်းမဵဝ်း ႁႂ်ႈၼမ်မႃး လႄႈ လူတ်းယွမ်းလွင်ႈလုတ်ႇလႅၼ်းယႃႈ ဢိၵ်ႇတင်း လူတ်းယွမ်းလွင်ႈၵိၼ်လဝ်ႈသေ ၶတ်းၸႂ်ဢွၵ်ႇဢဵၼ်ႁႅင်းပၼ်ယူႇတႃႇသေႇ လႅၵ်ႈလၢႆႈမွၵ်ႈၼႆႉၵေႃႈ ၸွႆႈလူတ်းယွမ်းတိုဝ်ႉတၢင်းပဵၼ်ၵႅၼ်ႇသႃႇသႆႈလူင် လႆႈၼမ်တႄႉတႄႉ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-04-29T13:14:34

https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba/

ႁွင်ႈၵၢၼ်လူင်ပၢႆးပၺ်ႇၺႃႇ ပိုတ်ႇပၢင်သွၼ်လိၵ်ႈတႆးၶၢဝ်းမႆႈ လႄႈ ပၢင်ၽိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉၶူးသွၼ်

ၼင်ႇႁိုဝ်လုၵ်ႈလၢၼ်တႆး ပေႃးတေဢမ်ႇလိုမ်းၶိူဝ်းတူဝ်ၵဝ်ႇ လႄႈ ႁူႉမေႃလိၵ်ႈတႆး ၼၼ်ႉသေ တီႈႁူင်းႁဵၼ်းၸိူဝ်ႉၸၢတ်ႈ ၵွင်းမုင်ႈမိူင်း လႆႈၸတ်းႁဵတ်းပၢင်သွၼ် လိၵ်ႈတႆးၶၢဝ်းမႆႈ ၼႆယဝ်ႉ။ မိူဝ်ႈဝၼ်းထီႉ 27 April 2024 (လိူၼ်ႁႃႈလွင်ႈ 4 ၶမ်ႈ ပီႊတႆး 2118 ၼီႈ) တီႈ ႁူင်းႁဵၼ်း ၸိူဝ်ႉၸၢတ်ႈ ၵွင်းမုင်ႈမိူင်း လႆႈၸတ်းႁဵတ်းပၢင်သွၼ်လိၵ်ႈတႆးၶၢဝ်းမႆႈသေ မီးလုၵ်ႈႁဵၼ်းတင်းမူတ်း 108 ၵေႃႉ၊ ၶူးသွၼ် 7 ၵေႃႉ လႄႈ တေပိုတ်ႇသွၼ်ၵႂႃႇပဵၼ် ၶၢဝ်းတၢင်း 1 လိူၼ် ဝၼ်းထီႉ 27 April 2024 တေႃႇထိုင် 27 May 2024 ဝႃႈၼႆ။ ယူႇတီႈၽူႈမီးပုၼ်ႈၽွၼ်း ႁူင်းႁဵၼ်းၸိူဝ်ႉၸၢတ်ႈ ၵွင်းမုင်ႈမိူင်း လႆႈလၢတ်ႈဝႃႈ ယိူင်းဢၢၼ်းဢၼ်လႆႈပိုတ်ႇ ပၢင်သွၼ်လိၵ်ႈတႆးၶၢဝ်းမႆႈၼႆႉ ၼင်ႇႁိုဝ်လုၵ်ႈဢွၼ်ႇ ၸိူဝ်းဢမ်ႇလႆႈၶိုၼ်ႈႁူင်းႁဵၼ်းတႆးၼၼ်ႉ ပေႃးတေဢမ်ႇလိုမ်းၸိူဝ်ႉၶိူဝ်းတူဝ်ၵဝ်ႇသေ ႁူႉမေႃလိၵ်ႈလၢႆးၶိူဝ်းၸဝ်ႈၵဝ်ႇ ႁူမ်ႈထိုင် ပိုၼ်း လႄႈ ၾိင်ႈငႄႈၾိင်ႈထုင်းတႆး ၸႃႉၵႂႃႇၸိူဝ်းၼႆႉသေ ယူႇတီႈ ၽူႈမီးပုၼ်ႈၽွၼ်း ဢိၵ်ႇတင်း ၶူးသွၼ်ၶဝ် ၸင်ႇလႆႈဢွၼ်ၵၼ်ႁဵတ်းသၢင်ႈမႃးၼႆ လၢတ်ႈၼႄၼင်ႇၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 22 April 2024 ယူႇတီႈ ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈၸတ်းႁဵတ်း ပၢင်ၽိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉၶူးသွၼ် ပွၵ်ႈၵမ်း 12 တီႈၼႂ်းၼႃႈတီႈၵုမ်းၵမ်တီႈၼိုင်ႈသေ မီးၶူး သွၼ်မေႃသွၼ်ၵူႈၼႃႈတီႈၶဝ်ႈႁူမ်ႈၽိုၵ်းၽွၼ်ႉတင်းမူတ်း 75 ၵေႃႉ ဝႃႈၼႆ။ တီႈၼႂ်းပၢင်ပိုတ်ႇၽိုတ်ႇပၢင်ၽိုၵ်းၽွၼ်ႉၽိူမ်ႉထႅမ်ၼမ်ႉၵတ်ႉၶူးသွၼ်ၼၼ်ႉ ယူႇတီႈ ၽူႈမီးပုၼ်ႈၽွၼ်း ၼႂ်းၼႃႈတီႈဢုပ်ႉပိူင်ႇၵေႃႈ လႆႈၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်းပၼ်ႁႅင်းၸႂ် ၶူးသွၼ်မေႃသွၼ်ၶဝ် ယဝ်ႉဢမ်ႇၵႃး လႆႈၸွႆႈထႅမ်ပၼ်ပႃး ၶဝ်ႈသၢၼ် လႄႈ ငိုၼ်းၵႃႈၽၵ်း ပဵၼ်တႃႇသၢင်ႉငိုၼ်းမၢၼ်ႈ 30 သႅၼ်ပျႃး ၼႆယဝ်ႉ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2024-04-29T11:28:28

https://taifreedom.com/%e1%81%b6%e1%80%b0%e1%80%9d%e1%80%ba%e1%80%9c%e1%80%b0%e1%80%84%e1%80%ba%e1%80%9d%e1%81%a2%e1%81%bc%e1%80%ba%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%81%b5%e1%80%9d%e1%80%ba%e1%82%87/

ၶူဝ်လူင်ဝၢၼ်ႈဝဵင်းၵဝ်ႇလူႉၵွႆယဝ်ႉ

ၸုမ်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ် 3 ဢွင်ႈတီႈ ၼႂ်းၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီးသေ ၶူဝ်လူင်ဝၢၼ်ႈဝဵင်းၵဝ်ႇ ၽၢႆႇတူၵ်းဝဵင်းၼၼ်ႉၵေႃႈ ၺႃးမၢၵ်ႇလူႉၵွႆပႅတ်ႈယဝ်ႉ။ မိူဝ်ႈဝၼ်းထီႉ 27 April 2024 (လိူၼ်ႁႃႈလွင်ႈ 4 ၶမ်ႈ ပီႊတႆး 2118 ၼီႈ) ဝၢႆးသေၸုမ်းသိုၵ်းၶဝ်ပဵၼ်ပၢင်တိုၵ်းၵၼ် 3 ဢွင်ႈတီႈယဝ်ႉၼၼ်ႉ ၶူဝ်လူင်ဝၢၼ်ႈဝဵင်းၵဝ်ႇ ထုၵ်ႇၺႃးၸုမ်းသိုၵ်း ဢဝ်မၢၵ်ႇပွႆႇယႃႉလူႉလႅဝ်ပႅတ်ႈ မိူဝ်ႈယၢမ်းၵၢင်ၶိုၼ်း 22:00 မူင်းသေ ႁဵတ်းႁႂ်ႈၵႃးဢမ်ႇၸၢင်ႈလတ်းၵႂႃႇမႃးယဝ်ႉလႄႈ ၵူၼ်းမိူင်းၼႂ်းပိုၼ်ႉတီႈၵေႃႈ လႆႈႁူပ်ႉလွင်ႈတၢင်းယၢပ်ႇၽိုတ်ႇထႅင်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၶူဝ်လူင်ဝၢၼ်ႈဝဵင်းၵဝ်ႇလူႉၵွႆၼႆႉ ဢမ်ႇလႆႈႁူႉဝႃႈပဵၼ်ၸုမ်းလႂ် ႁဵတ်းသၢင်ႈ၊ တၢင်းၽၢႆႇၵူၼ်းမိူင်းၼႂ်းပိုၼ်ႉတီႈတႄႉဝႃႈ ပဵၼ်ႁွႆးမိုဝ်းၸုမ်းသိုၵ်းမၢၼ်ႈ၊ ၶဝ်တေထင်ႇထိူမ်ဝႃႈ ၶူဝ်လူင်ဝၢၼ်ႈဝဵင်းၵဝ်ႇၼႆႉ ၸုမ်းသိုၵ်းလုၵ်ႉၽိုၼ်ႉ တေႃႉၶူဝ်းၶွင်လတ်းၽၢၼ်ႇၵႂႃႇၽၢၼ်ႇမႃးၼႆသေ ၶဝ်ၸင်ႇယႃႉၵွႆတတ်းတၢင်းပႅတ်ႈ ဝႃႈၼႆ။ မိူဝ်ႈပၢင်တိုၵ်းၼႂ်းၸိုင်ႈတႆးပွတ်းႁွင်ႇၼၼ်ႉၵေႃႈ ၶူဝ်လူင်လၢႆလၢႆဢၼ် လႆႈထုၵ်ႇပွႆႇမၢၵ်ႇယႃႉလူႉၵွႆပႅတ်ႈသေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ဢဝ်ၶူဝ်းၵုၼ်ႇၵႃႉတၢင်းၶၢႆ ၵႂႃႇၵႂႃႇမႃးမႃးယၢပ်ႇၽိုတ်ႇၵိၼ်းၸႂ်တႄႉတႄႉ ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-04-27T15:14:23

https://taifreedom.com/%e1%80%90%e1%80%95%e1%80%ba%e1%82%89%e1%81%b6%e1%80%99%e1%80%9a-424-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84/

တပ်ႉၶမယ 424 ယိုဝ်းမၢၵ်ႇလူင်သႂ်ႇၵူၼ်းမိူင်း

သိုၵ်းမၢၼ်ႈ တပ်ႉၶမယ 424 ဢၼ်ပၵ်းဝႆႉတီႈတၢင်းၶဝ်ႈ ဝဵင်းသီႇသႅင်ႇၼၼ်ႉ တင်ႈၸႂ်ယိုဝ်းမၢၵ်ႇလူင်ၵႂႃႇတီႈ ဝၢၼ်ႈၼမ်ႉတွင်း လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်းၵူၼ်းမိူင်း ၼႆယဝ်ႉ။ ၵူၼ်းမိူင်းၼႂ်ပိုၼ်ႉတီႈလၢတ်ႈတီႈသိုဝ်ႇၶၢဝ်ႇ RFA ဝႃႈ မိူဝ်ႈဝၼ်းထီႉ 25 April 2024 (လိူၼ်ႁႃႈလွင်ႈ 2 ၶမ်ႈ ပီႊတႆး 2118 ၼီႈ) သိုၵ်းမၢၼ်ႈတပ်ႉၶမယ 424 ယိုဝ်းမၢၵ်ႇလူင်ၶဝ်ႈၼႂ်းဝၢၼ်ႈၼမ်ႉတွင်းသေ ၸၢၵ်ႇမၢၵ်ႈတိူဝ်ႉၸပ်းၵူၼ်းမိူင်း 3 ၵေႃႉ ၼႂ်းၼၼ်ႉ ပႃးလုၵ်ႈဢွၼ်ႇၵေႃႉၼိုင်ႈ၊ ဝၼ်းထီႉ 24 ၼၼ်ႉၵေႃႈ ဢမ်ႇမီးပၢင်တိုၵ်းသင် လႄႈ သိုၵ်းမၢၼ်ႈယိုဝ်းမၢၵ်ႇလူင် ၶဝ်ႈၵႂႃႇတီႈၼႂ်းဝၢၼ်ႈလူင်းၽူဝ်းသေ မႄႈထဝ်ႈ ဢႃႇယု 60 ပီႊၵေႃႉၼိုင်ႈ လႆႈတၢင်းမၢတ်ႇၸဵပ်း ဝႃႈၼႆ။ သိုပ်ႇလၢတ်ႈထႅင်ႈဝႃႈ ၸုမ်းသိုၵ်းမၢၼ်ႈၼႆႉ ဢမ်ႇသူၼ်ၸႂ် ၵူၼ်းဝၢၼ်ႈၵူၼ်းမိူင်းသင် ဢမ်ႇမီးပၢင်တိုၵ်းသင်ၵေႃႈ တင်ႈၸႂ်ဢဝ်မၢၵ်ႇလူင်ယိုဝ်းသႂ်ႇဝၢၼ်ႈၵူၼ်းမိူင်း ဢၼ်မီးႁိမ်းႁွမ်းဝဵင်းသီႇသႅင်ႇ၊ ၵွပ်ႈလၢႆးႁဵတ်းသၢင်ႈသိုၵ်းမၢၼ်ႈၼႆႉသေ ၵူၼ်းမိူင်း ၸိူဝ်းယူႇႁိမ်းႁွမ်းဝဵင်းၼၼ်ႉၵေႃႈ ပၢႆႈၵၼ်တင်းၼမ်ယဝ်ႉ၊ ၵူၼ်းမိူင်းၸိူဝ်းမၢတ်ႇၸဵပ်းၼၼ်ႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃလူင် ဝဵင်းတူၼ်ႈတီးယဝ်ႉ လႄႈ ဢမ်ႇပေႃးလႆႈမႆႈၸႂ်သင်ယဝ်ႉ ဝႃႈၼႆ။ မိူဝ်ႈဝၼ်းထီႉ 23 April 2024 သိုၵ်းမၢၼ်ႈယိုဝ်းတၢႆ ၵူၼ်းမိူင်းသွင်ၵေႃႉၽူဝ်မေး ဢၼ်ႁဵတ်းႁႆႈႁဵတ်းသူၼ် ၽၢႆႇတူၵ်းဝဵင်းၽၢႆၶုၼ်ႇ ၸႄႈတွၼ်ႈတူၼ်ႈတီး ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-04-27T12:31:30

https://taifreedom.com/bytedance-%e1%80%a2%e1%80%99%e1%80%ba%e1%82%87%e1%80%9a%e1%80%bd%e1%80%99%e1%80%ba%e1%80%b8%e1%81%b6%e1%81%a2%e1%82%86%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%b8/

ByteDance ဢမ်ႇယွမ်းၶၢႆၵၢၼ်လူင်းတိုၼ်း လိူၵ်ႈတေပိၵ်ႉ TikTok တႅၼ်းတၢင်

သင်ၶွမ်ႇပၼီႇ ByteDance တေႃႇသူႈၼႂ်းလုမ်းတြႃးဢမ်ႇလႆႈပေႃးၼႆၸိုင် တေလိူၵ်ႈ ပိၵ်ႉဢိုတ်း TikTok တႅၼ်းတၢင် ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇ TNN World ဢွၵ်ႇဝႆႉ မိူဝ်ႈဝႃးဝၼ်းထီႉ 26 April 2024 (လိူၼ်ႁႃႈ လွင်ႈ 3 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၶွမ်ႇပၼီႇ ByteDance ဢၼ်ပဵၼ် ၸဝ်ႈၶွင် TikTok ၼၼ်ႉ ဢွၵ်ႇမႃးယိုၼ်ယၼ်လၢတ်ႈဝႃႈ ၽၢႆႇတၢင်းၶွမ်ႇပၼီႇ ဢမ်ႇမီး ၽႅၼ်တႃႇၶၢႆပႅတ်ႈၵၢၼ်လူင်းတိုၼ်းသေ တေဢဝ်လွင်ႈတၢင်းၼႆႉ ၶိုၼ်ႈတေႃႇသူႈၼႂ်း လုမ်းတြႃး လႄႈ သင်ဢမ်ႇတေႃႇသူႈလႆႈပေႃးၼႆၸိုင် တေပိၵ်ႉဢိုတ်းပႅတ်ႈ TikTok တႅၼ်းတီႈတေၶၢႆပၼ် ၶွမ်ႇပၼီႇ ၼႂ်းမိူင်းဢမေႇရိၵၢၼ်ႇၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ လႆႈမီးမႃးဝၢႆးသေ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ၸႂ်ႉတိုဝ်းမၢႆမီႈတဵၵ်းႁႂ်ႈ ByteDance ၶၢႆပႅတ်ႈၵၢၼ်လူင်းတိုၼ်းၼႂ်း TikTok ပၼ်ၼႂ်းမိူင်း ဢမေႇရိၵၢၼ်ႇ လူၺ်ႈမီးၶၢဝ်းယၢမ်း 270 ဝၼ်း လႄႈ ၽိူမ်ႉပၼ်ၶၢဝ်းယၢမ်းထႅင်ႈ 3 လိူၼ်သေ တေလႆႈဝႃႈ TikTok မီးၶၢဝ်းယၢမ်းႁဵတ်းသၢင်ႈတေႃႇထိုင်ၼႂ်းပီႊ 2025 ၼႆယဝ်ႉ။ Algorithm ၶွင် TikTok ၼၼ်ႉ မၼ်းလွင်ႈယႂ်ႇတႃႇၵၢၼ်ပၢႆးမၢၵ်ႈမီး ၶွမ်ႇပၼီႇ ByteDance ၵွပ်ႈၼၼ် တႃႇၶၢႆ Applications TikTok ၽွမ်ႉၵၼ်တင်း Algorithm ၼၼ်ႉ မၼ်းပဵၼ်ၵႂႃႇဢမ်ႇလႆႈ ဝႃႈၼႆ။ TikTok ၼႆႉ သင်မႃးတႅၵ်ႈၵၼ်တင်းၵၢၼ်ပၢႆးမၢၵ်ႈမီး ၼႂ်းၶွမ်ႇပၼီႇ ByteDance တင်း မူတ်းၼႆၸိုင် လၢႆးလႆႈမၼ်း လႄႈ ၵူၼ်းၸႂ်ႉတိုဝ်းတေႃႇဝၼ်းၼၼ်ႉမီးဢိတ်းဢီႈၵူၺ်း ၵွပ်ႈၼၼ် ၵၢၼ်ပိၵ်ႉဢိုတ်းပႅတ်ႈ TikTok ၼႂ်းမိူင်းဢမေႇရိၵၢၼ်ႇၼၼ်ႉ တေပဵၼ်သဵၼ်ႈတၢင်းလိူၵ်ႈဢၼ်လီလိူဝ်သေ ၶၢႆပၼ်ၶွမ်ႇပၼီႇဢမေႇရိၵၢၼ်ႇ ယွၼ်ႉတေတုမ်ႉတိူဝ်ႉတေႃႇပၢႆးမၢၵ်ႈမီးၶွင်ၶွမ်ႇပၼီႇ ByteDance ၵမ်ႈၽွင်ႈၵူၺ်း လႄႈ ၶႅၼ်းလိူဝ်သေ လႆႈသုမ်း Algorithm ၵႂႃႇ ၼႆယဝ်ႉ။ ဝၢႆးသေသၽႃးဢမေႇရိၵၢၼ်ႇ ႁႂ်ႈၶွမ်ႇပၼီႇ ByteDance ၶၢႆပႅတ်ႈ TikTok ပေႃးဢမ်ႇၼၼ် တေႁၢမ်ႈၸႂ်ႉတိုဝ်း TikTok ၼႂ်းမိူင်းဢမေႇရိၵၢၼ်ႇယဝ်ႉၼၼ်ႉ ယူႇတီႈ Shou Zi Chew CEO ၶွင် TikTok ၵေႃႈ လႆႈဢွၵ်ႇမႃးလၢတ်ႈဝႃႈ ႁၢင်ႈႁႅၼ်းၽွမ်ႉတေႃႇသူႈ ၼႂ်းလုမ်းတြႃး ဝႃႈၼႆ။ ၶွမ်ႇပၼီႇ ByteDance ၼႆႉ မီးငိုၼ်းတိုၼ်းယူႇတီႈၼႂ်း TikTok 20% လႄႈ ထႅင်ႈ 60% သမ်ႉ ပဵၼ်ၶွင်ၽူႈလူင်းတိုၼ်း ႁူမ်ႈပႃး ၶွမ်ႇပၼီႇၵၢၼ်လူင်းတိုၼ်းဢမေႇရိၵၢၼ်ႇ မိူၼ်ၼင်ႇ Carlyle Group, General Atlantic သေ ထႅင်ႈ 20% သမ်ႉပဵၼ်ၶွင် ၵူၼ်းႁဵတ်းၵၢၼ်ၼႂ်း TikTok ၸွတ်ႇတူဝ်ႈလုမ်ႈၾႃႉ တင်း ၸုမ်းၵေႃၵမ်ၵၢၼ် TikTok ဢၼ်မီးယူႇ 5 ၵေႃႉသေ ၼႂ်းၼၼ်ႉ ပဵၼ်ၵူၼ်းမိူင်းဢမေႇရိၵၢၼ်ႇ 3 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-27T11:29:44

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-%e1%80%9a/

ၽူႈမီးၼမ်ႉၸႂ်ၸွႆႈထႅမ် ယႃႈယႃ လႄႈ ၽၵ်း တီႈၵေႃႉသိုၵ်း RCSS/SSA

ၼင်ႇႁိုဝ်ပေႃးတေပဵၼ်လွင်ႈၵမ်ႉၸွႆႈထႅင်ႈႁႅင်းၼိုင်ႈ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၼၼ်ႉ ယူႇတီႈၽူႈမီးၼမ်ႉၸႂ် လၢႆလၢႆၵေႃႉၵေႃႈ လႆႈၸွႆႈထႅမ်ပၼ်တႄႇၸဵမ် ယႃႈယႃ လႄႈ ၽၵ်းယိူဝ်ႈၼၢင်းၶဵဝ်ၸိူဝ်းၼႆႉယူႇယဝ်ႉ။ မိူဝ်ႈဝၼ်းထီႉ 24 April 2024 (လိူၼ်ႁႃႈလွင်ႈ 1 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ဢၼ်ယူႇတီႈဝဵင်းတႃႈၶီႈလဵၵ်းၼၼ်ႉ လႆႈၸွႆႈထႅမ်ပၼ်တီႈႁူင်းၽိုၵ်းသွၼ်ၵၢၼ်သိုၵ်း တပ်ႉၸုမ်း 505 ၵႂႃႇ မီးၸဵမ် ယႃႈယႃ လႄႈ ၶိူင်ႈၸႂ်ႉတိုဝ်းၽၢႆႇယူတ်းယႃ ဢိၵ်ႇတင်း ၶွင်ၵိၼ်ယႅမ်ႉ ထူဝ်ႇလိူင်၊ ပႃယႅမ်း၊ မီႇလႅင်၊ မီႇၶၢဝ်၊ တတ်ႉသႃး၊ ဢႃႇလူး၊ ၼမ်ႉမၼ်းၵိၼ်၊ ၵေႃႇၾီႇ ႁူမ်ႈတင်းမူတ်း တူၵ်းမႅၼ်ႈသၢင်ႉငိုၼ်း 3,000,000 ပျႃး (သၢမ်သိပ်းသႅၼ်ပျႃးတဵမ်တဵမ်) ယူႇယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉ ယူႇတီႈၽူႈမီးၼမ်ႉၸႂ် ၼႂ်းၸႄႈဝဵင်းၼမ်ႉၸၢင်ၵေႃႈ လႆႈၸွႆႈထႅမ်ထႅင်ႈ ၽၵ်းၵၢတ်ႇလုင်း 5 ထူင် သၢင်ႉငိုၼ်းမွၵ်ႈ 50,000 ပျႃး (ႁႃႈမိုၼ်ႇပျႃးတဵမ်တဵမ်) သေလႄႈ လႆႈဢဝ်ဢၢပ်ႈပၼ်တီႈႁူင်းၽိုၵ်းသွၼ်ၵၢၼ်သိုၵ်းၵႂႃႇ ယူႇယဝ်ႉ။ ၼႂ်းဝၼ်းထီႉ 25 April 2024 သမ်ႉ ၽူႈမီးၼမ်ႉၸႂ် ဢၼ်ယူႇတီႈဝဵင်းတႃႈၶီႈလဵၵ်း ၼၼ်ႉၵူၺ်းၼင်ႇၵဝ်ႇ လႆႈၸွႆႈထႅမ်ပၼ် ယႃႈယႃလၢႆလၢႆမဵဝ်း မီးၸဵမ်ယႃသမ်း၊ ယႃၵိၼ်၊ ယႃတႃး ဢိၵ်ႇတင်းၶိူင်ႈၸႂ်ႉတိုဝ်းၽၢႆႇယူတ်းယႃၸိူဝ်းၼႆႉ ပၼ်ထႅင်ႈတီႈ တပ်ႉၸုမ်း 626 ၵႂႃႇ တူၵ်းမႅၼ်ႈသၢင်ႉငိုၼ်း 1,000,000 (သိပ်းသႅၼ်ပျႃးတဵမ်တဵမ်) ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ႁဝ်းၶဝ်ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-04-26T14:38:26

https://taifreedom.com/%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83%e1%82%89%e1%81%bd%e1%80%b0%e1%80%9d%e1%80%ba%e1%80%99%e1%80%b1%e1%80%b8-%e1%81%ba%e1%82%83%e1%80%b8%e1%80%9e%e1%80%ad%e1%80%af%e1%81%b5/

သွင်ၵေႃႉၽူဝ်မေး ၺႃးသိုၵ်းမၢၼ်ႈယိုဝ်းတၢႆ

ၵူၼ်းမိူင်း ၼႂ်းၼႃႈႁိူၼ်းလင်ၼိုင်ႈ ပၢႆႈၽေးပၢင်တိုၵ်းသေ ႁႃတီႈလွတ်ႈၽေးလႄႈ ႁဵတ်းႁႆႈႁႃၵိၼ်လဵင်ႉတွင်ႉ တီႈၽၢႆႇတူၵ်း ဝဵင်းၽၢႆၶုၼ်ႇၼၼ်ႉ ထုၵ်ႇသိုၵ်းမၢၼ်ႈ ၵႂႃႇႁူပ်ႉၺႃးသေ ၼိၵ်ႈၸၢၵ်ႈယိုဝ်းတၢႆပႅတ်ႈဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈဝၼ်းထီႉ 23 April 2024 ၽွင်းဢူးမဵဝ်း+မသျႃႉ ဢၼ်ႁဵတ်းႁႆႈႁဵတ်းသူၼ် ၽၢႆႇတူၵ်းဝဵင်းၽၢႆၶုၼ်ႇၼၼ်ႉ သိုၵ်းမၢၼ်ႈသမ်ႉထူဝ်းသိုၵ်းၵႂႃႇလႄႈ ၵႂႃႇႁူပ်ႉၺႃးၶႃသွင်ၵေႃႉပူႇဢွၵ်ႇသေ ၶိုၼ်းတီႉၺွပ်းၼိၵ်ႈၸၢၵ်ႈယဝ်ႉ ဢဝ်ၵွင်ႈယိုဝ်းတၢႆပႅတ်ႈ တင်းၽူဝ်တင်းမေး၊ မိူဝ်ႈလဵဝ်တႄႉၵိုတ်းလုၵ်ႈဢွၼ်ႇၶဝ် 3 ၵေႃႉပီႈၼွင်ႉၵူၺ်းယဝ်ႉ ဝႃႈၼႆ။ မိူဝ်ႈဝၼ်းထီႉ 21 April 2024 ၼၼ်ႉၵေႃႈ ၸုမ်းသိုၵ်းမၢၼ်ႈ တီႉၺွပ်းလႆႈ ၵူၼ်းမိူင်း 2 မုင်ႉႁေႃႁိူၼ်း ဢၼ်တိုၵ်ႉႁဵတ်းႁႆႈႁဵတ်းသူၼ် တီႈၽၢႆႇတူၵ်းဝဵင်းၽၢႆၶုၼ်ႇမိူၼ်ၵၼ် လႄႈ ၶိုၼ်းၼိၵ်ႈၸၢၵ်ႈသေယိုဝ်းတၢႆပႅတ်ႈ ၵူၼ်းၸၢႆး 2 ၵေႃႉ ၼၢင်းယိင်း 1 ၵေႃႉ ၼႆယဝ်ႉ။ တီႈၽၢႆႇတူၵ်းဝဵင်းၽၢႆၶုၼ်ႇၼႆႉ ၸုမ်းသိုၵ်းမၢၼ်ႈ တင်း ၸုမ်းသိုၵ်း PDF ၵႆႉပဵၼ်ပၢင်တိုၵ်းၵၼ် ၽၢႆႇသိုၵ်းမၢၼ်ႈၵေႃႈ ထူဝ်းသိုၵ်းၵႂႃႇပွတ်းတွၼ်ႈၼၼ်ႉ ၼမ်တႄႉတႄႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-26T13:56:46

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-mndaa-%e1%81%b8%e1%82%82%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia/

သိုၵ်း TNLA, MNDAA ၸႂ်ႉသိုၵ်းၶၢင် KIA ပိၵ်ႉလုမ်းၵပ်းသၢၼ်

လုမ်းၵပ်းသၢၼ်သိုၵ်းၶၢင် KIA ဢၼ်ပိုတ်ႇဝႆႉတီႈ ဝဵင်းမိူင်းၵူဝ်း လႄႈ တီႈၼမ်ႉၽၵ်းၵႃ ဝဵင်းၵူတ်ႉၶၢႆ ပၢၼ်သိုၵ်းမၢၼ်ႈၵုမ်းၵမ်ၼၼ်ႉ မိူဝ်ႈလဵဝ်ထုၵ်ႇၺႃး ၸုမ်းဢူၺ်းလီၵၼ်ၶိုၼ်း ဢၼ်ပဵၼ်ၸုမ်းသိုၵ်း TNLA, MNDAA ၸီႉသင်ႇႁႂ်ႈပိၵ်ႉဢိုတ်းပႅတ်ႈ ဝႃႈၼႆ။ ၵပ်းၵၢႆႇလူၺ်ႈလွင်ႈၼႆႉ တၢင်းၽၢႆႇၸုမ်းသိုၵ်း TNLA လႆႈသူင်ႇလိၵ်ႈၸူးထႅင်ႈတီႈ ၽူႈမီးပုၼ်ႈၽွၼ်း KIA တီႈဝၢၼ်ႈၼမ်ႉဢုမ် ဝဵင်းမူႇၸေႊၼၼ်ႉဝႃႈ ႁႂ်ႈလႆႈၶၢႆႉၵူၼ်းသိုၵ်းဢွၵ်ႇ ပိုၼ်ႉတီႈၼၼ်ႉသဵင်ႈသဵင်ႈ ၼႂ်းဝၼ်းထီႉ 25 April 2024 ဝႃႈၼႆသေတႃႉ ထိုင်မိူဝ်ႈၼႆႉဝၼ်းထီႉ 26 April 2024 ၸွင်ႇသိုၵ်းၶၢင် KIA ပႃႈၶၢႆႉဢွၵ်ႇပၼ် ၸွမ်းၼင်ႇ TNLA တုၵ်းယွၼ်းၼႆၼၼ်ႉတႄႉ ဢမ်ႇပႆႇလႆႈႁူႉၸွမ်း။ မိူဝ်ႈဝႃးဝၼ်းထီႉ 25 April 2024 လူၺ်းယေႇဢူး ၸုမ်းၽူႈၶၢၼ်ပၢၵ်ႇ သိုၵ်း TNLA လၢတ်ႈတီႈ သိုဝ်ႇၶၢဝ်ႇ Irrawaddy ဝႃႈ လွင်ႈဢၼ်ၵိူတ်ႇၶိုၼ်ႈထႅင်ႈ တီႈဝၢၼ်ႈၼမ်ႉဢုမ် ၸႄႈဝဵင်းမူႇၸေႊၼၼ်ႉ ဢမ်ႇလႆႈႁပ်ႉႁူႉၸွမ်းသင်၊ လွင်ႈၽၢႆႇသိုၵ်း TNLA ယၢမ်ႈႁႄႉႁၢမ်ႈဢမ်ႇပၼ်ႁႂ်ႈသိုၵ်းၶၢင် KIA ပိုတ်ႇလုမ်းၵပ်းသၢၼ် တီႈၼမ်ႉၽၵ်းၵႃ လႄႈ ဢမ်ႇပၼ်သိုၵ်း MNDAA တမ်းဝၢင်းၵၢၼ်ဢုပ်ႉပိူင်ႇ ဝဵင်းၵူတ်ႉၶၢႆၼၼ်ႉ ၽူႈမီးပုၼ်ႈၽွၼ်း သၢမ်ၽၢႆႇသၢမ်ၸုမ်း လႆႈဢုပ်ႇဢူဝ်းၵၼ်သေ ၵႄႈလိတ်ႈပၼ်ႁႃၵၼ်ယဝ်ႉ၊ ႁဝ်းသၢမ်ၸုမ်းၼႆႉ ပဵၼ်ဢူၺ်းလီၵၼ်ၵူၺ်း ဝႃႈၼႆ။ ၸဝ်ႈသိုၵ်းလူင် ၼေႃႇပူႇ ၽူႈၶၢၼ်ပၢၵ်ႇသိုၵ်းၶၢင် KIA ၵေႃႈလၢတ်ႈဝႃႈ လွင်ႈပၼ်ႁႃၼၼ်ႉ ၽူႈမီးပုၼ်ႈၽွၼ်းလၢႆလၢႆၽၢႆႇဢုပ်ႇၵၼ်သေ သူင်ႇၶၢဝ်ႇမႃး ၵေႃႈမီးယူႇ၊ လွင်ႈၼႆႉတႄႉ လႅပ်ႈတေဢမ်ႇၸႂ်ႈတီႈ ၵေႃႇမတီႇငဝ်ႈငုၼ်း TNLA ၸီႉသင်ႇႁႂ်ႈႁဵတ်းၼၼ်ၼင်ႇၵဝ်ႇ မၼ်းတေပဵၼ်ၸိူဝ်းၸၼ်ႉၽၢႆႇတႂ်ႈမၼ်း ႁဵတ်းသၢင်ႈၵူၺ်း၊ ယူႇတီႈတပ်ႉသိုၵ်းၶၢင်တႄႉ ဢမ်ႇၶႂ်ႈမီးဢမ်ႇၶႂ်ႈပဵၼ် ပၼ်ႁႃၼႂ်းၵႄႈၵၢင်ႁဝ်းႁႃးၼင်ႇၵၼ် လႄႈ မီးသင်မႃးၵေႃႈႁဝ်းႁႃးဢုပ်ႇၵၼ်လႆႈယူႇ ဝႃႈၼႆ။ မိူဝ်ႈဝၼ်းထီႉ 24 April 2024 ၽူႈမီးပုၼ်ႈၽွၼ်း KIA ဢၼ်မီးတီႈ ဝၢၼ်ႈၼမ်ႉဢုမ် လၢတ်ႈတီႈသိုဝ်ႇၶၢဝ်ႇၶၢင် Kachin News Agency ဝႃႈ ၸွမ်းၼင်ႇၶေႃႈၸီႉသင်ႇ ပႃႈၼိူဝ်သေ ႁဝ်းလႆႈၶဝ်ႈပၢင်တိုၵ်းသိမ်းပႅတ်ႈပိုၼ်ႉတီႈၼႆႉ လႄႈ လႆႈပၵ်းတပ်ႉဝႆႉယူႇဢွင်ႈတီႈၼႆႉ ဝႃႈၼႆ။ ၸုမ်းသိုၵ်းၶၢင် KIA ၼႆႉသမ်ႉ ပိုတ်းယိုဝ်းၵၼ်တင်းသိုၵ်းမၢၼ်ႈ ၵႄႈၵၢင် မူႇၸေႊ−ၵူတ်ႉၶၢႆသေ သိမ်းလႆႈပိုၼ်ႉတီႈ ဝၢၼ်ႈၼမ်ႉဢုမ်၊ ဝၢၼ်ႈၶူဝ်မုင်း၊ ဝၢၼ်ႈၼမ်ႉၽၵ်းၵႃ၊ ဝၢၼ်ႈတီးမႃး ၸိူဝ်းၼႆႉ လႄႈ ပိုၼ်ႉတီႈၸိူဝ်းၼႆႉသမ်ႉ ပဵၼ်သဵၼ်ႈတၢင်းပၢႆးမၢၵ်ႈမီးဢၼ်ၼိုင်ႈယူႇယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ မိူဝ်ႈဝၼ်းထီႉ 23 April 2024 ၸုမ်းသိုၵ်းၵူဝ်းၵၢင်ႉ MNDAA ဢၼ် ၶုၼ်သိုၵ်းယၢၼ်ႇႁူႇ လႄႈ ၶုၼ်သိုၵ်းလၢဝ်ႉတွင်း ဢွၼ်ႁူဝ်ၼၼ်ႉ ၵႂႃႇႁႄႉႁၢမ်ႈ ဢမ်ႇပၼ်သိုၵ်းၶၢင် KIA ပၵ်းလုမ်းၵပ်းသၼ်တီႈဝဵင်းမိူင်းၵူဝ်း ၼႆယဝ်ႉ။ လုမ်းၵပ်းသၢၼ်သိုၵ်းၶၢင် KIA တီႈဝဵင်းၵူတ်ႉၶၢႆၼၼ်ႉ လႆႈပိုတ်ႇၽုၺ်ႇမႃး မိူဝ်ႈပီႊ 1995 သေ သိုၵ်းမၢၼ်ႈတင်းသိုၵ်းၶၢင် ၶိုၼ်းပဵၼ်ပၢင်တိုၵ်းၵၼ်ၼႂ်းပိုၼ်ႉတီႈႁၢဝ်ႈႁႅင်း လႄႈ ၶိုၼ်းပိၵ်ႉဢိုတ်းလုမ်းၵႂႃႇ မိူဝ်ႈပီႊ 2005 ၵမ်းၼၼ်ႉ ၸုမ်းၵေႃလိၵ်ႈလၢႆးၶၢင် ၵူတ်ႉၶၢႆ ၶိုၼ်းၶဝ်ႈပၵ်းတႅၼ်းတီႈယူႇ လႄႈ ဝၢႆးသေ သိုၵ်း TNLA သိမ်းဝဵင်းၵူတ်ႉၶၢႆလႆႈယဝ်ႉၼၼ်ႉ ၸုမ်းသိုၵ်းၶၢင် KIA ၶိုၼ်းၵႂႃႇပၵ်းလုမ်းဢဝ်တီႈယူႇ လႄႈ ႁဵတ်းႁႂ်ႈသိုၵ်း TNLA ဢမ်ႇႁၢၼ်ႉၸႂ်ဝႃႈၼႆ။ ၸုမ်းသိုၵ်းၶၢင် KIA ၊ သိုၵ်းပလွင်ႈ TNLA လႄႈ သိုၵ်းၵူဝ်းၵၢင်ႉ MNDAA ပဵၼ်ၸုမ်းဢူၺ်းလီၵၼ်လႄႈ မိူဝ်ႈပၢင်တိုၵ်းၽႅၼ်ၵၢၼ်သိုၵ်း 1027 ၼၼ်ႉ ၸုမ်းသိုၵ်းၶၢင် KIA ဢမ်ႇၶဝ်ႈႁူမ်ႈတိုၵ်းၸွမ်း TNLA , MNDAA သေတႃႉ ၵူၺ်းၼႃႈ တိုၵ်းၽႂ်တိုၵ်းမၼ်း ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-04-26T13:19:10

https://taifreedom.com/blinken-%e1%80%90%e1%80%af%e1%81%b5%e1%80%ba%e1%80%b8%e1%80%9a%e1%80%bd%e1%81%bc%e1%80%ba%e1%80%b8%e1%82%81%e1%82%82%e1%80%ba%e1%82%88-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5/

Blinken တုၵ်းယွၼ်းႁႂ်ႈ ဢမေႇရိၵၢၼ်ႇ−ၶႄႇ သၢင်ႈလွင်ႈၸမ်ၸႂ်ၵၼ်

Antony Blinken ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇ လႆႈဢွၵ်ႇၶၢဝ်းတၢင်းၵႂႃႇမိူင်းၶႄႇ တီႈ Shanghai မိူဝ်ႈဝၼ်းထီႉ 25 April 2024 (လိူၼ်ႁႃႈလွင်ႈ 2 ၶမ်ႈ ပီႊတႆး 2118 ၼီႈ) တွၼ်ႈတႃႇႁူပ်ႉထူပ်းတင်း ၽူႈၼမ်းၶႄႇလႄႈ ဢုပ်ႇဢူဝ်းၵၼ်ၵဵဝ်ႇလူၺ်ႈလွင်ႈ ရၢတ်ႉသျႃး၊ ထႆႇဝၼ်ႇ ဢိၵ်ႇတင်းၵၢၼ်ၵႃႉၶၢႆပၢႆးမၢၵ်ႈမီးၸိူဝ်းၼႆႉ ယူႇယဝ်ႉ။ မိူဝ်ႈၽွင်းလႆႈၶဝ်ႈဢုပ်ႇဢူဝ်းတင်း ၽူႈၼမ်းၸၼ်ႉသုင်ၶႄႇၼၼ်ႉ Blinken လၢတ်ႈဝႃႈ ၸွမ်ၸိုင်ႈ ၵျူဝ်း ပၢႆႇတႅၼ်ႇ ၶတ်းၸႂ်ဢုပ်ႇဢူဝ်းတင်းၶႄႇႁႂ်ႈပေႃးၵႂႃႇလႆႈႁိုင် လႄႈ ဢမေႇရိၵၢၼ်ႇလႄႈၶႄႇၼၼ်ႉၵေႃႈ မီးပုၼ်ႈၽွၼ်းတႃႇသၢင်ႈလွင်ႈၸမ်ၸႂ်ႁူမ်ႈၵၼ် ၼင်ႇမီးလွင်ႈဢဝ်ပုၼ်ႈၽွၼ်းတေႃႇ ၵူၼ်းမိူင်းလႄႈလုမ်ႈၾႃႉၼႆႉဝႃႈၼႆ။ ၽၢႆႇတၢင်းၽူႈၼမ်း ပႃႇတီႇၶွမ်ႇမိဝ်ႇၼိတ်ႉၶႄႇ ၼႂ်း Shanghai ၼၼ်ႉၵေႃႈ လႆႈလၢတ်ႈဝႃႈ ဢမ်ႇဝႃႈတေပဵၼ် ၵၢၼ်ႁူမ်ႈမိုဝ်းႁိုဝ် လွင်ႈသၢၼ်ၶတ်းၵၼ် မၼ်းၵေႃႈတိုၼ်းတုမ်ႉတိူဝ်ႉတေႃႇ လွင်ႈပဵၼ်ယူႇၵူၼ်းမိူင်းတင်းသွင်ၸိုင်ႈမိူင်း ႁူမ်ႈထိုင်လွင်ႈမိူဝ်းၼႃႈၶွင်ၵူၼ်းၼႂ်းလုမ်ႈၾႃႉၼၼ်ႉထႅင်ႈဝႃႈၼႆ။ တင်းသွင်ၽၢႆႇလႆႈဢဝ်ၵၢၼ်ၽွင်းတၢင်သေ ၶဝ်ႈႁႃၵၼ်ပွၵ်ႈၼႆႉ ပဵၼ်လွင်ႈဢၼ်ဢမ်ႇဝူၼ်ႉဝႃႈတေပဵၼ်မႃး ၵွပ်ႈပိူဝ်ႈတင်းသွင်ၽၢႆႇၼၼ်ႉ လႆႈမီးပၼ်ႁႃၵၼ် လၢႆလွင်ႈလၢႆဢၼ် တႄႇၸဵမ်ၵၢၼ်ပၢႆးမၢၵ်ႈမီး ဢိၵ်ႇတင်း လွင်ႈငဝ်းလၢႆးၼႂ်းၵုၼ်ထႆႇဝၼ်ႇ ၸႃႉၵႂႃႇၸိူဝ်းၼႆႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-04-26T12:32:49

https://taifreedom.com/%e1%81%b6%e1%82%84%e1%82%87-%e1%80%9c%e1%80%bd%e1%81%b5%e1%80%ba%e1%82%87%e1%80%84%e1%80%ad%e1%80%b0%e1%80%90%e1%80%ba%e1%82%88%e1%80%90%e1%80%af%e1%80%99%e1%80%ba%e1%82%89%e1%80%90%e1%80%bd%e1%80%95/

ၶႄႇ လွၵ်ႇငိူတ်ႈတုမ်ႉတွပ်ႇ လွင်ႈဢမေႇရိၵၢၼ်ႇ ဢဝ်မၢၵ်ႇမိတ်ႉသႆးၶဝ်ႈတူင်ႉၼိုင် ၼႂ်းမိူင်းၾီႇလိပ်ႇပိၼ်ႇ

လွင်ႈဢမေႇရိၵၢၼ်ႇ ဢဝ်မၢၵ်ႇမိတ်ႉသႆး သႅၼ်းယိုဝ်းပၢၼ်ၵၢင် ၵႂႃႇတူင်ႉၼိုင် ၼႂ်းမိူင်းၾီႇလိပ်ႇပိၼ်ႇၼၼ်ႉ ၶႄႇဢွၵ်ႇမႃးလွၵ်ႇငိူတ်ႈတေတုမ်ႉတွပ်ႇၶိုၼ်းႁၢဝ်ႈႁႅင်း။ မိူဝ်ႈဝၼ်းထီႉ 25 April 2024 (လိူၼ်ႁႃႈလွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၵႅတ်ႇၶႄ မိူင်းၶႄႇ လႆႈဢွၵ်ႇမႃးလၢတ်ႈဝႃႈ ၶႄႇ သၢၼ်ၶတ်းၼင်ႇႁၢဝ်ႈႁႅင်း ၵဵဝ်ႇလူၺ်ႈလွင်ႈဢမေႇရိၵၢၼ်ႇ သူင်ႇမၢၵ်ႇမႆႉသႆးၶဝ်ႈမႃး တူင်ႉၼိုင်ၼႂ်းပွတ်းတွၼ်ႈ ဢိၼ်ႇတူဝ်ႇ−ပႄႇသိၾိၵ်ႇ လႄႈ တေလႆႈဝႃႈပဵၼ်ၽေးႁၢႆႉ ႁႅင်းတေႃႇလွင်ႈမၼ်ႈၼိမ်သဝ်းၸိုင်ႈမိူင်း ၸိူဝ်းမီးယူႇၼႂ်းပွတ်းတွၼ်ႈၼႆႉ ယဝ်ႉဢမ်ႇ ၵႃး ယင်းႁဵတ်းႁၢႆႉယႃႉၵဝ်းလွင်ႈငမ်းယဵၼ် တင်း လွင်ႈၵတ်းယဵၼ်ၼိမ်သဝ်း ၼႂ်းပွတ်းတွၼ်ႈ ၵွပ်ႈၼၼ် ၽၢႆႇတၢင်းၶႄႇ တေတုမ်ႉတွပ်ႇႁၢဝ်ႈႁၢဝ်ႈႁႅင်းႁႅင်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေ ဢမေႇရိၵၢၼ်ႇ တင်း ၾီႇလိပ်ႇပိၼ်ႇ လႆႈတႄႇၽိုၵ်းၽွၼ်ႉသိုၵ်းႁူမ်ႈၵၼ် မိူဝ်ႈဝၼ်းထီႉ 21 April 2024 လႄႈ တေၽိုၵ်း ၽွၼ်ႉၵႂႃႇတေႃႇထိုင် ၼႂ်းဝၼ်းထီႉ 10 May 2024 သေ မီးၵူၼ်းသိုၵ်း ဢမေႇရိၵၢၼ်ႇ 11,000 ၵေႃႉ၊ ၵူၼ်းသိုၵ်းၾီႇလိပ်ႇပိၼ်ႇ 5,000 ၵေႃႉ လႄႈ မီးပႃးၵူၼ်းသိုၵ်းၾရင်ႇ သဵတ်ႈ တင်း ဢေႃးသတြေးလီးယႃး ၶဝ်ႈႁူမ်ႈၽိုၵ်းၽွၼ်ႉၸွမ်း ၼႆယဝ်ႉ။ တေႃႈၼင်ႇၼၼ် မိူဝ်ႈႁူဝ်လိူၼ် April 2024 ၼႆႉၵေႃႈ ဢမေႇရိၵၢၼ်ႇ တင်း ၾီႇလိပ်ႇ ပိၼ်ႇ လႆႈၽိုၵ်းၽွၼ်ႉသိုၵ်းႁူမ်ႈၵၼ်ပဵၼ်ၶၢဝ်းတၢင်း 2 ဝူင်ႈ လႄႈ ၼႂ်းပၢင်ၽိုၵ်းၽွၼ်ႉ ၼၼ်ႉၵေႃႈ လႆႈမီးၵၢၼ်ၸၢမ်းယိုဝ်းမၢၵ်ႇမိတ်ႉသႆး SM-6 ယိုဝ်းလႆႈၵႆ 400 ၵီႇလူဝ်ႇမီးတိူဝ်ႇ လႄႈ မၢၵ်ႇမိတ်ႉသႆး MRC Typhon ဝႃႈၼႆ။ ၵဵဝ်ႇလူၺ်ႈလွင်ႈဢမေႇရိၵၢၼ်ႇ သူင်ႇမၢၵ်ႇမိတ်ႉသႆး ၶဝ်ႈတူင်ႉၼိုင်ၼႂ်းမိူင်းၾီႇလိပ်ႇ ပိၼ်ႇၼၼ်ႉသေ ယူႇတီႈၽွင်းတၢင်ရၢတ်ႉသျႃး ဢၼ်ႁပ်ႉပုၼ်ႈၽွၼ်းယူႇၼႂ်း မိူင်းဢမေႇရိၵၢၼ်ႇၼၼ်ႉ လႆႈလၢတ်ႈၵၢဝ်ႇၼႄးဢမေႇရိၵၢၼ်ႇဝႃႈ တင်ႈၸႂ်သၢင်ႈ ႁႂ်ႈမီးလွင်ႈၶဵင်ႈၶႅင်ၽၢႆႇၵၢၼ်သိုၵ်း လႄႈ ၵေႃႇတင်ႈၸုမ်းဢူၺ်းလီၽၢႆႇၵၢၼ်မိူင်း၊ ၵၢၼ်သိုၵ်း ၼႂ်းပွတ်းတွၼ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-26T10:43:01

https://taifreedom.com/%e1%80%9e%e1%80%84%e1%80%ba-nato-%e1%80%a2%e1%80%9d%e1%80%ba%e1%81%bc%e1%80%ad%e1%80%9d%e1%80%ba%e1%80%b8%e1%81%b6%e1%80%9c%e1%80%ae%e1%80%b8%e1%80%9a%e1%82%83%e1%80%b8%e1%80%99%e1%82%83%e1%80%b8/

သင် NATO ဢဝ်ၼိဝ်းၶလီးယႃးမႃးပၵ်းၼႂ်းမိူင်းပူဝ်ႇလႅၼ်ႇ ရၢတ်ႉသျႃးတေပိုတ်းယိုဝ်း

ၵႅမ်ၽွင်းလူင်ၽၢႆႇၼွၵ်ႈမိူင်း ရၢတ်ႉသျႃး လၢတ်ႈဝႃႈ သင်ၸုမ်း NATO သူင်ႇႁူဝ်မၢၵ်ႇၼိဝ်းၶလီးယႃး ၶဝ်ႈၵႂႃႇပၵ်းၼႂ်းမိူင်းပူဝ်ႇလႅၼ်ႇပေႃးၼႆၸိုင် ၽၢႆႇတၢင်းရၢတ်ႉသျႃး တေဢဝ်ပဵၼ်ပဝ်ႉမၢႆၼႂ်းၵၢၼ်ပိုတ်းယိုဝ်းဢွၼ်တၢင်းသုတ်း ၼႆယဝ်ႉ။ မိူဝ်ႈဝႃးဝၼ်းထီႉ 25 April 2024 (လိူၼ်ႁႃႈလွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းရၢတ်ႉသျႃး လႆႈဢွၵ်ႇမႃးပၼ်ၾၢင်ႉလၢတ်ႈဝႃႈ လွင်ႈတူင်ႉၼိုင် ၽၢႆႇတၢင်း ၼိဝ်းၶလီးယႃးၶွင်ၸိုင်ႈမိူင်းလုၵ်ႈၸုမ်း NATO ဢၼ်ယူႇတိတ်းၸပ်းၸွမ်းလႅၼ် လိၼ်မိူင်းရၢတ်ႉသျႃးၼၼ်ႉ တေလႆႈဝႃႈ ပဵၼ်ၽေးပူၼ်ႉပႅၼ် ၽၢႆႇလွင်ႈမၼ်ႈၼိမ် သဝ်းရၢတ်ႉသျႃး ၵွပ်ႈၼၼ် သင်ၸုမ်း NATO သူင်ႇၶိူင်ႈယိပ်းၼိဝ်းၶလီးယႃးၵႂႃႇတိတ်း တင်ႈၼႂ်းမိူင်းပူဝ်ႇလႅၼ်ႇပေႃးၼႆ ရၢတ်ႉသျႃး တေဢဝ်ပဵၼ်ပဝ်ႉမၢႆ ၽၢႆႇတၢင်း ၵၢၼ်သိုၵ်းဢွၼ်တၢင်းသုတ်း လႄႈ တေယူႇၼႂ်းၵၢၼ်ဝၢင်းၽႅၼ်ၽၢႆႇၵၢၼ်သိုၵ်း ဢွၼ်တၢင်းပိူၼ်ႈ ဝႃႈၼႆ။ ပႅၵ်ႉသမ်ႉ လွင်ႈဢုပ်ႇဢူဝ်းတႃႇသူင်ႇၶိူင်ႈယိပ်းၼိဝ်းၶလီးယႃး ၶဝ်ႈၵႂႃႇၼႂ်းမိူင်းပူဝ်ႇ လႅၼ်ႇၼၼ်ႉ ဢမ်ႇပႆႇပိုၼ်ၽၢဝ်ဢွၵ်ႇမႃးပဵၼ်တၢင်းၵၢၼ်ၼႆသေတႃႉ ၽၢႆႇတၢင်း ရၢတ်ႉသျႃး ပၵ်းတႃပႂ်ႉတူၺ်းၼင်ႇၶိုတ်းၶိုတ်းၸမ်ၸမ်ၼႆ ၵႅမ်ၽွင်းလူင်ၽၢႆႇၼွၵ်ႈ မိူင်းရၢတ်ႉသျႃး လၢတ်ႈၼင်ႇၼႆ။ ၵဵဝ်ႇလူၺ်ႈလွင်ႈပၼ်ၾၢင်ႉရၢတ်ႉသျႃးပွၵ်ႈၵမ်းၼႆႉ လႆႈမီးမႃးဝၢႆးသေ ၸွမ်ၸိုင်ႈ ပူဝ်ႇလႅၼ်ႇ လႆႈလၢတ်ႈၵႂႃႇ မိူဝ်ႈဝၼ်းထီႉ 21 April 2024 ၼၼ်ႉဝႃႈ ၸွမ်းၼင်ႇၶူင်းၵၢၼ် ၽႄမႅင်ႇၼိဝ်းၶလီးယႃးၼၼ်ႉသေ ယူႇတီႈပူဝ်ႇလႅၼ်ႇၵေႃႈ ၽွမ်ႉတႃႇႁပ်ႉဢဝ် ႁူဝ်မၢၵ်ႇၼိဝ်းၶလီးယႃး ၶဝ်ႈမႃးတိတ်းတင်ႈတူင်ႉၼိုင်ၼႂ်းၸိုင်ႈမိူင်းယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-04-26T10:34:02

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%82%81%e1%82%85%e1%80%99%e1%80%ba%e1%81%b5/

သိုၵ်းၵူဝ်းၵၢင်ႉ MNDAA ႁႅမ်ၵူၼ်းမိူင်း

ၵူၼ်းမိူင်းၼႂ်းပိုၼ်ႉတီႈ ဝၢၼ်ႈၵွင်း ထုင်ႉမိူင်းယေႃ ၸႄႈဝဵင်းလႃႈသဵဝ်ႈ ဢဝ်တၢင်းလူတ်ႉၶိူင်ႈသေ ၵႂႃႇႁႃသိုဝ်ႉမူ ၸွမ်းၼႂ်းပိုၼ်ႉတီႈလႄႈ ထုၵ်ႇၺႃးသိုၵ်းၵူဝ်းၵၢင်ႉ MNDAA ပေႃႉထုပ်ႉႁၢဝ်ႈႁႅင်း ထိုင်တီႈလိုမ်းတူဝ်လိုမ်းၶိင်း ၼႆယဝ်ႉ။ မိူဝ်ႈဝၼ်းထီႉ 24 April 2024 ယၢမ်းဝၢႆးဝၼ်းမွၵ်ႈ 16:00 မူင်းပၢႆ ၵူၼ်းမိူင်းၸိုဝ်ႈႁွင်ႉ ၺီႇၶူဝ်ႇ ဢႃႇယု 31 ပီႊ ပဵၼ်ၸၢဝ်းၶိူဝ်း ဝ ဢဝ်လူတ်ႉၶိူင်ႈသေ ၵႂႃႇသိုဝ်ႉမူ ၸွမ်းၼႂ်းသူၼ်တူၼ်ႈယၢင် (ရႃႇပႃႇ) လႄႈ မိူဝ်ႈသိုဝ်ႉမူလႆႈယဝ်ႉၼၼ်ႉ မၼ်းၸၢႆးပွၵ်ႈၶိုၼ်းတၢင်းႁိူၼ်းသေ ထုၵ်ႇၺႃးၸုမ်းသိုၵ်းၵူဝ်းၵၢင်ႉ MNDAA 4 ၵေႃႉ ႁႄႉၵိုတ်းၸွမ်းတၢင်း လႄႈ ဢဝ်သူၼ်ႈၵွင်ႈပေႃႉထုပ်ႉမၼ်းၸၢႆး ႁၢဝ်ႈႁႅင်းၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၸုမ်းသိုၵ်းၵူဝ်းၵၢင်ႉ MNDAA ၶဝ်ပေႃႉထုပ်ႉမၼ်း ႁၢဝ်ႈႁႅင်း ထိုင်တီႈပေႃးလိုမ်းတူဝ်သေ ဝၢႆးၼၼ်ႉ သိုၵ်းၵူဝ်းၵၢင်ႉဢဝ်တူဝ်ၺီႇၶူဝ်ႇ တၢင်ႇၵႃးဢၼ်ၶဝ်ၶီႇမႃးၼၼ်ႉ ၵႂႃႇပွႆႇပႅတ်ႈဝႆႉၸွမ်းတၢင်းလူင်၊ ၽိူဝ်ႇၺီႇၶူဝ်ႇ ႁူႉတူဝ်ၶိုၼ်းယဝ်ႉၵေႃႈ ၸွမ်းတူဝ်မၼ်းၸၢႆး သမ်ႉပေႃးပဵၼ်လိူတ်ႈပဵၼ်ယၢင်ၵႂႃႇမူတ်း လူတ်ႉၶိူင်ႈတင်းမူဢၼ်မၼ်းသိုဝ်ႉမႃးၼၼ်ႉၵေႃႈ ထုၵ်ႇၸုမ်းသိုၵ်းၵူဝ်းၵၢင်ႉ ဢဝ်ၵႂႃႇပႃးယဝ်ႉ ဝႃႈၼႆ။ ၼႂ်းႁူဝ်ပီႊ 2024 ၼႆႉၵူၺ်း ၵူၼ်းမိူင်းၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ ထုၵ်ႇၺႃး ၸုမ်းသိုၵ်းၵူဝ်းၵၢင်ႉ MNDAA ဢဝ်တၢင်းၽိတ်းသေလွင်ႈလွင်ႈၵၢဝ်ႇၼႄးသႂ်ႇလႄႈ မၢင်ၸိူဝ်းထုၵ်ႇပေႃႉထုပ်ႉ မိုဝ်းပေႃးႁၵ်းၵေႃႈမီး၊ မၢင်ၸိူဝ်းသမ်ႉ လႆႈထုၵ်ႇႁႅမ်တၢႆပႅတ်ႈၵေႃႈမီးယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-04-25T13:12:35

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%80%95%e1%81%bc%e1%80%ba%e1%80%90%e1%81%a2-3/

သိုၵ်းၵူဝ်းၵၢင်ႉ MNDAA ပၼ်တၢမ်ႇတၢႆ ၵူၼ်းသိုၵ်း လႄႈ ၵူၼ်းမိူင်း

ဝၢႆးသေ တပ်ႉသိုၵ်းၵူဝ်းၵၢင်ႉ ဢမ်ႇၼၼ် တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၵူႈၸၢဝ်းၶိူဝ်းမိူင်းမၢၼ်ႈ MNDAA တိုၵ်းသိမ်းယိုတ်းလႆႈ ဝဵင်းလဝ်ႉၵႆႇ (လၢဝ်ႇၵၢႆး) ယဝ်ႉသေ ၶိုၼ်းတမ်းဝၢင်းၵၢၼ်ဢုပ်ႉပိူင်ႇၼႂ်းပိုၼ်ႉတီႈ လႄႈ တီႉၺွပ်းပၼ်တၢမ်ႇတၢႆ ၵူၼ်းမိူင်း ဢိၵ်ႇပႃး ၽူႈမီးၸၼ်ႉ ၼႂ်းၸုမ်း MNDAA ၵမ်ႈၽွင်ႈၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇၵႂႃႇ မိူဝ်ႈဝႃးဝၼ်းထီႉ 24 April 2024 (လိူၼ်ႁႃႈလွင်ႈ 1 ၶမ်ႈ ပီႊတႆး 2118 ၼီႈ) ဝႃႈ လႆႈပၼ်တၢမ်ႇတၢႆၽူႈမီးၸၼ်ႉ ၼႂ်းၸုမ်းသိုၵ်း MNDAA 7 ၵေႃႉ လႄႈ ၵူၼ်းမိူင်းၼႂ်းပိုၼ်ႉတီႈ 3 ၵေႃႉ တေႃႇၼႃႈၵူၼ်းတင်းၼမ်ၵႂႃႇ လႄႈ ၸိူဝ်းၶဝ် 10 ၵေႃႉၼႆႉ မီးတၢင်းၽိတ်း ပူၼ်ႉပႅၼ်ႁဵတ်းလွင်ႈမိူၵ်ႈမႂ်ႈ ၶႃႈႁႅမ်ၵူၼ်း၊ ဢထမ်ႇမတဵၵ်းယွၼ်းငိုၼ်းၼိူဝ်ၵူၼ်းမိူင်း၊ တီႉၺွပ်းၵူၼ်းမိူင်းလႄႈ ႁႂ်ႈၵူၼ်းႁိူၼ်းတၢင်းလင် ဢဝ်ငိုၼ်းၵႂႃႇထုတ်ႇပွၵ်ႈၶိုၼ်းႁိူၼ်း ၸဵမ်ၸိူဝ်းၼႆႉယူႇယဝ်ႉ။ ၼႂ်းၵူၼ်း 10 ၵေႃႉ ၸိူဝ်းထုၵ်ႇပၼ်တၢမ်ႇတၢႆၼၼ်ႉ လႆႈႁူႉဝႃႈ ပႃးဝႆႉ ၵႅမ်ၽူႈၵွၼ်းတပ်ႉပျီႇတူႉၸိတ်ႉ ၵေႃႉၼိုင်ႈၼႆလႄႈ ၵူၺ်းၼႃႇဢမ်ႇႁူႉဝႃႈ ပဵၼ်ၵႅမ်ၽူႈၵွၼ်းတပ်ႉပျီႇတူႉၸိတ်ႉၸုမ်းလႂ် ၼႆယဝ်ႉ။ မိူဝ်ႈဝၼ်းထီႉ 17 February 2024 ၼၼ်ႉ သိုၵ်းၵူဝ်းၵၢင်ႉ MNDAA သွၵ်ႈႁိူၼ်းၵူၼ်းမိူင်းလင်ၼိုင်ႈ တီႈ 105 လၵ်း မူႇၸေႊသေ မၢပ်ႇၼႄးၸဝ်ႈႁိူၼ်းဝႃႈ မီးၵွင်ႈပွတ်းၼႂ်းႁိူၼ်းၼႆလႄႈ ပေႃႉႁႅမ်မိုဝ်းၸဝ်ႈႁိူၼ်းတေႃႇပေႃးႁၵ်း၊ ဝၼ်းထီႉ 20 January 2024 သမ်ႉ ႁွင်ႉဢဝ်လုင်းပထေး ဢမ်ႇၼၼ် လုင်းသၢင်ႇထေး ဢႃႇယု 60 ပီႊ ယူႇဝၢၼ်ႈမိူင်းလီ ဢိူင်ႇမိူင်းလီ ၸႄႈဝဵင်းသႅၼ်ဝီ ၵႂႃႇႁႅမ်တၢႆပႅတ်ႈ ၼႆယဝ်ႉ။ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၵူႈၸၢဝ်းၶိူဝ်းမိူင်းမၢၼ်ႈ (ဢမ်ႇၼၼ်) တပ်ႉသိုၵ်းၵူဝ်းၵၢင်ႉ MNDAA ၼႆႉ ၵေႃႇတင်ႈၶိုၼ်ႈမႃး မိူဝ်ႈပီႊ 1989 သေ လူႉၵွႆၵႂႃႇၵမ်းၼိုင်ႈလႄႈ ၶိုၼ်းမႄးၵေႃႇတင်ႈၶိုၼ်း မိူဝ်ႈပီႊ 2009 ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']